
DIN ISTORIA POEZIEI 
ROMÂNEȘTI 
ALEXANDRESCU — BOLINTINEANU 


Cu aceşti doi poeți munteni, prin excelență așezați între 
clasicii noştri școlărești, stăm în plină influență a  poesiei 
franceze, 

Pe Alexandrescu îl cunoscuse Ion Ghica elev la Sfântul-Sava, 
băiat măricel, — începea să-i mijească mustața, — băiat măricel 
cu memoria plină de versuri din clasicii francezi. Imi pare că 
epistolele, satirele şi fabulele formează inventarul bun al lui 
Alexandrescu, Orientarea lui naturală a fost clasicistă, Melancolia 
întru câtva insistentă, sentimentalism pe tema ruinelor, a fanto- 
melor trecutului, sunt teme literare pe care le impunea literatura 
apuseană pe atunci, S'a observat, cu dreptate, că adoptarea unor 
teme ca aceasta nu ne permite a vorbi hotărît de un romantism 
român. Românii care căutau a face poezie în anii 30 până la 40 
luau ce găseau pe piaţa literară franceză. Romantică era poezia 
aceasta franceză la ea acasă, în Bucureşti și în lași, ea nu 
era romantică, era poezia nouă din Apus, poezia pe care 
tinerii Români aveau a o pune împotriva poeziei de imitație 
neogreacă, Romantism nu puteam avea, pentrucă nu avusesem 
clasicism, 

In poezie, ca și în alte domenii ale vieții, Românii trebuiau 
să croiască pe de-a'ntregul. Era vorba de umplut cadre, date 
de o cultură nouă, impusă, prin fatalitate istorică, din afară, 
Pe poeţii din jumătatea întâia a veacului XIX se cuvine dar să-i 

judecăm, mai întâi, ca pe nişte diletanți de mare bunăvoință, 
plini de râvnă patriotică. Animaţi, în primul rând, de a da sub- 
stanță unei vieți intelectuale, naționale care, cât de cât şi cât mai 
iute, să înceapă a lua loc în tabloul european. 

Insă Grigore Alexandrescu se deosebeşte şi ne interesează 
prin aceea că spiritul său se silește a fi critic. 

In prefața la culegerea sa de Poezii din 1847 (prefață retipărită 
şi în ediţiile ulterioare) citim lucruri ca acestea. Pomenind de 
un « bărbat de spirit şi de gust » care, întrebat de ce nu-și publică 
scrierile, răspunde: « M'am speriat de când am văzut atâția 
poeți», Alexandrescu continuă astfel: « Negreşit, niciodată nu 
am avut mai multă îndestulare, nu zic de poezie, ci de versuri. 
De unde vine aceasta? Poate în parte din greşita idee că arta 
poetului ar fi mai ușoară decât a prozatorului — după cum 
socotim cei mai mulți, atunci când intrăm în cariera literară cu 
toată încrederea juneței». 

Iată excesul diletantismului literar, clar formulat de Grigore 
Alexandrescu în anul 1847: pletoră de poeţi, pe piaţa literară, 
şi acest exces explicat prin convingerea comună că arta poeziei 
e uşoară. Poezia era sport obligator al băieților cu știință de carte. 
Ion Ghica, care l-a cunoscut pe Alexandrescu din prima tinereţe, 
notează ca o curiozitate — «4 mania » poetului de a tot îndrepta 
şi şterge tot timpul cât scria. Lui Ghica îngrijirea literară a cole- 
gului îi părea — manie... Alexandrescu însuși gândea astfel. 
In prefața pomenită, el urmează așa: « cu cât arta e mai frumoasă, 
cu atât este mai anevoie; cu cât sunt mai rari poeţii care au lăsat 
numele lor la secoli, cu atât mai numeroşi aceia care s'au pierdut 
în adâncul uitării. Faimosul Beranger, puternicul liric al timpilor 
moderni, poet popular cu aristocratice forme, şi unul din capetele 
cele mai judicioase ale Franţei, zice că multe din cântecele sale 
mici l-au costat două şi trei săptămâni de lucru; mărturisire ce 
dovedește câtă strășnicie trebue să aducă un autor ld compunerea 
scrierilor sale; căci arta este aşa de întinsă şi variată, frumosul 
are atâtea nuanțe delicate și fugitive, lucrările imaginaţiei atâta 
trebuință de ale judecății ca să poată ajunge ţinta lor, încât nu 
este de mirare dacă desăvârşirea lipseşte la mulți, cărora încă 
nu le lipsește talentul, şi dacă literatura noastră nu se compunea 
până în anii din urmă decât din niște balade tradiţionale, inspiraţii 

necultivate ale suferinței şi ale naturii sălbatice, nu este, zic, de 
mirare, dacă literatura noastră nu a dat încă nici un cap de operă 
care să poată sluji de model netăgăduit: acelea nu ies decât în 
literaturile formale și în limbile statornicite, după cum o știu 
mai cu deosebire toți acei care scriu, și prin urmare cunosc in- 
fluenţa ce are limba asupra stilului ». 

Așa judecă Alexandrescu situația poeziei române. Să nu ne 
mirăm auzindu-l zicând că Béranger este «puternicul liric al 
timpilor moderni»; să ne amintim mai bine că Goethe avea 
despre acum uitatul chansonnier aproape părerea lui Alexandrescu, 
şi să facem partea cuvenită schimbărilor ciudate ale gustului 
literar. 

Ceea ce e cu deosebire prețios în judecățile lui Alexandrescu, 
e insistența împotriva ideilor și a practicei diletante. El simţise 
exact păcatele amatorlâcului literar. Și putem crede că nu e 
simplă şi banală formula de modestie, când Alexandrescu, tot 
în prefața din care am citat, atribue succesul versurilor sale, 
persecuțiilor politice care făceau persoana lui foarte interesantă 
şi simpatică publicului pentru care scriau pe atunci tinerii 
Români. 

Foarte de însemnat e și tonul în care vorbește Alexandrescu 
de poezia populară — «de inspiraţiile necultivate ale naturii 
sălbatice », cum zicea dânsul. Era de așteptat ca un scriitor care 
prețuia atât de mult strictețea strașnică în execuţia artistică, să 
fie nemulțumit de incorectitudinea atât de frecventă în versurile 
populare. Alexandrescu judecă poezia populară ca un elev pătruns 
de învățăturile lui Boileau. Ciudăţenia sau necorectitudinea fac- 
turii literare îl face pe Alexandrescu să nu vorbească decât ironic 
de vechii poeți ca Pralea, traducătorul Psaltirii în versuri, sau 
Paris Momuleanu. 

Critica lui Alexandrescu se rezumă şi se precizează astfel în 
următoarele versuri din epistola către Voltaire: 


Aş vrea să poţi să 'nviezi, o zi numai să trăești, 
Parnasul nostru să-l vezi, apoi să ne mai vorbeşti: 
Unul iscoditor trist, de termeni încornoraţi, 
Lipsiţi de duh creator numeşte pe toţi ceilalţi, 

Se plânge că nu 'nţeleg acei care îl ascult, 

In vreme ce însuşi el nu se 'nţelege mai mult. 

Altul strigând furios, că suntem neam latinesc, 

Ar vrea să nu mai avem nici un cuvânt creștinesc, 
Şi lumii să arătăm că nu am degenerat; 

Altul ce scrie pe șleau ca preotul dela sat, 

Zice că e deslușit, se crede simplu, iar eu 

Mă trag d'oparte, privesc şi scriu cum dă Dumnezeu, 
Cu toate acestea luăm titluri de mari autori, 

Dăm sfaturi şi osândim, ne facem legiuitori, 

Ne credem pe cât putem ai lui Apolon nepoți, 
Râdem de unii câţiva, şi publicul de noi toți. 


In Alexandrescu aflăm un scriitor român, om matur pe la 
anii 40, pe care lupta pentru naționalitate nu-l împiedeca de a 
fi lucid literariceşte. 

Spiritul său era prin excelență didactic. Când Alexandrescu 
spune: «sunt din numărul celor care cred că poezia pe lângă ne- 
apărata condiție de a plăcea, condiţie a existenței sale, este 
datoare să exprime trebuințele societății și să deștepte senti- 
mente frumoase și nobile, care înalță sufletul prin idei morale 
și divine, » — el nu repeta simplu o formulă a doctrinei clasiciste; 
ci își mărturisea însuşi temperamentul său literar. Până și în 
erotica lui, altminteri neglijabilă, el strecoară bucuros idei generale. 
In faimosul vers: 

Să stăpânim durerea care pe om supune, 

Alexandrescu a dat, fără să vrea, formula firii sale întregi. 
A fost un stăpânit, —și probabil, stăpânirea îi era lucru firesc; 
tot scrisul său e stăpânit, vorba lui e întotdeauna clar construită; 
lirismul aproape nul; iar singurul sentiment de care nu se sfiește 
a se lăsa stăpânit e în deosebi acel al umorului. Atitudinea lui e 
indulgent ironică, și-i e firesc a vedea în uriciunile omenești 
partea poznașă. 

Ca material ideologic, contribuția lui Gr, Alexandrescu mai 
aduce și un pesimism, acordat, în tonul decepției; la dânsul 
evocarea trecutului este accentuată melancolic. Așteptarea unui 
viitor mai bun e la Alexandrescu mai slab pronunțată decât la 
contemporani, cu atât mai mult decât la predecesorii săi. Aceasta 
schimbă și nuanța naționalismului său, care nu mai e elementar 
şi candid, cum era la mai toți literații deșteptării româneşti. 
Iar în celebra satiră adresată « Spiritului său », Alexandrescu ia 
hotărît poziția intelectualului modern, — în dezbinare, sau chiar 


DIN ISTORIA POEZIEI ROMÂNEŞTI 247 


în revoltă, față cu banalii care formează publicul. La Alexandrescu 
auzim chiar pe cucoana mare şoptind vecinei, la masa de whist: 
«A ! ce nenorocire | — ma chère, ce idiot !» Iar spiritul poetului, 
calificat de idiot pentru ignoranța lui cartoforicească, îi răspunde 
consolator : — Dar cărțile cu mine nu pot să se împace, 


Mai lesne pot a spune hoţiile urmate 

La zece tribunale sub nume de dreptate, 
Mai lesne pot să număr pe degetele mele 
Câţi sfinți avem pe lună şi câte versuri rele. 


Alexandrescu își face, cum vedeți, bucuros ocazie de a lovi 
şi mediocritatea literară a timpului său. 

Siliţi suntem a nota că el însuși, cu toate că, în teorie, pleda 
cu cea mai sinceră convingere pentru o tehnică literară severă, 
în practică, dă drumul multor versuri necorecte. La dânsul, ca la 
toţi înaintașii, contemporanii și mulți din urmașii săi în poezie, 
până târziu, se întâlnește mai mult decât trebue în corectitudinea 
ritmică, cu obişnuitele eliziuni, contracțiuni şi synereze arbitrare, 
Și la dânsul arhitectura bucăţilor e adesea defectuoasă; și el 
nu ştie sau neglijează a grada impresiile, și lui îi scapă franțu- 
zismul urît. Insuficienţa lui lirică face că imaginea e obişnuit pa- 
lidă, dacă este; iar spiritul său didactic îl duce adeseori prea 
departe, spre platul prozaism şi reuşeşte în tonul solemn, şi elo- 
cvenţa netedă. Nici ca muzicalitate, nici ca imagini în scrisul 
său nu găsim versuri de pomenit, pentrucă ar depăși ceea ce, 
în sensul de care vorbim, realizase Eliade sau, mai rar, chiar și 
Gh. Asachi, 

De fabulele lui Alexandrescu pu e locul să pomenim aici. 
Pentru dezvoltarea de faţă, avem însă nevoie a cita aici din fabula 
Dervișul și fata, versurile următoare: 


Se povestește cum că odată, 

Un derviș pusnic, om cuvios 
S'amorezase, văzând o fată 

Cu trup subţire, cu chip frumos. 
Dintr'una 'ntr'alta vorba aduse 
Şi în stil neted patima-şi spuse 
Zicând: « Ascultă, eu te iubesc, 
Și pentru tine mult pătimesc », 

Stilul acesta, adevărat, 

Nu mi se pare prea minunat; 
Dar pentru 'n pusnic trăit departe 
De ale lumii valuri deşarte, 
Putem să zicem că nu e prost, 


Astfel ironizează Alexandrescu stilul obişnuit al poeziei de 
dragoste de pe atunci. Numaidecât trebue să cităm din poeziile 
lui de dragoste, pentru a verifica gradul de emancipare al acestui 
critic de erotica vulgară: 


Adio | n'am cuvinte 

Să-ţi arăt tot ce simte 

In astfel de minuturi mâhnit sufletul meu 
E o durere mare, 

Şi suferinţi, pe care 

A le simţi pot numai, a le descri mi-e greu. 


Cum vedem, nici Alexandrescu nu scapă de oarecare plati- 
tudine și are și norocul deplorabil de a uza de comodul paradox 
al celui mai inferior diletantism — cu «n'am cuvinte» şi «a le 
descrie mi-e greu ». « N'am cuvinte >, este, în vorbirea literară, o 
intolerabilă infirmitate. 

Alexandrescu mai poate zice şi aşa: 


Dar însă suvenirul fiinţelor iubite 
Va fi al meu suflet etern înfățișat. 


Pentru dar însă Alexandrescu are o curioasă predilecție. 
Sau, astfel, sau tot atât de plat prozaic: 


Negreșit că Elisa de sine încântată, 
Văzându-și în fântână atâtea frumuseți... 


sau: 


O văz ziua şi noaptea, seara și dimineaţa; 

Ca un rănit de moarte simţ în piept un fier greu; 
Voiu să-l trag, fierul iese, dar însă cu viața, 

Şi cu sufletul meu. 


Dar însă şi fierul greu (de ce greu? decât pentru rimă, epitet 
ales la întâmplare și nepotrivit) şi fierul care iese cu sufletul şi 

cu viața — sunt evident efectele unei neglijenţe ce deloc nu se 
potriveşte cerințelor superioare ale criticului Alexandrescu. 


Și vânătorul ce imitează 

Pe frunzuliță un glas străin 
De vicleșugu-i se îngâmfează 
De bucurie el este plin 


sunt versuri pe aproape de muzicalitatea celor de plăcintă, — de 
altminteri ca și următoarele două: 


Când pierzi o fiinţă obiect de iubire, 
O lungă viaţă e nenorocire. 


Și parcă ne cuprinde un dor pervers după versurile der- 
vișului : 
Ascultă; eu te iubesc 
Şi pentru tine mult pătimesc, — 


versuri ce ne duc înapoi până la Neculai Văcărescu şi care, de 
altfel, se află aproape textual în Păstorul întristat al lui Cârlova, 
ni se face dor de asemenea naive platitudini vechi, când ne cad 
înainte platitudini pretenţioase ca: 


Omul este o taină care-o ştie mormântul, 
Femeia e un înger, viața-i un suspin. 


Și odată cu acest dor, un dor din necaz, ne cufundăm într'o 
perplexitate melancolică, aducându-ne aminte că Eminescu, 
— Eminescu conducătorul frumoasei limbi vechi românești — 
aşează, cu un procedeu regretabil sumar, tot scrisul din vremea 
lui Alecsandri și Bolintineanu în « Veacul de aur al scripturilor 
române >, pe când e doar de prima evidență că, pentru Eminescu 
ca şi pentru acei dintre noi câți iubesc trecutul fără rezervă, 
4 Veacul de aur al scripturilor române » îl umplu atât de frumos 
Dosoftei, Costin și Neculcea. 

Il mustra odată Eliade pe Alexandrescu că nu urmează 
regulat cursurile. Alexandrescu îi răspunde că lui îi trebue filosofie, 
și așa ceva nu se află la Sf. Sava. In adevăr, alături de exigența 
scrupuloasei corectitudini artistice, Alexandrescu a iubit şi filo- 
sofia, ca să zicem așa. Silințele sale în această direcție însă nu 

trec dincolo de vagi tristeți asupra scurtimii vieții pământeşti, 
asupra răutății nepedepsite a oamenilor şi de acea religiositate 
lamartiniană nebuloasă și inconsistentă cu suprafața sonoră și 
cu un foarte anemic fond de imaginație și de pasiune. Gândirea 
lui Alexandrescu rămâne mediocră. Ca toată grupa începătorilor 
noștri, el era prea puţin cugetător, prea puţin cărturar. Rămân 
însă cel puţin aceste două cerințe ca noutăți prețioase: scrupulo- 
zitatea artistică și nevoia de a îmbogăţi cu fond serios poezia 
ce se năștea, prin silințele lui și ale altora. Şi în privința lui Ale- 
xandrescu dar, rămâne să ne mulțumim, în definitiv, cu o contri- 
buţie valoroasă la formarea limbii literare, — să ne mulțumim 
cu un scris liber de străinismul tradiţional, ca şi de comicăriile 
pernicioase ale latiniștilor. 
t*a 

In poezia Mângâierea, dedicată Unei tinere femei — Alexan- 

drescu scrie astfel: i 


Subt degetele tale, în sunete argintoase 
Clavirul când răsună, când dulce preludezi, 
Deștepţi în al meu suflet acorduri fioroase, 
A patimelor stinse cenușe înviezi. 


Trebue să presupunem că, prin acorduri fioroase, Alexandrescu 
vrea să spuie: acorduri care-l înftoară, — fiindcă dacă pianista 
preludează dulce, cum zice versul, e de neînțeles ca sufletul 
poetului să răspundă cu acorduri fioroase. E o mare violenţă 
de vocabular, care trebuia semnalată: și la acest iubitor al co- 
rectitudinii, sentimentul vorbei materne e nesigur, şi el cade 
pradă arbitrarului. Dar citatul l-am făcut de dragul clavirului. 
Istoria clavirului în literatura noastră ar putea da un paragraf 
savuros. Clavirul a fost un element de modernism în poesia 
noastră de dragoste; Catincele, Marghioalele, Ruxandrele şi 
celelalte amante, acum cu totul desafectate, nu fusese pianiste. 
Ca şi amanțţii lor, poeţi, ele îşi comunicau sentimentele pro- 
nunțate, de preferință prin lăutari. Nu aveau, probabil, încă, 
sufletul prea artistic. Era în veacul de aur al eroticei fără 
complicații. 

Să trecem însă la Bolintineanu. Bucata e intitulată Evelina 
— şi este a doua cu acest titlu —iar versurile cu clavirul sunt 
acestea: 


Ea zice, şi pe faţă trecând bucle de fir, 
Se scoală și s'așează să cânte la clavir,., 
Sub degete de purpur octavele divor 
Întonă un aer dulce, suav, desfătător. 

E sufletul ei tânăr, plin de melancolie 
Ce cură în torinte de-amor şi armonie, ,. 


Impreună cu clavirul, numele Evelina e un mare simptom 
de modernizare. In colecția Poeziilor din tinerețe (nepublicate 
încă), cum explică titlul, pe care Bolintineanu le tipăreşte în 
7369, deci în plină maturitate), sunt multe bucăţi intitulate cu 
nume de femei. Avem de exemplu: Lilia, Dilica, Aleiza, Dora, 
Tecla, Elia, Milia, Tilia, Zilia, Virginia, Amelia, Dilia, Binica, 
Flora, Lucia, Tedica, Helisa, Lusica, Ada, Adica, — în sfârșit 
Evelina, pianista citată mai sus, Evelina revine de trei ori în titlu: 


Sunt gelos, o Evelino, 
Idol dulce și rebel. 


Și totuși numele acestea și clavirul semnalează o revoluție 
în poezia română de dragoste. Toate numele acestea, ca și instru- 
mentul de muzică, sunt rechizite occidentale. S'a isprăvit erotica 
orientală, în șalvari de mătase și papuci călcaţi. 

Totuși, ciudat amănunt, și probabil o simplă scăpare din ve- 
dere a poetului. In prefața acestei colecții, Bolintineanu spune 
așa : « Aceste poezii scrise în frageda tinerețe nu au nici un raport 
cu viața autorului. Ele sunt o vibrațiune hymnurilor greci și 
latini, care fac și astăzi literatura și poezia tuturor națiunilor 
Europei. Faptul imaginaţiunii, școala elegantă amoroasă în care 
au strălucit Sapho şi Horace (așa scrie Bolintineanu, à la 
française) Horace, Catulle, Properce și alții... 

Românii, dominați de limba, de datinele grece, în mijlocul 
suferințelor și aspiraţiunilor către un viitor român, cugetau şi 
visau ca poeții antici amoroşi și grațioși, în acea poezie delicată 
şi suavă prin care Anacreon venea să ia locul lui Homer sub altă 
fază. Astfel era școala unde Văcărescii, Conakii, împleteau pe 

rozele Greciei crinii Carpaților, când veniră și alți poeți, spre 
a da mai multă vigoare nervelor acestei poezii. Sub impresiunea 
şcolii antice, scrisesem cele mai multe din aceste poesii, pe care 
nu am publicat niciodată. Această carte este o çestiune de 
curiozitate. Această şcoală nu mai este de timp. Cată a se 
cânta eroii, faptele lor strălucitoare, durerile și aspirațiunile 
națiunii ». 

Bolintineanu păcătueşte aci prin modestie, sau marea lui 
spontaneitate îi ascundea lui însuși meritele lui ca răsturnător 
al eroticei Văcăreștilor și a lui Konaki. El a dat haină occidentală 
poeziei române de dragoste, Și nici nu e exact că această poezie, 
anacreontică cum o judecă el, ar fi rămas, pentru dânsul, o cu- 
riozitate. Fiindcă, deşi aproape nici una din bucăţile acelei colecții 
a poeziilor din tinereţe n'a trecut întocmai în Culegerea Poeziilor 
« ordinată de chiar autorul » şi tipărită sub privegherea minuțioasă 
a lui Gh. Sion, stilul a rămas acelaşi: A rămas același, şi în bucă- 
ţile eroice, în poezia de genul nou, care va să zică. 

Prefaţa din care am citat este un monument al superbei ne- 
glijențe, care a caracterizat toată cariera literară a lui Bolintineanu. 
Iată un om care deloc nu se gândea la greutăţile artei literare, 
cum făcea Alexandrescu. Bolintineanu este un fel de reproducere 
în negativ a acestuia, — și S'ar zice uneori: o caricatură a lui. 

Bolintineanu a fost un scriitor de pură bunăvoință. Un prea 
zelos umplutor de cadre, şi ca atare istoria literară nu-l poate 
trece cu vederea. A scris de toate, cu o fertilitate inocentă, ne- 
păsătoare. În vremile acele, polygrafia masivă opera ca putere 
solicitatoare a atenţiei publicului, și ca stimul pentru începători. 
Stimul adesea de o valoare cam dubioasă, dar în sfârșit: un 
stimul. 

In colecția pomenită, poezia Mihai la Călugăreni ne aduce 
versurile acestea: 

Cerul, cât vederea poate să zărească, 
Nu "'nveleşte încă tabăra turcească. 
Dar Mihai în cortu-i nu se odihnește 
Chiamă căpitanii și astfel le vorbeşte: 
Turcii ne întrece prin numărul lor, 
Batori refuză al său ajutor. 


Ce credeţi a face? — ne vom bate oare? 
Toți exprim mirarea de-a se apăra... 

Dar Mihai răspunde: 

Domnul ce nu are suflet a muri, 
Pentru tron şi ţară nu merită a fil 
A fugi de luptă nu e demn de noi, 
Sunt român, Românul moare ca eroi. 


Acesta-i Bolintineanu, din tinerețe până la bătrânețe. O egală 
şi senină insensibilitate pentru raportul între ritm și ideaţie 
pentru vocabular, ca şi pentru imagine. Peste tot: aceeaşi candidă 
şi monotonă neglijență literară. 

Prea puține reușite, convenabile la limită, la întâmplare, apar 
în această masă lierară ieşită din o uşoară şi neobosită bunăvoință. 

Astăzi, Bolintineanu apare ca autor vesel fără voie. In acest 
sens, sunt mai ales de recomandat romanele, cu deosebire acel 
intitulat Manoil, în întreagă această producţie aproape paro- 
distică. 


PAUL ZARIFOPOL 


MĂRȚIȘOARE 


NU AM... 


Nu am nici pietre, nici metale 

Pentru suavele tale 

Diafane frumuseți, 

Adunate din sute de firimituri de vieți, 
Din floare, din rouă, din pasăre, 

Ca nişte mărgele de mei, de porumb şi de mazăre, 
Cu acul și firul. 

Gândul meu, ca trandafirul 

S'a întristat. 

Am uitat 

Să culeg şi să opresc 

O strachină din argintul ceresc. 

Mi-l aşternuse luna pe masa cu scule 
Și puteam să fac giuvaere destule... 


Trezește-te, haide, din somn şi din puf, 
Gidilată 'n ochi de un zuluf 
In care bate soarele. 


Fiindcă vreau să ţi-le citesc mărțișoarele. . . 


SĂ VEDEM... 


Să vedem, ar putea graiurile mele 

Să-ţi vie ca nişte inele, 

Ca niște brățări, ca nişte cercei? 

Incearcă-le. Uite odată unul, odată cinci, odată trei, 
Părechi şi despărechiate, 

Sau odată pe toate. 


Le-am suflat cu zmalțuri de zile, de ore și de secunde 
Și le-am făcut rotunde: 

Cristale ca piatra acră şi ca sarea de lămâie, 
Neputându-le face tămâie 

Și scârbit de diamante limpezi şi lucii. 

Uite, de pildă, unul în chipul crucii, 

Ar pune un semn turbure de lumină 

Subt bărbia ta de fată creştină. 

Altul își agaţă de aţă 

Gogoloiul de ceață. 


Să vedem, din atâta sărăcie, 
Să vedem, nu se ştie, 

Ce ţi-ar veni mai bine, 
Lucrurile goale, lucrurile pline, 
Grele sau ușoare? 

Căci toate sunt mărțişoare. 


Nu îi fie de deochi, 

Ce frumoasă-i fără ochi! 
'Tivul pleoapelor se coase 'n 
Ferfeniţe de mătase. 

De cât s'a uitat în stele 

I s'a prins bezna de ele. 
Dintr'un lunecuș cu pana 
I s'a 'ncondeiat sprinceana. 
E tot pana care scrie 
Fluturii din păpădie, 

A luat gura ei tipar 

Parcă dela nenufar: 

Ce i-a spus visul ascuns 
De-a şoptit şi i-a răspuns? 
Nu-ş cu cine seamănă 

Că îi pare geamănă: 

O să mă silesc să caut 

A ghici pe nai și flaut. 


Intre perine și pături 


Mâna-i stă pe-aici, pe-alături. 


Pune-i degetare 

Câte-o sărutare, 

Umblă 'ncet, ia-i mâna ’ncet, 
Mută-i-o încet, 

Să nu se deştepte,.. 

Și 'n cuprinsul pălmii drepte, 
De zîntii de Marte, 

Pune-i mărţișor o carte. 


FRAGEDA 


CUVINTE STRICATE 


Toate 

Cuvintele mele sunt întortochiate 
Și s'au îmbătat. 

Le vezi? Au căzut, s'au sculat, 
Au vrut să alerge şi să joace 
Dar beţia le-a prăvălit încoace, 
Nu mai ştiu ce spun și îs 
Bolnave de rîs. 


S'au stricat cuvintele mele ! 
Umblă prin mocirle cu stele 
De cositor 

După un mărțișor 

Și ar voi să culeagă roade 
Fîstîcite și neroade 

Din sălcii nici verzi. 


Cuvintele să nu mi-le mai desmierzi, 
Să nu le mai spuie agale 

Buzele tale, 

Să nu le mai cânte cumva 

Vocea ta 

Și pe cobză deștele. 


Huleşte-le i 


NU E 


În cutia de sidef și aloi 

Au venit podoabe noi, 

Lăcuste, păianjeni, brotăcei, 

Nu te speria de ei. 

I-am încremenit în stihuri blajine, 
Ca să te gătească pe tine. 
Stăpână, 

Șopârla-i pentru glezna dela mână 
Iar şarpele pentru grumaz, 
Fetişcană de atlaz — 

Și pentru şoldul dumitale, de vioară, 
Domnișoară,. 


Te rog a mă ierta 

Dacă-ţi zic şi tu şi dumneata 
Și dacă din cuviință şi de frică 
Mintea mi se face peltică 

Și uitucă mi-se face. 


Chihlimbarul ăsta-i o răgace. 
Matostatul e un cărăbuș 
Prins acuș. 


E adevărat? Nu-i adevărat! 
Gângăniile au cam întârziat 
Și cutia de lemn de aloi 

S'a întors din drum înapoi, 
Pe spinarea furnicilor, 

In hamul şi hățul panglicilor, 


Bună dimineața, duduie ! 
Uite-l mărțișorul: nu e. 
T. ARGHEZI 


AMINTIRI 


IAȘII DE ALTĂ DATĂ. MOARTEA BUNICĂI. 
COPILĂRIA. ROLA. BUIUM BOCCEGIUL. 
COANA ELENCU ȘI COANA MĂRIOARA. 

MANȘONUL 'ȚAȚII LEONORA 


Amorțiţi de răcoarea unei dimineți de primăvară, scoboram 
vertiginos, cu inima strânsă de frică și cu roțile înfrânate, panta 
dela Bârnova. Nu vorbea nimeni. Ultima catastrofă era încă 
proaspătă în mintea tuturor. Un râs verde ne strâmba figura, 
ocupat fiecare — eram sigur — să facă cruci cu limba în cerul 
gurii. Un fluierat scurt, un hârșâit de reptilă monstră ce se târâe 
prin uscături, și trenul se opri, într'un suspin, care ne ușură pe 
toți. Încălziți de emoție, împrieteniți prin laşitatea tainică care 
ne asimilase o clipă, zâmbeam mai guralivi acum, după trecerea 
primejdiei, fericiți că scăpasem teferi. Trenul porni din nou. 
Vesel luminat de soare, câmpul, prins în horă, alerga și el. Coline 
verzi lunecau pe sârmele ce se jucau cu noi de-a baba oarba, 
săltându-se pe la geamuri şi, curând, în pragul bătrânei capitale, 
se ivi Cetăţuia, cu același cal flămând, încremenit parcă de 
veacuri cu capul plecat, în poarta mănăstirii. De aici porneşte 
panorama Iaşilor, fudulindu-se cu palatul ce se proiectează pe 
fond de clopotnițe; domul mitropoliei, rotund și poleit ca o 
spinare de episcop şi, mai sus, criminalul, clădit pe marginea 
prăpastiei dela Râpa Galbenă. Furat de amintirile copilăriei și de 
măreția priveliştei, am intrat pe nesimţite în gară. Nu văzusem 
Iașul de foarte multă vreme. Cu ochii împăienjeniți, înaintam 
printre călători, întâmpinat .de aceleași mirosuri pestilenţiale, 
care mă excortaseră la despărțire. O melodie de flașnetă venită 

de departe, auzită acum patruzeci de ani, mă copleși de amintiri 
fermecătoare: 

« Aici, conașule !» 

M'am urcat într'o trăsurică mânată de un roşcovan uriaș, 
care, vrând să *'ntoarcă, mă răsturnă pe loc în inima târgului. 
Nu ne-am făcut nici un rău. Birjarul cu nasul întunecat ca un 
nor de secetă, ridică cu spatele trăsura pe roate şi pornirăm din 
nou, fără schimb de vorbe. Calul hăţuit mereu, îndemnat cu 
coada biciului, urca din greu la deal, lunecând la tot pasul, mer- 
gând în zigzag, ca un om beat. Priveam cu nesaţ la dughenele 
mici, îmbătrânite, ce se sprijineau neputincioase, cu firme bătă- 
toare la ochi și surâdeam ca la niște cunoștințe vechi, bărbaților 
ce se proiectau pe la unghere, în copii desvoltate de Manenken Pis. 

In fața hotelului, calul se opri dela sine. 

— Ai camere? 

— Vreţi cu două paturi? 

— Cu unul. 

— Cu unul n'am. 

— Spui drept? 

— Cu unul pot să vă dau numai la Nr. 8. Este un pasager 
care pleacă. Poftiţi pe aici. Rămânețţi şi la noapte? 

— Aşa cred. 

— Atunci îi bun —afirmă portarul și, urcând alături de mine 
scările murdare, îmi şopti familiar, confidenţial la ureche: « Am 
ceva pentru d-voastră ». 

— Fugi, mă, d'aici. 

— Incercaţi, dacă nu v'o plăce... 

— Hai te cară! 

— Aghe s'o măritat... Duminică ce trecu o avut nunta. 

— Zău? 

— Pe legea me. 

Dela hotel, după o toaletă sumară, am ieșit repede și, cum- 
părând semințe de floarea soarelui dela o lipovancă grasă, nau- 
fragiată la marginea trotuarului, am intrat, mâncând nepăsător, 
ca pe vremuri, să cumpăr ţigări dintr'o băcănie. O cucoană cu 
palton demodat de astrahan, roşită, sulemenită, purtând pe vârful 
capului un rest de pălărie, târguia lucruri fine. 

— Pesmeţi ai pus? 

— Am pus. 

— Dă-mi și o bucăţică de batog. Undelemn ai? 

— Este. 

— De Niţa? 

— Parcă trebue să fie numaidecât de acolo... Noi îl aducem 
dela Galaţi. 

— Da-i bun? 

— Rău nici nu ținem. 

— Știu eu că ai lucruri bune, că târgui dela d-ta de atâta 
vreme... Cred că cunoşti pe bărbatu-meu, domnul Buzescu, 
fost director, văr de frate cu primarul... Eu sunt rudă cu pre- 
fectul, da de departe: Un nepot de-al lui o ţinut pe ista... cum 
îi zice... 

— Altceva mai poftiţi ? 

— Zahar ai pus? 

— Am pus. 

— Cafè ai pus? 

— Am pus și eafea. 

— Atunci spune mata numai câte parale. 

— Trei sute optzeci, toată socoteala. 

— Aşa. Tare bini. O să treacă barbatu-meu când s'o scula, 
că-i bolnav oleacă. 

— Ia nu-mi bate capu !... Ce-mi baţi mie capu?... 

— O să-ți plătesc... 

— Eu am nevoie de parale. 

— Lasă, omule, că-ți plătesc. 

— Pe datorie nu dau... Gândeşti că marfa-i de furat? 

— Ia vin” mata să-ţi spun ceva. 

— Unde mă duci? 

— Vin să-ți spun la ureche. 

'Trecură în fundul prăvăliei și, după câteva şoapte, din man- 
şonul chel, mâncat de molii, bătrâna strecură ceva lucios în mâna 
negustorului. 

— Și când ai să-l scoţi? 

— Il scot eu. Nu te 'ngriji mata, că-l am suvenir de când 
m'am măritat. 

Am plecat scuipând nervos coji de floarea soarelui și, rătăcind 
fără scop, căscam gura pe la ferestre, admirând fără rezervă 

lucruri pe care le lăsasem de mult în geamuri: sfeşnice de alamă, 
chipiuri vechi de comisar, jurnale de modă «London Taillor » 
înclinate printre plante prăfuite, înmormântate în cutii ruginite 
de tinichea. O stofă fantezie, neagră cu puchiței galbeni mă 
ispiti să intru în prăvălia lui «Ștrul croitor bucureştean >, fără 
gând solid de cumpărare. 

— Câte parale stofa din fereastră? 

— Poftiți. .. Puneţi mâna să vedeți ce stofă. 

— Cât costă metrul? 

— Vă place? Nu-i cu metrul, e cu bucata... Așa o ștofă nu 
găsiți nici la Paris. Aveţi de o jiletcă... Șase sute de lei. 

— Cât? 

— Ii scump? Vedeţi ce fină este... N’o luaţi? 

— E prea fină pentru mine. 

— Ce este?... Nu vă convine? interveni patronul. Daţi 
cinci sute de lei? 

— Nu dau. 

— Cu cinci sute nu luaţi? 

— Mulţumesc. 

— Daţi patru sute, saftea de dimineaţă. 

— Nu, să-ți spun drept, acum cu cât mi-i lăsa-o mai ieftin... 

— Nici cu patru sute nu iei? Da unde ai să mai găsești aşa un 
chilipir? Lână cu mătasă, străluceşte ca briliantul... 

— Nu, mulțumesc. 

— Dă trei sute, Poftim ! S'o porți sănătos ! Pierd o sută de lei, 
așa să am eu bine. 

— Să mă mai gândesc... Trec mai pe sară. 

— Ştii ce? Vreau să văd cu cine am a face... Cu două sute 
cincizeci, iei? 

— Nu. Bună ziua | 

— Ei, domnule! Unde pleci? Stai. Ia vină 'ncoace... Dă 
două sute... Două sute dai? 

— Două sute, dau... 

— Inima mi-ai luat. Să mă bată Dumnezeu dacă câștig 
un ban... 

Era tot Iașul meu de altădată, trezind ecoul copilăriei mele, 
despre care vreau să vă vorbesc cu evlavie. 

Ca o pasăre călătoare, mă întorc către locurile, în veci pierdute, 
să caut leagănul copilăriei mele, de care m'a despărțit din ce în ce 
mai mult, cunoștința binelui și a răului, nesigur dacă am suferit 
mai mult de pe urma răului ce mi-au făcut sau a binelui pe care 
mi l-au dorit oamenii. 

Pe măsură ce m'apropiam de casă, mă simțeam descărcat 
de ani. Iată-mă în fața porţii fără ostrețe, bătută de vânt, înne- 
grită de ploi. O mână nevăzută smulge vălul de pe ochi! mei. 
Le găsesc toate la locul lor. Dar mi se strânge inima, văzând 
cum s'au micşorat, plecându-se fără împotrivire ca omul ce 
merge spre declin: casa, cu care nu mă puteam măsura, 
pare îngropată; geamurile împăienjenite, zăplazul a putrezit și 
îmi vine să plâng, zărind cotețul de porumbei, așa cum îl aninasem 
ca să-l feresc de pisici, sub strașina gardului centenar, pustiu, 
gata să se risipească la cel mai mic suflu, ca un castel de cărți. 

Mă uit împrejur și nu-mi vine a crede că ograda noastră să 
fi fost atât de mică, întrebându-mă nedumerit, căutând spre 
vecini, să aflu, cine a ciuntit grădina din care alegeam păpuşoi 
în ţintă sau cădeam minunat, cu chiote ce răsculau casa, peste 
grămezi de ouă pistruite, ascunse de pichere, sub tufele de 
mătrăgună. 

Numai socul de lângă via lui popa Grecu, moşneag spătos 
şi ursuz, cu care ne megieșeam, mi-a rămas credincios, păstrând 
același umbrar de flori gălbui, împrăştiind mireasmă domoală, 
liniştitoare, ce-mi amintea prima liturghie. Socul şi lăstunii, 
care amețiți de joacă, săgetau și acum înseratul, tăind arcuri 
negre în albastrul cerului, cu aceleaşi țipete vigilente, trezeau 
ecouri, ce le credeam de veci adormite în taina sufletului meu. 

O, locuri sfinte ! V'am părăsit prea de vreme, ingrat, neștiutor, 
ducând cu mine doruri nelămurite, visele ce împleteam cu brațele 
în cruce, cu ochii la cer, în iarba înflorită. 

Mă întorc după atâția ani, cu inima pustie, învins, la socul 
plin de furnici și de mărgele negre, care-mi pătau hainele de 
sărbătoare. 

Trăind fără grijă, am rămas copil multă vreme, socotind să 
trec prin viață călare pe cai năzdrăvani. Târziu, am băgat de 
seamă că zilele se fugăresc ca mieii mânaţi prin iarba verde, cu 
aceleaşi tânguiri zădarnice, spre întunerecul din care au ieșit. 

Acum s'a isprăvit. Am pierdut curiozitatea care ațâță viața. 
Privesc cu ochi slăbiți, simfonia de colori şi lumină. Trecând 
fără habar din iarnă în vară, amăgit de bucurii scurte, am pierdut 
iluzii prețioase, ca să ajung de unde am plecat. 

Obosit de drum, mă întorc cu gândul către locul meu natal, 
să mai cuprind odată cu mintea, tot ce mi-a fost drag, când nu 
gustasem încă din pomul cunoștinței: casa în care am deschis 
ochii, ograda cu romaniță mirositoare, apusul soarelui care aurea 
coama dealurilor şi mai păstra o sprânceană de lumină, când 
bunicuța mă trimetea la culcare. 

Bunica e cea dintâi icoană din trecutul meu. 

O văd slăbită, ridicată pe perne, cu gura strâmbă, cu chipul 
de ceară. 

Cum mă deșteptam, dădaca mă îmbrăca învrăjbită în odaia 
abia luminată de zorile sărace ce luptau să intre prin ferestrele 
înghețate, lipite cu hârtie pe la încheieturi. Apoi mă freca fără 
pic de omenie, cu un colț de prosop muiat în apă, exasperată de 
îndărătnicia scâncetului meu, pentru un obicei, care, se vedea 
bine, îi inspirase şi ei numai ură. 

Ca într'un film ce se desfășoară, văd cum femeia grăbită, 
mânioasă, ridica prostirea, înfoia pernele, bătându-le în palme, 
da cu mătura udă peste covorul ros până la urzeală de jocurile 
noastre, pe când eu aşteptam, tremurând de frig, să pună lemne 
în sobă, să închidă ușa, să aprindă rășina care umplea odaia cu 
straturi de fum albăstrui, ce pluteau mirositoare în aer, înălțate 
până în bagdadie. 

Dădaca se aşeza trudită pe scaun lângă sobă, căutând să mă 
ademenească să stau cuminte, să-i dau răgaz să se odihnească, 
strângându-mă fără scăpare, cu mâini uriașe, roşite de ger. 
Luptam zadarnic, dând cu picioarele, încercând fără putere să 
desfac pumnii de fier, până când izbucnind în urlete disperate, 
auzeam glasul istovit al bunicăi: « Dă drumul băietului, proasto |... 
Ce-ţi pui mintea cun plod... Șăzi, mămucă și te joacă...», 
zicea ea, suflând ca nişte foale învechite, ştergându-se de nă- 
duşală, cu un tulpan boțit, ce-l ascundea sub pernă. 

Potolit ca prin minune, alintându-mă ca un motan, îi sărutam 
mâna uscată ce mirosea a oțet. Apoi rămâneam să mă joc în odaie, 
cu un cărucior făcut din cutii rotunde de chibrituri, pândind 

boabele de coarne mozolite și aruncate de bunica, din dulceața 
acrişoară cu care-și răcorea sufletul. 

Dar într'o zi am plătit scump această ipocrizie. 

— Mă miram eu, de ce ești mătăluță aşa de cuminte, zise 
cârpindu-mă, țața Eliza... leşi afară, măgarule!... Soi rău 
ce ești 1... Catinco, ia dezbracă-l că amuș îi noapte... 

Se făcea noapte, într'adevăr, și mi-era frică. Nu se aprinsese 
încă lampa. Geamurile, acoperite de flori măiastre, erau sclipitor 
luminate de văpaia jăratecului tras în gura sobei. Pe măsură ce 
se trecea focul, mobila din odaie, perdelele, hainele din cui, 
luau forme îngrozitoare, ce se apropiau strâmbându-se sau se 
depărtau de mine, subțiate, rânjind fără sgomot. Mâţa, arun- 
cându-se cu ochi aprinși să prindă şoricelul ce rodea în taină, 
mă îngropă în pat de groază. 

M'am trezit leoarcă de apă. Simţeam o foame cumplită şi 
nu îndrăzneam să mă mişc. Incet, încet se făcu ziuă. Un sgomot 
neobişnuit umplu casa, Uşile se deschideau la perete şi se închi- 
deau trântite în grabă, răcind odaia. Slugile intrau şi ieșeau 
tăcute, ducând lighene și prostiri, târînd balia, purtând cu grijă să 
nu se opărească, oala cea mare învolburată de aburi, în care fier- 
beau sarmalele în ziua morților. 

De câte ori se deschidea ușa, întrezăream chipul bunicuțţei, 
care dormea acum întinsă pe masa de toate zilele, în rochie de 
mătase vişinie, ce se balona în cercuri, între capeluța legată pe 
sub fălci cu fionc de catifea neagră și papucii noi pe talpă. 
O lumânare strânsă în mâini de ceară ardea liniştit, înălțând la 
cer o sforicică de fum. 

Fără să bag de seamă, casa se umplu de lume, Un om cu 
ciubote mari trecu smerit, lăsând în urma lui miros de peşte și de 
mirodenii ce ardeau într'un ciob de strachină, iar din odaia bunicăi 
se auzea bolborosind, glasul lui popa Grecu şi suspinele țaţei Eliza. 

In dimineața aceea, nu mi-a dat nimeni să mănânc şi nu ştiu 
pentru ce, nu îndrăzneam să cer, nici să mă apropiu de surori, 
care veniseră dela pension şi stăteau ofilite, cuminţi, cu părul 
lins, cu şorțuri negre, cu batistele la ochi. Mai târziu au venit 
dela școală, Vasilică și Coco, fratele cel mare, care mă cuceri 
îndată, prin felul cum svârli căciula de pe cap, fără s'o atingă 
cu mâna, tocmai pe dulap. 

Apoi, o femeie străină, cu negel de-asupra buzei, mă înșfăcă 
cu degete îngălbenite de tutun, mă înveli într'un şal sineliu şi 
mă urcă val-vârtej în sania ce aştepta la scară, Lângă mine se 
așezară, pocăite, surorile, în coada săniei se prinse Vasilică şi 
lângă vizitiu Coco, care, luând hăţurile din mâinele birjarului, 
pocni din bici, cum nu bănuiam că pocnește biciul, Caii, 
smucindu-se porniră în sunet vesel de clopoței, răsturnându-ne 
pe spate. N'aveam astâmpăr. Șalul de lână îmi mânca obrajii, 
Toate erau noi pentru mine: stradele, aparii peteciți cu donițele 
atârnate de gât şi tarabele chităriilor acoperite cu pâini proaspete 
ce mă flămânzeau. 

Dar plimbarea, pe care aş fi voit-o nesfârșită, se termină 
repede. Fără să mă lase din brațe, străina s'a dat jos şi am intrat, 
după ce a tras clopotul dela ușă, în casa lui moșu Nicu, om scund, 
ursuz, cu mustața tunsă. 

In odaie era cald şi mirosea a tutun. Desfăcut din şal, ca din 
scutece, femeia m'a dus de mână într'un loc, unde părea că 
avem grabnică nevoie și apoi ne-am așezat la masă. Nu ţiu minte 
ce am mâncat, dar era tare bun. După masă m'am jucat cu niște 
poze, am adormit şi nu mai ştiu nimic. 


Tataia a murit fără să-l cunosc. Mamaia, femeie tânără, 
cochetă, s'a lăsat pradă plăcerilor ușoare, risipind o zestre — pe 
atunci considerabilă — de cinci mii de galbeni, cu o inconștiență, 
pe care bărbaţii o găseau adorabilă. Ieşeau în lume, el, înalt, în 
haine negre, cu guler larg, cravată îngustă, cum îl văd şi azi în 
fotografie; ea, măruntă, plină de gropiţe, în rochie de mătasă 
azurie, cu trenă lungă, de care se țineau scai, junii de pe 
atunci. , 

După cum am auzit vorbindu-se, el o iubea mult, îi împlinea 
toate gusturile. "Ținuse cu arendă vestita moşie Bicazul, din judeţul 
Neamţ. Aveau landou, fecior pe capră, o sumedenie de slugi aduse 
dela ţară, fete în casă, dădace, bucătar, spălătoriță, argați, unii 
plătiţi, alții luaţi de suflet, care dormeau la un loc, pe cuptor sau 
pe lângă vatră, iar vara, întinși pe rogojini, afară, cu mâna făcută 
căpătâi. 

Dela o vreme, afacerile mergeau prost. Mamaia cheltuia mult. 
Intr'o bună zi, a plecat și nu s'a mai întors. Un an mai târziu, 

după ce se despărţise, a murit tataia dintr'o bubă făcută la picior 
și de inimă rea, lăsând averea încurcată. 

Noi copiii, patru fete şi trei băieți, am fost crescuţi de o soră 
a tataiei, țața Eliza, văduvă în putere, apreciată încă de ofițerii 
de artilerie, care-și struneau caii răsucindu-și mustața, când tre- 
ceau pe la ferestrele noastre, 

Ţaţa Eliza, despărțită și ea, avea doi copii: o fată, Maria 
— noi îi ziceam Duduia — frumușică, alintată, și un băiat, Coca, 
prostuț, poreclit Garabet, Din cauza lor nu se mai măritase. 
Vina — ne-o repeta îndestul — nu era a ei: îi mâncasem tinerețile 
cu nebuniile noastre. Eu, cel mai mic din casă, nu i le cunoscusem 
niciodată. O văd și astăzi, Dumnezeu so ierte, cu ochi focoși cu 
nările largi, cu părul cănit, ondulat cu drotul, pieptănat cu cărare, 
cu sprâncenele încondeiate cu muc de lumânare arsă, stând 
înfăinată în fundul canapelei, fumând ca un turc ţigări înfipte 
într'o spelcă îndoită în coadă de rândunică. 

După moartea tataiei, moşu Nicu, epitropul nostru, sfătuin- 
du-se cu surorile, a așezat fetele cele mari în pension la Humpel, 
să învețe, spunea el, franțuzeşte și la pian, să se poată mărita 
mai bine; iar pe Coco și pe Vasilică, poreclit « 'Târtanul», fiindcă 
se arăta foarte priceput, la Institutul Academic. 

Acasă, am rămas numai eu — Jorjică — pentrucă eram mic 
şi soră-mea Lenţa, mai mare cu un an decât mine. 

Ne-am mutat din casele mari, ce ţineam cu chirie în Iaşi peste 
drum de grădina Copoului, în altele mai mici așezate la marginea 
străzii Sărărie, numită astfel pentrucă pe aici se aprovizionau cio- 
banii cu sare, în trecere cu turmele de oi, călăuzite de măgărușul 
răpănos, încărcat cu desagi şi trist, spre dealul Aroneanului. 

Din cerdac, priveliștea era frumoasă. 'Țicăul se ridica pe 
coaste, cu căsuțe albe expuse ca la panoramă. Mai sus printre 
râpe galbene, pe unde puteau, soldaţi ruși, zdrenţuiţi, cu bărbi 
roşcate de apostoli, făceau exerciţii snopiţi în bătăi sau treceau 
cântând tărăgănat, cântece din care nu rețin decât refrenul: 
hai, hai, hai... 

Spre seară, voinici cu părul inelat, umblând răsleţi, arşi de 
soare, cu pieptul lat, cu mundir fără nasturi, se opreau la porţile 
oamenilor, iar femeile, îngrămădindu-se înduioşate le dădeau, 
căinându-i, câte un dărăb de pâine, hârjonindu-se cu ei. 

Casa noastră avea cinci camere. Una, a copiilor, în care dor- 
meam eu cu soră-mea Lenţa şi cu Coca, în crivățele din care ne 
ieşeau picioarele. Pe un pat de scânduri, lângă fereastră, cu 
mindir acoperit cu macat de cit decolorat, dormea dădaca, țărancă 
desculță, îmbrăcată în fustişoară albă, cu polcă verde, ce-i chi- 
nuia sânii. 

Cu noi mai dormeau în vacanță şi ceilalți frați, într'un crivat 
mare de fier, la care Coco ne înhăma legaţi cu sfori și cocoțat 
pe capra făcută din pernele de perete, ne silea șfichiuindu-ne 
progresiv cu biciul, să tropăim pe loc, până când izbucneam în 
plâns, declarând că «nu mă mai joc». Alături era odaia fetelor, 
în care dormeau surorile cele mari. 

'Țaţa Eliza nu mă prea iubea. In schimb, eram slăbiciunea, 
alintatul maicii Leonora, cealaltă soră a tataiei. Povestea ei e 
scurtă. Urîţică şi sfioasă, cea mai mică între nouă copii, a 
fost dăruită, cum era obiceiul, lui Dumnezeu și așezată la mă- 
năstirea Agafton. 

Maica Leonora venea la noi în fiecare iarnă, să şadă până 
după Paşti, aducând pe lângă o valiză cu schimburi, o ladă de 
scânduri, plină cu toate bunătăţile: gavanoase cu povidlă, chito- 
naguri înflorite cu miez de nucă, săculețe cu vișine şi coarne 
uscate, mere domnești, dulcețuri de trandafir şi de cireşi amare, 
şerbeturi de dracilă şi de nufăr, peltea rubinie, şiraguri de hribi 
înșirați pe sfoară, în fine, chiupuri de unt topit și caş bătut la 
putină. 

In casă, țața Leonora lucra ciorapi, împletea cozonaci galbeni 
ce dădeau afară din oală, căuta în cărți şi seara învăța să scrie, 
caligrafiind cu atenție, pe placa de piatră, slove mai mari decât 
era nevoie, ștergându-le ca noi copiii, cu scuipat. Dimineaţa, 
bătea mătănii în capod de pică, cu şalul în spinare, în fața icono- 
stasului scos abia din întunerec, de luminiţa slabă a candelei ce 
pâlpâia galbenă, în vârful mucușorului de iască, aurind chipul 
sfinților. 

In trecut, toate familiile cum se cade creşteau câte o copilă 
de șapte, opt ani, luată de suflet, pe care urmau, sub teamă de 
păcat, s'o mărite şi s'o înzestreze « dacă va fi harnică și s'o purta 
bine >. Imbrăcată cu vechituri, hrănită cu te miri ce, fetişoara 
alerga încoace şi încolo după cinci parale oțet, după o cutie de 

chibrituri, favorizată de noroc când era trimisă din marginea 
târgului, s'aducă în zile de sărbătoare sau pe vreme rea, 
o birjă dela centru. O zăreai venind de departe, roșie de 
bucurie şi de ispravă, în picioare, pe scara trăsurii. Cuminte, 
simţea că nu e de nasul ei să stea pe perne «că doar nu era 
cocoană ». 

Maica Leonora aducea şi ea dela mănăstire un sufletar. 
Rola era o hantiță molomană și liniştită, mai mare decât vârsta ei, 
cu ochii verzui, mici, pierduţi în grăsimea obrajilor și, după pă- 
rerea tuturor, nepomenit de leneșă. Trebuia să-i repeţi în fiecare 
zi să spele scândurile, să frece tacâmurile, să care lemne, să bată 
covoarele, să măture curtea, ori să rânească zăpada. Rola umbla 
încet şi mânca mult fasole cu mămăligă, cum se gătea pentru 
oameni în postul mare și, venind să dea dulceţi musafirilor, 
cârnea nasul tuturor. Gonită cu indignare din ochii lumii, Rola 
pleca cutremurând obrajii, sticlele de pe dulapuri şi cristalele 
lămpii din bagdadie. Dar așa cum era, ţața Leonora o ocrotea 
fiindcă o crescuse de mică şi dacă o bătea peste gură — în zadar 
de altfel — când o prindea mâncând cu degetul drojdiile din 
fundul ceștilor, tot ea îi da să lingă, când era în toane bune, 
lingurița cu care luase şerbet de smeură. 

La masă avea loc prima ședință de educaţie a Rolei, cu a 
cărei creştere se ostenea din când în când, ţața Eliza. După 
cafea, adunând cojile de pâine le punea lângă un rest de mân- 
care pe farfurie și întinzând-o cu catadicseală se adresa fetei: 


— Hai, du-te de mănâncă... Sărută mâna, proastol... Și 
maicii Leonora... şi duduii Olimpia... Dă pi ici, nu pi colo... 
Na, hai, fugi că ești proastă... Nu lua cu stânga, ţi-am mai 


spus. Unde ţi-s minţile?.. Ia-o dela început... 

— Iart-o, soro, se ruga timid maica Leonora. 

— Les, dragă... El non pa dan la for€... Căci ca orice 
moldoveancă de familie, țața Eliza stâlcea franțuzeasca cu în- 
drăzneală. — Nu vreau să zică lumea, mărturisea ea jignită, c'o 
stat atâta vreme la mine şi n'o învățat nimica. 

Și scena începea din nou: 4 Vin” la mine, treci la maica Leo- 
nora »... 

Rola pleca asudată, cu tava plină de ibrice, de pahare, de cești 
răsturnate, mergând anevoie în ghete vechi, mari, încălțate pe 

piciorul gol. Peste o clipă, un huruit de sticle sparte anunţa de 
afară catastrofa. 

— Bătu-te-ar Dumnezeu și Maica Domnului, striga tața 
Eliza, luând de martor tavanul, repezindu-se pe urma ei s'o 
buchisească... Ai să te măriţi, când mi-oi vidt ceafa... 

Pe nesimţite, zilele se scurtau. Pale de vânt ne înfrigurau, 
măturând colbul de pe stradă și frunzele moarte. Venea iarna. 
Primul foc ne strângea în jurul sobei. Lampa se aprindea de 
vreme, iar lumina ei se înălța treptat, strălucitoare, ca un răsărit 
de soare, până plesnea sticla. 

— Proasto 1... am să ţi-o pun la socoteală. 

Se făceau pregătiri de iernat, adunându-se sub ochii noștri 
minunati, lemne cărate cu carul, tăiate cu ferestrăul și crăpate, 
pentru opt lei stânjenul. Zarzavat de tot felul, varză care se pune 
la înăcrit cu ceremonialul cuvenit, în butoaie ce ni se păreau 
uriașe, carul cu drugi de aur pentru îngrăşat curcanii, şi după ce 
se strângeau toate ca pentru o cetate amenințată de încercuire, 
într'o bună dimineață, alergând desculț la fereastră, strigam 
surprins, scontând plăceri întrevăzute: Ninge !... 

Ningea cu fulgi mari, înfloriți, soli de pace, ce se coborau 
parcă din bărbi cucernice de patriarhi. Ninsese şi continua să 
ningă, acoperind curtea, hambarul, pomii, mahalaua toată, cură- 
tind aerul, înghețând uşor apa din cofa uitată afară, în cerdac, 
lângă ușă. 

Venise iarna albă, cu omătul neprihănit, tăiat de sborul să- 
niilor cu zurgălăi, cu perdele și canafuri, care ne lăsau cu gurile 
căscate în urma lor; iarna cu omătul moale, pufos, ce scârțâia, 
întărindu-se sub picioarele trecătorilor, care se îndreptau liniștiți, 
în ziua Bobotezei, spre oala cu sarmale și mămăliguță de aur. 

Stăteam cu Lenţa la fereastră şi ne împărțeam caii, ce treceau 
pe dinaintea ferestrelor: albii ai mei şi roșii ai tăi. Joaca nu ținea 
mult. — « Marfă, mărunţișuri |»... se auzea strigând din stradă. 
Mamaia se repezea să bată în geam, să-i facă semne şi ne strân- 
geam roată în jurul lui Buium, privind cu ochii lacomi la bogățiile 
nepomenite ce scotea din sarcina purtată pe umeri, ca din sacul 
lui Moş Crăciun: cutii cu săpunuri colorate, sticle verzi, mirosi- 
toare, pânzeturi cu mărci aurite, macarale din care făceam căru- 
cioare, muzicuţe, păpuşi golașe de porțelan, spelci, ace, horbote 

şi câte alte minunății. După un ceas de scotocire şi de tocmeală 
zadarnică, bietul om, supraveghindu-ne bănuitor, împacheta 
marfa ca pentru veşnicie, ne dăruia câte o cutie goală şi, liniștit, 
cu paşi de apostol, pleca, apărându-se de câini, să desfacă legă- 
tura peste drum, cu aceeași speranță înșelată. . . 

Cine n'a văzut printre alte minuni ce ne aduce iarna, lanterna 
magică | Cine nu-și aminteşte cu un sentiment de melancolie, 
filmele ce se proiectau, în hazul nostru, pe pereții spoiți ca laptele: 
Hoţul care furase gâsca friptă de Crăciun, urmărit de familia 
întreagă înșirată după el, de jandarmul cu mustăți uriașe, cu 
cisme mari, cu sabia scoasă; de păgubaș, cu sfeşnicul aprins, 
cu scufă de noapte, ținut de cămașă de nevastă-sa, uscată ca cele 
şapte vaci slabe şi, în urma tuturor, o bucătăreasă enormă, înar- 
mată cu un măturoi nemăsurat, care de regulă se abătea în capul 
stăpânei, la cel dintâi prilej de panică. 

Cu primii fulgi de zăpadă, ţaţa Eliza ne lega la gât săculețe 
de camfor, amestecat cu boabe de piper să ne ferească de boli, 
şi apărea, închisă între ferestre, sticla cu untură de peşte, pe 
care o luam ademeniţi de felia de portocală ce ni se servea după 
ce înghițeam otrava. 

Când țațele lipseau, dădaca ne spunea poveşti cu smei înaripați, 
înarmați cu paloșe de oțel, cu care retezau capetele oamenilor, 
la rând ca pe niște verze, sau povestea sârboaicei proaste, care 
plângea că mâţa ar putea să doboare, în capul copilului legănat 
în covățică, lângă foc, drobul de sare ce se usca pe sobă. 

Uneori se făcea clacă de desghiocat popușoi, la care se 
adunau mahalagiii. Slugile curățau chicotind între ele, iar noi 
luam ceai, pregătit cu sfințenie în ceainicul astupat cu dop de 
hârtie, pus între sobă, oblojit cu şaluri de lână, ca să nu se piardă 
căldura și aroma. 

Vecinele se strângeau cu lucrul la noi, pentrucă aveam su- 
fragerie mare, așezată lângă poartă. Printre ele veneau mai des, 
coana Elencu și coana Mărioara, două surori, care îmbătrâneau 
alături, îngălbenindu-se ca niște gutui ce se usucă încetinel, pe 
dulap. Una, cănită, pieptănată frumos, văruită până în albul 
ochilor, avea voce groasă și degetele pătate de tutun. Cealaltă, 
paralitică, se târa schiloadă până la portiță: șontâc, șontâc... 
să spioneze cu priviri fixe, cu gura strâmbă, trecătorii. 

Căsuța lor, un antrețel ce despărțea două chiliuțe, ceruite, 
curate de nu mai aflau seamăn, era așezată lângă biserica Sfântul- 
Haralamb. In ogradă, pe lângă prispă, se prăjeau în soare, straturi 
de flori mirositoare, azi demodate: busuioc cu care împodobeau 
icoanele, săpunele, gura leului, vanilie și rezeda. 

Coana Mărioara nu se măritase. Coana Elencu mai ținea şi 
azi în gazdă, câte un tânăr sărac, cu părul mare, care făcea poezii 
şi cânta din chitară. Coana Elencu era și ofițerul stării civile: 
ştia ca pe răboj, spița neamului mabhalagiilor, care când s'a 
născut, cine l-a botezat, cu cine s'a însurat, câți copii a avut, 
ce zestre a luat, când în fine și-a dat sufletul în mâinile lui popa 
Grecu. Pe lângă asta, avea o droaie de căţei, albi, creți, cu ochii 
încondeiați, cenușiu, de lacrimi scurse, care mârâiau, lătrau, 
săreau pe divanuri, de pe scaune, ieșeau de sub paturi, tuşeau, 
se înnecau strănutând într'o larmă asurzitoare; iar coana Elencu 
îi dojenea frumos, fără să se turbure: 

— Fii cuminte, Bombonel... Aşa faci ? Să ştii că mă supăr... 
Fetiţa, du-te mămucă la copiii tăi... Azorică, stai frumos. ., 

Coana Elencu era neprețuită. Făcea dulceaţă minunată, dădea 
cu cărțile, după ce le menea oftând tărişor, murmurând misterios, 
bătând de buze cartea trasă de cucoane cu mâna stângă, cunoştea 
fel de fel de leacuri şi descântece. Ea ne freca de gâlci, suflând 
împrăștiat pentru « ducă-se pe pustii », descânta fetelor bune de 
măritat, când erau deochiate. Ea a lecuit — trebue s'o spun — 
pe Rola, care era slabă de mijloc, învățând-o să sară peste foc 
de gunoaie, după ce o bătea la spate cu mătura aprinsă și să se 
ducă, când s'o lumina, la biserică, până nu intră nimeni, să se 
închine, să bată trei rânduri de câte trei mătănii, în faţa altarului, 
la Maica Precista, la Domnul Cristos, la Sfântul-Neculai şi 
trei rânduri de câte nouă mătănii în mijlocul bisericii, pentru 
cei patruzeci de mucenici, strigând cu glas tare: « Bună dimi- 
neața, eu...). 

Prinsesem vorbele coanei Elencu și, sculat de dimineaţă, 
după o noapte în care n'am visat decât raiul și îngeri, m'am 
luat tiptil după Rola, împreună cu Gheorghiţă, băiatul bucăta- 
rului. Curioşi să vedem ce are să se întâmple, ne-am ascuns, 
mergând în vârful degetelor, după cristelnița de aramă, în care 
se botezau copiii. 

Rola se închina cu evlavie, făcând cruci întregi, dela frunte 
până la buric, se pleca bătând mătănii cu fruntea umilită și strigă 
cu voce străină, plină de emoție și de nădejde: 

« Bună dimineaţa, eu.. .». 

— Nu ţi-e ruşine, am strigat eu de după cristelniță. 

Dar mustrat de figura severă, încrucişată, a unui sfânt care 
mă privea în față, am fugit într'un suflet, chinuit de remuşcare, 
urmărit de Rola și de un huruit asurzitor. 

Răsturnasem cristelnița. 

Acasă, am mâncat pentru întâia oară dela maica Leonora, 
o bătaie bună. Nu m’a durut prea tare, dar mi-a fost ciudă că 
m'a ținut cu capul între picioare, Rola. 

N’o pot uita. Cum se lumina de ziuă, apărea tușind din băierile 
inimii, cu pulpele goale, cu tulpanul pe ochi, cu braţul încărcat 
de lemne, scoasă la iveală ca un sfert de lună de văpaia jăratecului 
din cățue. Descărca lemnele năruindu-le fără habar de sgomot, 
așeza cărbunii pe un boț de hârtie, luminând deodată casa, şi 
adormea lângă focul stins. Când ne trezeam, îi săream în spinare 
şi ea continua să doarmă, doborîndu-ne pe rând, în râsete ce 
nu se potoleau, fără intervenţia miraculoasă a sfântului Neculai 
din cui, mânuit orbeşte de țaţa Eliza — mamaia, cum îi spu- 
neam eu — care apărea răzbunătoare în pragul ușii, cu părul 
în paiote, în capoțel subţire sau în fustă de flanelă, după sezon. 

Trecuse vreme de când era la maica Leonora. Rola se făcuse 
mare. Avea un păr negru, bogat ca o coadă de cal și o putere 
de bivol. Ridica singură pianul când se ceruia în salon, ca să 
potrivească covorul, şi ea singură venea de hac lui Ion bucătarul, 
care era furios când se îmbăta și răcnea învârtind toporul de- 
asupra capului: Haron, bulion de cuion, învăţat dela cine știe ce 
boier franțuzit și care, abia azi îmi dau seamă, însemna probabil 
vestita sfidare a Francezilor: « Allons, bougres de c....», adică 
pe româneşte: În lături, păcătoşilor. 

De câteva zile, venise la Iaşi o trupă de actori despre care 
se dusese vestea. "aţa Eliza apăru la masă în capod, coafată cu artă 
de un neamţ miop şi chel, căruia noi îi înfundam galoșii cu hârtie. 

— Sunt gata, numai să-mi pun rochia... Hai şi tu, zise ea 
în glumă, maicii Leonora. 

— Doamne, ţață, cum ai crede una ca asta ! 

— Ei, ce-ar fi dac'ai veni şi tu? 

— Vai, fugi, nici nu pomeni. 

— Hai, zău... 

— Doamne fereşte, se miră închinându-se maica Leonora, 
de teamă să nu cadă în ispită. 

Un tropăit de om ce se scutura de zăpadă, o tuse cunoscută, 
ne vesti pe moșu Nicu, epitropul nostru, sgârcit nevoie mare, 
căruia îi plăcea grozav să-şi necăjească surorile, pe care le socotea 
fără minte. Intrând, lepădă galoșii la ușă, așezându-i cu îngrijire 
unul lângă altul, pături tacticos șuba şi, răsucind o ţigară de tutun 
amestecat cu foi de nuc, pentru aromă, întrebă ca de obicei, 
trimițând pe nas două coloane groase de fum cenușiu, ce se 
învolburau în aer: 

— Ei, ce mai tura-vura, ham-babadam ? 

— Ce să fie, bădie, nu vra Leonora să meargă la teatru și pace. 

— T-auzi bădiță, spune și mata dacă are vreo noimă. 

— Ai mai fost tu la comedie?... întrebă moșu Nicu, prin- 
zând semnul țaţii Eliza. 

— N'am fost bădiţă, nici n'am voie... Unde s'a mai auzit 
o treabă ca asta?... Nu iartă canoanele... 

— Ei, du-te şi tu odată, să-ţi faci idee de teatru. 

— Vai, bădiță, tocmai mata... Vrai să mă caterisească ? 

— Cine o să ştie, proasto ! 

— Apăi că curată vorbă, are dreptate bădița, insinuă pre- 
făcută, ţaţa Eliza. 

— Du-te, țață, du-te, începurăm noi. 

— Doamne fereşte și apără, protesta râzând fără voie, maica 
Leonora. Oare cum mi-o ṣădè mie cu comănac în cap, la teatru ?... 

— Îţi dau pălăria mea de catift. 

— Și rochie de unde? 

— 'Ți-o dau pe cea neagră. 


` 


— Du-te, du-te, mă rrrog, tață, du-te... țipam noi copiii 
dela masă. 
— Írra!... Da mântuiți odată... Daţi-mi bună pace... 


Ce, eu am bani de dat la teatru ? 

Ca niciodată, prins în horă, nu ştiu prin ce minune, moșu 
Nicu ieşindu-și din fire, scăpă din gură: « Na-ți un galbăn să-ţi 
plăteşti locul şi să-ți iei și cofeturi >. 

— Ei, de, oameni buni... Vă place?... 

Și învinsă, bănuesc acum, de dorul ascuns de a cunoaşte 
ceva din lume, rosti ca un condamnat la moarte: 

— Bine, bădiță, mata să-mi porți păcatul... 

Apoi ridicându-se rușinată dela masă, trecu în odaia de 
alături, unde, căzând în genunchi, se rugă multă vreme la 
icoane. 

Peste puţin, un chiot de veselie salută apariția maicii Leonora, 
care se ivi, sfioasă, în pragul sufrageriei, pierdută într'o rochie 
balonată, cu pene de ambasador la pălărie. Intr'un avânt nestă- 
vilit o prinserăm în mijlocul nostru și sărind ca dracii ne învâr- 
team în jurul ei, răcnind cât ne lua gura: 


Măicuţă cu pălărie 
Dela noi din Sărărie. 


Dar câteva palme împărţite de ţaţa Eliza ne împrăștie ca pe 
niște pui de potârniche, pe unii cu lacrimile în ochi, pe alții 
chicotind de râs, pe fiecare cu partea lui. 

— Haide, soro, că ne așteaptă birjarul... 

— Nu-mi găsesc manşonul. 

— Cată-l în garderob. 

— L-am căutat. 

— In şifonieră nu-i? 

— Nu-i. 

— Vezi, poate o fi în scrin. 

— Nu-i, l-am căutat pist'tăt locul... 

— Dacă-s proastă, să te iau cu mine, așa-mi trebue... Ci hai, 
soro, odată !... Ce ţi-i bun dac'om ajunge după ce s'a începe. 

Plecară. Sania scârţâi, întorcându-se în loc pe zăpadă, şi port 
parcă și astăzi în urechi, sunetul din ce în ce mai slab: cling, 
cling, cling, cling!... al zurgalăilor. 

Eu mă culcam cu țața Leonora. Când se întoarseră dela 
teatru, după ce se dezbrăcară, au căutat manșonul toată noaptea. 

— Eşti sigură, soro, c'ai venit cu el?... 

— Araca 'n di mine, ţață, doar nu-s nebună... 

— Ea l-o luat şi pace... 

— Oare?... 

— Doamne, soro, proastă mai eşti! Cum iei tu, cu atâta 
ușurință, credința omului. 

— Da bine, ţaţă, eu am crescut-o. . . Ii leneşă, îi flămângioasă, 
ce-i dreptul, dar ar fi pacat să spun, nu mi-o lipsit niciodată 
nimic. 

— E s'o chemăm. 

— Lasă pi mâine, aţă... Să ne culcăm, nu poate nici băetul 
să doarmă. 

— Mie nu mi-i somn, ţaţă. 

— Apăi te știm noi pe mătăluță, că n'ai astâmpăr... 

"Ţaţa Eliza trase odată, de nenumărate ori, la infinit, canaful 
dela clopotul ce spânzura deasupra patului său și Rola apăru, 
în fine, somnoroasă, fără ochi. 

— Unde-i manşonul?... Să spui unde-i manșonul că te ia 
dracul... o întrebă, cârpind-o fără răgaz, țața Eliza. 

— Care manşău? 

— Unde ai ascuns manşonul, tâlhărițo? 

— Ce manșău? 

— Manşonul... manşonul de astrakan... te faci că nu ştii, 
răbufni mamaia, târnuind-o de păr prin odaie. 

Eu încremenisem în pat cu genunchii la gură, revoltat şi laș. 

— Elizo, las'o, ţaţă... 

— Nu... Să scoată manşonul, că-i scot ochii. 

Rola recurgea în asemenea împrejurări la arma neputincioșilor. 
Se lăsă moale şi de astădată şi se făcu ghem. Loviturile date când 
cu pantoful, când cu pumnii descărnați ai țații Elizii ricoșau ca 
dintr'o pernă de cauciuc. 

— Căutaţi-l în ganirop. 

— Nu-i. 

— În sicriu. 

— Nu-i, reteza scurt la fiecare dată ţața Eliza, călare pe ea, 
întărind cu pumnul fiecare negațiune. 

— Ía lasă-mă, duducă, vrai să mă omori? Arăca'n di mini, 
oameni buni |... Da cine o mai pomenit o treabă ca aiasta ?... 

Și scuturându-se de tigru, ieşi pe ușa masivă şi liniștită ca un 
elefant, fără să fie atinsă de ceaslovul cu care țața Eliza, albă ca 
varul, aruncase după dânsa, împrăștiind foile sfinte în toată casa 

— Elizo ! gemu maica Leonora îngrozită. 

— Bate cineva la geam, anunţai eu cu spaimă. 

Incremenirăm toţi trăgând cu urechea. 

— Cine-i?... întrebă cu sfială maica Leonora. 

— Eu, săru' mâna. 

— Care eu? 

— Eu, Vasile, sergentul Vasile din pont. 

— Tu eşti Vasile? 

— Eu, duducă... cin’ să fie, că nu mă mișc din poarta matale. 

— Bravo ţie, Vasile... Da la ce ai bătut în geam? 

— Cam ies scântei multe... Mă tem că s'o aprins hogeacul... 

— Vai de mine... 

Și într'o clipă, toată casa fu în picioare, uşile la perete, țațele 
zăpăcite, fetele îngrămădite într'un colț, speriate, despletite, fru- 
mușele şi noi băieţii cu durligele goale, încălțați fără ciorapi, ne 
uitam afară pe casă să vedem dacă s'a aprins, cum arde și mai 
ales dacă s'aud pompierii. 

Numai Rola trezită ca prin minune, trecu prin antret într'o 
cămașă peticită, cu două cofe pline, cu tot alaiul după dânsa și 
urcând scara ce ducea la pod, pierdu cumpătul, se clătină ca un 
turn şi căzu fără perdea, ceea ce mă făcu să exclam triumfător, în 
mijlocul panicei generale: 

— Uite manșonul taţii Leonora !... 

— Ptiu 1... făcu biata maică, ferindu-mi capul, în timp ce 
țața Eliza râdea cu spasmuri: 

— O, ho, ho, ho!... A, ha, ha, ha!... I, hi, hi, hi !... 

Când ne-am retras, nu ştiu pentru ce eram rușinat, ca un hoţ 
păcălit... 

Nici nu s'aprinsese nimic. Erau minciuni de-a lui Vasile. Se 
apropiau sărbătorile. 

GH. BRĂESCU 

Certatu-l-au cu moarte pre Logofăt. Apoi 
I-au ridicat coconii şi i-au trimis surgun. 
Astfel în Hronic scrie, şi-aşa bătrânii spun, 
Din leatul una mie și șapte sute doi. 


Se hainise ci-că bătrânul Logofăt 

Și-au ticluit cu Moscul iscodituri hiclene. 
Și fără să mai cate la barba-i de omăt 
Râvnea la buzduganul domniei moldovene. 


Dar Voevodul ager și iute la mânie, 
Scârbavnicii iscoade cum i-au fost dat de rost, 
L-au prăbuşit în ţărnă din proasta lui trufie 
Și stinsu-i-a şi neamul, de parcă nici n'a fost. 


AL, O. TEODOREANU 


COANA MARIA 


Mă întâlneam poate pentru a cincea oară cu prietenul "Ţupţoiu 
în vara aceea: 

— Vii să-mi vezi expoziţia? 

— Viu dragă, cum să nu viul 

— Neapărat | 

— Dacă-ţi spun! Tot am un proces atunci la Constanţa și'n 
treacăt mă abat şi prin Galaţi. La prefectură? 

— La prefectură... 

După o lună de zile îmi țin promisiunea şi trec pe la 
Galaţi. 

Cobor din tren la gară, în mulțimea înghesuită pe peron: unu şi 
jumătate. Am încă patru ore și cincisprezece minute până să 
plece garnitura de Constanța. Destulă vreme să vizitez expo- 
ziția prietenului 'Țuţpoiu, despre care auzisem atâta vorbindu-se! . . 

Ies înapoia gării și-o iau la deal pe străzile cunoscute, cu geanta 
la subțioară, făcându-mi a doua oară socotelile : unu și jumătate . . . 
până la două expoziția e închisă. Unde stau până atunci?.. 
A! mă abat pe la Coana Maria, gazda mea de altădată, pe care 
n'am mai văzut-o dinaintea războiului. 'Tot am nevoie de puţin 
repaus şi'n urmă, până la cinci și jumătate, vizitez și expoziţia, 
mă întorc şi la gară. 

O iau înainte : Strada Eliade, piața, strada cu bisericuță albă... 
De aici nu mai e mult. Iată maghernița ovreiului cu jucării, cutia 
cu scrisori la colț şi teiul ofilit din marginea trotuarului... 

Când apuc la dreapta zăresc de departe pe Coana Maria, stând ca 
de obicei la stradă înaintea porții. Mă apropiu. O văd odată încre- 
menind cu mâinile încrucișate, cu ochii țintă la mine: 

— Cum te văd, maică! Dumneata eşti?! De când n'ai venit 
pe la noil... 

Și după ce-mi întinde o mână slabă ca de schelet, punctată 
cu pistrui mărunți, pe care o sărut cu sfiiciune, bătrâna îmi des- 
chide grabnic portiţa cu clanță, vopsită în roșu spălăciu: 

— Poftim, maică, poftiml. .. 

O iau înainte pe puntea de scânduri roase, așezate în lung până 
la ușa cu sticlă dela antreul bătrânei, urmat de legănarea ei înceată 
şi greoaie. 

In cale întâmpin aceiași gutui prăfuiţi în dreptul ferestrelor, iar 
mai în fund aceeași boltă de viță cu poamă coarnă, susținută pe 
ramurile tinere ale unui pui de frasin. 

'Toate împrejur mi-aduc aminte întâmplări din vremea aceea când 
vuia curtea bătrânei de glasurile diferite ale tovarășilor mei de 
şcoală. Iată scările de piatră spălăcite şi roase de ploi, pe care jucam 
țintarul în ceasuri libere. Iată grilajul care înconjoară straturile 
de flori, vopsit în albastru și baloanele de sticlă divers colorate, puse 
în capul bețelor, baloane pe care le ochiam, copii neastâmpărați, 
cu pietricele ori de câte ori pleca bătrâna la biserică. Toate au 
rămas așa, aceleași, numai gazda mi se pare c'a mai slăbit și a mai 
pierdut din vioiciunea de altădată. 

— Unde mai eşti, maică, unde mai ești? o aud din urmă. 

Şi-i spun, așa din mers, că sunt departe, că n'am mai fost prin 
orașul ăsta dinaintea războiului. 

— Aşa-i, maică, n'ai mai fost! Așa-il... Eu am îmbătrânit 
de tot. Am mai slăbit. Mă ajung anii!... 

Intrăm în sălița mică dela faţă. Aceeaşi încăpere de acum șapte 
ani — o recunosc în întregime —cu aceeași mobilă sumară, cu 
aceleași așternuturi dungate de toate nuanțele, cu aceleaşi tablouri 
învechite, așezate prea sus și înnegrite de fum. 

— Fă-te comod, maică ! Fă-te comod ! stărue bătrâna într'un limbaj 
împrumutat. Pune geanta colo, pălăria dincolol... 

Dar ce-ai mai făcut de atâta vreme? Unde-ai fost? Unde-ai 
umblat? Unde?... 

Și până să mai caut împrejur, până să mă aranjez ca lumea, să 
mă fac în fine comod, după 'spusa bătrânei — Coana Maria mă 
şi descoase de toate cele: de sănătatea mea, a părinților, a rudelor, 
de traiul înstrăinat, de toată vremea asta petrecută departe, dus 

de serviciul meu. Şi văd după graba ei în vorbă, după ochii 
umeziți de lacrimi, câtă plăcere i-a făcut venirea mea pe 
neașteptate. 

— Ja loc, maică! Ia loc, să-ți spun câte am mai păţit și cu răz- 
boiul ăsta, de când ai plecat dumneata. Aşa-i, că n'ai mai fost 
dela război încoace pe la noi. Eheil... 

Mă aşez pe scaun în faţa ei şi nici nu bag de seamă când mă 
pomenesc ascultând o mulțime de pățănii din vremea aceasta de 
restriște : 

— Uite, acum stau aici, că odaia am închiriat-o unui ofiţer. 

I-a plecat ordonanța în concediu de vreo săptămână. Dum- 
nealui e dus de ieri la Bucureşti. Poate să se întoarcă Duminică. . . 

Ce-am mai păţit și cu războiul, Doamne! Mai crezut-am eu 
s'aud bombele șuerând ca niște dihănii pe deasupra noastră ?... 

Stii că orașul a fost bombardat. Maică precistă! Imi vine să 
mă închin şi astăzi. Auzeam odată huuu! un geamăt lung, înnă- 
bușit, ca din fundul pământului şi ghiulele hșșș! pe deasupra 
caselor noastre de se spărgeau tocmai în deal la cimitir ! Câteodată 
băteau în silozuri, de credeai că bat aici la colț. 

D'apoi aeroplanele! Plouau cu foc, domnule, nu altceva! Nu 
i-ar mai putrezi ciolanele, cui le-a scornit! Că zice la Sfânta Scrip- 
tură c'au să vină păsări cu ciocul de fier și au să verse foc, și iacă 
au venit şi le-am văzut! Cunoşteam bombele dela aeroplan după 
sunet. Auzeam piauuul... buh!... înnăbușit. 

Și lumea fugi! în toate părțile, să-și scoată ochii. 

— Vă era frică tare, Coană Marie? o întreb eu fără nici un rost, 

— Iacă vorbă! Cum să nu-ţi fie?! Bombele la doi paşi, de-ți 
umplu ograda de schije!... A căzut, maică, aici în mijlocul străzii, 
de-a făcut o groapă, cât o casă. Am adunat o mulțime de sburături 
din ogradă — că împroșcase în toate părțile şi-mi betejeau picioa- 
rele. C'apoi zicea chiriașa : — Ce le mai aduni, Coană Marie? — 
D’apoi lasă-le, zic, aicea, să fie de-o mărturie, că astea m'au băgat 
în sperieţi. Și le-am suit în pod. 

Ziceai să nu-ţi fie frică?... 

— Aşa-i, Mai ales că nu aveați nici beciuri — adaog eu. 

— Tea! — sare Coana Maria — ţi-ai găsit! Aşa!!... Chiar să fi 
avut beci, nu călcam în el. Ferit-a Sfântul! Mai bine să mor în 
casa mea, în aer deschis, decât înnăbușşită, 

Că-mi zicea proprietarul de vis-ă-vis — ăsta de-i negustor de 
lemne : Hai, cocoană în beci la mine, că stau de două zile 
cu familia! 

Teal... Lasă-mă în pace, domnule, să mor în casa mea. 

— Hai, cocoană! — Nu mă dau în beci, să ştiu bine că mă 
duceți legată | 

Şi nu m'am dus și iaca n'am murit. M'a ferit Dumnezeu! Am 
rămas până la sfârşit să văd toate liftele. Toate liftele pământului 
le-am văzut cu hușumul ăsta: şi Nemţi şi Arapi şi Catolmici şi 
Chineji. Toate liftele! Numai ce mă pomenesc într'o zi în ogradă 
cu un negru. Strig: Madam Pastia, aleargă! Vai de mine: ăsta 
ne mănâncă! Ăsta nu-i om. Il visez toată noaptea !... Chiriașa — 
Chiriaşa — de! ea e fată cu pension şi ştie mai multe —zice: 
— Nu te speria, Coană Marie, ăsta-i Franţuz. Ce Franţuz, soro, 
nu vezi ce căpcăun negru-i? Atunci îmi explică Madam Pastia, că 
Franţujii sunt de două feluri: şi albi şi negri... 

Așa, dal... Ei, după aceea am avut eu doi Franţuji negri în 
gazdă, de stătea fetele brutarului din colț toată ziua la mine — 
ziceau că să facă practică în conversație — dar îţi era mai mare 
dragul de ei!... 

Iaca așa, maică, a trecut urgia asta peste capul nostru. 

Și Coana Maria termină istoria războiului într'un suspin lung, 
scuturând din umeri și trecându-și nervoasă mâinile cu pistrui 
pe deasupra ochilor. 

Apoi tace. Pendulul ruginit din perete bate, arătând o oră de 
şedere. Caut în geantă şi găsesc două gutui galbene și frumoase 
pe care i le dăruesc: 

— Coană Marie, gutui de care-ţi aduceam altădată... 

— Ea le primește cu'n zâmbet de bucurie. Stă în loc mult 
gândindu-se și cercetându-le cu ochii: 

— Ce frumoase-s!... Mulţumesc! Am și eu gutuiul din față. 
Anul trecut a făcut multe. Anul ăsta ce să-ți spun? In primăvară 
acum stetea ciucur de flori. Zic: iar o să rodească săracul!... Sau 
făcut gutuile măricele, aşa ca de mărimea unei alune. Mă uitam 
în toate diminețele la ele, cum steteau în pufuşorul lor moale, 
ca niște gogoșlii. Chiriașa zice : — Să-mi dai și mie, Coană Marie, 
câteva la toamnă, să fac dulceaţă. — Bine, îi spun... Au trecut 
două zile la mijloc. Intr'o dimineață, atunci în primăvară, a dat 

pe semne o răceală cu neguri și cu ploi. Ce să vezi? Le-am găsit 
măiculiță, pe toate grămăjoare câte trei-patru la un loc, pe jos, aşa 
cum le adunase vântul. Le-am strâns în poală, ciudită cum eram 
şi-am alergat la chiriașă: 

— Uite, Madam Pastia, au căzut în noaptea asta toate gu- 
tuile |... 

— Vai de mine! Cum se poate! — Del! Numai te uită! Și ce 
drăgălașe erau! Și ce pufuşor moale catifelat aveau! 

A luat și ea câteva în mână și am venit amândouă să căutăm de-a 
mai rămas vreuna. Aș! N'am mai găsit una de leac măcar! Spun: — 
Iaca așa, Madam Pastia, îl mai ţin degeaba! A plecat și ea supărată. 
Zice : — Dacă s'au mălurit, ce să faci?... 

Nu m'am mai interesat de asta toată vara, Acum în toamnă, hei! 
târziu după ziua Crucii, nu ştiu ce căutam la strașină și dau cu 
ochii peste două gutui galbene, cum îi ceara. 

Am şi alergat după Madam Pastia : — Ştii una ? Tot au mai rămas 
două gutui în pom. Ea de colo: — Vezi? Nu-ţi spuneam eu, că 
trebue să mai fie vreuna?... 

Pui scara în dreptul ferestrelor să le iau — că de jos nu le ajun- 
geam. Aplec ramura. Când colo ce să vezi Dumneata? Pe o cren- 
guță deasupra tablei, mai iată o gutue: în total trei, Bucuria mea 
n’a fost proastă, Am dat chiriaşei una, am mai rămas şi eu cu 
două... 

Și Coana Maria se ridică de pe scaun şi pune gutuile în dulap. 
Pendula bate trei. Mă ridic şi eu, gândindu-mă că-i timpul de 
plecare. 

— Ei, Coană Marie, mă duc şi eu. Dar nici n'apuc să 
isprăvesc: 

— Vai de mine! Dar se poate? se întoarce bătrâna supărată. 

— Coană Marie, am un interes mare : vreau să văd o expoziţie. 
Cine știe când mai trec pe aici? 

— Bine, te duci şi la expoziție, dar mai întâi să iei o cafeluță. 
Auzi colo, să pleci aşa dela mine fără să iei nimic! Dar se poate? 

Și fără să mai aștepte ceva, Coana Maria iese afară plescăind din 
papuci și se întoarce repede cu'n braț de surcele. 

— Stai jos maică... Ea se aşează în fața plitei să facă focul. 

Vai de mine: era să pleci aşa! Auzi? N'am cele bunătăți să-ți 
dau, dar o cafeluță acolo, să fii cât de sărac! Ce Dumnezeu!... 

Acum, la mine, știi: altădată erau de toate. Aveam pe ce pune 
mâna. Avea parcă toată lumea. Azi ? S'au scumpit și lemne și făină 
şi zarzavat şi tot. 

Am fost în piață să cumpăr ceva. Unde te poți apropia de 
scump! 

După ce s'aprinde focul, se porneşte în sobă un duduit mărunt. 
Bătrâna tace din nou. Urmează așa un răstimp de linişte în care ne 
gândim fiecare la câte ceva. 

Deodată ne rupe visarea un lătrat subțire de căţel: hreau! hreau! 
ca două lovituri stridente într'o tinichea nouă. 

'Tresar. Bătrâna se ridică încet de pe scaun potrivindu-și papucii : 

— Trebue să fi venind chiriaşa. 

Când deschide ușa, un căţel roșiatic dă buzna înăuntru. 


— Ptiu | Bată-te cioara, să te bată! Iar m'ai înșelat... Iaca așa 
are obicei: când să intre înăuntru latră hoțul așa în văzduh, și eu 
sar numaidecât... Mă Bonbonică, șarlatanule!... 


Știi e urmașul lui Bobică, acela pe care l-au găsit băieții prins 
în capcana de șoareci în magazie. Cum sta sărăcuțul cu laba între 
lamele fierului, parcă-l văd şi acum!... A murit iarna trecută, 
Se vede că i-au dat ăștia de-alături ceva, că se ducea pe acolo. 
A rămas șmecherul ăsta dela Adela chiriașei. 

Aveam pe atunci Franțujii în gazdă — c'apoi ei i-au dat numele 
ăsta «Bonbon!». Eu îi zic Bonbonică șarlatanul... 

Și Coana Maria ia pe Bonbonică şarlatanul, care a rămas așa 
prostit deoparte, privindu-ne când pe unul, când pe altul şi face 
numaidecât cu dânsul o mulțime de scamatorii: sluj, sărituri 
peste mâinile colac, rostogoliri peste cap, «taie-taie», «bonjur» 
şi alte năzdrăvănii. 

— Fă mumos, maică, să te vadă domnul! Fă mumos!... 


+ 
% * 


Am rămas la Coana Maria atunci patru ore încheiate. 

A venit şi cafeaua. Asta a fost un prilej mai mult să se lungească 
vizita. Mi-a vorbit câte în lună şi'mn stele: de nevoile vremii, ale 
gospodăriei, de greutățile țării, de alegeri, de partide, de vot uni- 
versal!. .. A pus la cale toate țările de pe glob. Avea ea, ce avea, 
cu Nemţii. 

— Vezi, Domnule, cum se întoarce roata? Ceteam în gazetă, 
când Nemţii erau învingători: «ia să vedem ce-o să faceți voi 
cu Dumnezeul vostru ? ». Pesemne ei au alt Dumnezeu. Insfârșit, 
iată ce-a făcut Dumnezeul nostru. Nemţii brrr!... Cine mai 
credea una ca asta despre dânșii? Vorba veche: urma alege. Tot 
Dumnezeul nostru mai tare!... 

Apoi a trecut din nou să se plângă de scumpetea traiului, a măla- 
iului, de lipsa cărbunilor, de boala găinilor, din care i-au murit 
până acum patru și i-au rămas numai două: 

— Să vii, măiculiță, să-ți arăt două găini boghete, mai mare 
dragul!... De neînțelegerile cu chiriaşa —că ea are contractul 
vechiu, dar vezi acum s'au mai scumpit chiriile — de certurile cu 
zarzavagii, cu precupeţii ; de toate neajunsurile astea mărunte, care 
i-au amărît sufletul şi i-au scurtat viața de câţiva ani încoace. 

Mai ales, Coana Maria e otrăvită până în fundul inimii de lumea 
asta, care merge din rău în mai rău — lumea care nu mai ştie de 
Dumnezeu, de biserică, de rușine, de nimic. 

— Auzi colo, azi mă întâlnesc în oraș cu o cunoștință a mea, 
femeie în vârstă, mă rog, măritată de acum cincisprezece ani, cu 
rochia scurtă și cu părul retezat. Ptiu ! O bufniţă, un ciuf, că nu 
ştiu cum să-i mai zic!... Nici bună ziua nu i-am dat. 

S'a stricat lumea, maică. A venit iadul pe pământ nu altceva. 

Că de asta ne-o fi pedepsit și Dumnezeu, de ne mor găinile 
şi rațele și toate lighioanele, de nu mai avem nimic. 

Să mergi, maică, să-ți arăt două găini boghete, o frumuseță! 

Aveam şase. Patru au murit. D'apoi rațele : grase de nu le puteai 
ridica. Am mai rămas numai cu trei. Așa-i dacă nu vrea cel de 
sus]... . 

Când bate cinci și jumătate, nici nu ştiu cum îmi trag haina 
pe mine, îmi iau geanta, pălăria și ies. 

— Rămâi sănătoasă, Coană Mariel 

— Mergi sănătos, maică! Să mai vii!... 

Și iese şi ea să mă petreacă. 

— Să mai vii, maică, uite am uitat să-ți spun: am avut în 
gazdă un ăsta... un cărturar. A stat două luni și a plecat. 

Am dela el o mulțime de cărți în pod. Să vii să le vezi. 

Să vezi şi asta, maică... să vezi și sburăturile de obuz, că le-am 
adunat în pod... Să-ţi arăt şi... 


286 REVISTA FUNDAȚIILOR REGALE 


Imi iau rămas bun a doua oară în poartă și plec ulița în jos, 
grăbit, parcă m'ar alunga cineva din urmă. 

Glasul Coanei Maria abia se mai aude când scapăt la colţ: 

— Să vii, maică, să vezi rațele... să vezi găinile boghete... 

Mai poftim şi vizitează expoziţia lui 'Țuţpoiu, când mai sunt 
zece minute până la plecarea trenului!. . . 

Şi totuși, nu știu de ce, îmi văd de drum fără nici o părere de rău. 


GH. BUJOREANU 


PEREGRINĂRI 


SPRE ITALIA 


Porţile de fier 

Se deschid spre cer 
Și locomotiva 

Urcă împotriva 

Apei: scăpărări 
Mângâie ?n răspăr 
Valurile 'n aburi. 

Și mașşina?n jghiaburi 
Ceaţa “n munte urcă 
— Fân purtat în furcă — 
Trage prin viroage 
Doage, hodoroage. 
Svârle 'n soare-apune 
Norii de cărbune; 
Smulge din tunele 
Cozile de stele. 

Și soldații 'n cor 
Cântă 'n coridor 
Cântece de dor. 


Trecem în galop 
Hopuri de hârtop 
Mai departe, mai |! 
Dă-le bici la cai, 

Vizitiu | Să-i ţii 

Tot spre miază-zi 

— Peste 'mpărății — 
Strună ! Nu lua seama 
Că te-opreşte vama. 
„Unde-o fi hotare 

Să goneşti mai tare | 


* 


Soarele 'n câmpii 
Scoate jucării 

Noi, ca din cutu: 
Campanilă, dom, 
Casă lângă pom, 
Câine lângă om, 
Iarbă pe pământ, 
Cruce pe mormânt... 
Trenul trece vânt! 
Marea | Uite marea |! 
Soarbe-i depărtarea ! 
Albi, lămâii 'n floare, 
Joacă 'n sărbătoare, 
Uite 'n zori de zi 
Rufe pe frânghii | 
Case curioase. 
Domuri |! Campanile ! 
Doamne ! Adu-ni-le ! 
Toate pe-un făraş ! 
Gândul buclucaș 
Zarea s'o coboare 
Ameninţătoare. 

Marea s'o ridice 

In bătăi de bice. 
Opintit din prund 
S'o trântească 'n fund!.., 
Nu, zău, nu-mi strica 
Adriatica ! 

Soarele din plasă 
Lasă-mi-l să iasă 

Jarăşi la iveală, 
Jurluind beteală. 

Vezi delfinii? Sparg 
Diamante ’n larg... 
Hai pescari isteți | 
Trageţi la lopeți ! 

S'au desprins de molo, 
Fug de colo, colo, 
Ridicate scuturi 
Dalbe-aripi de fluturi... 


ACTORUL DECLAMĂ 


Fulgeră 'n creştete ! 
Tună ! Opreşte-te, 
Doamne ! Supune-te ! 
Nu ni-e de tunete. 
Bate-un țigan 

Fier sub ciocan; 
Scapă din sapă ` 
Jarul în apă; 

Tae 'n văpae 

De ferăstrae. 

Dar: In zadar ne 
Seceră 'n carne. 
Cât ne despică 

Ne și ridică. 
Inşi-ne secere, 
Suntem în trecere. 
Suflete drepte 

Suie pe trepte, 
Duse în rai; 
Suflete strâmbe 
Supte-s de trâmbe, 
In jărăgăi. 

Astea ne predică 
Popa 'n biserică ! 
Licăre 'n sfeşnice 
Rugile, veșnice 

De născociri 
Vechi, de te miri. 
Cum? La hotar te-a 
Părăsit moartea 
Ca și viața? 

Asta ţi-e fața? 

Și nici o creștere 
Nu mai ai? Meștere 
Stăpânitor | 

Nor călător ! 

Fă-te noroi: 

Vino ’ntre noi 
Incă odată! 

Ia-ne o fată 

Mare, ostatecă, 
Doamne şi poate că 
Pruncul ce-o naște 
Ne va cunoaşte 
Ca un Mesia 
Nou, omenia 
Adevărată. 

Nu prea s'arată 
Ce-i după moarte ! 
Fă-ne ici parte 

De bucurii 

Cât ne mai ţii, 
Doamne 'n putere ! 
Fă-ne plăcere 

Cât se răsfață 
Floarea ’n viaţă ! 
Până ce mor 

Curg din găleţile 
Morţii, vieţile 
Oamenilor. 

Cine-i să spue 

Unde se sue, 

Unde coboară 

Când e să moară, 
Omul! Invinui 

Că dintre vii nu-i 
Nimeni să 'ndrume 
Oamenii 'n lume! 
Taina din oase le-a 
Spus-o de-a 'ndoaselea 
Sfânta Scriptură, 
Unde e sgură? 
Unde-i vecie? 

Nimeni nu ştie | 

Știm doar pe-aproape 
Jocul de sape. 

Ce-o să ne 'ngroape... 

MINUNEA 


Și în seara asta Pârvu s'a întors acasă beat. Aseară la fel. Și 
alaltăieri seara. Întâi s'a oprit în poartă. A strigat-o pe Sevasta 
şi, fiindcă nu i-a răspuns, a lovit cu piciorul câinele care îi ieşise 
înainte. A înjurat, crâşnind din dinții negri, cariați. Nu era 
stăpân pe cărare. I se părea strâmbă. Credea că merge drept. 
Călca pe straturi, pe flori. Era murdar pe haine; pantalonul la 
genunchi rupt. 

Căzuse pe drum. L-au ridicat niște trecători. Unu-l văzuse, 
scuipase şi trecuse înainte. Ridică, greu, capul să-l vadă, să 
nu-l uite, dar se lăsase întunericul şi ploapele îi erau grele, ca 
de plumb... Dăduse drumul unei înjurături zdravene printre 
dinţi; apoi uitase şi era să adoarmă acolo, dacă nu l-ar fi smucit 
cineva de mână. L-a ajutat să se ridice în picioare, l-a sprijinit 
de gard şi a plecat... 

Nu ştia cum a ajuns acasă. Nici aseară nu știuse, cum nu 
ştia de câteva zile la rând. Odată căzuse în curte şi adormise. 
S'a trezit, când a început să-l lingă câinele pe față. Il spurcase. . . 

Din casă nu ieșea nimeni. Niciuna! Nici mama, nici fata. 
Erau surde. Și oarbe şi surde. Mai ales cea bătrână, cățeaua. 
Lovi cu piciorul în ușe și izbi cu pumnii. 

— Hei, n'auziţi? 

La fereastra din dreapta era lumină. Auzi ușa deschizându-se, 
apoi paşi ușori și mâini pipăind zăvorul. Intârzia să deschidă; 
parcă înadins, să-i amâne odihna... 

— Oarba, iar oarba, îşi zise nemulțumit. 

Izbi a doua oară, mai tare. Zăvorul era tras şi uşa ajunse 
de perete. Fata se dădu înapoi, repede, cu mâinile întinse; 

se apăra; îi era frică să n'o lovească. Tremura. Trăsăturile 
încremenite ale chipului s'au lărgit; apoi s'au contractat... 
hidos. 

Se dădu înapoi făcându-i loc să treacă. 

In săliță nu era lampă; venea din camera vecină o făşie pa- 
lidă de lumină; mai mult jos, pe lăvicer. Fata îi asculta atentă 
mișcările. Aștepta să treacă, să se poată strecura afară. Voia s'o 
strige pe mama ei care era în vecini. 

Pârvu sprijini palmele de-o parte şi de alta, de uşori, ră- 
stignit. O privea printre genele strânse, cu ochi turburi de bău- 
tură; turbur la minte. Era înaltă Ana !... Trup desvoltat, cre- 
scut ca din apă. Sâni mari, apăsau greu pe bluza subțire; linii 
de piatră. Coapse largi... Mă-sa? o zdreanță... Dar rea și 
aprigă. O stăpânea el, dar greu; cu bătăi și lipsuri. Ana însă... 
O mai cântărise, dar fără îndrăzneală. Aşa, cu pofte înlănţuite. 
Nu se apropiase niciodată de ea... o oarbă. Ii era milă de ea; 
frică de Dumnezeu. 

Era copilul Sevastei, a femeii lui de-a doua. Știuse totdeauna 
acest lucru și nu i se păruse o vină... Acum însă Sevasta era 
vipera. Il atrăsese aici, departe de Adrian, copilul lui. O găsea 
pe Ana singură, fără apărare. Să se repeadă să-i sugă buzele; 
să-i frângă mijlocul sub el, numai ca să se răzbune. Așa... un 
chef. Când s'o întoarce mamă-sa...: 

Intârzia în prag. Ana se trăgea înapoi; dar, încă un pas şi 
era peretele. Mai departe, în fund scaune, lăzi și iar o ușă; uşa 
dela bucătărie; bucătăria de jos, cu scară de şase trepte pu- 
trede. Mai căzuse... Se lovise rău. 

Ii simțea privirile. Nu-l vedea. Dacă l-ar fi văzut s'ar fi stre- 
curat pe lângă el, afară. Nu-i bănuia gândurile. Nu avea cum. 
Trup încă crud, fără făgaş, nerodit. Dar nu era mama acasă, Ii 
era frică să n'o bată pe dânsa, așa, fără pricină. Fiindcă nu era 
mama acasă... Și ce era vinovată? In afară de bătae nu-i era 
frică de nimic. 

Pârvu făcu primul pas, înnăbuşind-o cu miros de vin acru și 
tutun. Îşi muşca buzele. Clocotea sângele într'însul. Intinse 
mâna și, degetele mușcară cu sălbăticie sânul tare. Cum de nu 
plesnise coaja ?. .. Ana ţipase scurt, de durere, de groază sau, ., 
nici ea nu ştia, 

— Nu striga, mârâi Pârvu răgușşit. Intinse mâna stângă, 
înapoi și închise ușa, fără să întoarcă și privirile. Pielea degetelor 
îi furnica. Rămăsese cu impresia fructului copt. Ii alunecase 
din mână cu svâcnirea peștelui viu. Sângele pulsa în el aprins. 
Uitase de Sevasta. Azi, nu întrebase de ea, de nevasta lui, cum 
intrase pe ușă. Mai bine că nu era... Ana îşi cuprinse sânul 
în palma făcută căuș. O durea carnea înăuntru. 'Țipase. Nu în- 
ţelegea pentru ce-i făcuse asta! Se dădea înapoi cu pași mici, 
pipăind parcă locul pe care călca; să nu se împiedice, să cadă. 

Pârvu o urmărea. Răsuflarea lui caldă, puturoasă, o ardea. 
Voia să strige şi-i răgușise glasul. Dacă ar mai fi întins mâna, 
l-ar fi mușcat; l-ar fi rupt de mână, de față și ar fi scuipat bu- 
cata de carne jos... 

Nu se auzea portița. Mama nu venea. Se turburau apele li- 
niștilor dintr'însa. Incă un pas, doi. Se lovi de cufărul mare 
şi marginea lui, de tablă veche, ruptă, îi sgârie adânc pielea. O 
duruse tare, dar n'a scăpat strigăt; doar un geamăt surd. Nu 
mai auzea mișcare și credea că n'o mai urmărea. Câinele ! 

Aseară şi alaltăieri seară o bătuse pe mama, în fund, în bu- 
cătărie și ei, sus, i-a fost frică să coboare. Nici nu strigase. Nu 
mai avea răsuflare. Negurile dintr'însa deslănțuiră furtuni. 
Acum mama plecase. S'a dus anume la o vecină, să n'o găsească 
acasă banditul, s'o bată iar. Avea să vie după ce se va fi liniştit. 
Ii lăsase mâncare pe masă, în farfurii. Lampa mică, dată jos, 
să n'o lovească, să cadă, să se aprindă; altă nenorocire. De Ana 
nu avea grijă. De ea nu se legase niciodată. Ana gândea la fel. 
Nu ştia să facă deosebirea între oameni răi şi buni. Mai ales 
înainte... dar acum de când intrase streinul în casa lor... 

Au trăit mai greu. 


* 
* + 


Au trăit mai greu. Mama lucra cu acul. O învățase și pe ea 
să împletească ciorapi de lână. Ii începea mama. Apoi lucra sin- 
gură, pipăind lâna, andrelele... Aveau mai puțin, dar cu eco- 
nomie le ajungea. Erau mulțumite. 

Tata murise anul trecut. Il înțepase o muscă. Moarte nä- 
prasnică. In două zile se sfârşise un om cât un munte... Mama 
plângea. Au dus-o și pe ea în fața sicriului. Nu vedea, nici nu 

înțelegea. A pus mâna pe fața mortului; era rece, ghiață. S'au 
răsturnat într'însa negurile dese... valuri. N'a avut lacrimi. 
Gemea. Tata era omul bun, care-i mângâia obrajii şi-i zicea 
Anișoara. Când lua leafa îi aducea toate bunătăţile. 

Ea se născuse cu întunerecul într'însa. Nu cunoștea lumina. 

Ii povestea mama despre lume. Ea nu văzuse nimic întâm- 
plându-se. Nici nu-și putea face închipuiri. Și viaţa ei o credea o 
poveste. Când își aducea aminte de mort, plângeau. 

Intr'o zi, când răpăia ploaia în acoperișul casei, a venit streinul. 
Mama era bucuroasă. A râs mult și a pregătit mâncăruri alese, 
Când au rămas singure, dânsa i-a spus că-i un neam de aproape. 
A sfătuit-o să-i zică Nenea Pârvu, I-a zis. I-a zis şi când a în- 
ceput să audă şoapte în camera vecină și străinul a rămas să lo- 
cuiască la ei. Vorbă de rostul lui, aici, n'a adus niciodată. S'a 
obișnuit cu prezenţa lui în casă. Când Pârvu a bătut-o prima 
dată, Sevasta s'a culcat noaptea în camera Anei. N'a închis 
ochii nici una. Mama i-a spus printre lacrimi cine-i Nenea 
Pârvu. 

Il chema Pârvu Enache și-l cunoscuse în tinereţe, cu două- 
zeci de ani în urmă. Legaseră prietenie, dar el n'avea nici un 
rost pe lume și nici nu-și căuta. Era leneș, n'avea grijă de nimic. 
Venise celălalt, tatăl Anei, și au căsătorit-o, Apoi s'a însurat 
şi Pârvu. Auzise. Avea şi un băiat. Adrian. Bolnav de piept, ca și 
mamă-sa, care n'a trăit mult după ce-i dăduse viaţă. 

Intr'o zi Sevasta s'a trezit cu Pârvu în ușă. I-a părut bine. 
Cu Ana numai, prea-i era pustie viața. Pârvu s'a mutat la ei. 
Casă nouă... 

Primise în urmă scrisoare că-i Adrian bolnav; bolnav mai 
rău ca altădată. 

Venea beat în fiecare seară. Ura sănătatea nevestei, a Anei. 
Se răzbuna pe Sevasta. Ana oarbă și sănătoasă. Adrian bolnav. 
Nu le putea suferi. Le-a spus: 

— Vă scot pe nas sănătatea, 

Pârvu era funcționar la percepția orașului. Mânuia bani 
mulţi și oricum Sevastei îi era frică. Doar era bărbatul ei. Asta 
nu i-a spus Anei. O făcuseră mai pe ascuns ca toate. Să nu afle 
fata... i-a spus atunci lui Pârvu. Și acum în fiecare seară beat ! 
De unde atâţia bani? 


296 REVISTA FUNDAŢIILOR REGALE 


Când o bătea îi dorea răul. Credea că nu l-ar fi plâns. Dar 
ultima bătaie, aseară ! O stâlcise toată... Se urcase cu picioa- 
rele pe ea. Nebun. Striga cât putea: 

— Voi huzuriţi şi Adrian al meu moare... 

Nebun ! Nebun adevărat. Părul sbârlit, lipit pe fruntea 
asudată; ochii roșii, gura strâmbă, cu bale pe barbă, curgând 
şi pe reverul hainei... 

Nu l-a mai așteptat. O lăsase numai pe Ana acasă. 

De Ana nu se legase niciodată. Ii era frică de ea. Mai ales 
când îl fixa cu ochii ei stinși: 

— De ce se uită Ana aşa la mine? 

— Se uită?! Nu te vede. 

— Spune-i să întoarcă privirile... 

— Nu pot. Cum să-i spun? 

— Are niște priviri! Ce-ar fi să vadă... Nu-ţi spune... 

Sevasta își făcea cruce. 

— Ce idee | Să vadă și să nu spuie... 

Pârvu nu intrase niciodată în camera Anei. Ii repetase: îi 
era frică de privirile ei albe. Mama plângea. Fata nu știa nimic. 
Nu dorea apropierea nimănui, Nici a mamei de când l-a adus 
pe Nenea Pârvu în casă. 

Işi închipuise că va veni iar beat și a închis uşa cu zăvorul. 
pe dinăuntru. Se gândise să nu-i dea drumul. Să-l lase să plece. 
Când a dat cu piciorul în ușă s'a temut să n'o spargă; să spargă 
şi geamurile... Mama i-a spus să-l lase să intre. Să-i dea de 
mâncare și să-l culce. 

Venea după dânsa. Acum se oprise. Ea era lângă uşa bucătă- 
riei. Ușa era stricată. In loc de zăvor un cui mare. Căzuse jos. 
Aşa se întâmpla totdeauna. Trebuia să se aplece să-l caute; 
să pipăe podeaua. Se putea să fi alunecat pe dedesubt, dincolo, 
în bucătărie și uşa rămăsese închisă; ușă grea, veche, abia o 
deschidea. 

O durea carnea unde o pișcase. 

Se auziră paşi şi vorbă în curte. Gura mamei... şi încă... 
Cineva străin. 

— Nu-mi scapi... 

Amenințarea i s'a înfipt în creer ca un cui. Nu-mi scapi! 
Avea s'o roage pe mama s'o ducă de aici. Incordarea o obosise. 

O dureau mâinile, picioarele. Mama avea să-i ceară să-i pove- 
stească ce se întâmplase. Nu, mai bine să nu-i spue nimic. Cum 
s'a dus tatăl ei, om bun, poate avea să se ducă și Nenea Pârvu. 
Nu i-ar fi atins fața rece. 

— Nu te-ai culcat, se răsti Sevasta la el, intrând. 

— Nu. Ce-ţi pasă. 

— Ce ai făcut până acum, că doar ai venit de mult? 

— Treaba mea.... Nu dau nimănui cont. 

— Hai, du-te la culcare. 

Prietena ei rămase în urmă, să fugă la cea mai mică amenin- 
tare a bețivului. Pârvu intră în camera lui mormăind neînțeles. 
Femeile intrară după dânsul. 

Din fundul săliței Ana se apropie în vârful picioarelor şi 
intră în camera ei. N'au văzut-o. Mai bine, căci ar fi întrebat-o 
ce caută aici. N'ar fi putut spune nimic. Ii era silă de dânsa, 
de toți. N'ar putea povesti ce păţise. Poate şi mama ei, — când 
tipa... 

O durea carnea. Trupul greu, necopt, ardea. 

Se furișă în aşternut. Ii era frică de întrebări. 


+ 
Li * 


Zăvorul dela ușa de afară era tras. Ușa deschisă. Ușa dela 
camera ei închisă pe dinăuntru și mama plecase iar. Ii dăduse 
telegrama, care venise de mai bine de o oră, să i-o dea dânsa. 
Era întuneric, Știa că în odaia lui nu-i aprinsă lampa. A luat-o 
pe cea din camera ei şi a dus-o. 

Pregătise toate, să nu-i mai iasă înainte când va veni, Să 
intre de-a-dreptul acolo. Să creadă că nu-i nimeni acasă, Ii 
spuse mama că telegrama aduce veste rea. Murise Adrian. Pârvu 
nu știa. După ce a rămas singură, pipăise hârtia de pe masă cu 
degete fine. Se bucurase răutăcios pentru durerea lui Pârvu, Ii 
părea rău pentru Adrian. El nu era vinovat, 

Mama plecase cu nişte lucru, spunând că se va întoarce mai 
târziu. Deschise iar uşa. Despături hârtia și o aşeză pe masă, 
în camera lui, rezemată de vaza cu flori. S'o vadă cum va intra. 
Să nu-l mai vestească: a venit o telegramă... 

Apoi s'a întors în camera ei și a tras zăvorul. Nu s'a culcat. 
Stătea lungită pe pat, ascultând fiecare sgomot. Nu ştia cât era 

ceasul. Ii auzea bătaia regulată, în colț pe noptieră și număra. 
Numărând, uita şirul. Reîncepea. Pentru noaptea dintr'însa nu 
avea nevoie de ceasornic. Trăia o noapte nesfârșită. 

Se gândea la întâmplarea de ieri. De ce a rupt-o Pârvu? 
Işi cuprindea sânii în palmele făcute cupă. O mânca pielea, 
sfârcurile. Ieri o duruse. Carnea era tare ca piatra și fierbinte. 

Murise Adrian. Oare şi Adrian era ca Nenea Pârvu? Nu se 
putea. Era mai tânăr. De ce murise oare? Era mai bun desigur... 
Aşa credea dânsa. Nu ştia de ce. Poate fiindcă murise. Își în- 
chipuia că numai oamenii buni mor. Cum murise tatăl ei... 

A scârțâit portița și a sărit jos. Gâfâia. Parcă fugise. Svâcnea 
inima dureros. Se sprijini cu amândouă mâinile de scaunul de 
alăturea. 'Trecu mai departe, lângă ușă. Se apropiau pași grei, 
nesiguri. Întâi pe scări apoi în ceardac. Aceeaşi lovitură în ușa 
care se isbi de perete. Pârvu vorbea singur, în săliță. 

— Casă pustie. Muiere afurisită, niciodată acasă. Am să plec 
să muriți de foame. V'arăt eu... 

Ana asculta cu urechea lipită de uşă. Ii era frică. Pârvu iar 
beat, aşa cum prevăzuse. Noroc că a lăsat uşa deschisă. Altfel... 
Să plece, da, avea să plece. Drum bun ! Să vie când l-o chema... 

Oarba măsura cu auzul distanțele. Pârvu intrase alături. Il 
vedea parcă luând telegrama, citind. Auzi foșnetul hârtiei bru- 
talizate de mâini aspre; mâinile care au rupt-o și pe ea. Citea. 
Fata se bucura. Murise Adrian. Mai bine murea Pârvu. N'ar 
mai fi tras zăvorul. De morţi şi de strigoi nu se temea. 

Din camera vecină porni un răget de fiară încolțită, care o 
îngrozi. Poate se înşelase. Nu ţipase nimeni. Prea nu semăna a 
țipăt de om. Auzea câte odată în liniștea dintr'însa sgomote. 
Păreri. După cum uneori scăpărau în întunericul dens pete lu- 
citoare, incendiindu-i nervii. Aşa credea că este lumina de dincolo 
de ea; lumina de care auzise, dar pe care nu o văzuse niciodată. 

Strigătul s'a repetat lung, sfâșietor. 


— Adrian |... 
Striga Pârvu, ca o fiară. La fel lovea şi în mama ei. 
— Și n'au venit să-mi spue... Sevasta! Anal! 


O chema. Ce dorea dela dânsa? Parcă nu mai era beat. Ii 
auzea paşii în săliță, lângă ușa dela camera ei. Incepu să bată 
tare cu pumnii. N'a răspuns. S'a dat repede înapoi, speriată. 

— Ana, deschide, n'auzi |... 

— Nu! 

Strigătul ieşi fără voie, trădându-i prezenţa. 

— Deschide ! 

Cel de afară se izbi greu în ușă, cu tot trupul. Zăngăniră 
ferestrele. Strica uşa. Era pierdută. Durerea din piept reîncepu. 
Valurile de întuneric se răsturnau iarăși într'însa. Se materia- 
lizau. O clătinau ca pe o barcă. Se clătina casa, pâmântul. Incre- 
menise de spaimă. 

Loviturile în uşă se repetau dese. Zăvorul sări, sărindu-i 
peste picior greu, lovind-o. A simţit numai smucitura barbară 
care-o aruncă jos, peste prag în sală. In cădere se lovi la cap. Se 
ridică să fugă, zăpăcită ; nimeri în camera lui. El după ea, la spatele 
ei. Ii despărțea un pas. S'a întors să primească atacul în față. Se 
dădea înapoi. La spate masa. Putea să o răstoarne, să cadă iar. 

— Acuma nu-mi scapi. 

Vocea lui Pârvu tremura. lar, ca aseară. Aseară venise mama. 
Dacă i-ar fi spus, n'ar fi lăsat-o singură şi azi. O ameninţa. Nu mai 
era ameninţare, ci răzbunare. Avea s'o bată și s'o rupă de carne. 

Pârvu, urmărind-o, uitase de telegramă, de plecare. Avea 
iar în față trupul crud, mijlocul subțire, coapsele largi; sânul 
pe care l-a pişcat aseară. Nu-l uitase toată noaptea; nici ziua la 
birou. Se gândise că n'are să fie Sevasta acasă și se bucurase. 
Dacă ar fi fost, ar fi bătut-o. Ar fi alungat-o. Il rodea o presim- 
tire neagră și băuse să-şi facă curaj. Ana trebuia să fie a lui. 
Mama să ştie şi să tacă... S'o amenințe. Fusese așa cum gân- 
dise. Numai că dăduse și peste telegramă. Adrian mort. La asta 
nu se așteptase. Ele sănătoase... Nici n'au venit să-l cheme. 
Duşmani. Ana fugea. Intrase la el în cameră; în capcană. Râse 
hidos. 'Trase ușa. Perdelele erau trase. Nu venea nimeni. Ana 
rezema peretele, între ferestrele dinspre stradă. Era albă ca 
varul. El în faţa ei, aplecat, încordat, gata să sară. Ii pândea 
mișcările s'o surprindă neatentă. Ii întâlni privirile albe. Albe și 
fixe. Il ardeau luminile clare, pupilele mari, dilatate de spaimă. 
Vedea... 

Pârvu ridică mâinile în fața ochilor să se apere parcă. Muşchii 
îi slăbiră. Silueta i se curbă şi mai mult. Inchise ochii şi gemu 
lingușitor: 

— Ana... Anișoara... 

Fata tresări, Numele ei | Numai cel mort o striga aşa, Ridică 
braţele înainte, cu degetele resfirate. Pârvu o văzu așa; vedenie 
albă, venind spre el şi se trase înapoi. 

— Vede ! strigă sugrumat, îngrozit. Ocoli masa, făcându-i 
loc să treacă. 'Tremura de spaimă. Ii urmărea pașii. Mergea 
drept, repede. O văzu trecând în camera ei. Se repezi și închise 
ușa, Să nu se întoarcă cumva... Trase zăvorul. Vâri telegrama 
în buzunar. Işi culese rufele şi le aruncă în cufăr. Pleca. Se ho- 
tărîse. Nu se mai întorcea niciodată. Işi ceruse de mult mu- 
tarea; să fie lângă Adrian. Adrian murise. Avusese vorbă cu in- 
tendentul sanatorului să-i dea telegramă urgentă în caz grav. 

Se întâmplase ce trebuia să se întâmple, dar prea degrabă. 

Stinse lampa şi ieși grăbit, Se pierdu ca o umbră în noaptea 
deasă, de păcură... 


* 
% * 


Trecuse mult de miezul nopţii când s'a întors Sevasta. Casa 
era în întuneric. Apăsând clampa ușei, se deschise. Uitaseră 
ușa deschisă. 

Căută chibriturile pe polița de de-asupra ferestrei de alături. 
Punea totdeauna o cutie acolo pentru când venea târziu acasă. 
O găsi şi scăpără un chibrit; lumina a pătat întunericul, aruncând 
umbre curioase prin colțuri. Uşa dela odaia lui Pârvu era des- 
chisă, dată de perete. Patul neatins. Așa cum îl pregătise. Poate 
nu venise încă... 

Credea că are să-l găsească plecat, Să aibă câteva zile de 
liniște. Acum nu ştia ce se întâmplase, Poate Pârvu primise 
scrisoare dela Adrian că-i mai bine, că ieșise din sanatoriu. Ar 
fi aflat că voise să scape de el... 

Scrisese acum câteva zile unei prietene din București, de- 
scriindu-i iadul în care trăieşte. O rugase să-i trimită o telegramă 
cam în felul acesta: vino urgent Adrian. 

Ar mai fi scăpat câteva zile. Se gândise chiar să se mute 
în timpul lipsei lui în altă mahala a orașului, să nu-i mai dea de 
urmă. Nu-i mai trebuia. 

Primise azi telegrama gravă. Veniţi urgent, Adrian mort. 
Jos iscălit un nume necunoscut ei. Stănescu parcă... 

Siţa era în stare s'o încurce. Ea lua toate în glumă. Dacă 
Pârvu pleca şi-l găsea pe Adrian viu ! Cheltuia bani. Poate avea 
pretenţie să meargă şi ea! Nevasta lui. Mai ştii. Ezitase să-i 
dea telegrama. Pe urmă se gândi că poate venea dela spital. 
Adrian poate chiar murise... In ce încurcătură intrase! 

Lăsase telegrama Anei și plecase. 

Acum era curioasă să ştie ce se întâmplase în lipsa ei. 

Ușa de afară era deschisă. .. la camera lui izbită de perete... 
patul nedesfăcut şi liniștea asta l... Ii făcea rău. Scăpără al 
doilea chibrit şi aprinse lampa. Totul era la loc. I se părea peste 
putinţă. Să nu fi venit! Dacă telegrama era adevărată şi plecase 
târziu... Il găsea pe Adrian îngropat. Cei dela spital nu ştiu 
multe. Nu așteaptă... Bani cheltuiţi și ea vinovată. 

De ce nu i-a dus telegrama la birou? 

Trecu în săliță cu lampa în mână. Uşa dela camera Anei 
era deschisă și zăvorul sărit. Abea acum începea să-i fie cu 
adevărat frică. 

— Ana ! strigă ea tare şi se uită pe deasupra lămpii, în 
întunerec. 

— Ana? Auzi? Eşti aici? 

Patul era desfăcut. Fata dormea. O smunci de braţul gol, 
aruncat peste plapomă. Voia să afle mai repede: a fost? a plecat? 

Ana sări speriată, întinzând ca la atacul lui Pârvu brațele cu 
degetele resfirate spre dușmanul neașteptat, să-l sfâşie, să-l 
muște de față și-apoi să-i scuipe carnea ruptă jos. 

— Anal... 

Acum glasul îi era rugător, a plâns și fata nu-l recunoscu 
deodată. Se retrase lângă perete strângând plapoma peste goli- 
ciunea trupului trezit din odihnă. Ii era frică. O dureau orbi- 
tele. Ardea foc într'însele. Noaptea aceea veșnică începea să se 
coloreze. Intâi alb, pete mici, cretoase. Parcă-i stropise cineva 
peretele negru dintr'însa cu var. Petele aveau mișcări circulare. 
Invârtindu-se, creșteau, se contopeau, formând una singură, 
mare albă. In mijlocul ei, se distingeau linii, forme. Îşi auzi iar 
numele. Adormise greu. Aceeași vedenie ca adineaori; cadrul 
uşii, lampa, un chip... Nu le văzuse niciodată. Fuseseră din- 
colo de întunericul dintr'însa, acum erau dincoace. 

— Mamă, tu eşti? l... 

— Ana ce ai? De ce te uiţi așa? Nu-i nimeni. Sunt eu, 
mama... 

Ochii îi erau turburi. O usturau. Parcă-i turnase cenușă sub 
pleoape. Glasul îi tremura. Ii căzuse cămașa și a rămas goală. Ii 
era frig. Mama o mângâia. 

— Am crezut că nu mai vii... 

O dureau pleoapele. Se îndărătnicea să le ție deschise. Ii 
era frică să nu se închidă iar, cum s'au închis după plecarea lui 
Pârvu. Plânsese ca niciodată, cu lacrimi, 

Ii povestea mamei printre sughițuri de plâns. Sărise s'o 
bată, ca și aseară. O trântise la pământ. Apoi a lăsat-o. Nu știa 
de ce. 

Ana se dădu jos din pat. Făcu un pas şi era să cadă, Se stri- 
case vedenia dintr'însa. O ceață deasă îi acoperea privirile. Tot 
mai deasă şi iar întuneric, Își vâri degetele în orbite. Le simţi 
aspre. Se răsturnau iar planuri de întuneric înlăuntrul ei. Se 
materializau lovind-o ca niște talazuri uriașe. Se clătina. Se lăsă 
pe marginea patului. Gemea stins, dureros. O înnăbuşea noaptea 
revenită brusc. Noaptea grea înspăimântătoare. 

— Ana, se face ziuă... 

— Da... 

'Tresărise. Ar fi. plâns şi nu-i veneau lacrimile. 

Mama vedea aceiași ochi albi cu priviri fixe şi trăsăturile 
feței ascuţite, împietrite de o spaimă nestrigată. Mâinile se 
odihneau albe, pe genunchii albi. Sânul drept ieșise din cămașă, 
Pe albul lui, o pată neagră, ca un ban vechi: mușcătura dege- 
telor lui Pârvu... 


MIHAIL ŞERBAN 


JUSTIȚIA IN ANGLIA 


1. Ca toate instituţiile poporului englez, Justiţia reflectă 
aceeași creştere organică şi aceeași evoluţie istorică. Născută din 
necesitățile realității, această instituție s'a dezvoltat în răstimpul 
mai multor secole şi a păstrat urmele unei adaptări treptate la 
condiţiile şi concepţiile societății, 

Ceea ce determină caracterul complicat al Dreptului englez, 
este supraviețuirea trecutului în formele prezente de organizare 
juridică. Acest fapt imprimă Justiţiei în Anglia o notă de per- 
manentă vechime și îngreuiază înțelegerea ei de străini. Trecutul 
în Dreptul englez nu este preservat în formule imuabile, în aşa 
fel ca să poată fi desprinse și reţinute cu uşurinţă. El se găsește 
mai mult în manifestările legii, prin care se dezvălue și se afirmă 
ca o forță vie în conștiința poporului. In astfel de manifestări, 
libere, în ciuda tradiţiei, intervin noi contribuții care, în armonie 
cu regulile consfințite prin uz, devin parte integrantă din nor- 
mele valabile ale Justiţiei. Ce este nou şi ce este vechi în ele 
nu se poate stabili cu precizie. Unele date sunt înregistrate, de 
sigur, de istoria Dreptului englez, dar ele nu reprezintă decât 
rezultatele la care s'a ajuns după o gestațiune îndelungată. Le- 
gătura între legea consființită, fie prin uz fie în scris, de o parte, 
şi procesul de formaţiune în opinia publică a ţării, de altă 
parte, este atât de strânsă, încât a considera una fără cealaltă 
înseamnă a ignora cu desăvârșire spiritul adevărat al Drep- 
tului englez. Căci în Anglia nici o lege nu poate anticipa opinia 
publică. 

Maxima care a predominat totdeauna în Dreptul englez este 
că legea trebue găsită în recunoaşterea Curţilor de Justiţie. Astfel 

legea devine o serie de reguli, administrate de autoritățile în care 
comunitatea Statului și a societății a delegat puterea ei 1). 

Privite mai de aproape, legile în Anglia sunt în continuă 
readaptare la realitate. Legile se schimbă, fiind în funcţie de 
«ceea ce are curs», cum înțelegeau vechii Greci noţiunea de 
vuos. Așa se explică pentru ce în Anglia nu a existat nici- 
odată acel spirit juridic, rigid şi abstract de pe continent, moştenit 
dela Romani și care răpește mai totdeauna poporului înțelegerea 
legii. Intensa circulație a Dreptului nescris, până în zilele noastre 
şi care formează majoritatea normelor juridice ale poporului 
englez, nu are altă explicare. Iar deasupra legilor scrise și nescrise, 
Englezii posedă un ascuțit simț de judecată, deprins dintr'o 
lungă și statornică participare la administrația justiției. 

In adevăr, încă din epoca anglo-saxonă, poporul englez era 
obişnuit să ia parte la judecarea semenilor. In tribunalele comi- 
tatului (shir-gemote), care se ţineau de două ori pe an, şi în tri- 
bunalele locale (Pundred-gemote), care aveau loc în fiecare lună, 
poporul (oamenii liberi) participa la judecarea conflictelor între 
cetățenii comunităţii. Acest obicei pare să fi fost răspândit în 
triburile germanice, cum ne spune Tacit. In epoca normandă, 
sub regimul feodal și în timpul Evului Mediu, o asemenea parti- 
cipare devenea din ce în ce mai reală. Semnele unei conștiințe 
juridice desvoltate în popor apăreau în Magna Charta (1215). 
Mult citatul articol 39 din acest document enunța principiul, 
că fiecare om liber trebue să fie judecat numai după legea țării 
(per legem terrae). Tot acolo se puneau anumite limite puterii 
judecătoreşti a Coroanei, pentru asigurarea unei mai bune îm- 
părțiri a dreptăţii. Însuși principiul de a stabili judecata prin 
participarea semenilor e clar formulat, acel «judicium parium », 
care, ceva mai târziu, avea să se desvolte în instituţia juraților. 

Din această participare năștea în popor un interes real pentru 
Justiţie. Conștiința, că o asemenea instituție este esenţială pentru 
ordinea şi buna stare a comunității, apărea la poporul englez 
mai de' timpuriu decât la alte popoare moderne. Vigilenţa lui 


1) Teoria era formulată de Hobbes în secolul al XVII-lea (Leviathan, 
Part. II-a, chap. 26), iar în secolul al XIX-lea, Austin îi dădea o desvoltare 
sistematică (Jurisprudence, Lect, I). 

în această privință era o urmare firească a educaţiei politice, 
a intervenţiei lui directe în treburile locale, pentru care se simțea 
răspunzător. Aici se observă şi influența binefăcătoare a siste- 
mului de autoguvernare (self-government), atât de caracteristic 
în organizarea poporului englez. 

Pentru Englez, legea este mai presus de orice și de oricine. 
Insuşi Regelui, pe timpul când întrunea efectiv toate puterile 
în Stat, i se amintea că trebue să se supună legii. Toate actele 
„de împotrivire în contra Coroanei înainte de Revoluţia din 1688, 
au fost provocate de acest simț legalist al poporului. Revendicarea 
drepturilor politice în Anglia a luat totdeauna naştere din con- 
flictul unei violări a legii. Modul în care era formulat Billul Drep- 
turilor din 1689 e caracteristic. Principiile de guvernare consti- 
tuţională nu sunt întemeiate pe cine ştie ce vorbe abstracte, ca 
«voința poporului » sau «dreptul natural al omului», ci sunt 
raportate direct la starea de fapt a societăţii, la legea ei, arătându-se 
ce era «ilegal» în condiţiile de guvernare de până atunci 1). 
Adevărul este că legalismul poporului englez izvorăște dintr'un 
adânc simţ de dreptate și ordine, dobândit din contactul cu 
realitatea organizată. Datorită acestui simț, legea ia totdeauna 
o formă concretă, iar lupta pentru înfăptuirea ei se desfășoară 
în condiţii mai paşnice decât în alte ţări. In locul revoluţiei po- 
porul englez preferă reforma. Pentru et termenul «revolution » 
nu însemnează, ca la alte popoare, numai o izbucnire violentă 
de forțe fizice. O revoluţie poate fi şi o reformă radicală, adică 
o reformă care răstoarnă ordinea existentă pe cale de lege 2). 

Lipsa unui caracter abstract al legii, la poporul englez, se 
reflectă și în faptul că limba engleză, de altfel atât de bogată 


1) Aşa, prima propoziţie din numitul Act, sună astfel: « That the pretended 
power of suspending of laws, or the execution of laws, by regal authority, without 
consent of parliament, is illegal ». Propoziţiile următoare se termină cu același 
argument. 

2) Mi-aduc aminte, în această privinţă, nedumerirea pe care o exprima 
un eminent diplomat român, de altfel cunoscător al limbii engleze, la apa- 
riția unei cărţi engleze despre reforma noastră agrară după război și în care 
se vorbea de « revoluţia agrară» (agrarian revolution) în România. De fapt, 
expresiunea era proprie pentru autorul englez, fiindcă numita reformă trans- 
formase în mod atât de radical starea de drept a proprietăţii agricole la noi, 
încât putea fi numită o 4 revoluţie», 

în vocabular, nu are un termen deosebit pentru noțiunea de 
« Drept », cum au alte popoare (Droit, Recht, Diritto). Pentru 
Englez nu există deosebire între «law» ca sistem și «law» ca 
lege, — obicei sau act înfăptuit de Parlament. In general, 
juriștii englezi vorbesc de «lege» (law), înțelegând întregul 
complex al legiuirilor, pe când laicii vorbesc de «legi» (laws), 
raportându-se la diferitele legi 1). 

Cu toată această lipsă de forme abstracte, Dreptul englez 
a avut interpretatori și jurisconsulți din cele mai îndepărtate 
timpuri. Așa, pentru a menționa numai pe cei mai iluștri, Galnvill 
în secolul al XII-lea, Bracton în secolul al XIII-lea, Littleton 
şi Fortescue în secolul al XV-lea, Coke în secolul al XVII-lea şi 
Blackstone în secolul al XVIII-lea, au lăsat opere de interpretare 
asupra legilor Angliei, din care şi astăzi se inspiră juriştii englezi. 
Acest fapt era datorit, bine înțeles, necesității de a fixa anumite 
noţiuni şi de a elucida cazurile, care făceau jurisprudenţă, atât 
de obişnuit într'o țară cu Dreptul în marea lui majoritate nescris 2). 

In sfârşit, apariţia magistraţilor juriști, adică specialişti, încă 
din secolul al XIII-lea, trebue relevată ca o notă caracteristică 
în istoria Justiţiei engleze. Intrun timp când pe continent 
oamenii cu o cultură juridică propriu zisă se întâlneau numai 
printre clerici, Anglia avea magistrați și avocaţi laici cu o ase- 
menea pregătire. Acest fapt contribuia într'o largă măsură la 
întreţinerea unei tradiţii juridice, care impunea poporului şi-i 
dădea încredere în instituția Justiţiei. Numărul relativ restrâns 
al apelurilor în Anglia își are în bună parte această explicare. 
Tot aşa respectul cu care sunt priviţi magistrații englezi, al 
căror prestigiu nu este desminţit nici în viața lor privată. E drept 
că du în tot cursul istoriei, Anglia s'a bucurat de o magistratură 
pregătită și integră. Au fost timpuri, ca la începutul epocii nor- 
mande sau pe vremea Stuarţilor, când Justiţia se afla sub 


1) Cf. W. M. Geldart, Elements of English Law (revised by Sir William 
Holdsworth, London, 1933), pp. 9—10. 

1) Maitland punea ca dată a Dreptului englez articulat, ziua de 3 Sep- 
temvrie 1189, când Glanvill termina lucrarea despre legile Angliei, devenită 
clasică pentru juriştii englezi. Jar înainte, în secolul al XI-lea, Domesday Book 
şi alte acte păstrate până azi, arată vechimea Dreptului englez constituit: 
The Collected Papers (Cambridge, 1911), vol. I, p. 411 urm. 

influența directă a puterii executive. Atunci Anglia a cunoscut 
corupția și degradarea Justiţiei. Magistraţii, recrutați după cri- 
terii personale și dispoziţia subiectivă a Regelui, îşi cumpărau 
locurile şi se lăsau, la rândul lor, să fie mituiți sau influențați 
în hotărîrile lor judecătoreşti 1). Dar în contra acestor abuzuri, 
care nu s'au statornicit niciodată, poporul englez a știut să reac- 
ționeze mai curând sau mai târziu. 

Evoluţia Dreptului englez e uneori împărțită în cinci epoci, 
după schimbările pe care le-a suferit în cursul timpului. Întâia 
epocă este asociată cu domnia lui Enric al II-lea, când Curtea 
Regelui se organizează şi stabilește un Drept Comun pentru 
întregul Regat. A doua epocă datează din timpul lui Eduard I, 
supranumit « Justinianul englez» şi Eduard al III-lea, când 
ia ființă Parlamentul și se formulează unele statute. In acelaşi 
de timp,se desvolta instituția Lordului Cancelar (astăzi Ministrul 
Justiţie) şi așa numita « Curte a Cancelariei » (Chancery Court). 
A treia epocă datează din timpul lui Enric al VIII-lea și Eduard 
al VI-lea, când are loc Reformaţia, prin care o parte din legile 
ţării sunt scoase de sub autoritatea Dreptului Canonic. A, patra 
epocă e cuprinsă de Războiul Civil şi Revoluţie (sec. XVII-lea), 
când dreptul exclusiv al Parlamentului de a face legi este definitiv 
stabilit, Iar a cincea epocă de schimbări datează din secolul al 
XIX-lea, când sub influența noilor condiţii și concepții ale 
societăţii, o parte din vechile legi sunt părăsite şi o serie de legi 
adaptate la cerințele timpului sunt trecute de Parlament 2). 


2. Dreptul englez este alcătuit din două categorii de legi: 
legea comună sau a obiceiului, ceea ce se înțelege prin « common 
law » și legea scrisă sau statutul, « statute law». Legea nescrisă 
e mai vastă și mai substanţială decât legea scrisă, fiindcă o cu- 
prinde pe aceasta. Legea statuară reprezintă de fapt numai o parte 
din normele după care se călăuzește Justiţia în Anglia și presupune 


A 


1) Francis Bacon, în calitate de Lord Cancelar, fusese acuzat de mită. 
El mărturisea singur a fi primit numai plocoane dela justițiabili. Biografii 
lui observă că obiceiul de a primi asemenea daruri era răspândit atunci prin- 
tre înalții funcționari ai Justiţiei, 

2) James Bryce, Studies in History and Jurisprudence (Oxford, 1901), 
vol. II, p. 344 urm. 

totdeauna legea cutumiară, Căci legea scrisă ia naștere numai 
după ce obiceiurile şi practicile, pe care le formulează, au pătruns 
adânc în conștiința poporului. Astfel legea scrisă nu face decât 
să înregistreze, în formă de cod, ceea ce societatea sancţionează 
ca valabil. In acest sens, ea este un fel de adaos şi întregire la 
legea obiceiului, la care se referă, și fără de care nu ar însemna 
nimic. De aici strânsa legătură ce există între «common law» şi 
« statute law ». 

Cele dintâi legi scrise, pe care le înregistrează istoria popo- 
rului englez, sunt legile Regelui Ethelbert (sec. al VI-lea), păstrate 
într'o copie făcută după Cucerirea Normandă și care consistă 
din nouăzeci de propoziţii scurte, privind în deosebi taxele pe 
care trebuia să le plătească poporul față de Biserică sau în cazuri 
de greşeli comise față de semeni 1). Alte legi scrise nu se cunosc 
în epoca anglo-saxonă. Căci normele juridice din acest timp erau 
bazate aproape în întregime pe obicei. 

Atât de puternic este Dreptul nescris în Anglia, încât cele 
mai fundamentale reguli de judecată nu au fost formulate nici 
până astăzi. Așa, nu există o lege scrisă, în care să se spună că 
un contract trebue respectat sau că un om este obligat să-și plă- 
tească datoriile. Asemenea obligaţii sunt presupuse ca evidente, 
fără a fi nevoie de o raportare la un text. Din acelaşi motiv, 
aproape tot Dreptul penal englez se reazimă pe obicei. 

Cu toate acestea, Anglia are o mulțime de legi scrise. Iar 
tendința generală este de a codifica dreptul obiceiului, pentru a 
facilita formularea sentințelor. Dreptul nescris nu este însă atât 
de vag încât să se preteze la orice interpretare. Două limite, 
destul de puternice, îngrădesc libertatea judecătorului. Mai 
întâi este simțul de dreptate, atât de treaz în popor, prin atin- 
gerea ce o are cu administrarea Justiţiei, cum am pomenit mai sus, 
făcându-l să controleze, pe calea opiniei publice, sentințele 
magistraților 2). Apoi sunt colecțiile hotărîrilor emise de Curți, 


1) Maitland, op. cit, vol. II, pp. 419—424 şi, acelaşi, The Constitutional 
History of England (Cambridge, 1909), p. 2. 

2) Deși în Anglia legea opreşte presei să comenteze modul cum a fost 
judecat un proces, totuşi controlul publicului se exercită în asemenea cazuri 
prin vigilenţa oamenilor localnici, care urmăresc de aproape, fie în calitate 
de juraţi, fie ca simpli spectatori, desbaterile curților de justiţie. 

păstrate cu sfințenie încă din secolul al XIII-lea, de pe timpul lui 
Eduard I, sub numele de « year-books », și dela Enric al VIII-lea, 
sub numele de « reports ». Există vreo mie de volume cuprinzând 
un asemenea material, pe care le consultă magistrații şi avocații 
pentru a se orienta asupra normelor de judecată după dreptul 
obiceiului 1). 

Când se ivește însă conflict între legea scrisă şi obicei, cea 
dintâi prevalează totdeauna. Cum în Anglia nu există nicio 
limită pentru actele Parlamentului, magistratul nu poate refuza 
să aplice asemenea legi. Se ştie că în Statele-Unite un judecător 
poate să discute constituționalitatea unei legi trecută de Congres. 
Se pare că o asemenea libertate a existat și în Anglia în secolul 
al XVII-lea, când se susținea că sunt principii sancţionate de 
obicei, care ar putea controla un act al Parlamentului ce vine 
în conflict cu ele 2). Dar o asemenea concepție nu se putea în- 
cetăţeni în Anglia, unde omnipotența Parlamentului era recu- 
noscută ca un principiu fundamentat în constituția țării. 

In cazuri care nu sunt prevăzute nici de legea scrisă şi nici 
de obicei, judecătorul poate să emită o sentință, care, la rândul ei, 
formează un precedent de utilizat în viitor. Multe din cazurile 
înregistrate în volumele amintite conțin asemenea decizii care 
au o valoare legală în curţile engleze. 

Din cauza imensului material necodificat, stăpânirea legilor 
în Anglia este foarte greu de realizat. Mai întâi juristul trebue 
să ştie unde să caute cazuri similare în sentințele Curţilor, de 
multe ori vechi de câteva secole. Cu toată sistematizarea mate- 
rialului și prevederea lui cu indice, găsirea unui precedent pentru 
cazuri rare este anevoioasă. Asemănarea poate fi numai parțială, 
iar cuprinderea cazului într'o formulă generală, pe care o dă cu 
precizie numai legea scrisă, lipseşte. Apoi sunt cazuri care cad 
numai în parte sub prevederile legii obiceiului, iar în parte sub 
acelea ale unui statut. Stabilirea liniei între ce intră în obicei 
şi ce cade sub legea scrisă, este de asemenea foarte delicată. In 
sfârşit, vine interpretarea, care trebue observată în cursul pro- 
cesului după anumite norme, considerate ca reguli de procedură. 


1) Cf. Henri Lâvy-Ullmann, Le système juridique de I Angleterre (Paris, 
1928), vol. I, p. 65. 
2) Geldart, op. cit., p. 12. 

In această privință se face o deosebire între principiul pe 
care decizia este bazată (ratio decidendi) şi lucrurile care se 
spun incidental (obiter dicta), acestea fără forță concludentă 
pentru pronunțarea sentinței. 

Evident, prin raportarea la hotărîrile înaintașilor și prin for- 
mularea unei noi sentințe, în cazuri neprevăzute, fie de obicei, 
fie de statut, judecătorul englez se află în poziţia de a crea o nouă 
lege. Chestiunea de a şti, dacă judecătorul face în adevăr legea, 
a primit în Anglia două răspunsuri. In concepția mai veche 
(Blackstone), judecătorul era privit că nu poate face legea, pen- 
trucă el nu face, chiar în cazuri unde se stabilește un precedent, 
decât să aplice principiile existente la o nouă categorie de fapte. 
Concepţia mai nouă (dela Bentham, Austin și alții) consideră 
că judecătorul în adevăr creează legea, când dă o hotărîre nouă, 
care formează un precedent pentru cazuri similare în viitor 1). 
După juriștii moderni, ambele teorii se pot armoniza prin noțiunea 
de evoluție, necunoscută de autorii mai vechi, și pe baza căreia 
un lucru poate să se schimbe şi totuși să rămână același. Astfel 
nu ar fi o contradicție între faptul că judecătorul se ține strict 
de legea obiceiului, când o aplică, și faptul că o creează, când 
pronunță o sentință nouă, neprevăzută de aceeaşi lege 2). 

Legea bazată pe cazuri (Case Law), înregistrate în cursul 
timpului şi numai pe baza hotărîrilor luate de Curți și în fața 
unor fapte necunoscute de obicei sau de legea scrisă, are unele 
merite, dar și unele defecte, pe care le recunosc înșiși juriștii 
englezi. Enumerăm argumentele, care s'au adus pro şi contra, 
referindu-ne în deosebi la expunerea profesorului Geldard, a 
cărei scriere, mai sus citată, este cât se poate de clară în această 
privință. Avantajele sistemului « Case Law» sunt: certitudinea, 
posibilitatea de creștere şi desvoltare, bogăţia regulilor de de- 
taliu și caracterul practic al acestora. 

In privința certitudinii, sistemul legii bazată pe cazuri pre- 
cedente, oferă o siguranță în judecată. Faptul că anumite cazuri 
judecate sunt autoritate în materie, face foarte probabil că fiecare 
caz similar va fi decis în același fel. Poporul are încredere în 


1) Cf. Henry Summer Maine, Ancient Law (new ed . London, 1890), p. 31 
3) Geldart, op. cit., p. 26. 

legea astfel formulată de judecător. Pentru mentalitatea Engle- 
zului, refractară la teorii abstracte, un asemenea mod de a privi 
lucrurile impune totdeauna. Este mai simplu, mai concret şi 
mai practic. 

In ceea ce priveşte posibilitatea de creștere şi desvoltare a 
legii, pe care o reprezintă sistemul « Case Law », ea este evidentă. 
Unde nu există limite puse de legea scrisă sau de obicei, noi 
reguli pot lua naștere din când în când, pentru a corespunde 
unor împrejurări neprevăzute, create de cerințele schimbătoare 
ale societăţii. Cred că în acest caz se reflectă mai mult decât 
oriunde ceea ce se poate numi pluralismul vieţii sociale engleze. 
Cu simțul său practic, aplecat totdeauna spre realități, Englezul 
recunoaşte că legea nu poate prevedea şi cuprinde toate cazurile 
care se ivesc în relațiile oamenilor. Realitatea revărsându-se 
de asupra oricărei forme plăsmuită de om, e necesar a se lăsa 
judecătorului latitudinea de a crea noi reguli. Teama unui 
abuz este exclusă, când ne gândim că o asemenea latitudine 
nu depăşeşte niciodată principiile consfinţite de obicei sau de 
legea scrisă. 

Bogăția regulilor, pe care o prezintă numitul sistem, constitue 
de asemenea un avantaj evident. Numărul mare de reguli oferă 
judecătorului un material variat, pe care să-şi sprijine sentinţa, 
E mai multă șansă de obiectivitate în judecată, când cel care o 
pronunță are putiriţa să se inspire din surse multiple şi totdeauna 
referitoare la cazuri care au avut loc. 

Caracterul practic al acestor reguli reiese din însuşi modul, 
cum s'au produs. Asemenea reguli fiind rezultatul unor difi- 
cultăți, care s'au ivit în realitate, ele reprezintă necesitatea 
societății de a reacționa împotriva unei îngrădiri juridice. In alte 
cuvinte, ele înseamnă o experiență utilă şi a cărei valoare practică 
nu poate fi ignorată. 

Defectele sistemului « Case Law» sunt următoarele: rigidi- 
tatea, pericolul de a face distincţii nelogice şi complexitatea, pe 
care le oferă în aplicarea lui. In ceea ce priveşte rigiditatea, ea 
rezidă în faptul că, odată regula stabilită, chiar în mod greșit, 
e aproape imposibil pentru judecătorul englez să se abată dela ea. 
Forţa obligatorie a precedentului constitue un obstacol în jude- 
cată. Latitudinea, de care vorbeam mai sus, dispare în fața unui 

precedent, care cuprinde un caz asemănător de judecat. Dacă 
precedentul a fost fals formulat (ceea ce nu este exclus), judecă- 
torului nu-i rămâne libertatea să-l ignoreze. Această autoritate 
a precedentului merge în Anglia atât de departe, încât chiar 
când o Curte mai înaltă consideră decizia unui tribunal greșită 
în principiu prin ţinerea de litera precedentului, refuză să o 
infirme, pe motivul că răul care ar decurge din nimicirea a ceea 
ce fiecare a privit până atunci ca bun stabilit, ar fi mai mare 
decât răul decurgând dintro decizie greșită. Aici obiceiul des- 
fide logica şi intră în linia tradiției societăţii engleze. Soluţia, 
în asemenea cazuri, nu este decât a amenda obiceiul sau pre- 
cedentul printr'un statut, care să evite lipsa. Multe legi ale Par- 
lamentului au luat naștere din asemenea dificultăți, ca legea 
privitoare la vânzarea bunberilor din 1893 (Sale of Goods Act) 
sau seria de legi din 3926 cu privire la proprietate (Property Acts). 

In ceea ce priveşte pericolul de a face distincţii nelogice, el 
nu se întâlneşte rareori. Judecătorul cel mai conştiincios poate 
greşi sau aluneca alături în interpretare, ignorând cazurile pre- 
cedente, în care se stabilea o regulă de judecată cuprinzând 
cazul ce i se prezintă spre a fi soluționat. Asemenea greșeli se 
ivesc de fapt din cauza enormului volum de material, din care 
se compune, cum am spus, legea obiceiului în Anglia. De aceea, 
al treilea defect al sistemului, complexitatea, constitue un mare 
desavantaj în aplicarea legii nescrise 1), 

In sfârşit, legea nescrisă se poate inspira uneori şi din alte 
surse decât acelea menţionate, ca de ex. din deciziile Curţilor 
din Irlanda, din Colonii sau din Statele-Uhnite, a căror legislaţie 
este bazată în mare parte pe Dreptul englez. Autoritatea lor nu 
este obligatorie, dar poate constitui puncte de inspirație pentru 
judecătorul englez. De aceeași natură este autoritatea diverșilor 
comentatori englezi şi a tratatelor de Drept, în care se discută 
legile Angliei. 


3. Caracterul vast şi vag al Dreptului Comun (Common 
Law), la care se adaogă imensul material de cazuri judecate, 


care fac jurisprudență (Case Law), a dat naştere la un mijloc 


1) Geldart, op. cit., p. 27—29. 

de reajustare a deciziilor inadecvate necesităților timpului sau 
necuprinse de obicei. Un asemenea mijloc se găseşte în așa 
numitul «drept de echitate » (Equity Law), care constă în anu- 
mite reguli destinate să amendeze lipsurile dreptului nescris. 
Regulile de echitate (equity rules) au forţă legală și sunt res- 
pectate de toate Curțile de Justiţie. 

Dreptul de echitate, care nu este decât un supliment la legea 
obiceiului, pe care o corectează, se exercita până în 1875 de 
Curtea Cancelariei (Court of Chancery), considerată ca o Curte 
autonomă. Dela acea dată, ea a fost încorporată Curţii Înalte 
de Justiţie (High Court of Justice). Curtea Cancelariei a luat 
naştere în secolul al XIV-lea pe lângă administraţia Lordului 
Cancelar. În ea se judecau cazurile, care fuseseră decise în cele- 
lalte Curți ale dreptului comun, dar a căror soluție nu părea 
satisfăcătoare impricinaţilor. De asemenea se apela direct la 
această Curte în cazuri neprevăzute de legea comună. 

Curtea Cancelariei se desvolta de fapt din sistemul delegaţiei, 
pe care o dădea Regele, ca suprem cap al Justiţiei, consilierilor săi. 
Erau anumite chestiuni, în special cu privire la dreptul de pro- 
prietate, care nu-și găseau soluția în Curțile ordinare. Din acest 
motiv se crea un fel de « Remedial Jurisdiction », asemănător 
Dreptului Pretorian (supplendi et corrigendi juris civilis causa), 
după care Lordul Cancelar proceda în spirit de echitate și, prin 
secretarii săi, decidea asupra chestiunilor 1). 

Relaţia 'între echitate şi legea comună este foarte strânsă. 
Regulile uneia nu contrazic regulile celeilalte. Cu toate acestea, 
regulile echităţii produc de multe ori un efect opus legii obiceiului. 
Astfel, după legea comună nu există niciun alt mijloc de a ipoteca 
un bun decât de a-l ceda creditorului în deplină proprietate. 
Dar după dreptul de echitate există posibilitatea de a-l răs- 
cumpăra, permițând debitorului să rămână proprietar. Este 
ceea ce se numește «an equity of redemption » 2). Din această 
cauză, Chiar dacă dela 1875 regulile ambelor drepturi se aplică 
în aceleași Curți, ele rămân, totuși, părți distincte ale Dreptului 


1) R. Gneist, Das Englische Verwaltungsrecht (ate Aufl. Berlin, 1867), 
Bd. I, p. 357 urm. 
3) Geldart, op. cit., Ppp. 44—45. 

englez şi sunt dominate de principii deosebite. Ca și regulile 
Dreptului comun, regulile Dreptului de echitate se găsesc îm- 
prăştiate în diferitele decizii luate de judecători în cazuri solu- 
ţionate după asemenea norme. 


4. Curțile de Justiţie în Anglia prezintă un caracter deosebit 
de ceea ce se înţelege prin acest nume în alte ţări. Păstrarea atâtor 
elemente vechi în structura lor le face să aibe o înfățișare singu- 
lară. Cum am amintit mai sus, Anglia a avut o Justiţie organizată 
înaintea altor țări moderne. Nu numai magistrați și avocaţi cu 
pregătire juridică apăreau în plin Ev Mediu, dar şi un sistem 
închegat de Curți se desvolta încă din secolul al XIII-lea. Legă- 
tura strânsă între Justiţie şi administraţia locală a contribuit de 
sigur la o asemenea stare de lucruri, Apariţia instituţiei juraţilor 
către sfârșitul secolului al XIII-lea și înființarea judecătorilor 
de pace în secolul următor, au fost două fapte hotărîtoare în sta- 
tornicirea aceleeaşi legături 1). Prin juraţi, poporul era chemat 
să vegheze singur la administrarea justiției, iar prin judecătorul 
de pace se inaugura acea fericită împreunare între atribuţiile 
juridice și cele administrative, pe care se reazimă, în ultima ana- 
liză, organizarea poporului englez. 

La începutul secolului al XIII-lea, pe timpul lui Enric al 
III-lea, se găseau deja cristalizate cele trei Curți principale, 
care continuă şi astăzi sub o formă sau alta: Curtea Băncii 
Regelui (Court of King's Bench), Curtea Desbaterilor Comune 
(Court of Common Pleas) şi Curtea 'Tezaurului (Court of 
Exchequer). Toate aceste Curți de drept comun erau ale Regelui, 
adică ale puterii centrale, deosebindu-se în această privință de 
Curțile locale, cum erau tribunalele municipale (Court Leet), 
de comitate (Counties) şi de ocoale (Hundreds). De asemenea 
ele se deosebeau de Curtea Cancelariei (Court of Chancery) şi 
Curțile eclesiastice (Ecclestastical Courts). 


1) Asupra originii juraţilor, sunt autori care o pun încă pe timpul pri- 
milor locuitori ai Insulei. Cf. William Blackstone, Commentaries on the Laws 
of England (oth ed. London, 1783), vol. III, p. 349. Totuşi, se pare că jude- 
cata prin juriu nu apărea decât în timpul lui Eduard I şi încă într'o formă 
sporadică. Cf. F. W. Maitland, The Constitutional History of England (Cam- 
bridge, 1909), p. 131 şi p. 212 urm. 

Asupra celor trei Curți de drept comun sta Lordul Cancelar, 
care, pe timpurile acelea, de fapt până la Reformaţie, nu era un 
jurist laic, ci un cleric, de obicei un episcop. Orice act scris 
în numele Regelui se făcea prin intermediul Cancelarului. Ordi- 
nele Regelui (writs) cu privire la chemarea unei persoane să 
apară în fața uneia din Curți, erau date din biroul Cancelarului, 
cum se mai practică și astăzi. De atunci Lordul Cancelar este 
socotit titularul Departamentului de Justiţie. 

Curtea Băncii Regelui era la început un colegiu alcătuit din 
patru sau cinci justiciarii, în care Regele putea să prezideze în 
persoană. In calitate de « Curia coram Rege ubicumque fuerimus 
in Anglia », această Curte trebuia să urmeze totdeauna persoana 
Regelui. De fapt însă ea avea un preşedinte efectiv, intitulat 
« Capitalis Justiciarius ad Placita coram Rege tenenda», un fel 
de urmaș al Marelui Judecător din epoca anglo-saxonă. Procesele 
care veneau în fața acestei Curti priveau toate violările de lege, 
dintre care însă unele mai mici puteau fi aduse și în fața judecă- 
torului de pace. Din punctul de vedere al păstrării «păcii», 
cum se numea în Evul Mediu ordinea internă, judecătorii acestei 
Curți erau considerați ca reprezentând cele mai înalte atribuţii. 
Ei erau de fapt supremii « conservatores pacis 9. De aici şi calitatea 
lor de a veghia la îndeplinirea obligaţiilor din partea diferitelor 
corporaţii, care existau în societatea medievală. Curtea mai func- 
ţiona şi ca instanță de apel pentru tribunalele inferioare în toate 
chestiunile, cu excepţia acelor cu caracter financiar 1). 

Curtea Desbaterilor Comune era la început un tribunal pentru 
procese civile, în care nu figura niciun drept al Regelui. Cum 
asemenea procese erau foarte numeroase, un statut al lui Eduard I 
stabilea că numai chestiunile ce trec suma de 40 shillingi pot fi 
tratate în această Curte, celelalte mai mărunte rămânând în sar- 
cina tribunalelor locale. 

Curtea 'Tezaurului era de fapt şi un tribunal de finanţe, 
care judeca toate procesele iscate între cetățeni şi autoritatea cen- 
trală în chestiuni de taxare. Jurisdicția acestei Curți era bazată 
pe dreptul de echitate. Ea a continuat până la 1841. 


1) Gneist, Englisches Verwaltungsrecht, Bd. I, p. 337 urm. şi Geldart, 
Elem. of Engl. Law., p. 36. 


316 REVISTA FUNDAȚIILOR REGALE 


In afară de aceste Curți ale Regelui, funcționau alte Curți, 
care judecau procese, fie după dreptul de echitate, cum era 
Curtea Cancelariei, fie procese mărunte, cum erau tribunalele 
locale. Pe când toate aceste Curți sufereau substanțiale modi- 
ficări sau unele erau chiar desființate în cursul timpului, Curtea 
Cancelariei păstra o înfăţişare mai mult sau mai puţin neschim- 
bată. Am văzut care erau atribuţiile ei. La începutul secolului 
al XIX-lea i se adăogară trei judecători, numiţi Vice-Cancelari, 
care dădeau activității ei oarecare amploare. Cancelarul se re- 
trăgea de fapt dela şedinţele care judecau în prima instanță, 
rezervându-şi dreptul de a prezida Curtea de Apel a Cancelariei, 
care se înființa acum. Tot el prezida ședințele Camerei Lorzilor, 
al cărei « Speaker » a rămas până astăzi. 

Legile din 1873 şi 1875 (Judicature Acts) desființau atât 
vechile Curți de drept comun cât și Curtea Cancelariei, înfiin- 
țţând altele, care păstrau însă unele atribuţii tradiționale. Astfel 
lua naștere o Inaltă Curte de Justiţie (High Court of Justice), 
în care se judecă, atât după regulile dreptului comun cât şi după 
regulile echităţii. Se specifică în deosebi (secțiunea 25 a numitei 
legi) că de câte ori se ivește conflict între regulile dreptului 
comun şi acelea ale echităţii, acestea trebue să prevaleze. Curtea 
are trei «diviziuni »: a Băncii Regelui (King’s Bench Division), 
a Concelariei (Chancery Division) şi a 'Testamentelor, Divor- 
țurilor și Amiralității (Probate, Divorce and Admirality Division). 

Divizia Băncii Regelui este prezidată de Lord Chief Justice 
şi numără cincisprezece judecători, asistați uneori de un juriu 
special, al cărui rol e să fixeze cvantumul despăgubirilor în pro- 
cese. Ea judecă în prima instanță procesele, care trec de compe- 
tența tribunalelor inferioare, iar în apel procesele judecate de 
asemenea tribunale. Pe lângă aceste atribuţii, această Curte mai 
judecă diferendele care se ivesc între contribuabili şi fisc, precum 
şi acelea între particulari și Stat. Şedinţele se ţin la Londra şi 
în opt centre din provincie (de trei ori pe an). 

Divizia Cancelariei numără şase judecători. În teorie, această 
Curte este prezidată de Lordul Cancelar, dar acesta a încetat, 
cum am pomenit, să-şi exercite efectiv o asemenea atribuție. 
Curtea judecă procese de tutelă şi tot ce priveşte lichidarea 
bunurilor. 

Divizia 'Testamentelor, Divorţurilor și Admiralităţii are 
numai un preşedinte și un judecător. Jurisdicția acestei Curți 
este deosebită de aceea a celorlalte două Curți. Ea se desvoltă 
mai mult sub influenţa legilor străine, Până în secolul al XIX-lea, 
o bună parte din procesele judecate de această Curte cădea în 
competința Curţilor eclesiastice. În trecut erau « Probate Courts» 
în fiecare diocesă, pe lângă Curțile prerogative ale celor doi 
Arhiepiscopi (Canterbury și York), care aveau aceeași jurisdicție. 
Procesele de testamente şi proprietate ale persoanelor decedate, 
precum și acelea de divorț, aparțineau în mod exclusiv acestor 
Curți. Legea din 1857 lua însă această jurisdicție dela Curtile 
eclesiastice și o dădea unei Probate Court şi unei Divorce Court. 
Aceeași evoluţie o parcurgea și Admiralitatea. In Evul Mediu 
erau o mulțime de Curți locale cu o jurisdicție maritimă și co- 
mercială, care judecau însă mai mult după norme internaționale. 
Dar cu timpul ele decad, din cauza intervenției Curţilor de 
Drept Comun, care-și extindeau jurisdicția și asupra chestiu- 
nilor comerciale și maritime, Astfel, ceea ce se înțelege astăzi 
în alte țări sub « Drept Comercial», face parte în Anglia din 
« Common Law». Legea din 1857 stabilea că judecătorii celor 
două Curți (Probate and Divorce) pot figura și ca judecători 
pentru admiralitate. Iar legile din 1873 şi 1875 contopeau cele 
trei Curți într'o singură Diviziune a Inaltei Curți de Justiţie. 

Jurisdicţia de apel o exercită Curtea Supremă de Apel 
(Supreme Court of Appeal), cu sediul la Londra, alcătuită din 
Lordul Cancelar, Lordul Chief Justice, Preşedintele Diviziunii 
Testamentelor, Divorţului şi Admiralității şi aşa numitul «Master 
of the Rolls » care, în Evul Mediu era un simplu arhivar, însăr- 
cinat să țină actele Curţilor, dar care, cu timpul, devenea unul 
din judecătorii importanți. Aceşti patru mari judecători sunt 
asistați de cinci alți judecători ai Inaltei Curți de Justiţie (Lords 
Justices). Cu alte cuvinte, această Curte nu are judecători proprii. 

Curtea supremă de apel rămâne însă Camera Lorzilor, a 
cărei jurisdicție a fost păstrată dela începutul Parlamentului. 
Deși, în mod principial, toţi lorzii fac parte din acest tribunal, 
totuşi, în şedinţele de judecare a proceselor, nu participă decât 
Lordul Cancelar, şase așa numiţi « Lords of appeal in ordinary » 
și membrii Camerei, care sunt juriști. Şedinţele se ţin dimineaţa, 

încep cu o rugăciune şi durează până la amiază, când se deschid 
şedinţele ordinare ale Camerei. In sfârşit, mai există o Curte 
supremă de apel, numită « imperială », în care se judecă apelurile 
din Dominioane și India. Această Curte este de fapt un Comitet 
al Consiliului Privat (Judicial Committee of the Privy Council), 
alcătuit din Lordul Cancelar, şase Lords of Appeal și vechii 
judecători membri ai Consiliului. 


5. Justiţia criminală este exercitată în prima instanță de jude- 
cătorul de pace, care astăzi poate fi şi o femeie. In provincie 
postul este neretribuit, dar la Londra, unde procesele sunt nu- 
meroase, judecătorii de pace sunt salarizați. Aceştia sunt așa 
numiții «stipendiary magistrates », care poartă şi numele de 
judecători de cartier sau « Police Court magistrates ». La Londra se 
află şi o Curte Criminală Centrală (Old Baley), în care judecă 
Lordul Primar al Londrei, Lordul Cancelar, apoi orice fost Lord 
Cancelar (Ministru de Justiţie), fost judecător al vreunei Curți 
Superioare, precum şi judecătorii prezenți ai acestor Curți şi 
așa numiții «Aldermen» (membrii Consiliului  Corporaţiei 
Londrei). 

Judecătorul de pace judecă singur delictele simple de poliţie, 
a căror pedeapsă nu trece de amenda de zo shillingi sau închi- 
soare de 14 zile. Pentru celelalte delicte, acuzatul e trimis în faţa 
sesiunilor trimestriale ale Curţilor. Dar înainte, el trebue să apară 
în fața unui juriu mare, alcătuit din 12 până la 23 persoane, 
desemnate de sheriff. Juriul acesta decide asupra punerii în acu- 
zare. In caz afirmativ, acuzatul apare în fața unui al doilea juriu, 
alcătuit din cinci membri şi asistați de judecători. Curtea cu 
juraţi ţine şedinţe de trei sau patru ori pe an în fiecare centru de 
circuit. Astfel Anglia propriu zisă şi Țara Galilor sunt împărțite 
în opt circuite. 

Garanţiile pentru acuzat de a avea o dreaptă judecată, un 
« fair trial», sunt reale. Judecătorul englez îl consideră, până la 
terminarea procesului, ca pe un inocent și-l tratează în consecință. 
Acuzatul poate să recuze pe unii din juraţii propuşi. Inainte de 
pronunţarea sentinței, el are dreptul să vorbească şi să facă 
observaţii. Când există bănuiala vreunei erori de judecată, atunci 
Curțile superioare sunt sezisate sau chiar cer din proprie inițiativă 

revizuirea procesului. Intr'un cuvânt, un acuzat în Anglia, 
oricât de gravă ar fi crima pentru care este tradus în faţa Justi- 
ţiei, este tratat omeneşte. Din această cauză apelurile sunt 
foarte rare. 

O Curte de apel criminală a fost înființată în 1908, prezidată 
de Lordul Chief Justice şi cuprinzând opt judecători dela Curtea 
Băncii Regelui. Această Curte judecă în drept și fapt, putând să 
caseze sentinţa, să achite direct pe condamnat sau să-l trimeată 
în faţa unui nou juriu. Deși mai tot Dreptul Penal englez se 
sprijină pe Dreptul Comun, regulile de echitate nu au fost 
niciodată aplicate în justiția criminală. Pe vremea când funcționa 
tribunalul excepțional Star Chamber, au fost create crime, care 
nu erau prevăzute de dreptul obiceiului, ca de ex.: încercarea 
de a comite o crimă, sperjurul, defăimarea (libel), care au rămas" 
până astăzi. Pe lângă Dreptul Comun, mai sunt unele adaosuri 
de legi statuare, trecute de Parlament, pe care se sprijină justiția 
criminală. Tendința generală este spre codificarea sistematică a 
Dreptului Penal. 

Obiceiul şi legea scrisă împart crimele şi delictele în două 
clase: «indictable offences », adică acelea care aduc cu ele pro~- 
ducerea unui act de acuzare, și 4 offences punishable on summary 
convictions », adică delicte sau greșeli, care se pedepsesc în mod 
sumar. În cazurile din prima categorie, care cuprind trădarea 
(treason), feloniile (felonies) şi cazuri grave de rea purtare 
(misdemeanours), acuzatul este tradus, cum am pomenit, în faţa 
unui mare juriu, care stabileşte dacă trebue sau nu judecat. 
Un verdict negativ, ceea ce se numește în limbajul tehnic «a 
arunca billul > (to throw out the bill), nu înseamnă însă că acu- 
zatul e achitat, ci numai că juriul refuză să-l acuze. El poate fi 
trimis în fața unui alt juriu. Dacă însă se dă ceea ce se numeşte 
un «bill adevărat» (true bill), atunci procesul are loc în fața 
unui judecător sau a unei Curți, asistată de un mic juriu. Acesta 
decide dacă acuzatul e vinovat sau nu. În practică însă, procesul 
de acuzare este precedat de o instrucţie a magistratului, care 
decide asupra motivelor suficiente de a-l trimete spre judecare. 
Astfel procedura în fața marelui juriu e mai mult o formă. În 
cazuri mai puțin grave, magistratul are puterea de a decide şi 
de a da sentința. Dar o asemenea procedură cere totdeauna 

consimțimântul acuzatului, care, în caz că e minor, poate fi 
exprimat de părinți sau tutori. Căci în Anglia nimănui nu i se 
poate lua dreptul de a fi judecat cu jurați. 

Numai în cazurile din a dova categorie, mai puțin grave, 
magistratul poate judeca fără un juriu. Dar şi aici sentințele lui 
atârnă de anumite condiţii. Astfel, condamnarea nu trebue să 
treacă peste șase luni închisoare sau o amendă de o sută lire 
sterline. In categoria aceasta intră mici atentate sau diferite 
forme de neonestitate, ca de ex. călătoria fără bilet în tren sau 
tramway, netrimeterea copiilor la școală, cazuri de cruzime față 
de animale, beţia pe stradă, etc. Totuşi, acuzatul care este con- 
damnat pentru asemenea abateri, la mai mult de trei luni închi- 
soare, poate să ceară, dacă voește, să fie judecat cu un juriu. 

Legile penale în Anglia prevedeau altădată pedepse excesive. 
Thomas More, George Berkeley şi J. Bentham, pentru a cita 
numai trei nume celebre, au fost pentru desființarea pedepsei 
cu moartea. Fortescue, care fusese Chief Justice sub Enric al 
VI-lea, releva însă numărul mare de execuţii în Anglia ca o do- 
vadă a superiorității juridice a poporului englez 1). Până la înce- 
putul secolului trecut, Dreptul englez recunoștea nu mai puțin 
223 crime capitale. Pentru cele mai mici greșeli, legea era de o 
cruzime sălbatică. Astfel, dacă cineva făcea vreo stricăciune 
unui pod din Londra, dacă trimetea o scrisoare de ameninţare, 
dacă fura un-obiect în valoare de cinci shillingi, dacă apărea 
mascat pe stradă, putea să fie spânzurat. Concepţia care domina 
atunci Dreptul Penal englez era că un răufăcător nu poate fi 
regenerat și, de aceea, el trebue să fie desființat, în interesul lui 
și al societății. Singura scăpare a delicventului era în jurați, care, 
de cele mai multe ori, îl achitau. Mişcarea de reformă, inițiată 
de Sir Samuel Romilly și Sir James Mackintosh, ducea în sfârșit 
la desființarea celor mai multe din prevederile aspre ale Drep- 
tului Penal. In 1837 nu mai rămăseseră decât șapte crime capitale. 


6. In timpurile vechi, sub regimul despotismului, când 
monarhul se considera judecător suprem în mod efectiv, existau 
unele Curți excepţionale, a căror jurisdicție era independentă de 


2) W. Ed. H. Lecky, History of the Rise and Influence of the Spirit of 
Rationalism în Europe (new ed. London, 1910), vol. I, p. 126. 

aceea a Curţilor de Drept Comun. Cea mai celebră era aşa numita 
« Star Chamber » 1), înființată de Enric al VII-lea, sub presiunea 
unor turburări sociale, mai târziu funcţionând pentru tranşarea 
diferendelor iscate de Reformaţie, iar sub Stuarţi devenind un 
tribunal personal al Regelui pentru urmărirea delicvenţilor 
politici. Procedura Camerei Instelate se desvolta cu timpul mai 
mult ca a unei Curți de justiție administrativă, cu unele reguli 
analoage Curţii Cancelarului. Dovezile pentru acuzare nu aveau 
însă loc în fața unui juriu. De fapt, această Curte era un tribunal 
inchizitorial, fără norme stabile de drept şi fără apel. Cu toate 
acestea, un asemenea tribunal pare a se fi bucurat de oarecare 
popularitate, datorită, în primul rând, faptului că de multe ori 
intervenea în favoarea săracilor. Mai avea şi prestigiul puterii 
într'o epocă, în care despotismul Coroanei era la apogeu. Dar 
caracterul ei de tribunal excepţional şi abuzurile la care se dădea 
mai ales pe timpul lui Carol I Stuart, grăbiră desființarea ei 
odată cu izbucnirea războiului civil 2). 

In timpurile moderne se înființau un fel de tribunale cu 
caracter excepţional. Acestea sunt de fapt birourile însărcinate 
cu observarea regulamentelor administrației publice, în care 
funcţionarul joacă rolul unui magistrat. Necesitatea de a aplica 
diversele legi sociale, trecute de Parlamentul englez în tot cursul 
secolului al XIX-lea și până astăzi, făcea să se desvolte asemenea 
instituţii. Procedura lor este cât se poate de rapidă şi are chiar 
prin acest mod de aplicare a legii, un caracter inchizitorial. 
Astfel, când un particular refuză să se supună unei dispoziții 
a regulamentelor emise de autorităţi, este pe loc amendat. Cazu- 
rile de nerespectare a prevederilor de salubritate, de aliniere, 
de linişte pe stradă, etc., care intră în jurisdicția acestor tri- 
bunale, sunt supuse direct puterii executive. 

Conflictul dintre particulari și autoritatea Statului nu este 
însă tranşat totdeauna pe această cale. Se ştie că în Anglia nu 
există un Drept Administrativ propriu zis, la adăpostul căruia 
funcţionarul să poată îndeplini serviciul cu impunitate. Cum 


1) Numele de s Cameră Înstelată » nu figura în nici un text de lege. El 
era mai mult o poreclă, pe care poporul o dăduse Consiliului Privat în capa- 
citatea lui de tribunal excepțional, 

3) Gneist, op. cit, Bd. I, p. 515. 

legea engleză îl consideră ca pe un simplu cetățean răspunzător 
pentru actele sale, el poate oricând să fie tradus în faţa Curţilor 
ordinare de justiţie. Din această cauză, el este mai circumspect 
în exercitarea atribuţiilor, nu face exces de zel și se ferește 
a jigni bunul simţ, care trebue să călăuzească totdeauna 
actele sale. 

Cu toate acestea, dacă funcţionarul este răspunzător în fața 
Curţilor ordinare, în schimb un particular în Anglia nu poate 
acţiona direct Statul pentru vreo pagubă ce ar suferi din aplicarea 
legilor şi regulamentelor, In Anglia se mai menţine vechiul prin- 
cipiu constituțional că « Regele nu poate face rău», fiindcă el 
este «fântâna justiției» şi, prin urmare, stă deasupra legilor. 
Particularul lezat în interesele lui nu are decât să facă apel la 
gratitudine, Pe cale de «petiție de drepte, el cere Regelui per- 
misiunea de a cita Coroana în faţa judecătorului. Dacă ministrul 
respectiv face un raport favorabil, cererea este primită şi procesul 
are loc în fața tribunalelor ordinare şi după procedura obișnuită. 
In fond, chestiunea se reduce la respectarea unei ficțiuni, la 
care poporul englez ţine atât de mult. Prin « Rege ? sau « Co- 
roană » se înțelege în acest caz Statul. Iar calea « petiției de drept » 
nu este decât o precauţiune, pe care şi-o ia puterea executivă 
pentru a nu încuraja abuzurile cu acțiunile în contra Statului. 

In sfârşit, Curțile eclesiastice de pe lângă fiecare episcopie, 
sunt considerate tot ca făcând parte din categoria tribunalelor 
excepţionale. Aceste Curți judecă numai procesele de natură 
eclesiastică. In celelalte cazuri, clerul este judecat de tribunalele 
ordinare. 


7. 'Tribunalele locale de prima instânță luau ființă în tot 
cuprinsul țării după apariţia judecătorului de pace (sec. XIV-lea) 
şi statornicirea instituției juraților. Formele de organizare variau 
de multe ori dela comitat la comitat şi dela oraș la oraș. O re- 
organizare a avut loc în secolul al XIX-lea. In 1846 erau înființate 
așa numitele « Curți de Comitate (County Courts) ca tribunale 
civile de prima instanță. Reforme ulterioare puneau aceste Curți, 
care sunt de fapt judecătorii, pe o bază de uniformitate. Astăzi 
Anglia este împărțită în cincizeci şi nouă de «circuite >, fiecare 
având mai multe tribunale de district în orașe. Numărul lor 

total în Anglia propriu zisă şi Țara Galilor este de vreo cinci sute. 
Ele judecă procese, al căror litigiu nu trece valoarea de 5o lire 
sterline, aplicând legea comună şi regulile de echitate, 

Magistraţii în Anglia sunt de două categorii, anume : magistrați 
cu o cultură juridică şi salarizaţi, şi magistrați laici și onorifici. 
Aceştia din urmă sunt judecători de pace, cu excepţia acelora 
dela Curțile din Londra, care primesc o retribuţie. Magistraţii 
salarizați sunt toți judecătorii dela Inalta Curte de Justiţie, cu 
cele trei diviziuni. Ei sunt, cum am văzut, puțin numeroși şi 
primesc un salariu mare, variind dela şooo până la 10.000 lire 
sterline pe an 1). 

Judecătorii de pace din provincie sunt recrutaţi din persoane 
onorabile, dar de cele mai multe ori fără o pregătire juridică 
propriu zisă, In timpurile recente (dela 1920) şi femei au fost 
numite în asemenea posturi, Numărul lor total se ridică la peste 
3000. Acești judecători, numiţi pe viață, servesc în mod gratuit, 
dar sunt ajutați de funcționari salarizaţi. Prin aceştia şi prin 
instituţia juraţilor, administrarea Justiţiei în Anglia este mai 
puţin costisitoare decât în alte țări. 

Pe lângă judecătorii dela Inalta Curte de Justiţie din Londra, 
mai sunt magistrați salarizaţi în toate districtele, așa numiții 
€ coroners » (un nume secular), însărcinaţi cu instrucția cazurilor 
de moarte suspectă şi cu punerea în mişcare a acțiunii în ase- 
menea împrejurări. În cazuri importante de crimă, acțiunea 
este începută de magistrați speciali, reprezentând Coroana, un 
fel de procurori, de asemenea salarizați. Aceștia lucrează sub 
autoritatea directă a celor doi reprezentanţi ai Guvernului, The 
Attorney-General şi The Solicitor-General, 

Un parchet propriu zis nu există în Anglia. Totuşi, la Mini- 
sterul de Interne (Home Office), funcţionează un organ special, 
însărcinat cu urmăririle publice și condus de un director (director 
of public prosecutions) şi un ajutor, ambii salarizaţi. La acest 


1) Lordul Cancelar (Lord High Chancellor) prim;şte 6.000 lire sterline 
pe an ca judecător şi preşedinte al Diviziei Probate, Divorce and Admirality, 
iar 4.000 l, st. ca Preşedinte (Speaker) al Camerii Lorzilor. Lordul Chief 
Justice, preşedintele Diviziei King's Bench primeşte un salariu de 8.000 |. st. 
anual, aşa numitul ¢ Master of Rolls » 6.000 |. st., iar ceilalți judecători dela 
Inalta Curte câte 5.000 I, st. pe an. 


12° 

birou se adresează funcţionarul polițienesc (chief constable) din 
diferitele districte, când se comite vre-o crimă. 

Magistraţii salarizaţi, înainte de a fi numiţi, trebuie să aibe 
totdeauna o cultură şi o practică juridică. De aceea ei sunt re- 
crutaţi din corpul avocaților. Astfel Anglia nu cunoaşte ceea ce 
se înțelege în alte țări « magistratura de carieră ». Un eminent 
jurist şi avocat poate fi numit oricând în cel mai înalt post din 
magistratură. Consideraţiile care au creat această situație sunt 
de ordin practic. Numai un jurist încercat, care a făcut dovada 
capacităţii la bară, poate ocupa postul de judecător la Curțile 
principale. Numirea o face Regele, după "recomandarea Gu- 
vernului, care, la rândul său, trebue să țină seama de reputaţia 
candidatului, stabilită în opinia publică. In cazul judecătorilor 
de pace, numirea se face după recomandarea Lordului Locotenent 
(prefectul) al comitatului respectiv. 

In sfârșit, inamovibilitatea magistraților, garantată prin statut 
(The Act of Settlement, 1701), asigură Justiţiei engleze o deplină 
independenţă. Prin această lege se stabileşte că ei dețin funcțiunea 
cât timp se conduc bine, ne mai depinzând de voinţa Regelui, 
ca altădată, şi fiind la adăpost de orice amestec al puterii exe- 
cutive. Excluderea unui magistrat nu poate avea loc decât pe 
baza unei adrese a ambelor Camere ale Parlamentului. 


NICOLAE PETRESCU 


ACTUALITATEA 
LUI BAUDELAIRE 


Nu e poet să aibă o poziție mai greu de lămurit decât Bau- 
delaire, prin însăși variațiile criticei franceze și străine în decursul 
anilor, față de o creaţie unică în originalitatea ei organică și 
totuşi atât de complexă, încât a putut da naştere la interpretă- 
rile cele mai felurite, cele mai contradictorii chiar. E oare Bau- 
delaire poetul satanic și blasfemator, cântărețul patimilor şi 
florilor veninoase, estetul blazat și rafinat al paradiselor artifi- 
ciale, într'un cuvânt e Baudelaire poetul decadent cum l-au 
văzut majoritatea contemporanilor săi şi critica secolului al 
XIX-lea ? Sau, din contra, împreună cu cele mai luminate spi- 
rite de astăzi, trebue să recunoaștem în el pe poetul mistic şi 
catolic, creatorul unei ordine spirituale noi şi, în acelaşi timp, 
păstrătorul celei mai curate tradiții franceze? Reprezintă el 
ultima eflorescență a romantismului muribund sau în el se 
închiagă şi răsare floarea poeziei noi? Este el poetul unei 
Divine Comedii moderne, cum l-au văzut unii comparându-l 
cu Dante? Sau într'însul clasicismul racinian trăiește mai de- 
parte cu neaşteptate rezonanțe ? Avem oare a face cu un « dandy 2 
al spiritului şi al artei pentru artă, precursorul «poeziei pure » 
de mai târziu sau, precum ni-l arată caietele sale intime și co- 
respondenţa, publicate de curând, recunoaștem uimiţi un su- 
flet de mare umilință creştină, un suflet de martir răstignit și 
bântuit de harul înfricoșat al durerii și al dragostei de oameni? 

Nu există în toată literatura poetică a lumii de azi carte 
mai grea de probleme, carte mai însemnată de poezie decât 
acest volum de 300 de pagini intitulat « Les Fleurs du Mal», 

Aceste 15o de poezii țin în cumpănă, prin interesul pasionat 
ce-l suscită încă, prin controversele ce le deschid, prin « cores- 
pondenţele » sufleteşti pe care le evocă tainic, biblioteci întregi, 
mereu mărite, de critică și comentarii. Procesul volumului ce- 
lebru, proces pierdut în viață de Baudelaire, proces desbătut 
de 6o de ani de critică mondială și câştigat de mult și definitiv 
în conștiința cititorilor, cere imperios şi astăzi mărturia fiecărui 
din noi. Și acum o remarcă preliminară pe care o împrumut ma- 
gistralelor pagini: «Situation de Baudelaire » ale lui Valery. 
Valery ne spune: «Si'l est, parmi nos poètes, des poètes plus 
grands et plus puissament doués que Baudelaire, il n’en est 
point de plus important ». Las pentru moment explicaţia cauzei, 
ca să rețin numai această importanță unică a lui Baudelaire, 
Unică, fiindcă el e singurul poet francez care a avut şi are o 
rezonanță europeană — căci în genere, prin însuși caracterul 
specific prozodiei franceze, lipsită de accentul tonic şi în schimb 
dotată de o nuanţare și de o abstracție ce lipseşte celorlalte, 
poezia lirică a Franței n'a putut cuceri sufletește celelate po- 
poare (mai ales cele germanice, anglo-saxone sau slave), care o 
considerau până în a doua jumătate a secolului al XIX-lea ca prea 
rece şi raționalistă. Pe când proza şi teatrul francez se impu- 
neau lumii, lirica până şi a unui Victor Hugo (popularizat în 
străinătate doar prin romanele sale) nu depăşea granițele națio- 
nale, Cu Baudelaire lucrurile se schimbă radical şi influenţa lui 
asupra liricei moderne n'o putem compara decât cu a unui 
Byron sau Goethe, asupra întregii poezii romantice a vremii. E 
destul, vorbind de Baudelaire, să pomenim numai numele en- 
glezului Swinburne, italianului d'Annunzio, germanului Stefan 
George, ungurului Ady, spaniolului Ruben Dario, rusului 
Valeriu Brussof, ca să ne dăm seama de varietatea, de adâncimea 
şi de importanța acestei înrâuriri cu infinite rezonanțe. Bau- 
delaire a fost tradus — în unele chiar integral — în toate lim- 
bile europene. Despre Baudelaire în româneşte și influența 
poeziei sale la noi, voi aminti altădată. Vedem deci că Baudelaire 
a fost şi este încă unul din marile rezervoare din care se ali- 
mentează poezia contemporană. 

Aceasta în ce privește influenţa lui europeană. Dar în poezia 
franceză care e situația sa? Tot Valery ne va răspunde: «La 

plus grande gloire de Baudelaire. ..est sans doute d’avoir en- 
gendré quelques très grands poètes. Ni Verlaine, ni Mallarmé, 
ni Rimbaud n'eussent été ce qu’ils furent, sans la lecture qu'ils 
firent des Fleurs du Mal à l’âge décisif ». Baudelaire e deci pă- 
rintele adevărat al întregului «simbolism >. El e singurul poet 
francez, care prin acești fii spirituali pomeniți mai sus, a plă- 
mădit și frământă încă sufletul actual al poeziei țării sale; căci 
regăsim pe Baudelaire încă viu şi în opera unui Charles Péguy 
(prin Verlaine din 4 Sagesse 2) și a unui Paul Claudel (prin in- 
termediarul lui Rimbaud) şi chiar a unui Paul Valéry însuși 
(prin filiera lui Mallarmé și a unei mutuale împărtășiri la teo- 
riile poetice ale lui Edgar Poe). 

Influenţa poeziei baudelairiene se adeverește deci imensă 
şi unică. E momentul să ne întrebăm care sunt cauzele acestui 
fenomen — şi care îi sunt caracterele proprii. 

Ca să înțelegem poezia lui Baudelaire, arta şi umanitatea ei 
atât de actuale, n'o putem despărți de viața trupească și sufle- 
tească a poetului însuşi. Omul şi opera se luminează reciproc — 
în chipul acelor lanterne chinezești care proiectează, mărindu-le 
sau micşorându-le, umbrele. Această existență e de o rară să- 
răcie în evenimente exterioare, de o nespusă lipsă de strălucire, 
pe lângă viaţa lui Byron sau Chateaubriand de pildă — dar 
în schimb de o nebănuită bogăție de experienţe și crize 
spirituale. Fără această viață cu relief pur interior, cu relief 
concav aș spune, față de relieful extern și convex al roman- 
ticilor, opera atât de misterios concentrată, poezia atât de 
lipsită de anecdotă şi de panaș a lui Baudelaire n'ar avea aceeaşi 
interioritate. 

Nu voi povesti viața lui Baudelaire, nici măcar nu voi 
încerca să-i schițez principalele etape. O succesiune de eveni- 
mente mărunte, o viață banală văzută din afară — dar dacă în- 
toarcem ochianul şi ne așezăm în sufletul suprasensibil al poe- 
tului, ce lung calvar, ce martiriu. ... această nesfârşită și zilnică 
luptă cu sărăcia, cu creditorii, cu consiliul său judiciar, pedantul 
notar Ancelle, cu metresa lui, cu editorii, cu directorii de ziare, 
cu publicul în fine, care-l hârțuesc şi nu-i pot înțelege înaltul 
mesaj poetic. Hulit de unii, luat în batjocură de alţii, stângaci 
şi ridicol, încurcându-se în propriile sale aripi, neadaptat unei 

lumi meschine la a cărei măsură sensibilitatea lui extremă nu 
se poate ajusta, biruitor genial al operei sale, dar jalnic înfrânt 
al vieţii, pe Baudelaire îl recunoaştem Albatrosul din poezia 
faimoasă. Această măcinare lentă, această luptă inegală între 
poet şi vremea sa, care va sfârşi prin martiriul atroce al unei 
boli incurabile, toată această mizerie financiară și organică se 
poate urmări: aproape zi cu zi în corespondenţa poetului, în 
scrisorile adresate mamei sale, care au fost publicate abia acum 
câțiva ani, împreună cu «jurnalele intime > ale lui Baudelaire, 
scrise, sau mai bine zis notate, pentru el singur, sub numele de 
« Fusées» et « Mon coeur mis à nud. Ele ne prezintă o lature 
puţin cunoscută a marelui artist, laturea omenească și mistică 
a sufletului său. Ele ne sunt cea mai impresionantă mărturie a 
dramei lăuntrice ce l-a sguduit până în temelii şi care făcea 
mărirea umană a unei arte, pe care, de când cunoaștem 
aceste documente revelatoare a omului adânc, n'o mai putem 
privi numai cu ochii estetului și n'o mai putem judeca 
după strâmtele criterii ale criticei literare contemporane poe- 
tului. - 

Marea dramă lăuntrică a lui Baudelaire e dublă. Dramă ar- 
tistică: conviețuirea unui suflet suprasensibil de poet, a unei 
inimi vibrante de iubire, alături de un cap lucid, de o gândire 
necruțătoare, de o putere rară de critică şi de; autocritică, 
Drama omului: dezacordul între puterea de imaginație şi slă- 
biciunea voinţei. 

Ca artist, stăpân pe două registre: cel poetic şi cel critic, 
din fuziunea și interpenetrarea lor, el reușește să ne dea, prin 
arta 4 corespondenţelor » şi «ecourilor » trezite în noi la infinit 
pe planuri sufleteşti deosebite, acea formulă, acea ecuaţie unică 
a versului baudelarian. Și prin acest amestec turburător, prin 
acest caracter simfonic (în contradicție cu temele mult mai 
simple ale 4 melodiilor » romantismului) Baudelaire se adeve- 
rește extrem de actual. Prin ceea ce păstrează arta lui de poezie 
pură pe de o parte și de pură luciditate pe de alta, el e pre- 
cursorul direct al poeziei moderne. 

Dar nici ca om el nu e mai puţin actual. Baudelaire, în ultima 
analiză, este un mistic fără credință —care prin suferință 
și umilință ajunge la Dumnezeu —la Dumnezeul catolic, 

deținătorul adevărului şi dreptului cântar al judecății. Acest lung 
şi însemnat drum sufletesc îl parcurge poetul cu ajutorul 
rugăciunii. Toată corespondenţa şi mai ales carnetele intime sunt 
dovada a ceea ce afirmăm. Citez două pasaje numai din scri- 
sorile către mamă-sa (din 1 Aprilie şi 6 Mai 1861): « In această 
oribilă stare de spirit, neputinţă şi hipocondrie, ideea sinuciderii 
a revenit; pot $o spun acum când a trecut; la fiecare ceas al 
zilei această idee mă persecută. Vedeam în ea liberarea absolută, 
liberarea totală. În aceeași vreme şi timp de trei luni, printr'o 
stranie contradicție, dar numai aparentă, m'am rugat la fiecare 
ceas (la cine? la ce ființă definită? nu știu deloc...)». Și în 
cealaltă scrisoare: «Și Dumnezeu |! vei spune. Doresc din tot 
sufletul (cu ce sinceritate nimeni n'o poate şti ca mine !) să 
cred că o ființă exterioară şi invizibilă se interesează de soarta 
mea; dar cum să fac ca s'o cred? ». Un bun comentator al crizei 
religioase a lui Baudelaire, d. Charles du Bos, ne spune că 
nevoia aceea neînfrânată de a se ruga chiar în clipa necredinței 
e semnul unui suflet predestinat creștinismului şi că noțiunea 
de păcat şi, mai profund încă, nevoia rugii, sunt cele două mari 
realități ale catolicismului baudelairian. Aș mai adăoga, din 
parte-mi, şi setea unei ordine spirituale, nevoia unei discipline 
sufleteşti prin care Baudelaire, pe măsură ce se pierdea în anarhia 
vieţii sale pulverizate, înțelegea să se realizeze armonia pe un 
plan moral superior. Tot astfel încercase în anii de tinereţe risi- 
pitoare și blasfematorie, în anii acei puţini de viață fără griji 
materiale, petrecuţi în lux în vechiul Palat Pimodan de pe cheiu- 
rile Senei, să găsească în acea stranie religie estetică şi stoică a 
dandysmului, un refugiu trecător contra propriei sale anarhii 
sufletești. 

Rugăciunea ce-i vine spontan pe buze, câteodată, în acea 
epocă «€precatolică », aş spune, poetul, în loc s'o înalțe către 
cer, o îndreaptă cu aceeaşi fervoare către acela ce personifică 
Răul, către Satan însuși. Dar poezii ca « Les Litanies de Satan » 
sau «Le Reniement de Saint Pierre 5, care au indus în eroare 
atâți critici credincioşi «satanismului » baudelairian, nu trebue, 
să ne înșele. Sunt ultimele pâlpâiri ale neîndoelii unui suflet 
adânc religios. Rugăciunea e fals adresată, dar fervoarea cre- 
dinței există. Sub îndoitul spin al durerii şi al umilinței, această 

rugă își va găsi drumul firesc: ca fumul jertfei ea suie către cer 
(Bénédiction): 


— Soyez béni, mon Dieu, qui donnez la souffrance 
Comme un divin remède à nos impuretés 

Et comme la meilleure et la plus pure essence 

Qui prépare les forts aux saintes voluptés! 


Această temă a suferinței a fost exploatată înaintea lui Bau- 
delaire de aproape toți marii poeți romantici; dar, dacă tema 
e aceeaşi, tonul diferă. Poeţii romantici n'aveau « spiritul lucid e 
al lui Baudelaire și nici acea credinţă, care-l face să scrie pe 
una din filele unui carnet intim: « Dă-mi puterea să-mi fac 
numaidecât datoria în fiecare zi şi să devin astfel un erou și 
un sfânt». Sub banalitatea unei vieți meschine, ce imens relief 
spiritual îi dă lui Baudelaire o notație ca aceasta făcută pentru 
el singur în lupta interioară ca să devie în fine: Tel qu'en lui 
même enfin l'eternite le change... cum a spus, vorbind despre 
Poe, discipolul său Mallarmé. Durerea îl învață demnitatea, 
preţul demnității umane față de veșnicie: 


Car c’est vraiment, Seigneur, le meilleur témoignage 
Que nous puissions donner de notre dignité 
Que cet ardent sanglot qui roule d'âge en âge 
Et vient mourir au bord de votre éternité, 
(Les Phares), 


Iar umilința creştină îl face pe poet să strige privindu-și 
lutul trecător, trupul care păcătueşte: 


Ah! Seigneur! donnez-moi la force et le courage 
De contempler mon coeur et mon corps sans dégoût ! 


(Un Voyage à Cythère). 


Desigur că o carte ca « Les Fleurs du Mal» e carte esen- 
țialmente catolică. Spun catolică, mai mult decât creştină, căci 
e dominată întreagă de ideea « păcatului original 5 —nu 4 florile 
răului » ci «florile păcatului» ar putea fi mai exact intitulată. 
Intr'unul din carnetele sale publicate postum, Baudelaire no- 
tează formulând teoria civilizației adevărate: «Ea nu se află 
în gaz, nici în aburi. Se află în micșorarea urmelor păcatului 
original 5. Această atmosferă de «păcat original» care apasă 

pe creatură, am văzut-o, Baudelaire scapă prin rugăciune. Către 
Satan mai întâi, care e Domnul Păcatului, către Dumnezeu 
mai pe urmă, care e Izbăvitorul acestui Păcat. « Dinamica mo- 
rală a lui Isus... Sacramentele sunt mijloace ale acestei dina- 
mice... Despre virtutea sacramentelor... Există în rugăciune 
o operație magică », notează el pe un carnet și pe altele: « Să-ţi 
faci datoria în fiecare zi și să te încrezi în Dumnezeu pentru 
ziua de mâine... O înțelepciune în rezumat. 'Toaletă, rugă, 
muncă — Rugă: caritate, înțelepciune şi putere. Lipsit de cari- 
tate nu sunt decât o cimbală răsunătoare — Umilințele mele 
au fost haruri ale Domnului ». Ce departe suntem de imaginea 
unui Baudelaire decadent și pervers, așa cum ani în șir ni l-a 
înfățișat critica oficială. Citind aceste notații, gândul ne duce 
fără voie la confesiunile marilor mistici sau la Pascal, care ar fi 
putut iscăli această notă a lui Baudelaire: « Acela ce se leagă 
de plăcere, adică de prezent, îmi dă impresia unui om rosto- 
golindu-se de pe un povârniş, şi care, voind să se agaţe de tufi- 
şuri, le-ar rupe şi le-ar lua cu dânsul în prăpastie». Dar dacă 
Baudelaire prin acel eroism spiritual al rugii zilnice ajunge la 
izbânda sufletească şi găsește în credința sa noua ordine mo- 
rală la care aspiră —el nu poate să-și salveze și trupul. Exce- 
sele de altădată ale «paradiselor artificiale» cum le-a botezat 
el, ale haşișului şi ale opiului — ca să nu vorbim de alcool şi de 
cupa iubirilor trecătoare — îi sleiseră puterile și îl îmbătrâni- 
seră înainte de vreme. O boală necruțătoare şi prost îngrijită 
căpătată în tinereţe trebuia la întoarcerea lui din Belgia să în- 
mormânteze de viu sufletul poetului în ceea ce fusese forma 
sa pe pământ. Cu o luciditate îngrozitoare, Baudelaire notase 
în « Mon Coeur mis à nu» cu câţiva ani înainte: « Mi-am cul- 
tivat isteria cu încântare și groază. Acuma mereu am ameţeală, 
şi astăzi 23 Ianuarie 1862, am primit o ciudată înştiinţare, şi 
am simțit trecând peste mine vântul aripei imbecilităţii >. In 
Martie 1866, boala îl doboară: nu nebunia unui Nietzsche sau 
Eminescu, ci dafazia » care, păstrându-i intactă toată memoria 
şi viața sufletului, îi răpeşte putinţa exprimării. Cel mai mare 
mânuitor al graiului francez, vrăjitorul cuvintelor, fermecă- 
torul artist al tuturor muzicilor verbale nu mai poate rosti decât 
un singur cuvânt pe care îl repetă la infinit ca o proprie 

batjocură: 4 Crânom, crenom !5. Cel care scrisese odată: 4 Omul 
care-şi face seara rugăciunea e un căpitan care postează sen- 
tinele. Poate să doarmă. » veghiază acum în propriul său mormânt, 
până când, în Septemvrie 1867, adoarme în fine de somnul morţii. 
Nu vom ști niciodată care vor fi fost iluminările acestui suflet 
lăsat de legile impenetrabile ale destinului fără putinţa de a se 
exprima, tocmai în momentul când își atinsese cea mai înaltă 
realizare etică și estetică. Singură mărturia cinică a prietenului 
său Nadar, în monstruoasa ei candoare, ne face să bănuim poate 
adevărul. Ateul Nadar îl vizitează pe bolnav, puţin timp înainte 
de moarte, în casa de sănătate unde fusese internat, Citez din 
volumul său: « Charles Baudelaire intime » această pagină, una 
din cele mai zguduitoare pe care le cunosc: 

« Ultima dată când l-am văzut la casa Duval, noi am discu- 
tat despre nemurirea sufletului. Spun noi, fiindcă eu citeam 
în ochii lui tot atât de clar ca şi cum ar fi putut vorbi. « Cum 
poţi oare să crezi în Dumnezeu» am repetat. Baudelaire se 
depărtă de bara ferestrei pe care eram proptiţi, şi îmi arătă 
cerul. In fața noastră, pe de-asupra noastră, se desfășurau, 
incendiind norii, încercănind cu aur şi foc silueta puternică a 
Arcului de Triumf, splendorile soarelui apunător. « Crenom ! oh, 
crenom» protesta el încă, îmi reproşa el indignat, cu pumnii 
întinși către cer 5. 

Nu cunosc scenă mai tragică și nici simbol mai înalt ca 
Baudelaire afazic, arătând cerul cu un deget profetic. Poetul 
văzuse ceea ce nu putea să vadă opacul Nadar, pe Ingerul 
vestitor al biruințelor spirituale: 


Cependant, tout en haut de lunivers juché 
Un Ange sonne la victoire 


De ceux dont le coeur dit: € Que béni soit ton fouet, 
Seigneur ! que la douleur, o Père soit bénie ! 
Mon âme dans tes mains mest pas un vain jouet 

Et ta prudence est infinie 9, 


Am insistat poate cam mult asupra acestei laturi mistice 
şi catolice a lui Baudelaire, fiindcă mult timp ea a fost aproape 
complet ignorată de critici şi neluată în seamă de cetitori. Poetul 
satanic şi blasfemator adumbrise aproape de tot pe atunci 

mistica puritate a credinței sale. Care e situaţia operei poetice a 
lui Baudelaire în perspectiva vremurilor de azi? 

Ca orice poet într'adevăr mare, şi Baudelaire se aşează firesc 
astăzi în linia marilor frământători ai sufletului și ai verbului 
omenesc mesajul ce ni-l destăinuește în opera sa poate să fie 
foarte variat comentat. Domeniul pe care şi-a întins regalitatea 
spirituală e atât de vast, încât Baudelaire ne prezintă posibili- 
tățile cele mai diferite de analiză. Putem ușor să izolăm pe rând: 
un poet «decadent» al «spleenului » şi al unei morbide sensi- 
bilități; un poet «simbolist » al corespondenţelor ca în miste- 
riosul sonet 4 Correspondances >: 


La Nature est un temple où de vivants piliers,,,. 


Acest citat, mai mult decât orice comentar, ne învederează 
cât de mult datorește un Rimbaud, un Mallarmé, un Verlaine 
şi, prin ei, întreg simbolismul, poeziei baudelairiene, Poezie în 
care nu numai parfumurile, colorile şi sunetele își fac ecou, 
dar la care și spiritul și simţurile noastre participă într'o așa 
de largă măsură. 

Mai putem izola în opera baudelairiană cu tot atâta dreptate 
un poet «romantic » ca şi un poet «clasic». 

Influenţa romantismului s'a exercitat asupra lui Baude- 
laire pe două căi: pe calea literară şi pe calea plastică. Nu trebue 
să uităm importanța criticii de artă în opera poetului. Influenţa 
unui Delacroix bunăoară e tot atât de vădită în poezia sa, ca aceea 
a unui Byron și Chateaubriand sau mai aproape a unui Sainte 
Beuve și Gautier. O poezie ca « Don Juan aux Enfers » de pildă 
ne arată, pe un subiect byronian, factura lui Delacroix, 

Romantica e la poet și o oarecare retorică care îi e proprie, 
o oarecare poză satanică și byroniană de mare revoltat al soartei, 
care-i înfrățeşte inspirația cu marii eroi cântați de romantici, 
cu Manfred, Réné, Obermann pe de o parte, și cu fii lor direcți 
Adolphe şi Joseph Delorme pe de alta. Un critic pătrunzător 
al operei lui Baudelaire a scris: «Zadarnic se arată el un fiu puțin 
respectuos, indocil, revoltat chiar: rudenia e indiscutabilă, 
filiația ușor de stabilit >, şi adaogă « exaltării orgolioase a eului, 
care caracterizează pe eroul romantic, îi urmează analiza fără 
cruțare a eului, care caracterizează poate pe omul modern», 


334 REVISTA FUNDAȚIILOR REGALE 


Și acum Baudelaire poet clasic. Această afirmaţie care ar 
fi scandalizat critica literară a secolului al XIX-lea a devenit una 
din dogmele criticei contemporane. Ea vede în Baudelaire ur- 
mașul cel mai autentic al lui Racine prin luciditatea analizei 
patimei umane, dar și cel mai racinian mânuitor al versului 
francez, al alexandrinului tradițional. Baudelaire, mai mult 
decât oricare alt poet modern al ţării sale, a regăsit acel ton 
înalt şi nobil și de o muzicalitate totuși infinită și subtilă a ver- 
surilor marelui tragic: 


Andromaque, je pense à vous! Ce petit fleuve, 
Pauvre et triste miroir où jadis resplendit 
L'immense majesté de vos douleurs de veuve, 
Ce Simoïs menteur qui par vos pleurs grandit... 
Andromaque, des bras d'un grand époux tombée 
Vil bétail, sous la main du superbe Pyrrhus... 


din «Le Cygne», din 4 Tablourile pariziene», nu ne chiamă 
poruncitor în minte prin rezonanța lor proprie celebrele versuri: 


Dans L’Orient désert quel devint mon ennui ! 


din « Berenice 9, sau din « Phèdre »: 


Ariane, ma soeur, de quel amour blessée 
Voux mourâtes aux bords ou vous fûtes laissée. 


De altminteri, nu numai tonul și forma (inversiuni, rime) 
sunt dovezi ale acestui clasicism la Baudelaire, ci însăşi composiția 
poemelor și expresia lor. Poetul ştie să dea, ca și marele său 
înainta, chiar subiectelor celor mai penibile («Phtdre» la 
Racine; « Lesbos» şi « Femmes damnées » la Baudelaire) acea 
purificare morală care naște firesc dintr'o expresie poetică unde 
fatalismul păgân se unește armonios cu sentimentul tragic și 
creştin al păcatului original: 


C'est Venus toute entière à sa proie attachée 
spune Racine de Phedra amorezată de Hipolit, iar Baudelaire, 


descriind inima uneia din tristele sale eroine Plestegiate; îi 
răspunde peste veacuri: 

Rien ne rassasiera ce monstre gémissant 
Et ne rafraichira la soif de PEumenide 
Qui, la torche à la main, la brûle jusqwau sang. 


Poet decadent, poet simbolist, poet romantic, poet clasic, 
analiza noastră fugară, de ar stărui puţin, ar putea tot atât de bine 
să ne arate în Baudelaire poetul static care a spus vorbind de 
frumusete: 


Je suis belle, 6 mortels! comme un rêve de pierre... 
şi mai departe: 


Je haïs le mouvement qui déplace les lignes, 
Et jamais je ne pleure et jamais je ne ris... 


ca şi poetul ritmului dinamic pentru care orice mişcare e joc 
etern și divin: 
Avec ses vâtements ondoyanta et nacrâs, 


Mâme quand elle marche on croirait qw'elle danse, 
Comme ces longs serpents,,, 


şi mai departe: 
Comme les longs réseaux de la houle des mers, 


Elle se développe avec indifférence. 


Ar fi putut tot atât de bine insista asupra poetului realist de 
o luciditate feroce din «Le Jeu» care sarcastic ne arată: 


Dans des fauteuils fanés des courtisanes vieilles 


ca și să ne recheme pe veșnicul idealist, care cu putere vizio- 
nară revede mereu în vis « verzile raiuri ale iubirilor copilărești »: 


Mais le vert paradis des amours enfantines 
Les courses, les chansons, les baisers, les bouquets, 
Les violons vibrant derrière les collines. ., 


Baudelaire poetul « 'Tablourilor parisiene », evocatorul liric al 
marei metropole, amantul pasionat al vechiului Paris care dis- 
pare zi cu zi: 


Le vieux Paris n'est plus (la forme d'une ville 
Change plus vite, hélas | que le coeur d'un mortel) 
(Le Cygne). 

Observatorul fidel din « Le Crépuscule du soir » și din « Le 
Crépuscule du matin » cu notații exacte de pictor impresionist: 


C’était heure où parmi le froid et la l6sine 
S’aggravent les douleurs des femmes en gésine; 
Comme un sanglot coupé par un sang écumeux 

Le chant du coq au loin déchirait Pair brumeux; 
Une mer de brouillards baignait les édifices, 

Et les agonisants dans le fond des hospices 
Poussaient leur dernier râle en hoquets inégaux. 
Les débauchés rentraient, brisés par leur travaux... 


Poetul vizionar în fine, care alături de trecătorul banal aler- 
gând pe străzi vede cu ochii minții pe celălalt, pe invizibilul său 
partener: nălucă sau strigoi care-i seamănă până la identitate 
într'un vis apocaliptic unde totul se scaldă 'n taină și groază: 


Fourmillante cité, cité pleine des rêves, 
Où le spectre en plein jour raccroche le passant I 


(Les sept vieillards). 


Dar și Baudelaire, primul cântăreț al nostalgiei exotice, care, 
alături de negresa exilată întrun climat strein, rămâne pe 
gânduri: 


L'oeil pensif, et suivant, dans nos sales brouillards, 
Des cocotiers absents les fantômes épars. 


Baudelaire poetul corăbiilor lin legănate pe valul umflat, 
poetul porturilor pline de catarge gata să pornească spre țări 
tropicale şi fericite: 


Je vois un port rempli de voiles et de mâts 
Encore tout fatigués par la vague marine, 
Pendant que le parfum des verts tamariniers 
Qui circule dans Pair et m'enfle la narine, 

Se mâle dans mon âme au chants de mariniers. 


(Parfum exotique). 


Baudelaire poetul din «L/invitation au Voyage », acel amestec 
suprem de muzică, de coloare și de nespusă legănare nostalgică. 
Dar să ne oprim, căci altfel analizând, izolând şi detaliind 
până la pulverizare o inspirație atât de complexă, am putea da 

impresia că « Les Fleurs du Mal» sunt un splendid mozaic — 
dar un mozaic numai — de motive, de teme, de atitudini, dis- 
parate și contradictorii. Şi am comite cea mai mare greşeală, 
trecând peste unitatea adâncă al celui mai organic volum de 
versuri din câte s'au scris. «Les Fleurs du Mal» —și aici stă 
poate cheia vrajei sale — cu toată diversitatea bogată ce ne-o 
oferă din plin, poate fi privită, pe drept, ca un singur poem. 
Vorbind despre carte — într'una din acele clipe de sinceritate 
care rup toate măștile — Baudelaire spunea într'o scrisoare 
din 1866, adică la sfârșitul vieţii sale, aceste cuvinte adânc 
revelatoare: « 'Trebue s'o spun d-tale, care m'ai descoperit 
mai mult ca şi ceilalți că, în această carte atroce, mi-am pus 
toată inima, toată iubirea duioasă (tendresse), toată religia mea 
(costumată), toată ura? E drept că voi scrie contrariul, că voi 
jura pe ce am mai sfânt că e o carte de artă, artă pură, de mai- 
muțăvie, de jonglerie şi voi minţi ca şi cel mai mare mincinos 
(un arracheur de dents)». « Les Fleurs du Mal» sunt « Divina 
Comedie » a omului modern. Comparaţia nu e fortuită. Nu 
cunosc poet mai aproape de marele florentin decât acest Bau- 
delaire al cărui vers şi suflet au o densitate, o greutate, un 
amalgam de idealism şi realism, de iubire şi de misticism, de 
patimă și de ură pe care numai Dante îl propune cititorului 
uimit. Ca și poezia lui Dante, poezia baudelairiană își creează o 
atmosferă specifică şi o lume de imagini, de senzaţii și de ale- 
gorii care le sunt proprii. Ca şi în « Divina Comedie » în « Les 
Fleurs du Mal» putem, cu puţină subtilitate, recunoaște o ar- 
hitectură secretă care coordonează și leagă între ele, grelele 
blocuri sau ajurata sculptură a bucăţilor răzlețe. Un critic elve- 
ţian, esenţial pentru cunoașterea poetului — amintesc pe Gonzague 
de Reynold şi cartea sa despre «Charles Baudelaire » — într'o 
analiză de mai multe capitole, cu o ingeniozitate rară, a demon- 
strat printr'o grupare nouă a poeziilor că în «Fleurs du Mal» 
putem distinge aceleaşi etape ca în poemul dantesc: Infernul, 
Purgatoriul şi Paradisul. Sugestia acestui paralelism e ade- 
menitoare și perspectivele astfel deschise în opera lui Baudelaire 
sunt evocatoare de valori noi, dar spațiul nu ne permite să 
schițăm măcar o cât de fugară analiză. O observaţie totuşi se 
impune aici din partea noastră. Caracterul dantesc al poeziei 

e evidenţiat prin două note specific baudelairiane, dar care 
totuși se găsesc în Divina Comedie și îi dau o atmosferă proprie. 
Anume: omenescul acestei poezii, în sensul că Omul îi formează 
însăși materia, natura fiind cu totul subordonată lui, redusă 
la un simplu decor —şi mineralizarea peisajului, din care 
vegetalul e surghiunit, fiindcă prin exuberanța sa strică severa 
geometrie a formelor pietrificate. Din acest punct de vedere 
« Rêve parisien» e caracteristic. 


... Par un caprice singulier 
Pavais banni de ces spectacles 
Le végétal irrégulier, 


Et, peintre fier de mon génie, 

Je savourais dans mon tableau 
L’enivrante monotonie 

Du métal, du marbre et de Peau., 


Babel d'escaliers et d'arcades, 
C’était un palais infini, 

Plein de bassins et de cascades 
'Tombant dans Por mat ou bruni 


Et des cataractes pesantes, 
Comme des rideaux de cristal, 
Se suspendaient, éblouissantes, 
A des murailles de métal... 


Pe acest decor, în care apele însăși se imobilizează pietrificate, 
nota umană îşi capătă toată valoarea. Poetul, dacă biciueşte cu 
un crud sarcasm triumful stupid al unei burghezii materialiste 
sau dominaţia istrionilor stupizi şi a hetairelor mândre de pu- 
terea lor animală, se apleacă în schimb cu o milă nespusă asupra 
tuturor învinșilor vieții — fie ei cât de umili — dar care pä- 
strează încă în suflet o mare nostalgie după un rai pierdut. 


Je pense à la negresse, amaigrie et phtysique, 
Pictinant dans la boue, et cherchant, Poeil hagard, 
Les cocotiers absents de la superbe Afrique 
Derrière la muraille immense du brouillard: 


A quiconque a perdu ce qui ne se retrouve 
Jamais, jamais! à ceux qui s'abreuvent de pleurs 
Et tettent la Douleur comme une bonne louve!.. 

Și aici se integrează firesc cele două mari teme care fac din 
Baudelaire poetul cel mai medieval dintre moderni. E tema 
Morţii, care trece prin toate versurile din « Les Fleurs du Mal » 
cu funebra veselie a unuia din acele « Dansuri macabre > ale unui 
Dürer sau Holbein. 


Fière, autant qu’un vivant de sa noble stature, 
Avec son gros bouquet, son mouchoir et ses gants, 
Elle a la nonchalance et la désinvolture 

D’une coquette maigre aux airs extravagants. 


Viziunea lui Baudelaire ne amintește pe Villon și acel « char- 
nier des Innocents », groapa comună, grozavul putregai de 
cadavre al Parisului medieval, care înfrunta cu duhoarea și 
tragica sa realitate visul şi meditaţia autorului « Marelui 
Testament ». 


Bayadère sans nez, irrésistible gouge, 

Dis donc ă ces danseurs qui font les offusqués: 

« Fiers mignons, malgré Part des poudres et du rouge, 
Vous sentez tous la mort! O squelettes musqués, 


Antinoüs flétris, dandys ă face glabre, 

Cadavres vernisés, lovelaces chenus, 

La branle universel de la danse macabre 

Vous entraine en des lieux qui ne sont pas connus ». 


E tema scurgerii implacabile a vremii, tema bătrâneții care 
dislocă formele cele mai suave, tema cântată de Villon în «La 
belle Heaulnitre » şi care găseşte într'o poezie ca « Les petites 
vieilles » o replică și o desăvârşire. Dar precum în «La Danse 
macabre » Baudelaire introduce în desenul gravorului medieval 
ceva din perversitatea modernă a unui Rops şi anunță aproape 
pe un Aubrey Beardsley —tot așa, în «Les petites vieilles», 
el aduce în tratarea subiectului imortalizat de Villon, fiorul 
ce-l regăsim în mila demonică a unui Dostoievschi. Poezia 
ar merita să fie reprodusă întreagă. 

Din aceste citate ne dăm seamă la ce amplitudine, în timp ca 
şi în spațiu, poate să ajungă, fără să-și piardă din desăvârșita 
unitate, inspiraţia lui Baudelaire, contemporană lui Dante şi 
Villon ca şi lui Balzac şi Dostoievschi. Aceeaşi amplitudine 
o prezintă și poezia de iubire a poetului, despre care n'am 

vorbit încă, Precum, am văzut-o, poezia credinței și a 
rugii oscilează la Baudelaire între Satan, principele şi princi- 
piul Răului — şi Dumnezeu, izvorul oricărui Bine; tot astfel 
poezia lui de dragoste se mişcă, ca dealtminteri întreagă poezia 
din «Les Fleurs du Mal», între infernul sensual și pătimaş, al 
iubirii pentru creola Jeanne Duval «La Venus noire», «femeia 
impură >: 

Toi, qui, comme un coup de couteau 

Dans mon coeur plaintif es entrée; 


Toi qui, forte comme un troupeau 
De démons, vins, folle et parte, 


De mon esprit humilié 
Faire ton lit et ton domaine; 
Infame à qui je suis lié 
Comme le forçat à la chaîne... 
{Le vampire). 


dar în al cărei păr parfumat, cântat în « La Chevelure », poetul 
se îmbată de toată vraja exoticelor visări din țările tropicale 
vizitate în tinereţe: 

Extase | Pour peupler ce soir l'alcâve obscure 


Des souvenirs dormant dans cette chevelure 
Je la veux agiter dans lair comme un mouchoir! 


şi, pe de altă parte, Paradisul iubirii ideale, descătușată de 
lumea simțurilor care-l leagă de frumusețea clasică a d-nei 
Sabatier, «la Presidente ș. Această iubire îl mântueşte sufle- 
teşte și îi dictează un ciclu alb, serafic de poezii, de un parale- 
lism contrar cu ciclul negru şi demonic al celor închinate lui 
Jeanne Duval precum faimosul sonet care începe: 


Que diras-tu ce soir, pauvre âme solitaire... 


Baudelaire nu ne prezintă deci numai rezolvarea minunată 
a unei probleme de estetică poetică, dar și un caz pasionant de 
luptă și de izbândă morală, el care a scris: 


Je suis la plaie et le couteau! 
Je suis le soufflet et la joue! 
Je suis les membres et la roue, 
Et la victime et le bourreaul 
( 1” Heautontimorotimenos ) . 

şi care a fost toată viața lui acel înger imprudent amintit în poezia 
« L'irremediable » sbătându-se ca un înnotător în apele turburi 
ale înfricoșatelor sale viziuni. 

Prin această dramă morală ca şi prin dogmele sale estetice, 
Baudelaire se adeverește actual şi rămâne mai viu ca oricând 
în conştiinţa literară a Europei de azi. 


ION PILLAT 


TRANSMUTAREA MATERIEI 


Anul acesta premiul Nobel pentru fizică a fost acordat savan- 
tului experimentator 7. Chadwick dela Cambridge pentru desco- 
perirea zeutronului ; iar premiul Nobel pentru chimie soților 
Irène Curie şi F. Joliot pentru descoperirea radioactivităţii arti- 
ficiale. 

In cele ce urmează voi căuta să arăt lanțul logic care a condus 
la aceste descoperiri şi importanța lor fundamentală în știință, 
mai ales în ce privește progresul cercetărilor care se ocupă de 
transmutarea materiei. 


* 
* * 


Transmutarea materiei şi, în sens mai restrâns, transmutarea 
metalelor este una dintre cele mai vechi preocupări ştiinţifice, 
Dela preoții vechiului Egipt, această preocupare a trecut la învă- 
țații școalei din Alexandria, Arabii au luat-o dela alexandrini și 
au dus-o în Spania, de unde s'a răspândit printre alchimiştii Evului 
Mediu. S'a transmis astfel, din generaţie în generaţie, credința 
că metalele se pot transforma unele în altele şi mai ales în aur. 
Incercarea de a transforma mercurul și plumbul în aur era pro- 
blema preferată a alchimiştilor. Ea se baza pe ipoteza, întărită 
şi de părerile lui Aristotel care făceau încă dogmă în Evul Mediu, 
că toate corpurile din natură sunt formate din un număr restrâns 
de elemente primordiale. Raymund Lullus, vestitul alchimist din 
secolul al XIII-lea, afirma că toate corpurile sunt formate numai 
din sulf şi mercur. În manuscriptul denumit al lui Pseudo-Geber, 
probabil din secolul al XIV-lea, se pot citi rândurile următoare: 

<A admite obținerea unui corp din altul care nu-l conţine 
este o nebunie. Insă, deoarece toate metalele sunt compuse din 

sulf şi mercur, putem da metalului ceea ce-i lipseşte sau îi putem 
lua ceea ce are de prisos (pentru a obţine aur)». 

Alţii, cum a fost Paracelsus, admiteau trei elemente funda- 
mentale: mercur, plumb şi sare. Foarte mulți alchimiști credeau 
că transmutarea se poate face numai cu ajutorul pietrei filosofale 
sau a marelui elixir. 

* * * 

In lumina științei actuale se vădeşte că încercările alchimiştilor 
nu erau decât erori ale unor spirite care amestecau ştiinţa cu magia 
şi utilizau unele procedee în care observaţia corectă a faptelor și 
răbdarea admirabilă a experimentatorului erau compromise de 
sistemul nefast al adevărurilor dogmatice. 

Chimia nouă, ivită odată cu secolul al XVIII-lea, a gonit ceața 
ereziilor alchimiste, a precizat noţiunea de element, a clasificat 
elementele în celebrul tablou periodic al lui Mendeleieff, şi a 
dovedit stabilitatea lor. Izolate și puse la adăpost de posibilitatea 
combinării cu alte elemente, ele își păstrează indefinit proprietăţile. 


* 
* * 


In știința abia ordonată în felul arătat, s'a ivit deodată desco- 
perirea elementelor radioactive (radioelemente). Puține desco- 
periri au fost așa de rodnice. Când soții Pierre şi Marie Curie 
au anunţat, în 1898, descoperirea poloniului şi puţin mai târziu 
pe aceea a radtului, descriind proprietățile acestor elemente, lumea 
ştiinţifică a fost uimită de caracterele noi pe care le manifesta 
materia. Radioelementele nu mai erau stabile ca toate elementele 
cunoscute până atunci. Izolate și puse la adăpost de atacul altor 
elemente, ele nu mai rămân inerte, ci emit raze și particule, produc 
lumină şi căldură, fără ca energia corespunzătoare să fie primită 
din afară. Toate concepțiile abia formate despre stabilitatea elemen- 
telor chimice sunt acum contrazise: elementul radioactiv se tran- 
sformă spontan. 

In anii care au urmat după descoperirea radiului și a polo- 
niului s'a putut stabili exact care este caracterul transformărilor 
radioactive; s'a dovedit că se produce spontan o adevărată transmu- 
tare de elemente. Dar această transmutare e departe de aceea admisă 
şi căutată de alchimişti; din problemă de alchimie, transmutarea 

devine o problemă de fizică atomică. Atomul unui element radio- 
activ se transformă în altul, care la rândul lui se transformă şi 
așa mai departe până când şirul de transformări se opreşte la un 
element stabil (plumbul). O serie de astfel de transformări se 
numeşte o familie de radioelemente. S'au descoperit peste patruzeci 
de radioelemente naturale care fac parte din trei familii: a ura- 
niului, a thoriului şi a actiniului. Fiecare radioelement are o viață 
proprie: într'un timp determinat, numit perioadă, el se transformă, 
așa că rămâne numai jumătate din cantitatea inițială. Radiul are 
o perioadă de 1590 de ani; alte radioelemente au o perioadă de 
câteva zile, sau chiar numai de câteva minute. In cursul transfor- 
mării lor, radioelementele emit trei feluri de radiaţii: a, £ și y. 
Radiațiile a şi f sunt formate din particule încărcate electric, 
respectiv pozitiv şi negativ, iar razele 7 sunt asemănătoare 
razelor X. 

De exemplu radiul (Ra), care este un element solid din lanţul 
de transformări care constitue familia uraniului, emite particule 
a şi se transformă în emanaţia de radiu sau radon, care e un gaz 
foarte greu; la rândul ei, emanaţia emite raze a şi se transformă 
în radiu A (RaA) etc, Familia are în total 17 radioelemente; 
începe cu uraniul şi se termină cu radiul G care este stabil şi identic 
cu plumbul. 

* tă * 

Un pas fundamental în cercetarea transformărilor radioactive 
a fost făcut de marele fizician englez Rutherford. Acesta a dovedit 
că particulele a emise de radioelemente, în cursul transfor- 
mării, nu sunt altceva decât atomi din gazul keliu, purtând o 
dublă sarcină electrică pozitivă. Când această sarcină se pierde, 
ne rămâne, pentru fiecare particulă a, un atom de heliu. De aceea 
particula a se mai numeşte și kelion. Un element stabil, cum e 
heliul, este astfel produs spontan în cursul transformării radioactive. 
Dar toate transformările descrise sunt spontane și nici unul din 
mijloacele utilizate în laborator: temperatură, forțe electrice sau 
magnetice, presiune, nu le poate opri sau schimba cât de puţin. 
Ceea ce înseamnă că în interiorul atomului sunt puse în joc forțe 
cu mult mai mari decât cele pe care le putem realiza în labo- 
rator. 

Această constatare a dus fatal la ideea că atomul nu poate fi o 
particulă omogenă și inertă, ci trebue să aibă o construcţie mai 
complicată, în măsură să explice forțele amintite. Așa s'a născut 
modelul atomului Rutherford-Bohr, model dinamic, în care un 
număr de electroni negativi ar circula pe orbite diferite în jurul 
unui sâmbure, sau nucleu, încărcat pozitiv, In cazul cel mai simplu, 
al atomului de hidrogen, există un singur electron care se rotește 
în jurul nucleului pozitiv numit proton. Cu cât atomul e mai 
greu, cu atât crește numărul protonilor din nucleu și paralel şi 
numărul electronilor periferici. Fiecare orbită electronică constitue 
un nivel energetic şi trecerea unui electron de pe un nivel pe altul 
liberează o cantitate de energie, care se manifestă sub formă de 
radiații spectrale luminoase, ultraviolete sau de raze X. Dar energia 
particulelor a şi f și aceea a razelor y nu se poate explica cu aju- 
torul nivelelor electronice exterioare și trebue să admitem că 
ele își au obârșia în nucleul atomului. Fiecare radiație emisă de 
substanțele radioactive este o manifestare a energiei nucleului. 
Faptul că toate cele trei radiații a, f şi y se prezintă, după ultimile 
cercetări, sub formă de spectru, ne conduce să admitem nivele 
de energie diferite şi în interiorul nucleului. Nucleul se manifestă 
așa dar ca un organism complicat; poate tot aşa de complicat ca 
şi partea exterioară a atomului, formată din nivelele electronice. 
Studiul amănunţit al nucleului formează azi o adevărată fizică 
nucleară ; când studiem transformările radioelementelor facem 
fizică nucleară. 

L y * 

Descoperirea importantă a izotopilor a venit să confirme pre- 
supunerea că atomii tuturor elementelor sunt formați din aceleaşi 
particule constitutive, dar de sigur în număr diferit pentru atomul 
fiecărui element, Dacă admitem că particula constitutivă a nu- 
cleilor atomici este nucleul hidrogenului (protonul), atunci atomii 
celorlalte elemente ar trebui să aibă o masă multiplu întreg de 
masa hidrogenului, cu o foarte mică diferență care se poate explica 
teoretic. In realitate, se observă însă greutăţi atomice fracționare 
cum este de exemplu cazul clorului, a cărui greutate atomică 
este 35,5. Aston a putut dovedi însă că există două feluri de clor, 
ale căror proprietăţi chimice sunt identice, dar a căror greutate 

atomică e diferită, Aceștia sunt cei doi izotopi ai clorului; unul 
are greutatea atomică 35, iar celălalt 37. Gazul clor, obținut în 
laborator, e format din 75% clor (35) şi 25% clor (37), ceea ce 
explică greutatea atomică fracționară 35,5. Azi se cunosc izotopi 
pentru aproape toate elementele sistemului periodic; numărul 
izotopilor este tot o consecință a descoperirii radioelementelor. 
Puțin timp după descoperirea radiului, a fost descoperit un radio- 
element nou mezotoriul, care nu putea fi separat cu nici un chip, 
prin mijloace chimice, de radiu. Acelaşi lucru s'a întâmplat cu 
radioelementul ionu, care nu putea fi separat chimiceşte de thoriu. 
Acestea au fost primele indicii pozitive asupra existenţei izotopilor, 
indicii confirmate pe urmă în experiențele frumoase ale lui Aston. 


* 
* * 


Stabilirea ştiinţifică a faptului că atomii tuturor elementelor 
sunt formați din un număr foarte limitat de particule, întotdeauna 
aceleași, dar diferite ca număr și ca fel de grupare, implică teoretic 
posibilitatea unei transmutări artificiale. E de ajuns să punem în 
joc forțe de aceeaşi mărime și natură ca acelea care condiționează 
stabilitatea nucleului atomic pentru a spera transformarea lui în 
nucleu al unui alt element. Condus de aceste considerații, Ruther- 
ford şi-a pus problema distrugerii edificiului atomic pentru a 
obține după voie o transmutare de elemente. Pentru aceasta, 
trebuia atacat nucleul însuși al atomului şi cu forțe de natură 
nucleară, Rutherford a utilizat particulele a, emise de o substanță 
radioactivă, pentru a bombarda atomii unui element stabil, cum 
e de exemplu azotul sau borul. Cu acest procedeu, a obținut 
pentru prima oară, în 1919, o transmutare artificială de elemente. 
Nucleul atomului de azot, primind un proiectil a, emite un proton 
şi se transformă în nucleu al izotopului oxigenului cu masa 17. 
Pentru transformarea azotului putem scrie relaţia: 


azot (14) + a (4) = oxigen (17) + proton (1) 


Numerile din paranteze indică masele atomice. 

Dar aceste transmutări provocate de Rutherford se petrec pe 
o scară extrem de redusă: din un milion de particule a, care cad 
asupra substanței, abia câteva zeci produc transmutări. Canti- 
tatea de substanță nouă obţinută e aşa de mică, încât scapă celei 

mai delicate analize chimice. Cantități așa de mici de substanţă 
se pot pune în evidență numai prin mijloace fizice foarte sensibile. 
Un astfel de mijloc este aparatul cunoscut sub numele de camera 
lui Wilson. Aparatul e compus dintr'o cutie în care se află aer saturat 
cu vapori de apă. Producând o destindere bruscă a atmosferei 
camerei, vaporii de apă se condensează în jurul centrelor de con- 
densare: fire de praf, particule încărcate electric (ioni), etc. Dacă 
în momentul destinderii, atmosfera cutiei e traversată de o parti- 
culă în mișcare repede, cum e particula a emisă de radioelemente, 
această particulă ionizează toate moleculele din drumul ei, pro- 
ducând centre de condensare în jurul cărora se formează picături 
de apă. In felul acesta, drumul particulei rămâne materializat, 
câteva secunde, printr'o dårå de picături de apă care se poate foto- 
grafia, In această admirabilă experiență se face prin urmare vizibil 
efectul unui singur atom: e o confirmare palpabilă a teoriei atomice. 


* 
* * 


Experiențele lui Rutherford au fost confirmate şi în alte labo- 
ratoare, dar metoda inaugurată de el n'a suferit, principial, vre-o 
ameliorare până în anul 1932 când fizica s'a îmbogăţit cu încă 
o descoperire fundamentală: aceea a neutronului. 

In urma experiențelor făcute de Bothe şi Becker în Germania, 
de Irène Curie și F. Joliot în Franţa, şi în fine, de Chadwick, 
în Anglia, sa dovedit că elementul gluciniu, bombardat cu ra- 
zele a ale poloniului, emite o radiaţie foarte penetrantă, nedeviată 
de un câmp magnetic, La început s'a crezut că e vorba de o ra- 
diație y asemănătoare cu razele 7 ale radioelementelor. Chadwick 
a arătat însă că radiaţiile acestea sunt formate din particule mate- 
riale având masa nucleului de hidrogen (adică a protonului), dar, 
spre deosebire de proton, ele nu poartă nici o sarcină electrică; 
de aceea li s'a dat numele de neutroni. 

Descoperirea neutronului schimbă și ideile noastre despre 
constituția nucleului atomic. Azi nu mai putem afirma că atomii 
sunt formați numai din două feluri de particule: protoni și elec- 
troni, ci trebue să considerăm și neutronul care intră ca particulă 
constitutivă a nucleului, 

Indată după descoperirea neutronului s'au perfecționat mij- 
loacele de a-l produce și s'a ivit gândul natural de a-l utiliza pentru 

transmutarea atomilor. Pentru asemenea experiențe, neutronul e 
mult mai indicat decât particula a sau decât protonul. In adevăr, 
nucleul atomului e format din o grupare de neutroni și protoni 
cu o sarcină electrică pozitivă cu atât mai importantă, cu cât 
atomul are o masă mai mare. Această sarcină electrică formează 
un fel de zonă de protecţie în jurul nucleului: o barieră de potenţial 
care opreşte particulele încărcate pozitiv să pătrundă în nucleu. 
Protonii şi particulele a, fiind încărcate pozitiv, sunt respinse 
când se apropie de nucleu, deși au o viteză foarte mare. Numai 
unele particule de acest fel pot pătrunde în interior, unde provoacă 
transmutarea nucleului. Dintr'o mie de particule a care lovesc nu- 
cleul, numai una singură e eficace, celelalte fiind respinse. Neu- 
tronii sunt mult mai privilegiați în această privință: neavând 
sarcină electrică, nu sunt respinși de nucleu și pot pătrunde 
înlăuntru pentru a-l dezagrega. Pentru procesele de dezagregare 
atomică, neutronul este aşa dar o armă mult mai puternică decât 
particula a sau protonul. Pe când, în cazul particulelor a, e nevoie 
de vre-o mie de ciocniri pentru a produce transmutarea unui 
atom, în cazul neutronului, din trei ciocnituri, una e eficace pentru 
a produce transmutarea unui atom de azot. Randamentul transmu- 
tării cu neutroni este de câteva sute de ori mai mare decât acela 
al transmutării cu particule a. 

Prin bombardare de neutroni, s'a produs dezintegrarea unui 
mare număr de substanţe. In general, dezintegrarea se produce 
cu eliminare de particule a, adică se produce fenomenul invers 
dela dezintegrarea cu particule a. 

Azotul se dezintegrează după relaţia: 


azot (14) + neutron (1) = bor (11) + a (4) 


pe când la bombardarea cu particule a, am avut o transformare 
inversă, în care neutronul era înlocuit cu protonul de aceeaşi 
masă (1). 


* 
* * 


Odată cu perfecționarea mijloacelor de obținere a protonilor 
cu mare viteză, s'a dovedit că și protonii pot produce transmutări 
artificiale. Astfel Cockroft şi Walton, în 1932, au arătat că pro- 
tonii, acceleraţi prin o diferență de potenţial convenabilă, pot 

produce dezintegrarea atomului de litiu, pe care-l desfac în 2 atomi 
de heliu după relaţia: 


litiu (7) + proton (1) = He (4) + He (4) 


Un alt proiectil, foarte eficace pentru producerea dezinte- 
grării atomilor este deutonul. De curând s'a descoperit un izotop 
al hidrogenului care este de două ori mai greu ca hidrogenul 
obişnuit. El se numeşte Hidrogenul greu şi combinat cu oxigenul, 
formează apa grea cu proprietăți fizice, chimice şi biologice deo- 
sebite de ale apei ordinare. Nucleul hidrogenului greu este deu- 
tonul; el e format dintr'un proton și un neutron, este deci de două 
ori mai greu decât protonul, dar poartă aceeaşi sarcină electrică 
pozitivă. Cu ajutorul deutonului s'a putut provoca dezintegrarea 


multor atomi. 


* 
+ * 


Trebue să notăm că încercările de transmutare cu protoni şi 
deutoni nu s'ar fi făcut, poate, dacă n'ar fi fost îndemnate de 
unele recente concluzii ale fizicei teoretice. In adevăr, protonul 
şi deutonul având o masă mai mică decât particula a, ele au, pentru 
aceeaşi viteză, 0 energie mai mică; e de aşteptat deci să pătrundă 
mult mai greu în nucleu sau să nu poată pătrunde chiar deloc, 
dacă energia lor nu e suficientă pentru a trece peste bariera de 
potenţial a nucleului. Fizicianul Gamow a arătat însă că, aplicând 
nucleului concluziile noi mecanici ondulatorii, se poate demonstra 
că chiar particulele cu o energie mai mică decât aceea corespun- 
zătoare barierei de potenţial au totuşi o probabilitate, foarte mică, 
de a pătrunde în nucleu. Dacă bombardăm substanţa cu un număr 
enorm de protoni sau de deutoni, atunci unii dintre ei vor avea 
șansa să pătrundă în nucleu și să producă transmutări, Această 
concluzie a fost confirmată de experiențe. Avem un bun exemplu 
de rezultatele ce se pot obține când se face o colaborare judicioasă 
între consideraţiile pur teoretice şi cele experimentale. 

In fine, misterioasele raze cosmice, care vin asupra pământului 
din toate direcţiile spațiului, pot produce și ele transmutarea 
atomilor. Energia şi puterea de pătrundere a acestor raze este 
mult superioară energiei oricăror raze sau particule produse în 
laborator, fie prin intervenția directă a omului, fie că sunt emise 
de radioelemente. Aşa de exemplu, pe când razele y ale radiului 

pot străbate câțiva centimetri de plumb, razele cosmice străbat 
un perete de plumb de câţiva metri, sau o pătură de apă de peste 
200 de metri grosime. Observând efectele acestor raze în camera 
Wilson s'a constatat că şi ele produc dezintegrarea atomilor pe 
care îi întâlnesc. 

In ce priveşte originea razelor cosmice, ea nu este încă bine 
lămurită. Se pare că și ele sunt tot rezultatul unor transformări 
de nuclei atomici, transformări care se petrec în corpurile cerești 
încă în formație, cum ar fi stelele noui și nebuloasele. 

In decursul studiilor asupra razelor cosmice, Anderson a 
descoperit o particulă de aceeași masă cu electronul, dar care e 
încărcată electric pozitiv. Această particulă a fost numită pozitron 
(sau poziton). Pozitronul constitue particula cea mai mică de 
electricitate pozitivă şi masa lui e datorită numai acestei electri- 
cități după cum masa electronului e datorită numai electricității 
negative pe care o poartă. 

Pozitronul are o viață extrem de scurtă, el nu dăinuește liber 
decât o infimă fracție de secundă, deoarece poate fi repede absorbit 
prin întâlnirea cu un electron negativ. 

O rază cosmică, pătrunzând în camera Wilson, produce ade- 
vărate fascicole sau jerbe de electroni și pozitroni. Astfel de jerbe 
au fost obținute şi cu raze y foarte penetrante, de către Blackett. 
Fenomenul este explicat azi, ca fiind rezultatul unei materializări 
a luminii. Particula luminoasă, fotonul razelor y, se transformă 
în una sau mai multe perechi de electroni şi pozitroni, care for- 
mează jerbele observate în camera Wilson. Avem deci o transfor- 
mare a energiei radiante a razelor y în corpuscule electricex In 
alte experiențe, s'a observat și procesul invers al dematerializării 
pozitronului. Un pozitron poate fi absorbit de materie, care emite 
apoi o rază y, un foton y. E bine de insistat asupra faptului că 
în toate aceste experiențe e vorba de dematerializarea și materiali- 
zarea unui electron sau pozitron, adică a particulelor care nu au 
altă masă decât aceea datorită sarcinei lor electrice. Partea esențială 
a unui atom o formează însă neutronii și protonii; pentru aceste 
particule nu s'a observat încă fenomene asemănătoare de transfor- 
mare completă în energia radiantă. Așa încât problema generală a 


transformării reciproce a atomilor în energie, rămâne încă deschisă. 


* 
* * 

Ca o încoronare a rezultatelor descrise asupra dezintegrării 
atomilor, anul 1934 ne aduce descoperirea radioactivităţii arti- 
ficiale. Meritul acestei extrem de importante descoperiri revine 
soților F. Joliot şi Irène Curie. Ei au avut ideea să cerceteze sub- 
stanțele supuse la bombardare cu particule a, nu numai în timpul 
acțiunii acestor particule ci şi imediat după suprimarea lor. Pro- 
cedând așa cu aluminiul, cu borul, cu magneziul, au observat că 
aceste elemente emit o radiație penetrantă formată din pozitroni, 
radiație care mai continuă câtva timp după suprimarea acțiunii 
de bombardare cu particule a. In cazul borului, emisiunea de 
pozitroni se reduce la jumătate, în 14 minute după suprimarea 
acțiunii razelor a. Mecanismul transformării nucleului de bor se 
crede a fi următorul: particula a se încorporează nucleului de bor 
producând un izotop al azotului cu masa 13 (radioazot) şi elimi- 
nând un neutron, Radioazotul este instabil şi se descompune 
după un timp oarecare, dând un nucleu de carbon şi un pozitron. 
Se pot scrie relațiile: 


bor (14) + a (4) = radioazot (13) + neutron (1) 
radioazot (13) — carbon (12) + pozitron 


S'a provocat astfel, prin bombardare cu particule a, un fe- 
nomen analog cu radioactivitatea naturală. Radioelemente noi au 
fost create în laborator. 

După experiențele soților Joliot-Curie, radioactivitatea arti- 
ficială a fost confirmată în alte laboratoare în care radioelemente 
noi au fost obținute prin bombardare cu particule a, cu protoni, 
cu deutoni şi mai ales cu neutroni. Radioelementele artificiale 
obținute au perioade foarte diferite şi emit, în afară de pozitroni, 
raze f şi y la fel cu radioelementele naturale. 

Radioactivitatea provocată prin bombardarea cu neutroni a 
fost studiată mai ales de fizicianul Fermi din Roma. Împreună 
cu mai mulți colaboratori, Fermi a supus succesiv la bombardare 
cu neutroni aproape toate cele 92 de elemente ale sistemului pe- 
riodic şi a putut crea peste 40 de radioelemente artificiale noi. 
Perioada lor este dela câteva secunde până la câteva zile. 

Azi se cunosc peste 6o de radioelemente artificiale noui. 

Cantitatea ce se poate obține dintr'un radioelement nou este 
deocamdată extrem de mică, dar dacă cercetările progresează cu 

ritmul actual, soţii Joliot-Curie speră să se obțină radioelemente 
artificiale cu o putere de radiație asemănătoare cu aceea a radio- 
elementelor naturale, 

Dacă ne gândim la marea influență pe care a avut-o în fizică 
descoperirea radioelementelor naturale, conducând în mod logic 
la toate descoperirile importante enumerate în acest articol, putem 
să prevedem, prin analogie, că descoperirea radioelementelor arti- 
ficiale va conduce la o serie întreagă de noi descoperiri privind 
structura nucleului atomic şi transformarea reciprocă a materiei 
în energie, Poate că aceste noi descoperiri ne vor lămuri ultimele 
taine ale atomului, sau poate ne vor pune în fața a noi complexiuni 
de structură nucleară care vor cere noi eforturi şi mijloace expe- 
rimentale mai perfecționate decât cele actuale. Oricare va fi alter- 
nativa, radioactivitatea artificială aduce un nou și vast domeniu 
pentru cercetări experimentale și constitue, prin perspectivele pe 
care le deschide, una din cele mai frumoase pagini ale fizicei mo- 
derne, 


s*a 

Revenind acum la încercările alchimiștilor, pe care le-am 
amintit la începutul acestui articol, putem constata că ipotezele 
generale care le serveau ca fir conducător erau juste, Cu o pătrun- 
zătoare intuiție, ei au înțeles că toate elementele sunt formate din 
un număr foarte restrâns de particule constitutive, totdeauna 
aceleași, și că prin urmare transmutarea unui element în altul e 
posibilă. Felul în care au încercat să justifice aceste ipoteze era 
însă greșit: particulele primordiale nu erau cele admise de ei și 
nici mijloacele de acțiune asupra substanțelor nu erau cele nime- 
rite. Chimia lor era prea sumară pentru a le permite să lămurească 
structura atomului şi să o poată modifica. 

Știința modernă ne arată, cu am mai spus, că transmutarea 
e o problemă de fizică atomică și nu una de chimie. Pentru a pro- 
duce o transmutare nu ne servim de retorte şi de puterea focului, 
ci de camera Wilson și de helioni, protoni, neutroni. Nu sperăm 
să transformăm un kilogram de plumb în unul de aur, ci câteva 
mii sau câteva zeci de mi de atomi de bor în atomi de radioazot, 
Progresul făcut în problema transmutării elementelor nu e încă 
de ordin practic, ci de ordin pur științific. Admiţând că sar fi 

obţinut transmutarea plumbului în aur, în proporții industriale, 
omenirea n’ar fi realizat, poate, altceva decât distrugerea definitivă 
a sistemului monetar actual, Pe când progresul științific care s'a 
făcut ne-a adus nenumărate descoperiri noi şi a schimbat definitiv 
cunoștințele noastre. asupra structurii intime a materiei. Aceste 
cunoștințe alcătuesc un tezaur mult mai prețios decât o cantitate 
anumită de aur: un tezaur spiritual care va trece mărit generațiilor 
viitoare, ca o frumoasă cucerire a spiritului omenesc, 


G. ATANASIU 

SCRISORILE TRIMISE 
DE DUILIU ZAMFIRESCU 
LUI TITU MAIORESCU 


IŞI 
Roma 18/31 August 1900 
Iubite Domnule Maiorescu, 


Trebue să vă fi părut neroadă scrisoarea mea cu explicarea 
lui Per Bacco. Era însă așa întoarsă argumentarea din scrisoarea 
D-Voastre, încât autoriza presupunerea unei înțelegeri în sens 
restrictiv bacchic dată exclamațiunei per B. 

Nu sunt convins de necesitatea lungirei ce propuneţi; totuşi 
vă voiu asculta, încredinţat cum sunt pe cale aprioristică de limpe- 
ziciunea vederei D-Voastre estetice, Lăsaţi-mi foile câteva zile 
încă, şi vă voiu trimite pe Furfanţo cu famelia. 


Mă rog, să vorbim un moment ceva mai clar despre carieră. 
Eu, cu D-Voastră, nu-mi impun decât rezerva pe care mi-o impune 
distanța dintre noi; dar nu-mi ascund niciodată gândurile. Veţi 
înțelege numai, că, în chestiune personală, omul e mai stângaciu, 
A numi pe Floflo 1) Ministru, chiar într'o Legaţiune mică, şi a 
mă pofti pe mine în locul său, este a mă autoriza să zic: si stava 
meglio quando si stava peggio 2). Nu că nu ași primi: dela hotă- 
rîrea D-Voastre primesc tot, Dar a bombarda pe Floflo Ministru 
la 32 de ani, când în 94 or 95 era Secretar al 3-a, este a proceda 


2) Al. Florescu. 
3) Era mai bine când era mai rău, 

cam ca Sturdza cu creaturile sale. Eu nu pot să vă spun alta decât 
că singurul coleg ce a rămas în carieră din cei ce au intrat cu mine 
în 1885, Mavrodi, e Ministru Plenipotenţiar de 3—4 ani; că Mişu, 
intrat în urma mea, e Agent diplomatic și vechiu Secretar G-l; 
că Nanu e Ministru la Athena; că Maurocordato e Ministru la 
Belgrad. Nu vă mai vorbesc de alții, tocmai ca FI., Mitilineu, etc. 
Cel puţin Florescu e inteligent și simpatic, şi, graţie vioaei sale 
mame, a găsit o pepită cu totul și cu totul de aur. Dar pe ceilalți 
îi cunoaşteţi D-Voastră? Mai toţi aceştia au trecut înnaintea 
mea pentru motive demne de Beaumarchais: care cu un cancer 
în familie, care cu o barbă ca a răposatului Carnot, care cu un 
cuvânt de spirit al nevestei, — aşa încât cariera noastră diplo- 
matică e ca împărăţia cerurilor: azilul celor nevoiaşi pe pământ. 

Nu credeţi oare că a venit vremea să se mai schimbe lucrurile ? 
La urma urmei, cine-i junimist verde, trebue să meargă înnainte. 
O, per Bacco (cel ne-beţiv), că doar n'o să vă fac de ruşine acolo 
unde mă veți pune ! 

Vă spun cam în glumă lucruri pentru cari adesea am suferit, 
Amorul meu propriu nu mă orbește; ba cred că am un fond de 
modestie liniştită, care mă apără de multe desiluzii. Cu toate 
astea, trăesc în lume, am o familie, ceea ce mă obligă să-mi apăr 
drepturile încălcate sau să-mi deschid drum înnainte. 

Asta voiam să vă spun cu inimă curată. 

Așa dar, din punctul meu de vedere, o Legaţiune înnainte de 
orice; dacă asta nu se poate, Comisiunea Dunării, până la o nouă 
vacanţă de Legaţiune; și numai în ultim loc Secretariatul G-l. 


Acuma să-mi daţi voie să vă vorbesc de chestiunea bulgărească. 

Ce bazaconie e asta? 

Impresiunea mea, cetind jurnalele româneşti, este că noi nu 
mai avem mintea în scaunul ei. Mă rog, ce vrem noi, Rege, guvern 
și ţeară? Vrem războiu ? Atunci să-l facem, şi toată acțiunea astfel 
începută e firească şi logică, iar omorul lui Mihăileanu e un inci- 
dent nenorocit pentru bietul creștin, dar binevenit pentru cine 
face politică mare. i 

Nu vrem războiu ? şi suntem sinceri când o spunem? Atunci 
ce sens au rodomontadele noastre și toată tralalaua asta de acțiune 
diplomatică ? 


23* 

D-le Maiorescu, omorul lui Mihăileanu şi al lui Fitowsky 
sunt incidente triste şi reprobabile. Ele însă nu sunt de natură 
a răni adânc simțimântul naţional, a face să tresalte inima în 
pieptul fiecărui român; prin urmare fac parte din numărul în- 
tâmplărilor regretabile ce se iscă între două ţări limitrofe, fn- 
tâmplări cari nu scapă nici un moment acțiunei guvernului (cum se 
întâmplă între Francia şi Italia, unde Savoia este poeticul fruct 
hrăpit; cum se întâmplă între Italia şi Elveţia, unde contrabanda 
și încălcările de frontieră sunt pururea la ordinea zilei). Aci sunt 
eu surprins. Mie îmi pare că Guvernul nu mai are acțiunea sa 
moderatoare asupra sentimentului public, şi că e târît către un 
războiu pe care nu l-a voit şi nu l-a pregătit, şi pe care nu-l va 
mai putea împiedeca decât compromiţând situațiunea sa de 
partid. 

Cunoaşteţi sentimentele mele cu privire la războiu. Nu numai 
că nu mă tem de el, dar îl chiem și’! doresc, și dacă băeţii mei 
ar fi în stare să încingă un tesac, i-ași lua pe amândoi şi aşi veni 
cu ei sub steag. Vă spun lucruri din adâncul sufletului. 

Dar văd cu părere de rău că oamenii noștri politici tot mai 
cred în legendara intervenire a Europei, în efectele miraculoase 
ale triplei şi dublei alianţe, ale înțelegerei austro-ruse în Balkani. 
Un lucru trebuie ştiut, ca axiomă, anume că Europa nu se mișcă 
decât pentru cine se mișcă, şi par'că cel ce o judecă mai drept 
decât toți este tot banditul de Sarafoff și cu bulgarii lui, când o 
despreţuesc. Așa au făcut ei cu Rumelia și le-a mers bine; așa 
au făcut şi fac cu art. 11 al tractatului de Berlin, care'i obligă să 
dărâme fortărețele, pe care nu le dărâmă, etc. Mai cu seamă înțe- 
legerea austro-rusă e o glumă de prost gust, care dovedeşte că 
Austria nu mai are oameni de Stat, — de oarece această înțelegere 
este numai în avantagiul Rusiei. Dovada cea mai bună este însu- 
rătoarea Regelui Serbiei. Catargiu, care crede că nepotu-său 
Milan, cu toate viţiile sale, este un om de geniu, înghite pe dos 
de data asta: toată influența austriacă în Serbia a fost substituită 
de influenţa rusească. 

E oare admisibil, pentru un adevărat om de stat, săți legi 
mânile, astăzi, când Rusia e intrată până peste cap în Extremul- 
Orient? De sigur că nu, şi mai cu seamă nu, când vezi că chiar 
în împrejurările actuale ea profită de orice nimic, de Draga sau de 

orice altă Maşină 1), spre a'şi întinde influența în Balcani. (Pardon, 
anecdota primează: un mot recueilli ă Rome: « Le Roi de Serbie 
va devenir le Souverain le plus extraordinaire de l’Europe. — 
Pourquoi ? — Parce qu’il va faire des enfants à la Machine 9). 

În situația noastră geografică şi în situația politică de astăzi, 
nici Transilvania nici Basarabia nu sunt pentru noi primejdioase, 
Primejdia pentru noi e Bulgaria, şi, de sigur, nici un om de stat 
român nu a fost mai vinovat (precum prea bine o spuneţi D- 
Voastră în Introducerea la Discursuri) decât Bratianu când nu a 
avut curagiul să dea Basarabia şi să ia în Bulgaria linia Silistra- 
Varna; a mai fost iarăşi nul, când, în 85, după detronarea lui 
Battenberg, nu a avut puterea sufletească de a îndemna pe Rege 
să primească tronul bulgăresc. i 

Astăzi, prin urmare, Bulgaria pentru noi trebue să stea pururi 
în punctul luminos al conștiinței. Cu dânsa, măsurile pe jumătate 
nu merg: să trecem Dunărea, dacă suntem gata, sau, dacă nu, 
lovim în Bulgarii dela noi cât vrem, fără a face o chestiune inter- 
naţională. Noi, față cu dânșii, suntem ca oficerul care trebuie să 
se păzească de a primi o palmă dela un nebun, ca să nu fie silit 
a'l împușca. A rechiema un agent diplomatic şi a întrerupe rela- 
ţiunile cu un stat limitrof, este a admite o stare de războiu la- 
tentă, plină de amărăciuni pentru cel ce o provoacă. Ceeace s'a 
putut face cu Grecia foarte uşor, nu se poate face cu Bulgaria, 
fără o primejdie continuă în Dobrogia. 

Acestea sunt considerațiuni asupra lucrului în sine, inde- 
pendent de considerațiuni de partid. 

Ştiţi că eu cred orbește în geniul politic al d-lui Carp şi în 
viitorul junimismului, pe care Marghiloman pare chemat să-l 
continue sub al 2-a Rege român. Ajuns astăzi la Preșidenţia Con- 
siliului, d-l Carp trebuie să se împlânteze în putere cu rădăcini 
adânci, având încredere în forțele sale și fiind sigur că nimeni 
nu’l poate doborî. Pentru aceasta însă, se cere să nu facă nici un 
pas fals. 

Iată o scrisoare în 3 hipostase și mai cu seamă lungă. E bine 
înțeles, că ceeace vă spun aici este adâncul gândului meu. Faţă 
cu străinii altfel vorbesc și altfel lucrez. V'am trimis două articole 


1) Maşina Draga, soția Regelui Alexandru Obrenovici. 

din Popolo, sugperate dragă Doamne din P. Lloyd; în curând 
Popolo va publica şi altele, spre a mişca opinia dela Consulta, 
unde olympicul dar mălăeţul Visconti-Venosta tronează ca un 
milanez ce este. Știu că bietul socru-meu se mira și râdea de repu- 
tația uzurpată a acestui om de Stat, pe care'l chema în dialec 1) 
«el noster Emili ». Am găsit în corespondenţa politică a bătrânului 
o scrisoare a lui Visconti-Venosta, dela Paris, 17 Sept. 1860, în 
chestiunea Veneţiei, plină de detalii interesante de altminteri, 
dar tot cu încetineala sa obicinuită. Am găsit de asemeni o scri- 
soare a lui Cavour, din 23 Mai 1859, scrisă întreagă de mâna lui, 
foarte, foarte interesantă, pe care am să v'o arăt odată. Intre 
amândoi oamenii de Stat, deosebirea firei lor se accentuează 
până și în detalii: pe când V.V. e dulceag şi încet, Cavour scapără. 
El nu se teme de a scrie personal și direct lui Decio să pregătească 
rescularea Lombardiei, unde avea să sosească Garibaldi. 

Aller de lavant! Asta e, dacă te simţi; dacă nu, las'o mai 
domol. 

Dar ce trebuia să facă Guvernul nostru în afacerea omorului 
lui Mihăileanu? Inţeleg că descoperirile instrucţiunii erau aşa 
de neașteptate și revoltătoare, încât zi cu zi tonul a fost ridicat 
fără voie. 

Ei, aici stă toată socoteala: să ridici tonul numai când vrei. 
Guvernul nostru trebuia să protesteze, aşa cum a făcut, şi să 
denunțe pe Bulgari, iar ca acțiune directă să expulzeze pe bleoţii 
aflați la noi şi mai cu seamă să opună comitetului bulgar un alt co- 
mitet în Macedonia. E vorba de cheltuit câteva sute de mii de franci. 
Să le cheltuim. Un bandit de talia lui Sarafoff îl avem gata în 
persoana respectabilului domn Apostol M. 2); sau dacă nu'l avem, 
îl inventăm. Să se împuște între dânşii, şi atunci Europa intervine 
de sigur. 

Ceeace însă trebuia evitat cu orice preţ era umilinţa de a te 
vedea silit: sau să faci un răsboiu pentru care nu ești pregătit 
îndeajuns, sau să înghiți obrăzniciile bulgărești. 


1) Dialect. 

3) Părerile lui Duiliu Zamfirescu despre Apostol Mărgărit, inspectorul 
Şcoalelor noastre din Macedonia, sunt, de câte ori vine vorba despre el, destul 
de pitoreşti. 

In stadiul în care suntem acum, Bulgaria, spre a ne mulțumi, 
trebuie să satisfacă următoarele trei cereri: 

a) Să deschidă proces corecţional şi să condamne pe cei ce 
au atentat la viața românilor din Sofia (zic într'adins corecț. spre 
a obliga tribunalele să se rostească, iar nu juraţii); 

b) să restituiască banii extorcaţi lui Kradja şi alţii; 

c) în fine, să procedeze la desfiinţarea comitetului macedo- 
andrianopolitan 1), ca unul ce ameninţă siguranța Statului bulgar. 

Când vom obţine aceste 3 condițiuni, vom fi satisfăcuți. Le 
vom obţine? Eu mă îndoesc. O să vedem ce o să iasă din între- 
vederea dela Ischl. Măcar de-ași fi eu profet mincinos. 

Aceasta este părerea mea personală (și bine înţeles confiden- 
ţială) pe care v'o comunic ca dreptului judecător şi părinte sufle- 
tesc, s'o îndreptaţi dacă nu e bună. 

Cu toată vechia dragoste şi supunere. 


152 
Roma 2/15 Sept. 1900 
Jubite Domnule Maiorescu, 


Primesc din partea nevesti-mi, de pe lago Maggiore, o scri- 
soare, în care îmi spune că lumea de pe-acolo e indignată împo- 
triva noastră, din cauza torturilor la cari supune pe Bulgari poliţia 
română. Et voilă comment on écrit Phistoire. I-am răspuns, tri- 
miţându-i un crâmpeiu din Constituţionalul, prin care se oferă 
bulgarului torturat un passeport spre a veni la Bucureşti să dove- 
dească torturile ce a suferit. Jurnalul care ne vorbeşte de rău se 
chiamă Stampa. Îmi închipuesc că trebuie să fie în mâna jida- 
nilor. 

Faptul acesta, însă, mă hotărăște să vă adresez o rugăminte, 
pe care nu îndrăsnesc a o formula, spre a nu părea că abuzez de 
prietenia ce binevoiţi a avea pentru mine. Vă rog să'mi acordaţi 
două mici decoraţii, una de comandor al Coroanei pentru Dl. Rai- 
mondo Brenna, care în toate împrejurările a lucrat pentru noi, 
fie pe lângă ziare, fie alt-fel. Acest foarte simpatic domn mai este 
şi socrul lui cumnatu-meu, — ceeace par'că mai mult îi strică 


1) adrianopolitan. 

decât îi drege în chestiunea de față, Alta, de oficer, pentru un 
domn care a scris toate articolele din Popolo Romano, apărând 
punctul de vedere românesc în conflictul cu Bulgaria și prezentând 
cabinetul Carp cum merită. Domnul se numește E. de Varda. 

Sunteţi acum stăpânul meu (cum ar zice Pliniu cel tânăr lui 
Trajan), și se cade să mă adresez D-Voastre pentru cererile de 
serviciu. Am primit telegrama laconică a interimatului Externelor, 
la Frascati. Exprimere, domine, verbis non possum, quantum mihi 
gaudium attuleris 1), când, cu graiul cuminte mi-ați spus că M.S. 
va însărcinat cu gerarea Minister, Externelor. Veneam dela o 
lungă primblare şi stam într'un fotoliu, rebegit de umezeală, cu 
mintea aninată în vânt, după crâmpeie de versuri, pătruns de 
sensul unui gol sufletesc, ce tot mai rar mă prinde, cu vârsta, — 
când îmi aduseră telegrama. Am voit să vă scriu numaidecât, și 
vam scris, şi am rupt scrisoarea, fiind-că prea era copilărească, 

Prin urmare, stăpâne, să'mi daţi voie să vă spun că vă voiu 
trimite o cerere oficială de a mă autoriza să plătesc 400 frs, unui 
cioclu, Iată cum devine bazaconia asta supărătoare, pe care v'o 
comunic confidențial: când cu înmormântarea Reg. Umberto, 
misiunea noastră a dăpus, în numele suveranului nostru, o coroană 
pe sicriu, care se vede că n'a fost plătită, A fost sau n'a fost, eu 
nu ştiu, Faptul e că cioclul cu coroana, reclamă prețul în termeni 
obraznici. Am scris personal d-lui G-l Lahovary, rugându-l să 
mă autorizeze a plăti eu sau a trimite banii. N'am primit nici un 
răspuns, deși scrisoarea mea era recomandată. Șade rău, cu atât 
mai vârtos că era numele Regelui pe panglică. Fiţi bun dar şi 
mă autorizați, chiar telegrafic, să plătesc suma. 

Plecarea lui Marghiloman în congediu va fi interpretată (este 
deja) ca o dovadă de puţinul caz ce'l face Guvernul nostru de 
rodomontadele bulgărești. Dacă aşa este, eu nu pot decât să mă 
bucur, — fiindcă am avut impresia chiar dela început că o luaserăm 
cam de sus, Nu ştiu de aţi cetit raportul meu confidenţial, în care 
spuneam cu moderație modul acesta de a vedea, 

Cred că M. este un bun Ministru de Externe, cu minte equili- 
brată şi cu noroc. Merge ceva cam departe în unele, cu aerul 
unui Cancelar de Mare Putere. Aşa bună oară în primirea dela 


1) Nu pot să rostesc prin cuvinte, stăpâne, câtă bucurie mi-ai făcut. 

Constantinopoli, nota laudelor a fost cam umflată. Pentru un di- 
plomat de carieră, deprins cu salamalecurile oficiale, era evident 
că Sultanul voise să pună o nuanță de afabilitate specială pentru 
trimisul nostru; dar atât și nimic mai mult. 'Trâmbiţarea prin 
gazetele noastre că D-sa a fost pus în frunte, iar bulgarii în coadă, 
era nu numai o eroare (dacă conflictul voia să se aplaneze), dar 
şi o dovadă de lipsă de gust, — ceeace mă miră. Înţeleg eu vani- 
tatea naţională, dar cu chichirezul ei. Vă închipuiți ce dezastru 
comic, dacă bliotul de Ivancioff va fi decorat întocmai ca Ministrul 
nostru l.. Și lucrul nu m'ar mira deloc. Turcul pricepe că dela 
noi nu'i va veni nici o belea, dar mai pricepe încă și alta: că pe 
cât timp noi vom căuta să dăm peste labe Bulgarilor, iar Bulgarii 
să se înarmeze împotriva noastră, el râde în barbă, şi aşteaptă la 
frontieră cu batalioanele gata. Lui nu'i e frică de Bulgari, cum 
nu i-a fost nici de Sârbi, nici de Greci. Lui i-e frică de sfârșitul 
încăerării, fiindcă ştie el, biruit sau biruitor, tot el plăteşte. De 
aceea, el e încântat că denunțăm pe Bulgari Europei; dar pe de 
altă parte şi cu Bulgarii vrea să fie bine. 

Ăsta îmi pare a fi adevăratul sens al lucrurilor. 

In afară de asta, acordul comercial cu Turcia este un succes 
bine definit. Dacă se va obţine şi un berat pentru un episcop 
român în Macedonia, politica externă e asigurată, și e mai cu seamă 
asigurată din punct de vedere al efectelor interne, față cu «să 
trăiască Sultanul > al lui Sturdza-Stoicescu. In privința asta cred 
că Kiazim e foarte folositor. Insărcinatul de afaceri al 'Turciei 
aici, un grec inteligent, care cunoaşte lumea dela Const. pe degete, 
mi-a spus că Ministrul turc dela noi e ascultat la palatul lor. E 
printre rarii diplomaţi turci, care a învățat ceva. 


Acum, dacă'mi daţi voie, ași trece la Ministrul de Justiţie, — 
şi aici cu o rugăminte, anzi con due 1). Am un văr, anzi ?) doi 
veri: unul e I. Simionescu-Râmniceanu, junimist prigonit, băiat 
gentil şi cu dare de mână, ceeace nu strică. V'aşi ruga săl numiți 
în magistratura judecătorească (adică nu în parchet, fiindcă îmi 
pare că nu-i disperat la graiu), la un loc de cinste. Altul e Ștefan 


1) ba chiar cu două. 
3) ba chiar. 

Nedelcu, ajutor de judecător la Tecuciu; acesta, foarte inteligent, 
şi-a mâncat starea dela tatu-său (vreo 8o mii frs.), a învăţat la 
Napoli, de unde e doctor în drept, a umblat lumea în lung și'n 
lat, și când a isprăvit tot, s'a făcut om de treabă, și, fireşte, ca 
or ce bun român, a intrat în slujbă. Il cred bun judecător, absolut 
cinstit şi inteligent. 

Dacă elementele sunt bune, atunci, hotărît, mai bine prieteni 
devotați în locurile ce li se cuvin, decât potrivnici. 

Ei, domnule Secretar, să vă văd acuma la 2 departamente ! 
Nu aştept răspuns, dar să'mi protejeați protejeații, — la din contra, 
îmi cănesc părul, pe când D-Voastră veţi albi ca florile de crin. 
Și punct. 

D. Z. 


Voiu trimite cerere oficială și pentru decorații. 

Mä rog, încă ceva: Constituționalul pare plătit spre a reco- 
manda cititorilor săi revistele Artă și literatură şi Revista română, 
şi spre a nu zice un cuvânt despre Convorbiri. Eu mă bucur. Dar 
D-Voastră ? 


153 
Frascati, 5 Sept. 1900 
Iubite D-le Maiorescu, 


Două cuvinte dai colli laziak, 1) unde am venit să răsuflu. E o 
datorie de conștiință să nu mă depărtez de Roma, până nu s'o 
limpezi la un fel conflictul bulgăresc; cred chiar că în momentul 
de faţă e sfârşit cu bine, adică fără armări şi amenințări, aşa cum 
trebuia să se sfârșească. 

Mă primblam mai alaltăeri spre villa tusculana, urcând la 
deal încet. Sunt aproape 11 ani de când am fost împreună pe 
locurile astea ! 

Și iată schița sfârşită așa cum aţi dorit: duduca dela Vaslui 
e satisfăcută. 


1) de pedealurile Laţiului. 

154 
Roma, 23/5 Oct. 1900 


Iubite Domnule Maiorescu, 


Trebuie neapărat să vă răspund, ca să vă mulțumesc cu recu- 
noştință de dovada de încredere ce'mi dați. E o adevărată mân- 
gâere sufletească de a servi sub ordinele unor Şefi ce nu te lasă. 
Veţi vedea că'mi voiu da toate silințele să merit încrederea ce 
aveţi în mine. 

Și deocamdată trebuie să vă spun că din mulțumirea mea se 
înfiripează un nou roman. Sunt vreo 3 săptămâni de când s'a legat 
gândul lui de mine, şi paginile curg una după alta: o adevărată 
anghină galopantă | Nu ştiu de ce, cred că o să vă placă. Sunt 
la el 4 persoane: Ana Villara, Generalul, bărbatu-său, Alex. 
Comăneşteanu (fiul Saşei) și fiica unui preot din Transilvania, 
aflată la învățătură în Bucureşti. Firul moral al romanului este 
coeficientul de rectitudine sufletească pe care’l aduce fiica unor 
oameni săraci în intrigele şi complicațiile celorlalți, care'i deşteaptă 
pe toţi ca dintr'un vis rău. Par'că subiectul ar fi bun. 

Acestea zise, să închidem cu cheia etajul de sus și să rămânem 
au parterre, — ba chiar terre ă terre, şi să vă spun următoarele: 

Suntem astăzi în 5 Oct. stil nou. Până astăzi, eu aveam de 
primit dela Minister următoarele sume: 

a) cheltueli de reprezentare pe 35 de zile (dela 17 Iunie la 
24 Iulie) timp în care Ministrul era în congediu la Bucureşti; 

b) retribuţiuni pe August; 

c) retribuțiuni pe Septemvrie. 

In ziua de 3 Octomvrie primesc o notă dela Minister, iscălită 
de Florescu, prin care mi se spune că mi se trimit banii pe August, 
dar că nu mi se acordă cheltuielile de reprezentare, de oarece Dl. 
Ministru Catargiu a fost nu în congediu ci în miszune// Pentru 
mine, Domnule Maiorescu, asta se chiamă pehlivănie. Era să 
mi se mai întâmple aşa ceva în Aprilie trecut, când eram în Bucu- 
reşti: aveam iarăşi de luat vreo mie de franci cheltuieli de repre- 
zentare pe trecut. Dl. Cat. le suflase şi pe acestea, spunând la 
Minister că se răfueşte cu mine. Atunci am insistat la direcția 
contabilităţii, cerând să mi se dea ceeace'mi acordă legea, şi cum 
nu se putea face altfel, mi s'a dat. Acum au inventat misiunea. 

Sunt 15 ani de când sunt în carieră, și am avut a face cu tot felul 
de blestemaţi: misiune ca asta n'am văzut încă, 

Sunt absolut încredinţat că D-Voastră n'aţi fost pus în curent 
cu afacerea asta, sau aţi fost rău informat, dacă ați fost. Este ne- 
legal şi inadmisibil ca un Ministru plecat în congediu să'și tran- 
sforme congediul în misiune fără ca Insărcinatul de Afaceri să 
fie informat. Ce dator sunt eu să plătesc hârtia pe care scriu Mini- 
sterului, iluminatul, încălzitul iarna, trăsura cu care umblu după 
treburile legaţiunei, etc, etc.? Dacă Ministeriul vrea să favorizeze 
pe un domn, ţinându-l în misiune pe când el își adună orzoaica 
la moșie, n'are decât să'l plătească din fonduri, 

Toate acestea le-am scris Ministeriului oficial, negreșit sub 
forma modestă a oficialității. Către D-Voastră însă nu mă pot opri 
de a zice că subțire lucru sunt boerii ! Cei 400 lei ai Generalului 
tot nu s'au trimis, deși D-Voastră, gentil, m'ați autorizat a'i plăti, 

Și, înainte de a sfârşi, fiindcă suntem la paragraful ăsta, aţi 
prevăzut în bugetul D-Voastre cheltuieli de reprezentare pentru 
neobositul Secretar? Colegul său dela Roma îl roagă să primească 
cele mai respectuoase omagii, pentru D-sa și pentru D-Voastră, 


155 
Roma, 7/20 Octombrie r900 
Iubite Domnule Maiorescu, 


Colegul meu Argetoyanu mă roagă să intervin pe lângă 
D-Voastră pentru a zice un cuvânt D-lui Marghiloman în urmă- 
toarea chestiune: pentru a trece dela gradul de Atașat la acela de 
Secretar al 3-a, trebue să fie supus la un examen. Acest examen 
este impus de lege și drept ar fi să nu se ţie decât numai când 
sunt locuri vacante de Secretar al 3-a. Cum însă până astăzi s'a 
urmat altfel, cerem să se urmeze tot aşa şi de azi înnainte, adică 
să fie admis tânărul la examen, să i se confere titlul, rămânând 
ca leafa gradului să i se dea când un loc va deveni liber în buget. 

Dealtminteri, Generalul Argetoyanu va veni să vă vadă și vă 
va explica din graiu cum stau lucrurile. Eu ţineam să pun un 
cuvânt bun pentru fiul său, care e simpatic, inteligent și om cum 
se cade! ! (ceeace e foarte de prețuit). 

Vă rog să binevoiţi a primi, iubite Domnule Maiorescu, încre= 
dințarea prea înnaltei mele consideraţiuni. 


156 
Roma, 16/29 Oct. goo 1) 
Iubite Domnule Maiorescu, 


O foarte respectuoasă rugăminte de serviciu, 

Decoraţiile pentru D-nii Brenna şi de Varda, pe care mi le-aţi 
acordat în principiu, au suferit întârziere. Florescu mi-a scris 
că Regele ar fi întrebat dacă pentru Brenna mar fi îndestulător 
gradul de Oficer., Am răspuns lui Florescu că nu e îndestulător, 
de oarece D-nul acesta e Comandor al Coroanei Italiei şi Comandor 
al ordinului spaniol Carol III-a; aşa că nu i se poate da un grad 
inferior gradelor ce posedă. 

Vă rog să binevoiți a acorda înnalta D-Voastre protecțiune 
acestor domni, cari ne-au adus servicii şi de cari putem avea 
nevoie și în viitor, 

Dar, până una alta, putem striga Evviva Fleva? 

Primiţi, vă rog, iubite Domnule Maiorescu, încredințarea 
prea înnaltei mele considerațiuni. 


157 
Roma 31/13 Nov. 1900 
Iubite Domnule Maiorescu, 


Trebue neapărat să vă mulțumesc de modul gentil cu care 
ştiţi a fi Ministru. Bucuria mea, când vă văd atât de scrupulos 
în Corespondenţă, ca și în restul afacerilor, nu provine numai 
dintr'un amor propriu satisfăcut, ci mai cu seamă din constatarea 
faptului că peste tot, în lucrurile mici ca şi în faptele mari, iese 
la iveală minunata organizare sufletească cu care v'a înzestrat 
natura. Ceeace vă spun aci, în fugă, se leagă cu alte gânduri; cu 
gânduri triste despre starea lucrurilor politiceşti dela noi, despre 
care poate vă voiu vorbi altădată. 


1) Notă în colţul scrisorii, de mâna lui Maiorescu: € Era deja prezentat 
Regelui decretul rectificat. T. Maio...». 

Ce se petrece cu Fleva? 

Informațiunile mele, directe şi indirecte, sunt contradictorii. 
Imi pare însă că în starea lucrurilor de acum ar fi logic ca tribunul 
să vină la Roma. 

Dacă acest om ameninţă să facă opoziție şi dacă fuziunea nu 
este o vorbă goală, atunci un post în străinătate este singurul 
mijloc de a vă scăpa de el. Aceasta, pentru simplul cuvânt că omul 
Domeniilor de acum un an nu poate fi executat în Parlament, 
fără ca executarea lui să nu atingă și pe Cantacuzino, precum și 
pe ceilalți foşti miniștri, cari se făcuseră solidari în cumpărarea și 
vinderea fânului. 

Catargiu îmi scrie că sacrificiul ce i se cere, de a părăsi Roma, 
e cam mare, dar că probabil îl va face; nici într'un caz însă nu 
înnainte de Martie sau Aprilie viitor. 

Mie, personal, îmi este indiferent cine va veni aci. Situaţia 
politică însă îmi pare că reclamă depărtarea imediată a lui Fleva 
din ţară. 

Aştept deschiderea Camerclor cu nerăbdare, fiindcă sper că 
acolo patimele ascunse vor răsufla, iar situația se va limpezi. Mi 
se pare că împrejurul lui Manu se grupează Panu, Disescu, o 
parte din ciracii lui Take, precum și unii mari proprietari, ca 
diverși Ghika, Comăneşti, Budești, Deleni etc. și Sturdzeştii de 
prin Moldova, hotărîți să facă opoziţie, spre a scutura jugul juni- 
mist. Dacă este așa, cred că e un bine, fiindcă atunci se va vedea 
clar pe cine se poate pune temeiu și pe cine nu. 


Două cuvinte de literatură. Sper în curând să vă pot trimite 
prima jumătate a noului roman Indreptări. Vom vorbi atunci de 
multe lucruri, unele chiar personale. Pentru acum, ce se face cu 
novelşta trimisă ? Probabil va urma în unul din numerile viitoare. 
Imi închipuesc că vă rămâne foarte puţin timp pentru acest fel 
de îndeletniciri. 

Nevastă-mea roagă pe Doamna Maiorescu să primească salu- 
tările sale amicale și respectuoase, iar eu îi exprim viua mea gra- 
titudine pentru modul cum îşi îndeplineşte îndatoririle de Se- 
cretar. 

Binevoiți, vă rog, a primi încredințarea înnaltei mele consi- 
derațiuni și toate cele bune de pe vremea când nu sunteți Ministru. 

158. 
Roma, 16 Febr. 1gor 
Iubite Domnule Maiorescu, 


Am cetit în Independenţa scrisoarea D-Voastră adresată 
decanului avocaților, prin care declarați că sunteți hotărît a nu 
mai pleda. 

Aceste câteva rânduri de proză, puse de jurnalul francez în 
coada informațiunilor, au pentru mine prețul celei mai frumoase 
fapte. E, în adevăr, încântător de a vedea consecvența unui bărbat 
politic ca D-Voastră în toate actele sale. Eu cel puţin, care de 
atâtea ori simt că lumea e trivială și că nu înțelege nimic din 
noblețea sacrificiilor materiale ale unei idei, mă simt ajutat de 
o asemenea faptă a fi mai departe bun şi modest. Poate că nu 
pricepețţi bine ce vreau să spun, dar lucrul n'are importanță. 

D-Voastră sunteți minunat, și parcă mi-ați făcut un bine per- 
sonal cu scrisoarea de astăzi. O astfel de viață rămâne pururi 
tânără în imaginea generaţiilor viitoare. 

Vă rog să-mi permiteți a vă îmbrăţișa cu dragoste și respect. 


159. 
Anzio, 17 Aprile 1gor 1) 
Iubite Domnule Maiorescu, 


Sunt singur la Porto d'Anzio, cu o cafea dinainte. Am 15 km 
în picioare, am mâncat bine, am împuşcat patru prepelite, — în 
camera mea e lumină, căldură, — mă simt om liber și sănătos, 
— trebue prin urmare să vorbesc cu cineva care mi-e drag. 
Nu ştiu dacă D-Voastră cunoașteţi felul acesta de libertate lăun- 
trică, pe care-l dă osteneala fizică... E o nespusă mulțumire 
de a trăi, o întindere a înțelegerii până dincolo de marginea 
orizontului, o îmblânzire a năzuințelor ambițioase; ceva demn 
şi bun, pe care singurătatea îl pune în suflet cu prisosință. Am 
stat să mă odihnesc pe malul mării, cu un vânător din localitate, 


1) Insemnare, în colțul scrisorii, de mâna lui Maiorescu: + Răspuns, 
18 Aprilie/. Mai, la Roma». 

Lă 

iar ochii mei căutau dincolo de cele văzute, parcă Adriatica ar 
fi fost în largul Mediteranei. Ce faceți? Am avut un moment 
gândul de a mă repezi la Abbazia, ca să vă strâng mâna şi să vă 
rog a-mi spune ce aveţi în suflet de aţi pornit prin lume fără 
preget şi fără steajer. E ceva antic, dar și dramatic, în hotărîrea 
D-Voastră de a vă retrage din lume și mișcarea ei. Eu înțeleg 
înțelepciunea unei asemenea hotărîri, dar parcă mai mult în eroii 
vechi, în luptătorii stadiului, în bătrânii ce nu mai puteau ţine 
spada în mână, — dar nu o înțeleg într'un om modern, mai cu 
seamă într'un om ca D-Voastră, a cărui nobilă viață poate fi 
încă atât de folositoare, A rătăci prin lume, la vârsta de 6o de 
ani, e semeţ, Fie ca vestala Flavia Epicharide să cheme asupra 
iubitului meu Maestru sprijinul austerei Juno Caelestis. Cer 
zeilor vechi și noui să vă dea zile senine, iar mie să-mi permită 
a vă vedea reîntors în Itaca, 

Vara asta mă duc în teară, cu copiii. 

Și atât, că se sting lumânările, 


160. 
Roma, 23 Apr./6 Mai 1go1 
Iubite Domnule Maiorescu, 


Merg în ţeară, cu toată polatia, în primele zile ale lui Iulie 
şi trec prin Abbazia — voiu să zic prin Fiume. Nu pot spera 
să vă întâlnesc, fiind atunci prea târziu la Abbazia pentru cine 
fuge de căldură; dacă, totuși, s'ar putea să vă strâng mâna la 
trecere, aş fi cu adevărat prea fericit, l 

Trebue să vi se pară curios că un Român, demn de numele 
acesta, fuge din străinătate spre a veni în țară, vara, pe căldură, 
— când toți Românii ceilalți fac tocmai contrariul, Eu însă 
sunt ahtiat de pământul nostru românesc, de căldura lui, de 
chipurile oamenilor săi, până chiar şi de mitocănia acestora, 
când se pretind subțiri. De aceea, hotărîrea D-Voastre îmi părea 
inexplicabilă, — inexplicabilă şi nerealizabilă. Pe mine, personal, 
mă doare să ştiu că nu mai e acasă omul limpede ja chip şi la 
suflet, care a făcut să mijească în noi sensul orientațiunii artistice. 
Caut să-mi explic resortul sufletesc ce a produs această mișcare, 

şi parcă-l găsesc într'un fel de cochetărie eroică de a nu îmbă- 
trâni în mijlocul acelora pe care i-a condus și dominat, ci de a 
dispărea într'un nour, ca Zevs. Dar afară că oamenii de trampa 
D-Voastre nu îmbătrânesc, — explicarea mea este mai mult 
literară decât reală. In realitatea vieţii lucrurile se petrec mai 
simplu: D-Voastră sunteţi desgustat de politica românească și 
de oamenii cari o fac, şi speraţi să găsiți mângăiere într'o rătăcire 
continuă prin lume. Cred însă că vă înșşelaţi și că dincolo de 
vârsta de 40 de ani nu este niciun leac la necazurile cele mari 
ale vieții noastre terestre: le purtăm cu noi, fericiți când alături 
de ele creşte și bucuria. Eu vă înțeleg, că doar comedie mai 
bizară ca aceea a partidului conservator nu s'a jucat de mult pe 
scena putredă a politicei; dar oricât sunteți D-Voastră de meșter 
în a îndrepta piese mediocre, pe aceasta nu o veți schimba în 
bine, tocmai fiindcă sunteţi om de litere, cu alte cuvinte logic 
şi neșiret, pe când politica este nebunie, amor propriu și interes, 

Dar, mai la urma urmei, discursurile parlamentare sunt un 
port: poate de acolo să vă întoarceţi acasă. 

Eu am rămas cu romanul meu la jumătate, E un an de când 
sufer de amețeli şi doctorii mi-au interzis orice fel de lucrare 
mai lungă, — când, unul mai inteligent, care nu-și putea explica 
pricina ameţelilor, mi-a zis să încerc a nu mai fuma: după zece 
zile eram bine. Imi pare rău de instrumentele de tortură ce le 
am dela D-Voastră şi care îmi sunt cu deosebire dragi; altfel, 
adio tutun ! şi rebonjour roman ! 

Și ce minunat e să aibi ceva de spus !... Toată realitatea 
vieţii tale de om de pe pământ se preface în fum, iar conturul 
neclarificat al umbrelor închipuirii ia valoarea realității. S'ar 
putea zice că plăcerea de a scrie n'est pas l'enfantement mais 
lamour lui-même. — Unde mai pui că românului nerod i se 
pare că ceea ce face acum e mai bun decât tot ce a făcut înainte... 
A fi prost e o condiţiune pentru a câștiga împărăţia cerurilor. 

Vă urez primblare bună, poftă bună, corectură bună, cu toate 
accesoriile. 

Ne rugăm de Doamna Maiorescu, nevasta și cu mine, să ne 
primească la închinăciune, cu iubire și inimă curată, 

Vă doresc, Domnule Maiorescu, şi vă strâng mâna cu afec- 
ţiune. 


24 

161. 
Roma, 9/22 Nov. 1gor 1) 
Iubite Domnule Maiorescu, 


Intoarcerea D-Voastre în teară m'a bucurat cu deosebire. 
Se vede că am ajuns la vârsta dela care omul începe a trăi și din 
amintiri, nu numai din projecte și din speranță. Trecând astă- 
vară prin București, casa din str. Mercur, de care atâtea amintiri 
literare mă leagă, părea posomorită, ca un om supărat ce a adormit. 
Nu ştiu dacă D-Voastră vă fac aceeași impresie geamurile 
oblonite, — impresia adică a unor ochi închiși. Spuneam ne- 
veste-mi că primul act ce voiu face când voiu moșteni cele 
500 de milioane ce aştept, va fi de a vă oferi câteva din ele şi a vă 
cumpăra casa. Fiindcă, nu ştiu de sunteți în curent cu projectele 
mele, eu sunt ferm hotărît să moştenesc această avere: de unde? 
Domnul ştie. Până acum însă mi-am ales mai multe locuri unde 
să zidesc palate: unul pe o insulă din lacul de Como, altul pe 
malul Siretului, dincolo de stația Sascut, un al treilea la Roma 
în villa Corsini, etc. etc. Une fois qu'on y est... 

Până una alta, mi-am făcut o căsuță la ţeară, pe socoteala 
mea, şi sunt pe cale să cumpăr niște vii mâncate de molii, pe 
care vreau să le replantez. Ce-o mai eşi și de-acolo, vom vedea. 

Acum scriu romane, negreșit foarte gheniale, cum se și cuvine 
unui bun junimist. Că atâta are omul: ce e azi este al lui, — ce-o 
fi mâine e totdeauna marginea mormântului. 


O desiata verde solitudine ?) 

lungi al rumor de gli uomini ! 

qui con noi due divini amici vengano, 
vino ed amore, Lidia. 


Așa vine vorba, că de altfel vino ed amore mai că sunt mai 
frumoase în gând. 


1) Insemnare, pe colţul scrisorii, de mâna lui Maiorescu:. « Răspuns, 
20 Nov./3 Dec. Cerut roman pentru t Convorb.». T. M.» 
2) O dorită, verde singurătate, 
departe de zvonul oamenilor ! 
vie aici cu noi cei doi dumnezeeşti prieteni, 
vinul şi dragostea, Lidio. 

Minunat lucru este a scrie ! Toate poverile vieții se uşurează, 
parcă omul ar purta în suflet un generator de fericire eternă. 

Mă rog, sărind dela una la alta, am cunoscut pe Giers, fostul 
Consul dela Iași. Mi s'a părut un rus şiret, dar cu un fond artistic 
interesant. Dânsul a tradus în româneşte câteva comedii rusești 
moderne, pe care teatrul din Iași le-a și jucat, între altele una, 
care, după titlu și subiect, mi s'a părut interesantă: Floare de 
pădure. O să-l rog să mi-o dea şi să v'o trimit. 

Nu v'am văzut de mult. Vă doresc și vă cer voie să vă îmbră- 
ţișez, sărutând foarte respectuos mânile Doamnei M. 

Dui Z. 
Foarte bun discursul dela Brăila ! 
Bună poezia lui Ollănescu, Impăratul şoarecilor. 


162. 
Roma, 10 Dec. 1go1 î) 
Iubite Domnule Maiorescu, 


Foarte multă plăcere mi-a făcut scrisoarea D-Voastre, prim 
nota de tinereţe ce cuprinde în rândurile caligrafice ale pro- 
fesorului dela Wiesbaden. La urma urmei, asta este: fosforul ce 
arde în celula creerului. 

Din acest punct de vedere, negreșit că e un păcat că D-Voastră 
nu vă puteți da toată activitatea Istorielor. Pun cuvântul acesta 
într'adins: zilele astea n'am prea ieșit din casă, carabinat de un. 
guturai infam, și astfel, dela un articol al lui Gaston Boissier în 
Revue des deux mondes, asupra lui Tacit, am prins a reciti 
Istoriele acestuia asupra epocei lui Tiberiu : sunt foarte frumoase.. 
Istoria, astfel înțeleasă, este o adevărată operă de artă. Și trebue 
să vă spun în fuga condeiului felul de nedomirire ce s'a iscat 
în sufletul meu, la cetirea admirabilei introduceri la Discursuri, 
mi-au 2) amintit de felul de dispreț ce profesaţi în tinereţe contra 
Istoriei. Nu vă spun asta ca să vă pun în contrazicere cu trecutul, 
poate prea influenţat de extraordinarul geniu paradoxal al lui 


1) Insemnare, cu creionul albastru, pe colţ, de mâna lui Maiorescu: 
+ N’au căldură cei dela e Conv. » şi au căldură mişelul de Patraşcu şi secătura. 
cinică de Ascanio 2, 

2) mi-a 


24* 

Schopenhauer, — ci ca să vă exprim admirarea mea pentru felul 
de independență lăuntrică cu care natura D-Voastră, suveran 
optimistă, a rupt firul dependenței. 

Dacă dar din acest punct de vedere este un păcat că nu ați 
rămas în străinătate, — din atâtea alte puncte de vedere este 
o fericire, Și dați-mi voie să cred că și eu am avut partea mea de 
influență (foarte, foarte mică) în hotărîrea D-Voastră de a vă 
întoarce în Bucureşti. Vă aduceţi aminte de scrisorile mele de 
astă primăvară?... La mine nu era atâta interesul partidului 
junimist, cât imaginea unei patrii româneşti, personificată, în 
partea ei topică, în contururile câmpielor noastre, iar în partea 
ei etică, în cei câțiva bărbați, pe cari de mult m'am deprins a-i 
considera ca adevărata expresiune a sufletului nostru românesc. 
Din acest punct de vedere sunt gata să vă urmez totdeauna și 
or unde veţi fi: junimist sau altceva, îmi este absolut indiferent. 
— Nu ştiu dacă este lipsă de modestie de a vă spune că junimismul 
meu, cu totul desinteresat, a făcut, pe cale literară, mai mult 
decât a multor altora. Nu am niciun merit: am fost acolo, pentrucă 
acolo eraţi D-Voastră, iar dacă mâine ați deveni boer (fie zis fără 
calambur), aș renunţa la admirarea pentru Engleji şi aş deveni 
bur şi eu. 

Cuvintele pentru care e aşa, le veţi vedea în romanul pe 
care începe a-l publica Revista lui Petrașcu, Cetindu-l, veți 
înțelege de ce nu puteam să-l public în Convorbiri şi de ce e 
bine să-l publice Arta şi Literatura. 

De altminteri, iubite D-le Maiorescu, între mine şi Con- 
vorbirile de astăzi nu e nicio legătură directă. V'o spun curat: 
nu e acolo niciun bărbat cu sufletul cald. Nu zic că nu e niciun 
om de talent, fiindcă oameni de talent sunt mulți în ţeara româ- 
nească, talentul fiind adeseori o licărire reflexă, pe care vremea 
numai o pune în adevărata ei valoare. 

Dacă D-Voastră prindeţi din nou interes pentru Convorbiri, 
sunt gata să reviu la Convorbiri. Am scris în Revista Nouă, 
solicitat de un domn Sanielevici (pe care nu-l cunosc, după cum 
nu cunosc pe d-l Motru); domnul acesta binevoise a declara 
că eram cel mai mare romanţier al României, opiniune pe care 
o împărtăşesc deplin: e aşa de uşor să fii cel mai mare când ești 
singur ! Dar, în afară de orice solicitări, — în literatura noastră 

se petrec, dela un timp încoace, o mulțime de nedreptăţi, pe 
care eu sunt hotărît să nu le mai îngăduesc: cine se scoală mai 
de dimineață are dreptul, în ţeara lui Vodă, să hotărască despre 
meritul și soarta scriitorilor, impunând acestora tăcere, sub 
cuvânt că ei au vorbit. Simțimântul de dreptate se răscoală, 
când vezi neputincioşii pontificând, orbii vorbind de lumină 
şi surzii de armonie. 

Revenind acum la Revista lui Petrașcu şi la Petrașcu el 
însuși, vă cer voie să vă adresez o rugăciune: este la Universitate 
o catedră de Istoria Literaturii române (deosebit de Istoria limbei 
române), la care se prezintă 2 candidați: Bianu şi Petrașcu; 
catedra se dă, pare-se, pe proponimente. Fiind vorba de Istoria 
literaturii, este evident că numai veacul XIX-lea este în cauză, 
şi din acesta aproape numai epoca modernă. 

Orcare ar fi opiniunea noastră asupra lui P., — el e aproape 
singurul care a lucrat, în sens modern, în materia asta; în toate 
cazurile față cu Bianu, el este superior. Bianu are poate alte 
calităţi, pentru care e şi bine răsplătit la Academie. 

Eu sper că D-Voastră veți uita micile neajunsuri de caracter 
ale lui Petrașcu (care mă măgulesc cu speranța că ţin de trecut) 
și, după cum ați ajutat în Cameră pe Gherea, veţi ajuta la 
Universitate pe Petrașcu. De am pe lângă D-Voastră cât 
de mică trecere, vă cer aceasta, — bine înțeles, dacă cererea 
mea nu răstoarnă un sistem sau o linie sufletească prea 
puternică. 

De altfel îmi pare că Petraşcu, Mincu și alții s'au înscris 
la Clubul junimist. La urma urmei, aceştia sunt ieșiți din vechea 
plămadă a Convorbirilor. 


Noul meu roman este altceva decât Lydda. Din Lydda am 
vreo 10 pagini rămase în cartoane, pe care aş putea să vi le trimit. 
Mă tem însă că nu voiu fi în stare a urma deocamdată proza atât 
de îngrijită (din punctul meu de vedere, adică al migăliturii) 
a acestei Lydda. Trebue neapărat să sfârșesc noul roman, ale 
cărui năzuințe sunt cu totul de altă natură, sentimentalo-eroică. 
Dacă, în adevăr, e lipsă urgentă de manuscris, aș putea trimite 
paginile din Lydda; dacă se poate aştepta, îmi umblă prin minte 
o novellettă. 

In privința politicei, aș fi foarte fericit de a sta într'un fotoliu, 
față cu D-Voastră şi a vorbi, — dar asta, mai mult pentru vorba 
cu D-Voastră decât pentru politica în sine. Despre politica 
făcută de alții sunt desgustat. Ca să prind interes de dânsa, ar 
trebui s*o fac eu, şi asta poate că se va întâmpla peste 3—4 ani, 
când adică îmi voiu duce toate afacerile în ţeară, — dacă până 
atunci nu voiu fi numit Șef de misiune. Acum doi ani, când eraţi 
la Guvern, când prin urmare puteaţi şi trebuia să mă numiți 
Ministru, nu m'aţi numit. Am intrat în al 44-lea an al vieţii, 
— prin urmare în vârsta în care omul cu sensul sigur al realităţii, 
nu mai poate trăi de azi pe mâine, ci trebue să-şi strângă hăţurile 
în mână, ca nu cumva gloaba ce-l duce să se poticnească pe ne- 
așteptate. 

Vă sunt foarte îndatorat că cetiți pe Furfanţo doamnelor. 
Ce bine ar fi dacă dumnealor ar avea simțimântul românesc mai 
puternic și l-ar aplica în mai multe direcţii 1). In privinţa asta, 
călătoria mea prin Transilvania şi Ungaria m'a pus pe gânduri 
despre atâtea şi atâtea lucruri, ce, reunite, alcătuesc caracterul 
nostru național... 

Ar fi încă multe de zis, dar iată o scrisoare fără sfârșit. 

Vă doresc şi vă îmbrăţișez, rugând pe Doamna Maiorescu 
(căreia, pe vremea asta de economii i s'a redus postul), să pri- 
mească afectuoase și respectuoase salutări din parte-ne. 


Pentru text întocmai şi note, 
EMANOIL BUCUŢA 


1) E ciudat cum aceste cuvinte aduc aminte de preocupările la fel care 
au împins în 1906 la izbucnirea studenţească sângeroasă din Piaţa Teatrului 
Naţional din București. Un premergător, ca şi în călătoriile prin Transilvania şi 
Ungaria. 


G IBRĂILEANU 


De pe urma lui G. Ibrăileanu rămâne un număr relativ mic 
de cărți (Spiritul critic în cultura românească, 1909; Scrii- 
tori şi curente, 1999; Note și impresii, 1920; După râzboiu, 1921 ; 
Scriitori români și strâini, 1926; Privind viața, 1930; Studii li- 
terare, 1931 şi Adela, 1933). In realitate, activitatea sa publicistică 
a fost intensă, reprezentând, toată la un loc, un material poate întreit 
faţă de cel adunat în volume. Faptul că s'a sfiit să retipărească 
majoritatea articolelor sale denotă, pe de-o parte, un simţ dezvoltat 
al selecţiunii și, pe de alta, o neobişnuită modestie. Spirit altmin- 
teri neșovăelnic, Ibrăileanu și-a încheiat de timpuriu formația 
intelectuală, fixându-și totodată axa convingerilor la o vârstă când 
alţii sunt abia în căutare de sine. Astfel, dacă răsfoim prima pu- 
blicaţie la care a colaborat, — datorăm indicarea ei d-lui Barbu 
Lăzăreanu: Începuturile literare ale lui G. Ibrăileanu, în Dimineaţa, 
16 Martie 1936, — şi anume revista Școala Nouă din Roman, 
1889—90, desluşim la adolescentul de optsprezece sau nouă- 
sprezece ani, tendința pozitivistă şi materialistă dela acea dată 
înainte, invariabilă. Substanţa ideilor sale filozofico-sociale nu s'a 
modificat esențial. In aceeași vreme și în acelaşi loc, se pot citi 
câteva pagini de exaltată proză sentimentală și de versuri elegiace, 
care ni-l arată anexat pentru o clipă curentului eminescian. Dacă 
mai adăogăm colaborarea sa la periodice socialiste, ca România 
viitoare din Brăila, simultană cu activitatea literară mai sus 
menţionată, surprindem două trăsături caracteristice ale tinerei 
generații moldovene din epocă: eminescianismul, în ordinea sen- 
sibilității, şi socialismul, ca orientare socială. Incă de pe atunci 
înclinat către gândirea metodică, Ibrăileanu stabilea corelaţia între 

socialism în economia politică, materialism în filozofie şi realism 
în literatură și artă. Deşi raportul este riguros, autorul său derogă 
cel dintâi dela regulă, prin romantismul producerilor sale lite- 
rare de tinerețe. Informația din necrologul d-lui Carol Drimer, 
în Rampa, 13 Martie 1936, după care Ibrăileanu ar fi colaborat 
la oficiosul socialist, Lumea Nouă, de sub direcţia lui Ion Nă- 
dejde, este exactă (câteva articole şi note, în 1894 și 1895). 

Cu prilejul apariției periodicului Evenimentul literar, începe 
evoluţia lui Ibrăileanu dela socialism la poporanism. D. C. Stere, 
semnând cu numele C. Șărcăleanu, s'a făcut în paginile acestei 
reviste, teoreticianul doctrinei poporaniste, de origine rusească. 
Unul din primii săi adepţi a fost G. Ibrăileanu. Tânărul critic, 
sub semnătura C. Vraja, adoptată încă de pe vremea Şcoalei Noi, 
când iscălea Cesar Vraja, a publicat câteva răsunătoare articole. 
Sub titlul Psihologia de clasă, a examinat rând pe rând Intim 
de Traian Demetrescu şi Dan de Al. Vlahuţă. Amândoi autorii 
au ripostat, prilejuindu-i copioase considerații socialiste în 
jurul operei de artă. Era tocmai momentul când Al. Vlahuţă, 
în revista sa Vieaţa, susținea «arta pentru artă » împotriva «artei 
cu tendință», dând loc uneia din marile dezbateri ale istoriei 
noastre culturale. G. Ibrăileanu alterna, tenace și neobosit, po- 
lemica cu examinarea analitică foarte amănunțită a romanului 
Dan, scriind un ciclu de circa zece articole, Mărturisind într'unul 
din acestea că n'a avut de gând să se amestece în critica literară 
propriu zisă (Evenimentul literar, Nr. 23, dela 23 Mai 1894), 
își delimita poziția sa de critic social. Cu toate acestea, citirea 
studiilor sale din revista ieșană, condusă de d-na Sofia Nădejde 
şi îndrumată ideologic de d. C. Stere, ne duce la constatări, 
în favoarea perspicacităţii estetice a lui Ibrăileanu. Bunăoară în 
articolul editorial Originalitatea formei (4 Iulie 1894), tânărul 
critic ajunge pe căi personale a susține, ceea ce era foarte nou 
în acea vreme, că fondul și forma sunt indivize şi că descom- 
punerea lor este numai de natură logică. A se fi învrednicit de 
una din intuiţiile centrale ale esteticei moderne, înainte de dia- 
lectica crociană, este o dovadă de aptitudine estetică, prin care 
se anunță un adevărat critic. Din cercetarea aceluiaşi material, 
rezultă recunoaşterea unui remarcabil talent polemic, dacă unul 
din indiciile acestuia este descoperirea punctului vulnerabil al 

adversarului. Am putut constata cum, în două rânduri, Ibrăileanu 
surprinde fie o contradicţie esenţială la Vlahuţă, care în timp 
ce combătea «arta cu tendinţă », recomanda scriitorilor militarea 
naționalismului în artă, fie un argument maiorescian în favoarea 
clasei ţărăneşti, profitabil atitudinii poporaniste (Evenimentul li- 
terar, Nr. 42, 3 Octomvrie 1894: editorialul Literatură pentru 
popor). 

Cercetătorii activităţii critice a lui G. Ibrăileanu vor avea 
să acorde o deosebită atenţie contribuţiei sale de la Evenimentul 
literar. Această revistă prefigurează Viața românească, prin ideo- 
logia poporanistă, înfățișând faza eroică a curentului. Totodată, 
aci apare Ibrăileanu într'o ipostază de critic social, și numai în 
mod nuclear de critic literar. Este adevărat că, în ceasul de față, 
precumpănește imaginea criticului social în favoarea criticului li- 
terar, până la tăgăduirea acestuia din urmă. Adversităţile și ani- 
mozităţile excesive ale vieţii literare au contribuit la falsificarea 
adevăratului chip al lui G. Ibrăileanu. A venit momentul, so- 
cotim, să se cerceteze fără părtinire şi fără judecăţi de-a gata, 
poziţia reală a criticului ieşan. Dintr'o asemenea obiectivă exa- 
minare, trebue să se delimiteze strict faza criticei sociale a dis- 
părutului, de aceea a criticei literare. In acest fel, se va face drep- 
tate lui Ibrăileanu, care a întreprins critica literară la Viaţa ro- 
mânească, după alte metode decât acelea folosite la Evenimentul 
literar. Critica sa socială, înainte de a primi direcția poporanistă 
imprimată de d. C. Stere, a suferit influența marxistă, prin in- 
termediul criticelor lui Gherea. 

In cercetarea operelor literare, sub unghiul «psihologiei de 
clasă », la Evenimentul literar, se recunoaşte metoda gheristă. Din 
toată activitatea ulterioară a lui G. Ibrăileanu, o singură lucrare 
manifestă preocuparea strict socială și metoda corespunzătoare: 
Spiritul critic în cultura românească (1909). Să se observe însă că 
această carte nu este o operă de critică literară, căreia să i se poată 
aduce pe drept cuvânt învinuirea de confuzie a planurilor. Spi- 
ritul critic nu își propune în cadrul criticei literare să cerceteze 
valoarea unor opere şi rolul literar al unor scriitori, ci se stră- 
dueşte să lămurească circulația subterană a intereselor de clasă 
în cultura noastră dintre 1840 și 1880, în care literatura îşi are 
firește locul ei, fără însă a fi obiectul unic al cercetării. Cu acest 

studiu, Ibrăileanu aduce o frumoasă culminare preocupărilor sale 
sociale, încheind ciclul unei activități precumpănitor sociale. 

De acum înainte, începe opera sa de critic propriu zis, odată 
cu rolul său de cronicar literar al Vieții românești. (De fapt Spiritul 
critic apare în revistă chiar în primul ei an şi cu trei ani înainte 
de tipărirea în volum; iar concomitent cu publicarea în volum a 
Spiritului critic, Ibrăileanu a ţinut să scoată la iveală și o carte 
de critică literară, Scriitori și curente, spre a nu se arăta într'o 
lumină greşită, unilateral.) 

Pentru a lichida cu rezidurile neliterare din epoca formaţiei 
sale critice, vom mai meţiona, cu titlu de curiozitate, influența 
lui Taine şi a lui Hennequin. De altfel, filozoful francez a avut 
o înrâurire covârşitoare asupra a două generații de critici români: 
întâia, Gherea, a doua Ibrăileanu, Sanielevici, M. Dragomirescu 
şi E. Lovinescu. Gherea face adeseori aplicaţii servil tainiste. D. 
M. Dragomirescu, deși a combătut în tinerețe critica științifică 
a lui Gherea, a sfârșit prin elaborarea unei alte « Științe a litera- 
turii », îndepărtată de sistemul lui Taine, dar al cărei gând am- 
bițios derivă indirect din exemplul maestrului. D. H. Sanielevici, 
a cărui critică se înrudeşte, prin tendințele ei sociale, cu aceea a 
lui Gherea și Ibrăileanu, s'a specializat mai târziu în antropologie, 
dând un sens emancipat ideii de rasă a lui Taine. Însuși d. E. 
Lovinescu, care reprezintă, alături de d. M. Dragomirescu, po- 
ziţia criticei estetice, se recunoaşte a fi un discipol al lui Taine, 
sub raportul portretisticei impresioniste și al scrisului artistic. G. 
Ibrăileanu a fost cândva ispitit de mirajul criticei științifice și a 
„exprimat într'un loc o definiție a criticei, în care se identifică 
urma celor doi critici ştiinţifici frâncezi: 

«A face critică literară este a face anatomia, fiziologia şi etio- 
logia unei opere de artă, sau, ceea ce este același lucru, a spiritului 
unui scriitor. Acești termeni, Împrumutați dela ştiinţele naturale, 
nu vor să fie decât nişte metafore clasificatoare și nimic mai mult, 

« Când diseci opera de artă sau spiritul scriitorului — ana- 
tomia operei sau a spiritului scriitorului — pentru a-i descoperi 
însuşirile; când descoperi legătura între acele însușiri şi condi- 
ționarea lor reciprocă — fiziologia operei sau a spiritului scrii- 
torului; când descoperi legătura cauzală dintre opera sau spi- 
ritul scriitorului şi condiţiile cosmice, morale, intelectuale, 

sociale, în care s'a produs acea operă sau s'a format acel spirit — 
etiologia operei de artă; —atunci faci critică științifică, cât 
poate fi « ştiinţifică » critica literară, adică întru cât i se pot aplica 
ei metodele ştiinţelor exacte ale naturii (Spiritul critic, V, Evoluţia 
spiritului critic. Locul « Junimei » în această evoluție). 

Dintr'un simţ de prudenţă, criticul ieșan s'a ferit să pună în 
aplicație metoda științelor exacte ale naturii, care a făcut în se- 
colul trecut două ilustre victime, în persoana lui Taine şi a lui 
Bruneti€re. Mult mai puţin sistematic decât se crede, Ibrăileanu 
a lăsat o singură lucrare în aparență numai sistematizată, Spi- 
ritul critic. La drept vorbind însă, această serioasă lucrare por- 
neşte din tendința autorului de a găsi poporanismului o filieră 
în cultura românească și, ca urmare, de a da o justificare istorică 
mișcării ieşene. Operă de istorie culturală, Spiritul critic reuşeşte 
a da un fundament poporanismului învinuit de a fi fost articol 
de import, copie a narodnismului rusesc. Strămoșii autohtoni ai 
poporanismului sunt A. Russo şi M. Kogălniceanu, cărora nu li 
se consacră capitole speciale în lucrare, dar a căror prezență este 
difuzată în operă. Spiritul critic a fost interpretat mai mult în 
aspectul său politic de justificare a liberalismului, împotriva cri- 
ticei junimiste. Acuzarea de parţialitate a cărții nu rezistă însă. 
Citită fără interese directe de partid, cartea luminează obiectivi- 
tatea cercetătorului ideologic, care a examinat fără ură duelul 
cultural dintre liberali și junimiști. In arhitectura ei ascunsă, 
piatra unghiulară a operei este ceea ce am numit dorința de a găsi 
o tradiţie națională poporanismului. Arbitrând cu imparţialitate 
o luptă de care era străin, Ibrăileanu își destăinueşte pe alocuri 
democratismul său. Ne vom folosi de un citat, lămuritor pentru 
evoluția fostului socialist, care a rămas credincios democrației: 

4... Mai întotdeauna, când un scriitor își bate joc cu persi- 
stență de «demagogism», el vrea să atace democratismul. El 
utilizează demagogismul pentru a caricaturiza democratismul. El 
are speranța intimă de a compromite prin ridiculizarea demago- 
gismului însuşi democratismul » (Spiritul critic, 1909, p. 128). 

Singura sa manifestare politică, în marginea activității critice 
dela Viața românească, este un articol în favoarea votului uni- 
versal. Studiul a apărut cu menţiunea că opimile exprimate îl 
angajază personal (d. C. Stere lipsea din ţară). Subtitlul e încă 

un semn de modestie: Opinzuni ale unui diletant (Viaţa romă- 
nească, Nr. 5, 1910). Justificarea subtitlului se găseşte într'o cali- 
tate negativă a articolului, în care nu se desfăşoară o dialectică 
politică proprie profesioniştilor politicei. Ideile acestei cercetări 
sunt mai mult empirice, de bun simț. 

La apariția Vieţii românești, rolul redacţional al lui Ibrăileanu 
este voit șters, la umbra direcției succesive a d-lor C. Stere şi 
Paul Bujor şi apoi a d-lui C. Stere şi a d-rului I. Cantacuzino. 
Până la război, conducerea ideologică a periodicului lunar o are 
d. C. Stere. Nu s'a spus îndeajuns care este însemnătatea con- 
ducerii literare a revistei, rămasă în seama lui G. Ibrăileanu. 
Spirit dominator şi absolutist, d. C. Stere a crezut a se încre- 
dința unui «fanatic » al său, ca Ibrăileanu, fără să-i recunoască su- 
ficient valoarea intelectuală. Am citit cu surprindere într'unul 
din ultimele volume ale ciclicului său roman In preajma revolutiei, 
în care Ibrăileanu figurează sub numele nefericit de Ciorbad- 
gioglu, curioasa destăinuire de servicii reciproce dintre directorul 
politic al revistei şi redactorul ei literar. Cică Ciorbadgioglu ar 
fi corectând forma articolelor lui Ioan Răutu, în timp ce acesta 
ar fi îndreptat însuși fondul articolelor celuilalt. 

S'ar spune, citind acest lucru, o ambiţie deșartă de colegian, 
care face o  confidență indiscretă pentru a-şi pune în inferio- 
ritate un coleg. Dar chiar în recent apărutul volum VIII, 
Uragauni, d. C. Stere continuă a-l zugrăvi pe Ibrăileanu în 
poziție de inferioritate față de Ioan Răutu, pentru vina de a-l fi 
idolatrizat: 

. « Ciorbadgioglu, cu fanatismul lui, se mulțumea de multe ori 
să privească numai din depărtare la Răutu, când se așeza cu vreun 
tratat voluminos, — necesar pentru « Marxismul şi țărănimea », — 
sub nucul bătrân» (p. 215). Ibrăileanu n'a manifestat niciodată 
pretenţia legitimă de a fi tratat dela egal la egal. Modestia omului 
se răsfrânge şi în scrisul său, Lăsând d-lui C. Stere monopolul 
teoretizărilor abstracte și al generalizărilor fără nuanțe, lămurea 
poziția sa poporanistă ca o atitudine sentimentală: 

« Poporanismul, încă și încă o dată, nu e o teorie, e un senti- 
ment, e sentimentul de recunoștință, de simpatie şi de datorie 
față cu țărănimea (Cronica literară, « Morala » în artă, Viaţa ro- 
mânească, I, 2 Aprilie 1906)». 

Enunţarea subiectivă a poporanismului de bună seamă reflectă 
atitudinea lui Ibrăileanu, în timp ce poporanismul d-lui C. Stere, 
manifestă o răceală intelectuală. 

Ca redactor literar al revistei, Ibrăileanu a avut şi covârși- 
toarea sarcină a secretariatului de redacție. In această calitate 
a învederat o lărgime de vederi, puţin obişnuită, adăpostind o 
literatură de variate aspecte și tendințe. Istoricul imparțial de 
mâine va putea mai curând rosti învinuirea de eclectism, decât 
aceea de sectarism literar. Ibrăileanu n'a fost nimic mai puțin 
decât un exclusivist. Criteriul său literar era gustul și nicidecum 
materialul « țărănist » al produselor literare. "Toată literatura noa- 
stră mai bună, înfățișând două sau trei generaţii de scriitori de 
felurită derivație, a găsit ospitalitate în paginile revistei. D. Octav 
Botez, unul din discipolii lui Ibrăileanu, a descris în cuvinte 
emoționate (Adevărul literar, 29 Martie 1936) rolul său de « con- 
ducător spiritual »: 

4... pentru cei din generaţia mea, Ibrăileanu a fost « spiritus 
rector », conducătorul spiritual, deseori confesorul, omul spre care 
ne îndreptam în clipele de desnădejde sau de îndoială. Iar pentru 
cei mai talentați și mai îndrăzneţi care au venit după noi, ela 
fost de asemeni un maestru venerat și scump, căci acest om a 
iubit tinerețea și s'a plecat spre sufletul ei cu spirit larg și sim- 
patie înduioșată ». 

In acest fel, ni se dă cheia autorității sale intelectuale și mo- 
rale, asupra a două generații de scriitori ce s'au perindat pe la 
Viata românească, în decurs de douăzeci de ani, fără să mai ținem 
seama de scriitorii unor alte generaţii, care au colaborat numai 
trecător sub auspiciile lui Ibrăileanu. Sub aparențele sale mo- 
deste, Ibrăileanu ascundea o solidă cultură generală, o sensibi- 
litate artistică ascuţită, o largă înţelegere literară. De o complexiune 
fizică maladivă, iubind singurătatea şi meditaţia, deşi iubitor al 
naturii și apt de pasiuni puternice, prin frumusețea morală a 
caracterului, şi-a câștigat simpatia respectuoasă a tinerilor (influența 
sa asupra tineretului s'a exercitat de altfel şi pe planul univer- 
sității ieşene, ca profesor de literatură română). 'Trebue să ne 
urcăm tocmai la Titu Maiorescu şi la Gherea, pentru a mai găsi 
un echivalent de ascendent spiritual, în critica noastră. Nu este 
greşit de susținut că Ibrăileanu a unit ceva din ascendentul pro- 

fesoral al lui Maiorescu cu prestigiul cald omenesc al lui Gherea. 
Prin aceste elemente de prestigiu moral în primul rând, Ibrăi- 
leanu, a cărui notorie modestie îl făcea inapt să lupte cu prestigiul 
despotic al d-lui C. Stere, şi-a câștigat un loc intim în conștiința 
colaboratorilor Vieții româneşti şi a intelectualității moldovene, 
în perfect echilibru cu recea autoritate a d-lui C. Stere. S'a ro- 
stit cuvântul «mit » pentru a concretiza religiozitatea considera- 
tiei și secretul ei nepătruns pentru sumarii disprețuitori ai lui 
Ibrăileanu. Din faptul că nu a avut un sistem în felul «esteticei 
integrale » sau că nu a avut un talent deosebit al scrisului ca im- 
presioniștii, cei care nu erau sub directul farmec al redactorului 
Vieţii românești erau porniţi să-i tăgăduiască orice valoare, si- 
tuându-l la periferia didactismului. Ni se pare însă de-a-dreptul 
curios faptul că d. C. Stere, căruia Ibrăileanu i-a suportat domol 
autoritarismul, nu s'a apropiat de esența delicată a dispărutului. 

Publicistica literară bucureșteană a văzut, în poporanismul 
afectiv al lui G. Ibrăileanu, o insensibilă variantă a semănătoris- 
mului d-lui N. Iorga. Insuși animatorul Semănătorului, în Istoria 
literaturii româneşti contemporane, a crezut a vedea în directivele 
literare ale Vieţii românești, când nu o falsificare grosolană a 
învățămintelor sale, o directă continuare. Ibrăileanu a distins 
totuși lămurit esența poporanismului față de semănătorism: 

« Poporanismul ca «tendință » nu însemnează să iai subiecte 
numai decât din popor, nu însemnează să scrii spre a fi înțeles 
de popor, nu însemnează a scrie în limba poporului, nu însem- 
nează a scoborî creațiunea artistică la nivelul poporului, prin pro- 
cedeul popular » (art. cit. « Morala » în artă). 

Pentru reabilitarea acțiunii sale literare de conducător efectiv 
al Vieţii româneşti, e suficient de străbătut tabla de materii a re- 
vistei între 1906 şi 1926. Dintre marii scriitori ai generației tre- 
cute figurează Calistrat Hogoș, încântătorul povestitor şi peisa- 
jist, nerecunoscut îndeajuns până astăzi (d. N. Iorga îi expe- 
diază literatura întrun rând: «... haosul pitoresc şi vulgar al 
călătoriilor lui Calistrat Hogaș... », Ist. lit. rom. cont., vol. II, 
p. 154). Aci mai apar, cu intermitentă colaborare, d. I. Al. Bră- 
tescu-Voineşti și, neîntrerupt, d. M. Sadoveanu, în opera sa de 
maturitate, Prin studiile simpatice scrise despre opera lor, Ibrăi- 
leanu i-a impus pe planul întâi, ca pe cei mai însemnați 

prozatori contemporani (în clasicele interpretări din Scriitori și cu- 
rente, 1909). Imbrăţişarea mai largă a talentului, indiferent dacă 
se manifestă în forme tradiționale sau novatoare, a dovedit-o 
prin colaborarea d- lor T. Arghezi şi I. Minulescu, tot în anii 
dinainte de război. 

D. Gala Galaction şi-a publicat cele mai bune nuvele la 
Viaţa românească, unde şi-a făcut debutul strălucit şi d-na Hor- 
tensia Papadat-Bengescu. Dintre poeţii dinainte de război, vom 
menţiona pe d-nii Mihail Codreanu şi Gh. Topîrceanu, viitori 
laureați ai premiului naţional de literatură. Nu trebue uitată con- 
tribuţia lirică a d-lui Octavian Goga, care a publicat aci mate- 
rialul volumului Din umbra zidurilor şi buna literatură umoristică 
a d-lui D. D, Pătrășcanu, pe nedrept învinuită de «realism bru- 
talv (N. Iorga, Ist. lit, rom, cont., II, p. 154), printr'o judecată 
globală care se referă şi la mai puţin valoroșşii Spiridon Popescu 
şi I. I. Mironescu. După război, Viaţa românească va da lite- 
ratura feminină a d-nelor Otilia Cazimir și Lucia Mantu, Ulița 
copilăriei şi Medelenii d-lui Ionel Teodoreanu, primele nuvele 
călugărești mai bune ale d-lui Damian Stănoiu, poezia d-lor Al. 
A, Philippide și Demostene Botez (în trecere și d. Ion Barbu), 
critica și eseurile lui Zarifopol şi ale d-lui M, Ralea. Din acest 
sumar tablou al contribuţiei literare dela Viața românească, reiese 
limpede că Ibrăileanu nu s'a lăsat condus în aprecierea sa de 
considerente străine literaturii şi că nu a dirijat pe scriitori în 
direcția inspiraţiei poporaniste, 

Atacul întreprins de Duiliu Zamfirescu împotriva popora- 
nismului, cu prilejul recepţiei sale la Academia Română (1909), n'a 
avut efectul dorit, deoarece, vrând să cuprindă în sfera popora- 
nismului prea mult, inclusiv literatura lui Slavici și Coşbuc, a 
întâmpinat până și rezistența autorizată a lui Titu Maiorescu. 
Astfel, mișcarea dela Iași n'a avut de suferit prea mult de pe urma 
acestui atac academic, reprimat între zidurile instituţiei, şi a re- 
zistat deopotrivă față de asalturile « școalei noi» dragomiresciene 
şi ale impresionismului lovinescian. Ibrăileanu nu și-a adunat 
în volum articolele polemice, dintr'un spirit de selecționare foarte 
strict. 'Tonul polemicelor sale este totdeauna moderat, chiar dacă 
ţinuta articolelor sale de luptă pare neautoritară şi forma lor des- 
lânată. De un urbanism desăvârșit, aceste articole mai vădesc 

obiectivitatea scriitorului polemic, condiţie dintre cele mai puţin 
frecvente. 

La câțiva ani după război, Ibrăileanu a venit cu formula: 
« caracterul specific național» în literatura română, opunând-o 
sectarismului simbolist al poetului N. Davidescu, dela «Flacăra ». 
Formula a produs scandal, deşi în esență nu se deosebea funciar 
de obiecțiile d-lui E. Lovinescu, aduse tezei d-lui N. Davidescu. 
Timp de câţiva ani, s'a alimentat o campanie împotriva Vieții 
românești, învinuite de a propune un ideal de artă străin frumosu- 
lui. Dacă cumva, în urma acestei campanii, a rămas o confuzie 
pe seama Vieţii românești, ea se cuvine risipită, revizuindu-se 
procesul literar dezbătut între 1922 și 1925. Punctul de vedere 
al lui Ibrăileanu nu diferă esenţial de sugestiile unui Andre Gide, 
care a arătat implicaţia naționalismului în universal. 'Trimitem 
pe lectori la rubrica « Miscellanea » din Ianuarie şi Martie 1925, 
spre a citi: « Ce este poporanismul? » şi « Ce-a făcut Viaţa româ- 
nească pentru literatură? ». Pe lângă precizarea unei atitudini, se 
va găsi acolo bilanțul activității poporaniste, după treizeci de ani 
de existență a mișcării, ridicat cu simplicitatea şi modestia carac- 
teristică a criticului. 

In paranteză, specificul naţional nu este o noţiune pusă în 
circulaţie pentru prima oară de Viața românească. Am întâl- 
nit-o la Haşdeu în convorbirea cu Caragiale: O vizită la castelul 
Iulia Hașdeu (apărută întâi în Epoca, 27 Iunie—ı Iulie 1897). 
Hașdeu respingea literatura lui Eminescu, învinuind-o că-i lip- 
seşte «specificul românesc ». În cugetarea sa, specificitatea era 
un criteriu de valoare. La Ibrăileanu, nu se transmite eroarea, 
specificul românesc neintrând ca factor determinant în aprecierea 
valorii artistice. In toată activitatea sa critică, nu s'a lăsat înșelat 
de conținutul operelor de artă, pentru a promova scriitori lipsiţi 
de orice talent. Aşa fiind, a putut să se disculpe cu bună dreptate 
de învinuirea lipsei de gust, arătând că nu i-au plăcut nuvelele 
lui «Lungeanu , Dragoslav şi a mai tuturor țărăniștilor, ca și 
poeziile crâșmăriștilor de tristă memorie ». Romanul lui Ladislas 
Reymont «'Ţăranii » i s'a părut că reprezintă mai bine idealul 
său de «fizionomie completă a ţăranului »: 

« Acest fel de roman al țărănimii l-am preconizat de douăzeci 
de ani încoace — în contra acelora care au conceput pe țăraa 

incomplet și fals, ca un animal feroce, condus numai de instinctul 
brut al conservării; şi în contra acelora care l-au conceput, iarăși 
incomplet și fals, ca reprezentând numai acea suprastructură 
morală idealizată și ea — adică țăranul tradițional, tradiționalist 
şi idilic ə» (Scriitori români și străini, 1926, p. 252—253). 

Ceea ce a contribuit la răstălmăcirea criticei lui Ibrăileanu, 
au fost prea desele incursiuni sociologice în interpretarea litera- 
turii. Preocupările sale sociale îi parazitează de bună seamă critica, 
fără a impieta însă asupra judecății operelor. Prin alte cuvinte, 
Ibrăileanu se conducea în aprecierea operei literare de gust, ca și 
ceilalți critici estetici, nedisprețuind metoda analitică. Critica sa 
se desparte de aceea a impresioniştilor și a estetizanților, numai 
prin legătura pe care o stabileşte între scriitor și societate, pentru 
a fixa caracterul de exponent social al artistului. Dialectica sa 
socială nu a întunecat nici un moment limpezimea aprecierii cri- 
tice, pentru a-l scoate afară din rândurile criticei. A rămas de- 
votat până la sfârșit literelor printr'o pasiune literară organică, 
împărțindu-şi curiozitatea și în câmpul literaturilor străine (do- 
vadă studiile despre Marcel Proust, Thomas Hardy, Anatole 
France, Ladislas Reymont și alții). Hărţuit de suferințe fizice, 
care i-au întunecat jumătate din existența sa, a trăit o curioasă 
viață de meditații nocturne între zidurile bibliotecii sale. Nume- 
roasele duşmănii pe care le-a coalizat impotrivă-i nu i-au tur- 
burat seninătatea. Va rămâne aproape inexplicabilă geneza ace- 
stor ostilități, care, în climatul nostru intelectual, le stârnesc cei 
consecvenţi, în timp ce scriitorii oportunişti şi strategi găsesc un 
modus vivendi social, confortabil. Cu atât mai greu vor lămuri 
monografii viitori ai poporanismului, originea acestor dușmănii, 
la lumina caracterului lui Ibrăileanu, care a fost lipsit de 
acrimoniozitatea obișnuită a șefilor de cenaclu sau de școală 
literară. Devotat literaturii, Ibrăileanu avea cultul maeștrilor din 
trecut şi nutrea numai simpatie pentru tineri, fără ifose protec- 
toare. Cultul său pentru Eminescu va rămânea proverbial. Inainte 
de a-i pregăti o ediţie îngrijită a Poezizlor, a făcut o seamă de cer- 
cetări dintre cele mai migăloase, pentru a intra în intimitatea ge- 
niului său. A apărat pe junimistul Maiorescu de învinuirea de a-l 
fi pus pe Eminescu alături de Samson Bodnărescu, arătând igno- 
ranților şi celor de rea credință, că lucrul s'a petrecut la 1872, 

când Eminescu publicase dintre poeziile sale mai bune, numai 
« Venere şi Madonă » și « Mortua est». La moartea lui Mace- 
donski, a cărui poziţie nu o încuviințase, a scris o seamă de apre- 
cieri prin care recunoștea drepturile la gratitudinea noastră, ale 
unui poet care a închinat întreaga sa existență frumosului. Dar 
nicăieri nu iese mai în relief bunătatea lui Ibrăileanu, ca în arti- 
colul consacrat lui Iacob Negruzzi, la împlinirea vârstei de opt- 
zeci de ani. lată cum încheie omagiul adus primului director al 
« Convorbirilor literare », cu care Ibrăileanu nu a avut nimic 
comun: 

« Dorim şi urăm din suflet d-lui Iacob Negruzzi încă mulți 
ani de viață. Și nu ne putem opri de a mărturisi naiv, trecând 
peste orice regulă protocolară, că simţim ceva bun, ceva cald în 
suflet, când ştim că inima Junimii încă n’a încetat să bată » (Scrii- 
tori români şi străini, 1926, p. 114). 

Simplu, nemeșteșugit, e un cuvânt rostit din inimă, dezvăluind 
puterea de simţire a criticului care de regulă şi-a mortificat sensi- 
bilitatea în scrierile sale. 

Portretul pe care i l-a schițat d. E. Lovinescu, competitorul 
catedrei universitare dela Iași, cu nuanţa sa specifică de senină- 
tate olimpiană, e dintre cele mai răutăcioase (Memorii, 1). D-sa 
ni-l reprezintă pe Ibrăileanu, provincialul agora — şi microbofob 
şi se pune în postură de victimă, odată pentru pretinsă uzurpare 
a catedrei, a doua oară pentru pretinsă rea credinţă polemică. 

Este însă mai probabil că imaginea pe care i-a descris-o d. 
Ionel Teodoreanu în volumul III din Medeleni, poetică dar exactă, 
va rămânea, în ciuda estetismului formal, care nu a văzut în Ibrăi- 
leanu mai mult decât comentatorul didactic al poemei Vara de 
G. Coșbuc. 

.". 

Credincios pseudonimului său de tinereţe, Ibrăileanu a reluat 
după război, genul aforistic, cu care debutase în 1889, sub sem- 
nătura C. Vraja (Viața românească, Ianuarie 1922, cu menţiu- 
nea: «Pagini dintr'un volum pus sub tipar»; volumul a apărut 
tocmai în 1930, la « Cultura Naţională »). Prin structură morală, 
Ibrăileanu reprezintă tipul intelectualului de sfârşit de veac trecut, 
care s'a format în atmosfera pozitivistă. Ca şi Taine, care con- 


A 


cepea pe omul în stare de natură ca pe «o gorilă lubrică și 

feroce », cu greu îmblânzit în societate, Ibrăileanu are aceeași vi- 
ziune dezamăgită: 

« În pădurile primitive — ciomagul; în societate-— sarcasmul. 
Expresia fizică a sentimentului, aceeaşi: arătarea caninilor » (Pri- 
vind viața, p. 89). 

O seamă de cugetări relative la femeie şi la iubire sunt direct 
schopenhaueriene. « Metafizica iubirii » din « Die Welt als Wille 
und Vorstellung » transpare adesea, Aforismul: 

« Când un bărbat pasionat face curte unei femei, el are aerul 
umilit, pentrucă atunci el îngenunche înaintea sclavei şi pentrucă 
atunci el îi propune maternitatea, adică un şir lung de chinuri 
şi un eventual asasinat » (p. 35) aminteşte, de departe, faimoasa 
apostrofă a filozofului german, în care invectivează perechea cla- 
sică a îndrăgostiților, sfioși, pentrucă pun la cale acea crimă, 
care e perpetuarea suferinței prin procreare. Spiritual, aforismul 
schopenhauerian următor: 

« Când o femeie și un bărbat se întâlnesc să se cultive reci- 
proc prin lecturi, prin învăţare de limbi ş. c. l., să ştii că întâl- 
nirile lor sunt convocate și prezidate de Geniul Speciei și să le-o 
spui şi lor, dacă ei n'o ştiu» (p. 39). 

Și totuşi acest schopenhauerian a rămas credincios mitului 
adorabil al fecioarei, cu toate că nimeni nu se mai închina la acea- 
stă icoană. Cine ar subscrie astăzi această reflecţie ? 

«Un bărbat care spune vorbe de iubire unei fete, fără să le 
însoțească de o propunere de căsătorie, îi aduce o ofensă gravă 
şi o dezvirginează sufletește » (p. 27—28). 

Faţă de flirt, manifestă un rigorism de pastor protestant, 
Bărbatul care fărtează dă «un semn de grosolănie sufletească 
și de lipsă de patosul virilității »; « dovada unui suflet de cocotă 
ori de servitoare » (p. 50). 

Mai aproape de adevăr e enunţul următor: 

« Fata pe care ai iubit-o la optsprezece ani și n'ai mai văzut-o 
de atunci, o iubeşti toată viața» (p. 20), 

Sunt într'adevăr, câteva pătrunzătoare priviri de psiholog în 
ale iubirii, la Ibrăileanu, dar tot atâtea cugetări normative, care 
ni-l destăinuesc mișcându-se într'un cosmos ideal, de lunatec. 
Metafizician fără ştire, moralistul păstrează în cuget imaginea 
femeii în sine, fără raportare la realitatea biologică şi socială. 

Atitudinea sa față de viaţă este, în ultima analiză, nihilistă: 

« Tot ce nu este etern este zadarnic. Nimic nu este etern » 
(p. 50). 

Și ne aminteşte versul lui Leconte de Lisle: 

« Qu'est-ce que tout cela, qui n'est pas éternel ? ». 

Nihilismul său este însă corectat de un simț adânc al suferin- 
telor genului omenesc, preconizând înfrățirea tuturor: 

«In infinitul timpului și al spațiului, ne-am întâlnit în aceeași 
nebuloasă, în același sistem solar, în aceeaşi planetă, în acelaşi 
secol, în aceeași generaţie, în aceeași ţară, în același loc, sub acelaşi 
acoperământ, și totuși ne urîm, ori cel puţin, ne suntem indi- 
ferenți, în loc să ne aruncăm unii în braţele altora, inteligenţi şi 
proști, buni şi răi, înmărmuriți de spaima naturii infinite şi ostile » 
(p. 36). 

Privind viaţa e un interesant document, care ne înlesneşte 
cunoașterea sensibilităţii lui Ibrăileanu. Prin acest caracter su- 
biectiv, culegerea de cugetări face tranziţie către romanul său 
confesional, Adela. 

Adela are darul de a fi expresia completă a sensibilităţii cri- 
ticului şi, mai presus de aceasta, cel mai bun roman analitic și 
personal din literatura română. Cuvântul de capodoperă nu este 
exagerat, pentru a fixa valoarea eminentă a romanului. I-a fost 
dat criticului social destul de greu acomodat cu formula criticei 
literare pure, scriitorului lipsit de strălucire a stilului, morali- 
stului prea puţin original din « Privind viaţa », să-şi încoroneze 
activitatea literară cu o operă care-l situiază pe primul 
plan al literaturii noastre. In momentul când majoritatea criti- 
cilor noștri, atrași abisal de prestigiul romanului, reușeau să acre- 
diteze incompatibilitatea dintre creație şi spirit critic, Ibrăileanu 
s'a întrecut pe sine, acolo unde alții, mai talentaţi, au dat greș. 
Sunt vrednice de admirat succesul său în speța cea mai dificilă 
a genului, care este romanul de analiză, și puterea creatoare prin 
care cazul individual se ridică la semnificaţie generală. Descriin- 
du-şi inaptitudinea înaintea vieţii şi teama de viitor, stări sufle- 
teşti caracteristice pentru psihologia sfârşitului de veac al XIX-lea, 
autorul a avut inteligenţa artistică de a strămuta firul subțire 
al acțiunii, în acea epocă, salvându-şi romanul de învinuirea 
inactualităţii. Psihologia personajului său autobiografic, doctorul 

Emil Codrescu, se încadrează maladiei voinţei, surprinsă asupră-şi 
cu o genială intuiție de Henri-Frederic Amiel în « Fragments 
d'un Journal intime » (1883—1884). Adela poate primi ca motto 
o însemnare din Jurnalul lui Amiel: « Je joue, mâme avec le bon- 
heur, par appréhension de lavenir (Vol. I, însemnarea dela 22 
Mai 1860). Intr'adevăr, doctorul Emil Codrescu, quadragenar în- 
drăgostit de o femeie mai tânără cu douăzeci de ani decât dânsul, 
care îi împărtășește sentimentul, renunţă la iubirea sa de teama 
bătrâneţii apropiate. Lipsa de voință care îl caracterizează e foarte 
bine formulată de Adela în cuvintele simple: «mata nu vrei nici- 
odată ceea ce vrei» (p. 198). Chipul Adelei nu este, ca în alte 
romane personale, sacrificat, în profitul analizei exclusiviste de 
sine. Penumbra și estompa, clar-obscurul portretului moral al 
Adelei fac prețul scump al acestui chip feminin, deplin realizat- 

Ghicind în pudoare, esenţa intimă a feminităţii de epocă, au- 
torul a avut intuiţia adâncă a sufletului eroinei sale. Adela ne 
oferă pagini unice în care peisajul este indisolubil asociat sen- 
timentului erotic. În acest roman întâlnim un rând de admirabile 
zugrăviri, vrednice de cei mai de seamă meșteri ai naturii mol- 
dovenești, Mihail Sadoveanu şi Calistrat Hogaș. In cadrul de 
acum înainte memorabil al Văraticului și 'Târgul-Neamţului, sub 
semnul selenar, se împleteşte destinul patetic al Adelei și al lui 
Emil. Nu ne amintim să fi suferit o asemenea înlănțuire natu- 
ristă şi o emoție corespunzătoare decât la citirea neuitată a ro- 
manului Dominique compus de pictorul Africei franceze, Eugène 
Fromentin. 

Măsura puterii emotive foarte rare a lui Ibrăileanu ne-o dă 
evocarea icoanei materne: 

« Azi se împlinesc treizeci și șase de ani dela moartea mamei. . ~ 
Timpul vine din viitor, trece în urmă, se darmă peste ea, o aco- 
peră, o face tot mai inexistentă, căci morții mor şi ei, mereu. 
Când voi dispărea şi eu, va fi murit şi ea complet din univers. 

Prea mic, când a murit, ca s'o ţin minte, imaginea ei mi-am 
creat-o mai târziu, în copilărie, după o fotografie rea și ştearsă, 
pe care am înviat-o şi am colorat-o cu tot ce am auzit dela alții 
şi cu propria mea fanzezie. O fată tăcută, înaltă, cu părul castaniu, 
cu ochii căprui. Amintire a unei imagini arbitrare de altădată, 
aceasta şi atâta este mama. 

In cursul vieții, imaginea rămânând aceeași, a variat totuşi, 
odată cu punctul „de privire în care mă mutau anii. In copilărie, 
fata cu părul castaniu îmi era mamă. La douăzeci de ani, soră. 
Astăzi, o simt fiică. 

Ca şi furtunile, care răscolesc numai faţa oceanului, pasiunile 
tinereții au venit şi au trecut, dar în adâncurile cele din urmă 
ale sufletului, dragostea pentru imaginea fetei moarte a rămas 
intactă, neamestecată, de o esență unică — și în nopţile senine, 
în prima tinereță și uneori și astăzi, când mă simt singur, ne- 
dreptăţit, nefericit, mi se pare că mă privește cu grije şi duioșie, 
aplecată peste o balustradă ideală din spaţiile înterplanetare » (p. 
13—14). 

La moartea fiecărui scriitor se ridică o problemă neliniştitoare : 
ce va rămânea după dânsul? Când activitatea redacțională a lui 
Ibrăileanu se va estompa în trecut, când studiile sale critice vor 
fi consultate numai de cercetătorii de profesie, când Spiritul 
critic va servi doar puncte de reper pentru istoria ideilor, când 
farmecul și prestigiul său personal se vor fi irosit cu dispariția 
ultimului: său discipol, va rămânea cu siguranță Adela, una din 
puţinele opere nepieritoare, ale timpului nostru. Ca un ciudat 
paradox al destinelor literare, criticul ideolog va supraviețui prin 
romanul în care, zugrăvindu-se pe sine, a reușit să creeze, în acelaşi 
timp,un tip feminin i să plasticizeze emotiv un colț al provinciei 
sale adoptive. 


ŞERBAN CIOCULESCU 


CRONICI 


CARMEN SYLVA 


S'a sărbătorit cu destulă discreție, căci aşa se cuvenea unei 
poete, dar şi cu o emoție reală, amintirea Carmen Sylvei. 

Despre figura blând măreaţă a celei dintâi regine a pămân- 
tului românesc, ca şi despre regele întemeietor, va scrie istoria 
așa cum vor decide perspectivele ei, și cum de altfel presupunem, 
însă cercurile noastre cărturărești, la care s'au raliat şi cei care au 
putut mărturisi din propria lor amintire, nu au ţinut decât să 
omagieze pe scriitoarea îndrăgostită de muzică, vers și legendă. 

La curtea unui rege ascet în severitatea lui, Carmen Sylva 
a surâs și a fâlfâit hermina candidă a unei viziuni idilice, care 
ar fi vrut ca întreg pământul aprig şi râpos, să fie plin de zâm- 
bete la fel cu al său, luminat de fericire cuminte, 

Dar asta nu e totdeauna posibil, căci așa e firea omenească, 
și iată aci un fel de probă, căci cea mai veche amintire a mea 
despre teatru a fost prilejuită tot de regina cea bună. A chemat 
anume într'un an, de ziua ei, pe toţi copiii premianţi de școală din 
Bucureşti, la un spectacol la Teatrul Naţional... A fost pentru 
mine, venit din colțul de mahala întâia dată în oraş, de-a-dreptul în 
viziunea de oglinzi și catifea roșie a teatrului, o legănare de feerie 
și o mirare mereu sporită... In loja din dreapta sta în văluri albe, 
albă ca şi ele, surâzând tuturor, aceea care dorise ca ziua ei să fie 
o zi frumoasă pentru copiii din Bucureşti. Nu ştiu cum vedeau 
ceilalți zâmbetul ei, eu însă îl simţeam ca pe un liman unic, în 
groaza care mă cuprinsese... Aveam numai şapte ani, trebue 
să fi fost și tare scund, ceea ce ştiu e însă că, pierdut în fotoliul 
meu prea mare, ameţit de înălțimea tavanului, priveam în sus 
oprimat de teama de a nu se prăbuși lumea dela lojile de sus şi 
dela galerie peste mine... Iar când a fost să fie cam pe, la mij- 
locul spectacolului, — se juca Sânziana și Pepelea, — m'am as- 
cuns înspăimântat sub fotoliu. Căci pe scenă apăreau tot soiul 
de fantasme și jivine uriaşe, care se certau şi se războiau crâncen. 
Când se făcea puţină liniște, scoteam şi eu capul şi priveam spre 
loja reginei, cu inima ghem de groaza celor care puteau să apară 

fără veste pe scenă, adică atunci când Făt Frumos era dus, ca 
să o văd surâzând mereu, ca să ştiu că diavolii nu sunt aevea. 

Mai târziu am înţeles că momentul nu era decât simbolic, 
că, viaţa întreagă, buna și alba regină a căutat să cheme poporul 
ei tot, la un cântec senin şi în adierile unui vis comun, dar că su- 
râsul ei blând nu putea să acopere mult din sfâșierile, din intri- 
gile, din jivinile ambiţiunilor, — căci oamenii sunt răi, cele mai 
adeseori, — atâtea şi atâtea uriciuni, care au ulcerat inima acelui 
rege care închis cu conștiința lui vedea mai multe decât ochii 
luminoși ai unei regine. 

Cântecul Pădurii şi Peleşul, Vârful cu dor şi Furnica, legende 
şi legende, au fost iubite pentrucă erau darul unui suflet poetic, 


evocat şi acum în această emoţionantă comemorare. 
C. P. 


LITERATURA VENERABILĂ 


De bunul plac al cititorilor suntem siliți să legăm nu numai 
abundența epicei actuale, ci, după cum vom vedea numaidecât, 
o anumită clasificare posibilă a acesteia. Din maldărele de tipă- 
rituri care se surpă dela un timp necontenit peste cronicarii lite- 
rari, o bună parte este formată din simple povestiri, al căror merit 
stă în însuși faptul de a fi fost născocite. O asemenea literatură, 
neînşirând decât fapte omeneşti care nu trădează un sens mai 
din adâncime al existenței noastre, atrage totuşi prin anecdotă. 
Sunt cărțile ale căror subiecte se caută pentru materia lor de 
taifas bârfitor: eroii interesează adică în măsura în care pot fi 
« comentaţi » familiar. O curiozitate de mahala pentru viața ve- 
cinilor sau, în orice caz, o dispoziţie publică înrudită asigură traiul 
romanului-anecdotă, care suscită întrebări cam de felul acestora: 
« Ce-a făcut el?», « Ce-a făcut ea?», «Ei, nu mai spune !». Dar 
astfel de scrieri, dacă arată nivelul artistic scăzut, nu contribue la 
atmosfera morală a romanului de azi cu mai nimic. 

Iată însă altele, cele mai căutate, care exaltează în așa mă- 
sură toate manifestările instinctului sexual, încât, dezgolindu-l 
până la mecanica lui, îl fac nesemnificativ, îl rup cu alte cu- 
vinte din legăturile cu problemele vieții. Astfel un romancier 
al nostru, şi nu dintre cei mai însemnați, îşi conduce cititorii 
la un bal de cartier; acolo personajul povestirii este pus să se 
dedea la tot felul de isprăvi amoroase, într'o curte ferită a loca- 
lului de bal, fără ca prin aceste scene de atracție să câştige ceva 
viziunea operei sau să ni se dezvălue, pe vre-o lature necesară, ca- 
racterul personajului. Același autor nu se sfiește să introducă 
o bandă de fanți mărginaşi, cu rândul, pe fereastra unei neveste 

arzătoare de polițai, punându-i să se păzească unul pe altul, deși 
nici de astădată autorul nu-şi serveşte lucrarea în vre-un fel. E 
în romanele timpului o frenezie sexuală care aduce a exibiţio- 
nism. Dar erotomania unor scriitori contemporani ținteşte atât 
de încordat la dispoziţia cititorului cea mai ușor de “aţâțat, că 
merge până la descrierea cazurilor enorme. Nu am citit de cu- 
rând, într'un roman-reportaj, abjecta întâmplare cu împerecherea 
câinească între un bărbat şi o femeie, urmată de separarea clinică ? 
Cine ar putea spune, dintre întâmplare și povestirea ei, ce este 
mai ignobil? Să ne oprim cu exemplele aci. Luându-le pe acestea 
ca simbolice pentru o întreagă stare de lucruri, putem trage con- 
cluzia că majoritatea romanelor de azi constitue o literatură afro- 
diziacă, tinzând la succesul de vânzare al operelor clandestine 
de altădată. Fie, așa dar, că provoacă în cititor un interes de «cu- 
metre », fie că exaltează până la clandestinism instinctul sexual, 
scriitorii unei asemenea literaturi fac operă, în primul rând, co- 
mercială. « 

Alături de aceştia, mai sunt alții care, răscolind mai puţin 
dispoziţiile potiniere şi sexuale ale publicului, exprimă cumplite 
procese de destrămare etică, dar ating prin puterea talentului 
lor nevăzutele semnificaţii ale vieţii, acele subrealități care al- 
cătuesc chipul moral al umanităţii timpului sau chiar al uma- 
nității tuturor timpurilor. Astfel o romancieră, de remarcabil ta- 
lent, a scris o carte în care un unchi este amantul a trei nepoate, 
cu consimțământul mamei lor văduve, ființă redusă de împre- 
jurări la sărăcia de a primi adăpost, hrană şi teribila necinste 
în casa cumnatului fără scrupul. lar când unchiul fuge cù a treia 
nepoată în străinătate din pricina unor încurcături bănești, de 
pe urma cărora i se vinde casa, mama nenorocită moare și cele- 
lalte două surori se mută undeva la margine de oraș. Aci, mijlocia, 
care între timp se măritase cu un mic funcționar, își părăseşte 
bărbatul din cauza lipsurilor materiale și aplecărilor ei luxurioase, 
pentru ca bărbatul cu timpul să înceapă a trăi cu sora mai mare 
a soției necredincioase. Și totuși cartea aceasta nu se aruncă din 
mână, deoarece destinul următor al fiecărui personaj, destin tor- 
ţionar, pune nu ştiu ce nimb pe frunţile acestor pedepsiţi ai imo- 
ralității proprii, dând de gândit asupra unei etice a suferinței 
prin păcat. După cum se vede din ultimele aprecieri, suntem 
nespus de departe de literatura comercială. Cum însă imorali- 
tatea este mai repede şi pentru mulți mai evidentă decât laturea 
de creație a romanului arătat, alăturăm și această operă acelora 
care își storc interesul din mania erotică, pentru sumbra ei con- 
tribuție la atmosfera vitrinelor de azi. Dacă am ales-o, este fiindcă 
reprezintă aspectul — să-i zicem — antisocial al literaturii timpului. 
Dar putem bănui că scrierile semnalate mai sus nu exprimă atât 

dispoziţiile de spirit ale autorilor, cât înclinările publicului ci- 
titor. Căci tiparul se mişcă a doua oară numai pentru literatura 
cerută şi nicidecum pentru curiozitățile cine ştie cărui scriitor 
fără public. Iar romanele cuprinzând tot felul de neîngrădiri su- 
fleteşti vin mereu în adevărate cascade periodice, hrană firească 
a unei stări de spirit nefireşti, deși probabil colective. 


In această atmosferă decadentă, un scriitor dintre cei ce au 
susținut cu operele lor disciplina sufletului își închee cariera. 
Este vorba de d. Ioan Al. Brătescu-Voinești. Ultima sa carte 
se chiamă Din Pragul Apusului. Titlul este cum nu se poate mai 
nimerit pentru sfârşirea unei cariere de scriitor, dar tot atât de 
bine s'ar potrivi şi ciclului etic ale cărui cedări alimentează ro- 
manul contemporan. Dintre prozatorii noştri de oricând nu este 
un altul care să se fi dovedit mai conform cu sine însuși, mai 
identic în manifestări felurite, mai unitar în viziunea lui decât 
d. Brătescu-Voinești. Natura talentului său putea fi intuită chiar 
dela acele Scrisori găsite, operă de debut nestrânsă în nici un 
volum și pe care Convorbiri Literare o publică în 1890. In con- 
ştiinţa unui student, fecior de oameni aşezaţi, autorul dezbătea 
de atunci conflictul dintre idealul vieții de familie, dobândit prin 
exemplul părinților, și realitatea unor căsnicii simulate. De la 
început, d. Brătescu-Voineşti s'a aflat lângă problema etică pe 
care avea să o ilustreze cu timpul prin mai toate nuvelele sale. 

In adevăr, dezvoltarea ulterioară a prozatorului nostru a întărit 
impresia despre acele Scrisori, înlesnind observaţia întregitoare 
că mai fiecare scriere îi implică asociativ toată opera, dacă 
nu chi4 i-o cuprinde embrionar. In studentul care îşi pără- 
sea gazda fiindcă aceasta îi contrariase cu purtările ei slo- 
bode imaginea morală despre familie, din Scrisori găsite, 
mijea  patriarhalul Costache Udrescu, care opunea tradiția 
familială soţiei sale Saşinka Rupinski, zănatică de lumea nouă, 
din Neamul Udreştilor. In Andrei Rizescu, victima ţinutei sale 
morale, din Lumea Dreptății este Niculăiţă Gropescu, frate su- 
fletesc rămas la ţară, din Niculãită Minciună. Şi cu toţii, Costache 
Udrescu, Andrei Rizescu și Niculăiţă Gropescu, sunt cuprinși 
în boier Pană, suflet drept, dar lovit din toate părțile pe ne- 
drept, din Pană Trâsnea Sfântul. Monotonie ? Nicidecum. Lim- 
pezime a naturii proprii, limitare— poate — a materiei artistice, 
stăruință — sigur — a accentului personal, Au scrierile d-lui Bră- 
tescu-Voinești virtutea de a face fiecare în parte pe cititor să 
vină în atingere dintr'odată cu întreaga operă. Iată, de pildă, 
Moş Vasile Drozman, povestea adevărată a paznicului de pe do- 
meniul regal Broşteni, strecurată printre reflexiunile şi amintirile 
literare ce compun la un loc volumul Din Pragul Apusului. Este 
aci, printre altele, o pagină care dă măsura de mare povestitor 

a d-lui Brătescu-Voineşti, pagină pe care o transcriem pentru 
frumusețea ei puternică deși simplă: « Dela cei cu care vorbeam 
despre dânsul (despre moş Vasile Drozman n. r.) aflasem că 
era un vânător grozav, format la şcoala răposatului Grigore Ki- 
rileanu, ale căruia isprăvi vânătorești răspândiseră în tot ținutul 
faima numelui Kirileanu, faimă păstrată de unul din feciorii lui, 
Ştefan, și el vestit pescar şi vânător, și întinsă azi peste tot cu- 
prinsul țării de munca nepregetată și rodnică a altui fecior, marele 
nostru folklorist, Gheorghe T. Kirileanu. Aflasem câţi lupi, câți 
râși și câți urşi pieriseră de pușca lui Moș Vasile, în cei patruzeci 
şi doi de ani de când era paznic la Fundul Bărnarului. Mi se 
povestise cum într'un rând, când i se înțepenise un cartuș în 
pușcă, după ce câtăva vreme s'a apărat cu o toporișcă cu coadă 
lungă împotriva unei ursoaice uriaşe, a răcnit la ea atât de fioros, 
încât ursoaica s'a oprit în loc îngrozită, dându-i astfel pas să 
schimbe cartușul și să tragă în fiara, care peste trei zile a fost 
găsită moartă pe malul Neagrăi, la nu ştiu câți chilometri de acolo. 
Intro seară mi-a povestit moș Vasile însuşi această pățanie. Eram 
în casă şi când, pentru a-mi arăta cum strigase ursoaicei, a răcnit 
odată: «oooaaac |» s'a stins lampa şi a început să curgă țărână 
din tavan. Mă mir că nu s'a dărâmat casa peste noi. — Hol ne- 
bunule ! a zis baba Ilinca speriată şi sculându-se să caute chi- 
briturile ». 


Imprejurările îl duc așa dar pe autor la Vatra Dornei. 
Cum însă nu i se prescrisese personal de medici nici o vilegiatură 
curativă, în urma unei autorizații speciale căpătată telegrafic dela 
Palatul Regal, ca să-și umple timpul, pleacă spre apa Bărnarului 
vestită în păstrăvi, Avea să-şi satisfacă astfel o veche patimă, 
anume pescuitul cu undița. Drumul lung de optsprezece chilo- 
metri a fost făcut pe jos în tovărășia unui flăcău care cunoştea 
locurile. Odată ajuns, povestitorul, sfârșit de drum, dar fericit 
la vederea luciului apei pe care « muscăreau » păstrăvii, întinde 
lui moş Vasile Drozman telegrama de îngăduire. Paznicul însă 
nu ştia carte și pretindea dezlegare dela administratorul dome- 
niului, care uitase să-i comunice dispoziția. Răspunsurile îi erau 
aspre şi scurte, « Făcusem pe jos optsprezece chilometri, — scrie 
d. Brătescu-Voineşti, — vedeam cum săreau păstrăvii afară din 
apă după musculițe, vedeam că se înserează, dar vă jur că lim- 
pezimea cu care acest om mă făcea să înțeleg deplinul sens al 
cuvântului paznic, nu mai lăsa în sufletul meu nici un loc regre- 
tului că nu puteam pescui». În așteptarea comunicării dela ad- 
ministrator, se scurge o noapte petrecută într'un pod de grajd. 
Inştiinţarea nesosind nici a doua zi, moș Vasile aduce un cal 
pentru înapoierea boierului la Vatra Dornei. La despărțire vrea 
să-i sărute mâna şi îi spune: « Domnule, când oi ajunge în Vatra 

Dornei, să chemi la telefon pe domnul administrator și să-l ju- 
deci de ce nu mi-a trimes vestire şi te-a făcut să umbli atâta drum 
ca să dai peste un câine ca mine... Și să mă înjuri că mi se cu- 
vine şi nu-mi pare rău». 

Această povestire, care se termină cu decorarea exemplară a 
paznicului peste ani de zile în fața celorlalți pădurari, este, ca 
tot ceea ce a scris d. Brătescu-Voineșşti, prilej firesc de a lua con- 
tact cu întreaga sa operă. Dintre faptele alăturate, nimeni nu 
poate ști sau alege contribuția imaginaţiei autorului de partea 
reală, văzută și apoi transcrisă. Este adevărat că orice scriitor 
pornește dela o serie de intuiţii, dar de regulă prelucrarea acestor 
intuitii şi întregirea lor pe cale de născocire întrece la oricare alt 
nuvelist român proporția de realitate. Literatura din In Lumea 
Dreptăţii şi Întuneric şi Lumină pare mai mult o ridicare directă 
de întâmplări de pe planul imediat al vieţii de toate zilele. Este 
ceea ce însuși autorul confirmă de altfel în conferinţa dela Facul- 
tatea de Litere, cerută de d. profesor Caracostea (cunoscutul 
autor al studiului Poetul Brâtescu- Voinești) şi “publicată în Din 
Pragul Apusului. Pană 'Trăsnea are slăbiciunea grădinii de flori 
ca și tatăl scriitorului, Neamul Udreștilor descrie ceva «din ne- 
înțelegerea din căsnicia părinților », Mişu Gerescu din Scrisorile 
lui Mişu Gerescu este Alexandru Voinescu «fratele mamii, fost 
Căpitan de Geniu, cel mai extraordinar povestitor pe care l-am 
întâlnit în viața mea», Blana lui Isaia cuprinde o întâmplare 
adevărată, Inimă de Tată fixează literar « neliniști » părintești şi 
tot astfel mai departe: mediul familial poate fi identificat la tot 
pasul fie în eroi, fie în peisajul de cele mai multe ori restrâns 
la grădină. In aceeași conferință, găsim formulată și norma arti- 
stică, în respectul căreia și-a scris literatura d. Brătescu-Voinești: 
« Scriitorul nu trebue să depășească limita credulităţii cititorului, 
el e dator să fie mai veridic decât realitatea însăși, să se silească 
din toate puterile ca nu cumva cititorul să-și zică: asta nu poate 
fi adevărat, aici autorul alterează adevărul! >. 


Dar mai ales legătura dintre Moş Vasile Drozman şi restul 
operei devine evidentă în ceea ce privește structura lui sufletească. 
Era el într'adevăr «câine»? Nu tocmai. Căci fusese nespus de 
primitor când să găzduiască pe necunoscutul dela Vatra Dornei 
şi fiindcă avea să fie văzut peste câțiva ani mângâind cu nesfâr- 
şită duioşie pe fata unei femei care era să-i fie nevastă pe vre- 
muri. Câine, nu; dar câine al datoriei, da. Moş Vasile face astfel 
parte din oamenii pătrunşi de respectul lucrului oprit. Era paznic 
şi pentru rolul de paznici ai câte unei anumite îngrădiri par a fi 
create și personajele celelalte ale literaturii d-lui Brătescu-Voi- 
nești, Cuviinţa, datoria, respectul, devotamentul, abnegaţia, sen- 
timente care asigură buna rânduială în societate, formează 

materia artistică a tuturor povestirilor sale. La nici un alt scriitor, 
caracterele nu pot fi luate atât în accepţia literară a cuvântului 
cât şi în cea morală. Pentru subtilitatea ei necăutată de nuanță 
educativă, pentru cultul familiei și sentimentele sociale din care 
acestă literatură a răsărit, azi — când proza noastră s'a deschis, 
după cum am văzut la începutul cronicii de față, celor mai felurite 
zdruncinări sufletești — îi şade bine numele de literatură ve- 
nerabilă. 
VLADIMIR STREINU 


INAINTE DE MIRACOLUL GREC 


Dela palatul lui Minos, din Knos, și până la metafizica pla- 
tonică, drumul e greu și întortochiat. Rădăcinile gândirii gre- 
cești sunt împlântate în multe părți din Asia Mică, în Creta, 
în Tracia, şi poate chiar mai departe, în Lydia, Iran și Egipt. 
Din toate aceste geografii spirituale s'a alimentat geniul grec. 
Efortul său de asimilare și creație rămâne şi astăzi miraculos, 
chiar după ce s'a început să se cunoască civilizațiile cretane şi 
cicladice, după ce lumea egeeană și culturile afrasiatice au fost 
aduse la lumină. A recunoaşte « miracolul » acestui efort de creaţie, 
nu înseamnă a nesocoti, totuşi, fluviile pre-helenice și extra-helenice 
care au alimentat și, în bună parte au orientat, geniul grec. În 
asemenea probleme complexe, unde trebue să ţii pasul desco- 
peririlor arheologice din toată Mediterana, să urmăreşti studii 
de orientalistică, de istoria științelor şi de istoria religiunilor, 
e greu de păstrat o justă măsură. E greu de a nu lua «atitudine»; 
adică de a nu explica « miracolul grec» numai prin Orient, sau 
numai prin Creta, sau numai prin «pelasgi ». Cel dintâi, și cel 
mai serios merit al cărții d-lui Pierre-Maxime Schuhl — Essai 
sur la formation de la pensée grecque (Alcan, 1934) — este lipsa 
sa de «atitudine» şi de «noutate». In aproape patru sute de 
pagini de text — cele mai multe acoperite pe trei sferturi de 
note — se spun foarte puține lucruri «originale ». Dar se adună 
o enormă informaţie, bine culeasă, direct dela sursă, și bine di- 
stribuită, informaţie care n'ar fi putut străbate altminteri până 
în cercurile nespecialiştilor, pentrucă zăcea înmormântată în « Bu- 
letine », « Arhive » şi « Contribuţii » inaccesibile. S'a lucrat atât 
de mult în ultimele decenii asupra culturilor pre-helenice, încât 
niciodată nu știi bine de unde să începi și unde să te oprești. 
Volumele lui Sir Arthur Evans sunt ciclopice, și ele nu epui- 
zează, totuşi, ceea ce se ştie astăzi despre Creta. Câteva rafturi 
sunt neîncăpătoare pentru a aduna publicaţiile pe zece ani referi- 
toare numai la civilizația mikeniană și cicladică. 

Problema influențelor orientale a căpătat astăzi o cu totul 
altă formă decât pe vremea când se vorbea despre «Thales și 
Egiptul » sau « Pithagora şi India ». Dacă n'ar fi decât descifrarea 
limbii hitite, sau lumina puternică pe care orientaliști ca Przyluski 
și Scheftelowitz, iranișşti ca Schaeder şi Wesendonk au aruncat-o 
asupra multiplelor izvoare de spiritualitate iraniană — şi încă as- 
pectul lucrurilor ar fi fundamental schimbat, Tot mai mult se 
impune capacitatea excepţională de influenţe și fertilizări spi- 
rituale, de care a dat dovadă Iranul. Dacă am putea vorbi cu 
mai multă siguranță despre «seminţiile iraniene », ar trebui să 
admirăm virtuțile lor civile, organizaţiile lor în Sudul Rusiei, 
în părțile Daciei, în Asia de Vest, în Nordul Indiei, pe platoul 
iranian, Dar ceea ce nu ni se îngădue, încă, să afirmăm asupra 
«rasei iraniene », putem constata în legătură cu puterile sale 
spirituale. Intuiţiile cosmologice şi morale ale iranienilor au fost 
acceptate şi asimilate de aproape toată lumea mediteraneană şi 
europeană. Cât de mult a influenţat angiologia indiană şi judaică, 
cosmologia greacă și morala întregii Europe de mai târziu (dela 
Zarathustra și până la Faust continuitatea e impresionantă: lupta 
dintre ÎIntunerec și Lumină, între Bine şi Rău, puteri cosmice, 
reale, deopotrivă) sunt lucruri care se știu, Este mai puțin 
cunoscută capacitatea de rezistență a acestor intuiţii. Ele se îm- 
potrivesc, cu succes, căci înfluențează, oricăror culturi străine, 
care, într'un anumit moment istoric, au pus stăpânire pe o anu- 
mită seminție iraniană. În creștinism, a provocat marea schismă 
manicheistă, care a străbătut întreaga Peninsulă Balcanică și a 
ajuns până în Sudul Franţei și pe țărmurile nordice. Pretutin- 
deni unde a ajuns această schismă, sub feluritele ei forme (bo- 
gomilism, albingensi, etc.), a creat sau a localizat legende şi mi- 
turi. Folklorul balcanic şi folklorul nordic (legenda «sfârşitului 
pământului », ragna-rök) sunt unite tocmai prin elementele acestea 
iraniene. Puterea de rezistență a spiritualității iraniene s'a verificat 
şi în cazul islamismului. Sufismul este în bună parte o creaţie 
persană. Cultura arabă a fost pătrunsă şi dominată de sânge 
iranian, Influențele arhitectonice se recunosc atât în bisericile 
bizantine cât şi în întreg «stilul » irano-arab care a orbit cândva 
lumea civilizată dela Pirinei până în Himalaya... 


M'am oprit câteva clipe asupra acestui exemplu de «influență 
orientală », ca să pun în evidență cât de schimbate sunt astăzi 
perspectivele în această mult dezbătută problemă şi ca să pre- 
cizez, în acelaşi timp, o metodă de lucru. Nu orice «influență» 
poate fi luată în seamă în explicarea unei culturi. Numai acele 
intuiții, care pornesc dela un neam creator, care sunt purtate 
de acest neam pretutindeni unde ajunge el, care dovedesc oare- 
care polivalență — adică pot fi asimilate de mai multe culturi 

străine — numai asemenea intuiții trebuesc luate în seamă. Cazul 
iranienilor este un excelent exemplu. Capacitate creatoare ex- 
cepțională : influențează și preface absolut toate culturile cu care 
vine în contact (indiană, judaică, greacă, creştină, islamică); 
creează şi poartă cu sine mai ales întuzți fundamentale (dualism; 
« sfârşitul pământului »; angiologie ; cosmologie) — intuiţii care pot 
fi uşor acceptate de orice neam şi de orice cultură. 

In cazul Greciei, Sir Arthur Evans a dovedit cu prisosință 
că întreaga religie organizată în jurul unei Mari-Zeiţe și a impli- 
caţiilor ei (cultul arborilor, şarpele, porumbelul, etc.) este de 
origine cretană. Structură religioasă net deosebită de cea a «ele- 
nilor » clasici — care au elaborat o religie «olimpică », apolonică, 
virilă, continentală. In această privință, aportul civilizației cre- 
tane, în marea sinteză grecească de mai târziu, e incontestabil. 
Fie că pretutindeni, în Marea Egee, s'a organizat la o anumită 
epocă cultul Marii-Zeiţe, fie că a fost direct importat din Creta, 
important este faptul că simbolismul teluric și demetric, elementul 
vegetal şi feminin, care apare cu atâta violență şi atât de fertil 
în cultura grecească, este exprimat prin forme cretane. Aportul 
cretan este, în acest caz, bine delimitat; pe de o parte, experiențe 
spirituale oarecum exterioare culturii grecești sunt răspândite și 
capătă chiar o anumită supremație în Grecia; pe de altă parte, 
aceste experiențe sunt exprimate prin formule cretane. Un aport, 
deci, și de conţinut şi de formă. Că această «formă», această 
4 expresie », este simbolică și mitică, nu are prea mare impor- 
tanță. Creta participa încă la o cultură pre-alfabetică, întru nimic 
inferioară culturilor de tip alfabetic. Mitul, simbolul, iconografia, 
pot exprima tot atât de precis, nu numai un «stil» global de 
existență (cum se crede), ci şi nuanțele, excepţiile, valorile mi- 
nime. (Nădăjduesc să dovedesc aceasta printr'un studiu de apro- 
piată apariție asupra simbolurilor în culturile austro-asiatice şi 
oceaniene. E suficient să ne amintim, deocamdată, de rolul atât 
de complicat pe care îl joacă jadul în civilizaţia chineză. Prin 
forme, colori, embleme, ritmuri şi sunete, pietrele de jad, aşe- 
zate în brățări, purtate într'o anumită ordine, pot exprima un 
număr neînchipuit de nuanțe. Bunăoară: sunt fata unui proprietar 
din districtul cutare, am 18 ani, sunt logodită, îmi place primă- 
vara, prefer cutare pasăre şi cutare floare, etc. Toate acestea sunt 
exprimate deodată prin ritmurile şi colorile jadului, şi sunt 
accesibile oricui. Deoarece caracteristica civilizaţiilor extra-alfa- 
betice, care folosesc simboluri și embleme în loc de formule orale 
sau scrise, este ecumenicitatea lor şi ceea ce am putea numi 
« imediatitatea » lor,—un copil ca şi un bătrân, un om cultivat 
ca şi un ignorant, poate înțelege direct și dintr'o singură aruncă- 
tură de ochi tot ceea ce intenționează să-i comunice emblema 

și simbolul. Virtutea de comunicativitate a semnelor a scăzut 
simţitor în culturile de tip alfabetic, unde ignoranţa, vârsta, clasa 
socială, specialitatea, sunt obstacole în calea înțelegerii unei idei 
sau unui sentiment, când ele sunt formulate altfel decât oral). 
ag Ca să ne întoarcem la cartea lui Schuhl, atât de bogată în 
sugestii, tocmai pentrucă e bogată în probleme, vom spune că 
autorul încearcă să prindă «rădăcinile » gândirii greceşti în foarte 
multe locuri, şi foarte departe. Se vorbeşte în această carte de 
« souillures et purifications; imprecations, defixions et presages; 
magie météorologique et agraire; ordalie, serment et mantique; 
incubations et médecine ». Am transcris numai sumarul primei 
părți, care nu cuprinde mai mult de cincizeci de pagini. In partea 
a doua, închinată principalelor etape ale evoluţiei religioase până 
la Homer, se vorbește despre religia cretană, despre acheeni, 
Mikene şi Homer. Urmează apoi studiul milesienilor, al « gândirii 
mistice » (Eleusis, cultul lui Dionysos, orfismul și pithagoreismul), 
a presocraticilor metafizicieni, a sofiştilor, ştiențiaților și tehni- 
cienilor. După cum se vede, P. M. Schubhl pleacă dela «su- 
perstiții » şi obiceiuri populare, multe din ele nefiind nici măcar 
creaţia exclusivă a mediteraneenilor, ci aparţinând întregii ome- 
niri în faza etnică, și ajunge la Platon. (Asupra acestui filozof 
a publicat de altfel un întreg studiu — Platon et lart de son temps— 
şi făgădueşte să revină într'o lucrare de mari proporţii). Metoda 
aceasta de a proceda, deși a fost uneori aspru criticată (cf. sân- 
geroasa recenzie pe care i-o dedică James T. Allen în Isis, Sept. 
1935, p. 469—470), ni se pare și justificată, şi foarte fertilă. 
Este o încercare eficace de a lega etnografia de istorie şi spiritua- 
litatea populară, anonimă, de istoria filozofiei. Când Henri Berr 
şi-a publicat primul volum de « Avant-propos » la seria Evolution 
de humanité, A. van Gennep a scris în « Mercure de France» 
o destul de ironică recenzie, întrebându-se dacă istoria mai poate 
fi considerată o «ştiinţă a veacului XX ». Intr'adevăr, veacul no- 
stru a descoperit nu numai etnografia — cum crede van Gennep — 
ci şi «stilul», importanţa colectivităților în elaborarea marilor 
sinteze spirituale. Este mai puțin important, crede Van Gennep, 
de a cunoaşte istoria unui faraon sau a unui rege medieval, 
decât de a cunoaşte istoria unui obicei sau a unei instituții. 
Pe de o parte, pentrucă în cazul dintâi niciodată nu vom putea 
avea toate documentele, şi chiar când le-am avea (exemplu, istoria 
contemporană, Războiul cel Mare), ele nu sunt semnificative, 
referindu-se la indivizi, la grupuri de indivizi, la evenimente tre- 
cătoare, la tonjuncturi unice; pe de altă parte, istoria unui individ 
sau a unei epoci studiate prin faptele indivizilor săi de seamă 
este un lucru exterior, căci la ea n'a participat o întreagă comu- 
nitate, n'a modificat viața unei întregi comunități, decât întâmplător 

şi trecător. Metoda etnografică — în care se cuprinde so- 
ciologia, dar în care nu domină ea — poate da seama de adevărata 
istorie a omenirii, adică de trăirea ei reală, de descoperirile ei 
colective, de progresul sau regresul ei; în orice caz, de o istorie 
pe care am făcut-o foți oamenii și la care toți oamenii ţin, do- 
vadă că o păstrează și o folosesc. 


Controversa aceasta dintre «istorici» şi «etnografi» nu este, 
de sigur, decât la începutul ei. De partea cărora va fi izbânda, 
în acest veac al «colectivismologiilor » de tot felul, se întrevede 
de pe acum. Nu numai pentrucă etnografia ne ajută să reconsti- 
tuim istoria totală a grupurilor umane, ci şi pentrucă prin ea 
ni se revelează «stilurile » feluritelor culturi, stiluri organice, de 
« psihologie abisală » cum spune Lucian Blaga, la care au par- 
ticipat, cu sau fără voia lor, chiar cei mai geniali creatori. Stu- 
diile în legătură cu stilul culturilor ne ajută să evităm și cum- 
plitele erezii marxiste ca și insuficienţele sociologiei. 

Pierre-Maxime Schuhl n'a avut în vedere nici o ipoteză 
asupra «stilului » elen, nici o interpretare fenomenologică a filo- 
zofiei pre-aristotelice. D-sa s'a întrebat însă, întrucât multiplele 
eredităţi extraraţionale — fie ele populare, ca Marea-Zeiţă din 
Creta, fie aparținând unor anumite elite, ca orfismul —au fer- 
tilizat şi au modificat gândirea greacă. A descoperi originea extra- 
rațională, «sacră », a tuturor instituţiilor şi chiar a celor mai pro- 
fane instrumente de comunicare, cum e de pildă moneta (cf. 
p. 158 despre studiile lui Laum asupra originii rituale a banilor 
şi măsurilor) este un exerciţiu fascinant și destul de primej- 
dios, la care au aderat aproape în totala lor majoritate savanții 
ultimelor decenii. Se cunosc astăzi un număr impresionant de 
fapte asupra acestui lucru. Problema pe care Schuhl şi-a propus 
s'o rezolve — adică, înainte de toate, s'o expună în datele ei atât 
de complexe — este însă și mai delicată, D-sa se întreabă în ce 
măsură aceste bogate şi diverse eredități au pătruns în filologia 
propriu zisă; adică, în ce măsură «stilul» de viață pre-helenic și 
popular, a putut să fie exprimat filosofic. Fără a ne da răspun- 
suri nete și definitive la toate problemele pe care le ridică, 
Schuhl constată un număr impresionant de fapte în legătură cu 
rezistența elementului extra-helenic. Rezultatele acestea pot fi con- 
firmate şi în alte zone de cultură. Bunăoară în India, unde cea 
mai populară filozofie, Yoga, nu este — așa după cum am încercat 
să dovedim într'o carte recentă — decât formularea, în termeni 
de filozofie «indo-ariană », a unor străvechi intuiții autohtone, 
pre-dravidiene şi pre-ariene. 

De altfel, întreaga serie de fapte pe care le discută Schuhi 
își pot găsi corespondențe și lămuriri în alte zone de cultură. 
Recitiţi fragmentul din Empedocle dela pagina 304 şi comparaţi 

cu acei înţelepţi taumaturgi taoiști, pe care Marcel Granet 
(La pensée chinoise, p. 501 și urm.) i-a înțeles și comentat atât 
de bine. Aceeași concepție magică-filozofică, aceleași tehnici spi- 
rituale, aceeași viață. Comparaţi de asemenea «sofiştii » cu pari- 
vrâjakas din timpul lui Buddha. Și unii și alții sunt filozofi 
sau asceți «rătăcitori », umblând din cetate în cetate pentru a 
susține anumite teme, oricare, în legătură cu Cosmosul sau cu 
norocul în dragoste, Lupta lui Socrates împotriva sofiștilor ne 
aminteşte lupta lui Buddha împotriva acestor parivrâjakas. 


MIRCEA ELIADE 


NOTĂ LA UN ROMAN FEMININ 1) 


Am mai remarcat și altădată lipsa de frivolitate a literaturii 
femeilor. Pare curios, dar femeile aduc în literatură un accent 
de gravitate, ce contrazice prejudecățile noastre despre uşu- 
rința lor. 

Băgaţi de seamă că nu există opere satirice scrise de femei? 
Mă și întreb dacă există propriu zis un humor feminin. Anu- 
mită ironie, da. Anumită ingenuitate, de sigur. Dar și ironia lor, 
şi ingenuitatea lor au un gust de melancolie, care le împiedică 
să meargă mai departe de zâmbet. 

E ușor de verificat această observație în literatura engleză, 
unde femeile formează o adevărată familie psihologică dela George 
Elliot prin Jane Austen și surorile Brontë, până la Virginia Woolf, 
Rosamond Lehman, Katherin Mansfield sau Mary Webb. Linia 
lor comună nu ni se pare a fi aceeași gtavitate de simtire? 

Lucrurile nu mi se par diferite în Franţa, unde Géneviève 
Fauconnier sau Louise de Vilmorin (aceasta din urmă, autoarea 
unei cărți mai puţin cunoscute, «Sainte Unefois», admirabilă 
prin grația ei simplă și în același timp fastuoasă) oferă în peisajul 
literar francez, aspecte sufletești de o curiozitate, pe care numai 
măsura şi tactul o împiedică să devină solemnă. 

Şi nici Colette nu infirmă remarca noastră, — Colette mai 


.f. vie 


subtile din câte literatura de astăzi ne poate înfățișa. 

Dacă ne întoarcem spre literele române, prezența femeilor 
se distinge prin același spirit, pe care l-am numit «grav », prin 
acelaşi refuz de frivolitate. 


2) Lucia Demetrius, Tinerețe. Roman. Fundaţia pentru literatură și artă 
« Regele Carol 11». 

Hortensia Papadat-Bengescu, Ticu Arhip, Henriette Yvonne 
Stahl, Sanda Movilă 1) şi, acum de curând, Lucia Demetrius 
surprind prin accentul patetic al scrisului lor — patetic chiar când 
acest scris are preciziunea și luciditatea d-nei Bengescu sau a 
d-rei Arhip, amândouă prozatoare de mare concizie artistică, 
Singură d-ra Otilia Cazimir — dintre scriitoarele care justifică 
atenţia criticului — aduce o notă de «badinerie» şi de humor, 
care, când nu recurge la efecte de cronică rimată, se învălue şi 
ea într'un uşor sentiment de tristețe, 

Nu vreau să abuzez de această observație şi nici să-i dau 
semnificație de lege generală. In deobște însă, literatura femeilor 
mi se pare a fi o literatură de atmosferă gravă. Oricum, nu cunosc 
un exemplu de scriitoare sceptică. Cel mult dezabuzată — dar nici- 
odată sceptică. 


* 
* * 


Nu gândesc pentru prima oară acest lucru și nici nu-l scriu 
pentru prima oară. Dar lectura cărții de curând apărute, a d-rei 
Lucia Demetrius — Tinerețe — îmi reamintește o sumă de re- 
flecţii cu privire la literatura feminină. Mi le reamintește și mi 
le verifică. 

Imi dau seama că orice generalizare este riscată şi că, mai 
ales, orice judecată globală despre scrisul femeilor este abuzivă. 
D-ra Demetrius protestează într'un loc, cu destulă violență, îm- 
potriva acestei maniere de a gândi. 

«E stupid ce spune, nu pot să sufăr bărbații care « cugetă » asupra 
femeilor ». 

Totuşi romanul său este aşa de mult, așa de vizibil, așa de 
adânc o carte scrisă de o femeie! 

In primul rând, prin anumită fervoare sentimentală, directă, 
exaltată, excesivă, 

Primele pagini, paginile în care se vorbeşte despre jocul lui 
Moissi, au o devoțiune lirică, care sub condeiul unui bărbat 
mi S'ar părea indiscretă, 

« Tot frumosul pe care l-am crezut e cu putință. Am fost 
martori aşezaţi, acolo, la un pas, la coborirea Duhului Sfânt 
în om, la supranaturalul ca o rază într'un om pe care-l face stră- 
veziu, şi anormal, și extraordinar, şi foarte om...» 

« Aseară actorul Moissi n'a fost un om, a fost o faptă, după 
săvârşirea căreia am plecat cu miezul sufletului scos din coaja 
indiferenței .. . ». 


1) Nu atât în romanul ę Desfiguraţii», prea inegal după credința mea, 
cât în unele din nuvelele sale şi, mai ales, în excepţionala bucată t1s mi- 
nute ? — bucată de cea mai severă antologie — apărută în R. F. R. 

Asemenea accente de fervoare sunt numeroase în carte și ele 
întreţin o tensiune patetică, dezarmantă prin sinceritate, dar și 
prin lipsa ei de rezervă şi stăpânire. 

« Am alergat — îi spune eroina cărţii pictoruluij Vladimir Lascăr, 
atunci când îl cunoaște întâia oară —am alergat câteva zile să 
te caut, eram în trecere prin București, voiam să cunosc pictorul 
şi omul din care au țâșnit și pasiunea și arta...». 

Acest fel «presant» de a vorbi —ţinându-l parcă de mâini 
pe cititor şi privindu-l în ochi — acest fel de a vorbi cu sufletul 
la gură, dintr'o nevoie urgentă de a crede și de a te face crezut, 
este un defect de adolescență sau de feminitate extremă. Sunt 
elanuri pe care un bărbat — din lene? din pudoare? din indi- 
ferență? — nu le va exprima niciodată. 

Aceste elanuri, pe jumătate frânte, pe jumătate descurajate, 
fac melancolia întregii cărți, o carte în care trei «fete singure, 
bolnave de dragoste » își întrețin reciproc, îşi exaltă reciproc o sumă 
de iluzii puerile, de așteptări zăpăcite, de întrebări fără răspuns. 

E un exces de sensibilitate în acest mic roman, exces ce dă 
fiecărui gest înțelesuri disproporționate și fiecărui cuvânt rezo- 
nanțe care îl depășesc. De aici, bogăţia — uneori confuză — de 
colori, de senzaţii, de nuanțe. De aici, un sentiment continuu de 
freamăt, de copleşire, de pierdere. 

«În piață două precupeţe și-au aşezat coșurile vinete. Sunt 
flori ! Flori care se grăbesc înaintea primăverii, înaintea vântului 
care miroase crud, înaintea aerului care se albăstrește, peste ză- 
pada netopită. Sunt ghiocei, nu brebenei, poate brebenei vineţi, 
cu cozi scurte, fragede.. 

« Li iau în mâini și nu mai ştiu ce să fac cu ei. I-aș vrea pe obraz, 
pe ochi, pe buze, aş vrea să-mi pot desface nu haina la piept, chiar 
pieptul ca pe o armură; să strâng primăvara asta grăbită, umedă, 
rece, dulce, vioaie, înăuntrul meu, cât mai în mine, mai aproape 
de tot ce tremură acum în fața primăverii, de tot ce doare și se 
mistue. .. ». 

Mereu aceeași sensibilitate dureroasă până și în bucuriile ei, 
mereu aceeaşi febrilitate care-şi excede cuvintele. Pasajul este de 
altfel foarte frumos: un mic poem de graţie, de tristețe, de iubire 
difuză, așa cum se găsesc foarte multe în paginile acestui volum. 

E cu adevărat o carte de tinerețe. Nu ca semnificaţie literară 
— căci d-ra Demetrius scrie cu o surprinzătoare siguranță în 
notații și cu mijloace remarcabile de stil. Este însă o carte de ti- 
nerețe prin atmosfera ei, prin colorile ei crude, chiar prin obo- 
seala ei în anumite momente, oboseală de Martie în amurg, 
când simţi împrăștiate și încă nesigure, puterile de viață așteptând 
undeva în aer, undeva în pământ, un semn care trebue să vie. 


* 
* * 

Roman de tinerețe, cartea d-rei Lucia Demetrius mai este şi 
un roman de iubire. Cititorii lui Stendhal și ai lui Proust vor re- 
găsi aici gânduri vechi despre jocul dragostei, despre treptele 
uitării, despre păcăleala dramatică a aşteptărilor inutile. Le vor 
găsi, nu sub formă de reminiscenţe literare — deşi și asta se 
poate și nu e de loc reprobabil—ci prin intuiţia directă și 
sinceră a suferinței. 

Dacă uneori eroina cărţii face reflecții naive despre bărbaţi 
(« Dacă noi ne păcălim, de ce nu ne trezesc ei? De ce sunt lași sau 
mincinoşi? . .. ») — nu e mai puţin adevărat că, de cele mai multe 
ori, paginile sale de analiză sunt de o rară subtilitate. Cursele 
psihologice ale amorului, chinul organizat al geloziei, sofismele 
acestei gelozii, jocul obositor de iluzii şi renunțări, totul este 
evocat cu un simţ de poezie, care face dovadă de autenticitatea 
cărții şi de vocaţia literară a scriitoarei: 

« .. . Dragostea mea e un pian cu coarde moarte, nu pot cânta 
toată claviatura, sunt clape cărora nu le corespunde nimic, sunt 
zile cărora nu le corespunde nimic »— spune undeva d-ra De- 
metrius, explicând admirabil impresia de oprire pe loc, de som- 
nolență şi descompunere, pe care unele fragmente ale volumului 
său ţi-o lasă, ca pe un gust de cenuşă fină şi zadarnică. 

Dar clapele moarte ale acestei sensibilități sunt răscumpărate 
de alte nenumărate clape vii, sensibile până dincolo de limitele 
unei cunoştinţe obişnuite, clape ce răspund unor atingeri abia 
perceptibile. Nu pot transcrie toate notaţiile sale, demne de a fi 
reținute — dar un cititor atent va fi cucerit de precizia expresiei, 
de fineţea sensaţiei, de suavitatea imaginii — toate pornind nu 
atât dintr'un efort de artă, cât din bucuria spontană a unei sim- 
tiri ce-și găseşte expresie și realitate în scris. 

« Tinerețe» e o carte care dă ecouri noi unei drame de tot- 
deauna: iubirea. 

MIHAIL SEBASTIAN 


FÂNTÂNA BLANDUZIEI 


Titlul celebrei piese a lui Alecsandri este inspirat, după cum 
se știe, de o odă a lui Horaţiu (III, 13), adresată izvorului Ban- 
dusia. 

In general, se crede că Alecsandri a comis o greșeală când a 
scris Blanduzia, introducând un 1 care nu se găsea în originalul 
latin. Problema a fost dezbătută imediat după apariția volumului.. 
In revista Contemporanul din 1883, la pag. 513, sub titlul Zgno- 
ranță clasică, Clasicus (loan Nădejde?) atacă pe Alecsandri şi 
Academia Română pentru ignoranţa de care au dat dovadă, primul 


406 ” REVISTA FUNDAȚIILOR REGALE 


scriind, iar a doua acceptând fără să protesteze, pe l din Blanduzia. 
In aceeași revistă şi în același volum, la pag. 582 și urm., Verax 
(loan Nădejde) răspunde unui articol din Voacea Prahovei dela 
26 Februarie 1884 (se vede că fasciculele Contemporanului apăreau 
cu întârziere), unde un anume Zantip a susținut că Blandusia este 
forma corectă, deoarece aceasta se găsește înregistrată în unele 
dicționare. 


Că Alecsandri nu era singur responsabil de existenţa acestei 
forme, ne-o dovedește între altele faptul că, în prefața pe care 
i-a dat-o la ediția princeps, D. C. Ollanescu (Ascanio) scrie şi 
el Blandusia. 

Dar se vede că lumea s'a lăsat impresionată de atacurile lui 
I. Nădejde. În adevăr, în traducerea germană a piesei, publicată 
la Viena în 1885, găsim peste tot forma Bandusia. E posibil ca 
această corectură să provină nu dela Alecsandri, ci dela traducătorul 
său, Edgar Herz. Ascanio însă, în poezia pe care o publică în 
Almanachul Soc. Acad. România jună, Viena, 1888, vol. II, pag. 
115 și urm., deși scrie Blandusia în text, pune în motto versul 
O fons Bandusiae, scris astfel; iar în traducerea odelor lui Horaţiu 
pe care a publicat-o în 1891, scrie Bandusia, și adaogă în notă: 
«texturile comune dau și Blandusia iar pentru confirmare ne 
trimete la Anthon Charles, Works of Horace, London, 1863 (n'am 
putut vedea această lucrare), 


Se poate deci foarte bine ca Alecsandri să nu fi făcut altceva 
decât să fi reprodus cu fidelitate forma pe care a citit-o în editia utili- 
zată de el, fie cu ocazia redactării piesei, fie, mai probabil, pe 
vremea când era elev, la Iaşi sau la Paris. Unele dintre manu- 
scrisele lui Horaţiu (între acestea și așa numitul Reginensis, din 
secolul al IX-lea) prezintă varianta Blandusiae în loc de Bandu- 
siae, şi această variantă apare și în textul a doi comentatori din 
antichitate. Ea a figurat multă vreme în textul lui Horaţiu. Iată 
ce scrie celebrul filolog englez Bentley, în ediția sa tipărită la 
Amsterdam, în 1713:... «deoarece nu s'a aflat de nicăieri nimic 
despre originea acestui nume și nimeni n'a pomenit vreodată 
de el, de ce ne-am încăpățâna să nu urmăm, dintre manuscrisele 
care în această chestiune formează s singura noastră mărturie, pe 
cele mai vechi și cele mai bune? Cred că forma Blandusiae au 
introdus-o oamenii ingenioși, fiindcă li se părea că un izvor drăguţ 
şi elegant este demn de numele blând ». 

Cu toată argumentarea lui Bentley, edițiile următoare păstrează 
mai toate pe Blandusia. De exemplu, găsim această formă în: 

ed. Dacier, Amsterdam, 1727, 

ed. Chr. Juncker, Lipsca, 1741 (exemplarul din această ediție 
aflător la Academia Română a aparținut lui C. Conachi, care l-a 
semnat la 29 August 1795), 

ed. Chr. Juncker, Lipsca, 1731, 

ed. J. Juventius, Avignon, 1805, 

ed. poliglotă Monfalcon, Paris și Lyon, 1834, 

ed. Neveu (cu traducere franceză, Blandusie), Dieppe, 1841, etc. 

Este adevărat că pe vremea când Alecsandri şi-a scris piesa, 
adică pe la 1880, mai toate ediţiile contemporane corectaseră pe 
Blandusiae în Bandusiae. S'ar putea deci presupune că poetul a 
văzut varianta, dar a admis forma din textele mai vechi, care, 
după cum spune Bentley, aduce aminte de adjectivul «blând». 
Dar nu e de crezut că Alecsandri urmărea bibliografia clasică 
germană, și nici nu putem să i-o cerem. loan Nădejde, care ştia 
toate și care era foarte intransigent în chestiunile de cultură, 
putea să i-o reproșeze, și încă pe un ton extrem de vehement, 
Noi însă găsim foarte natural ca poetul să se fi mulțumit cu ediția 
pe care o avusese pe vremea când studia autorii clasici în liceu. 
Că Alecsandri avea de mult în biblioteca sa pe Horaţiu, rezultă 
dintr'o scrisoare a sa din 1883, din care vedem că, la Mircești, 
...€« Luam pe rând cărțile din bibliotecă, le deschideam și le 
aruncam fără a simţi îndemnul de a le receti, când într'o seară 
am întâlnit pe Horaţiu !» (vezi I. Chendi, Fântâna Blanduziei, în 
Semânătorul, 1904, p. 581). 


* 


Altă problemă în legătură cu Fons Bandusiae este explicarea 
acestui nume şi a variantei Blandusia. Pentru editorii francezi 
(Plessis et Lejay, Villeneuve), Bandusia este un nume grecesc, 
care ar reflecta numele Pandos:a. In cazul acesta, este evident că 
Blandusta ar fi o greşeală, așa cum a arătat Bentley. 

Dar nimic nu dovedeşte că Bandusia ar proveni din Pandosta ; 
dimpotrivă, sunt mai multe piedici pentru această etimologie. 
In primul rând, p grecesc nu devine în latinește b (există, ce e 
drept, câteva cuvinte care au un b iniţial latin în locul lui p gre- 
cesc, dar s'a stabilit de curând că aceste cuvinte nu sunt de ori- 
gine greacă, ci atât Grecii cât și Latinii le-au împrumutat dela o 
populație stabilită de mai înainte pe țărmurile Mediteranei). Apoi 
nu este nici un motiv ca o să se fi schimbat în u, și mai sunt şi 
alte dificultăți în calea explicației pomenite. 

Se aduce argumentul că există în sudul Italiei mai multe locali- 
tăți numite Pandosia. Tocmai acest fapt însă este o dovadă că 
Bandusia are altă origine, căci ar fi greu de explicat de ce forma 
corectă s'a păstrat peste tot, numai aici nu, 

Localitatea natală a lui Horaţiu poartă numele de Venusia 
(azi Venosa). Cam în aceeaşi regiune (Lucania, Apulia, Calabria) 
se mai găseau localitățile Canuszum (azi Canosa), Brundusium (azi 
Brindisi), Genusium. I$ ușor de admis că Bandusia comportă şi 

ea aceeași terminaţie, ceea ce are importanţă atât pentru locali- 
zarea izvorului, cât și pentru stabilirea etimologiei. 

In adevăr, comentatorii nu sunt de acord în ce priveşte locul 
unde se găsea Fons Bandusiae: după unii, Horaţiu l-a cunoscut 
când era mic, la Venusia; după alții, izvorul era în tara Sabinilor, 
pe moşia poetului. Dacă admitem că numele este format ca Ve- 
nusia şi celelalte pomenite, ne va fi mai ușor să credem că prima 
ipoteză e cea justă; pentru a motiva oda, se propune următoarea 
soluţie: pe noua sa moşie, Horaţiu a botezat un izvor cu numele 
care-i aducea aminte de copilăria sa: Venusia. 

Sufixul cu care sunt formate toate numele pomenite nu este 
nici latin, nici grec. S'a stabilit că este de origine ilirică. In primul 
rând, se ştie că sudul Italiei a fost locuit de Mesapi, care erau 
înrudiţi cu Ilirii, iar în al doilea rând, trecerea din Iliria în sudul 
Italiei a fost totdeauna foarte ușoară (şi astăzi există în Italia nume- 
roase colonii de Albanezi), Mai mult decât atâta, sufixul -usus, 
-usia, -isia a fost găsit şi pe celălalt țărm al Adriaticei, în Iliria. 
Prin urmare sunt multe șanse ca Bandusia să fie un nume de 
origine ilirică. 

In cazul acesta însă, nu mai avem nici o dovadă peremptorie 
că forma Blandusia se datorește unei corupțiuni a primitivului 
Bandusia. E adevărat că manuscrisele care prezintă cea de a doua 
formă sunt mult mai numeroase, dar n'ar fi exclus totuși ca Blan- 
dusia să fie forma corectă, mai ales dacă ținem seamă că există 
alte nume ilirice care încep cu aceleași sunete: Blanda, Blandona, 
cum şi numele de persoană Blandus +), 

In orice caz, dacă e adevărat că Ilirii au avut un rol la for- 
marea naționalităţii și a limbii noastre, împământenirea Blanduziei 
în România de către Alecsandri poate apărea ca un simbol. 

AL. GRAUR 


PĂSTORITUL ÎN LIRICA NOASTRĂ 
CONTEMPORANĂ 


Străvechile ocupațţiuni ale ţăranului român au constituit 
— în mod firesc —un izvor viu de poetică inspiraţie. Păstoritul 
mai ales, ca una din primele lui îndeletniciri, a creat în juru-i 
o bogată poezie populară ce a înflorit realizând acea neîntrecută 
baladă a « Mioriţei », semn culminant și nedepășit al posibilităţii 


1) In privința numelor ilirice se pot consulta următoarele lucrări: Radu 
Vulpe, Gli Illiri dell Italia imperiale romana, în Ebhemeris Dacoromana, III, 
1925; Hans Krahe, Die alten balkanillyrischen geographischen Namen, Heidel- 
berg, 1925; Acelaşi, Lexikon altillyrischer Personennamen, Heidelberg, 1929- 

etice şi estetice a marelui anonim. Întinderea, strălucirea, varie- 
tatea și circulația motivelor păstoreşti au preocupat într'ufi mod 
intens pe folkloriștii noștri, în fruntea cărora se reliefează de sigur 
studiul d-lui Ovid Densusianu: « Viaţa păstorească în poezia 
noastră populară ». 

Că un astfel de organic subiect a putut să concentreze pe 
liricii noștri contemporani, e un fapt ce nu va mai pricinui 
deci mirarea nimănui. Tradiţionala ocupaţie a ţăranului român a 
atras dar cu farmecul ei general uman, cu forma primitivă a 
manifestării, cu situarea ei în cadrul firesc al naturii și pe poetul 
contemporan. Continunând linia studiului d-lui Ovid Densu- 
sianu, ca o naturală a lui prelungire, să urmărim acum « viața 
păstorească în lirica noastră contemporană ». 


"a" 

Intâmpinăm mai întâi în numeroase piese ale poeziei de care 
ne ocupăm, un aspect descriptiv al păstoritului, sensibil analog cu 
cel popular. Viaţa păstorească ne este zugrăvită sub înfățișarea ei 
dinamică, realizând continuu ideea mișcării, aşa cum şi cercetarea 


folklorică mai sus amintită o dovedeşte, cum « Miorita » însăși 
ne-o evocă: 


Pe-un picior de plai, Iată vin în cale, 
Pe-o gură de rai, Se cobor la vale 


Trei turme de miei 
Cu trei ciobănei. 


Lirica noastră contemporană insistă asupra acestei descripții 
a mișcării păstoreşti. 

Intr'una din cele mai emoţionante poezii ale sale, desprinzând 
din «zarea fără zări a gândului» o turburătoare şi viguroasă 
imagine a trecutului îndepărtat, Aron Cotruș notează în 4 Doina 
ciobanului » viziunea: 


Văd în fundul vremurilor ca printr'o ceaţă sură, 

Cât ochii visului cuprind 

Pe muntele ce se înalță către cer din uriașu-mi jind, 
In urma turmei lui 

Un cioban valah, domol suind 

Cu flueru-i vrăjit la gură. 


In spirit cu totul popular, imitând versurile în ritmica lor 
ondulatorie, același poet cântă: 


Peste creste ude, pe căi ce se curmă 
Saude, s'aude coborînd spre baltă 
turmă fără urmă în zarea cealaltă, 

ce amintesc de foarte aproape versurile populare: 


Se-aude, se-aude 
Departe la munte 


din a treia variantă a « Mioriţei », ce-o găsim în culegerea d-lui 
Ovid Densusianu (« Viaţa păstorească. . .x, vol. II, p. 127). 

O precipitare a cobortrii ciobănești ne întâmpină și la Jon 
Pillat în « Mureșanu n: 


Ca un puhoi de apă ce după ploi s'a scurs 
Din Retezat vin bacii în sarică de urs... 


sau cu o şi mai generală viziune a mișcării ce cuprinde prin ase- 
mănare până și dealurile peisajului, la care se adaogă amintirea 
culturală a picturii, același poet în « Cel din urmă»: 


Dar dealuri povârnite se împungeau spre munte, 
Când am zărit cioporul de oi albind şi?n frunte, 
Cu bâta după spate şi cu căciula sură, 

Ciobanul ce coboară pe plai ca din pictură. 


Neîncetata mişcare a păstorului, nesfârşitele lui migraţiuni,. 
i-au imprimat acel « dor de ducă » de care toată viața lui — chiar 
atunci când își părăsește profesiunea — nu se mai poate des- 
părți, la fel ca în «Jon Codru » a lui Aron Cotruş: 


din ce-am avut mi-a rămas: dorul de ducă, 
un fluer bătrânesc și o măciucă. 


Din amintirea aceloraşi migrațiuni păstoreşti, accentuând 
ideea parcurgerii libere a spațiului și timpului, în afară de orice 
constrângere a civilizației, cu un sentiment al familiarității ce 
îmbrăţişează larg cosmosul, construește Tudor Arghezi cunoscuta 
lui « Închinăciune »: 


Când păstoream cu turmele pământul 
Şi ne mutam ușori, din loc în loc, 
Şi nu ştiam unde ne-a fi mormântul 
Şi vieţuiam cu zarea la un loc 

Şi ne sculam cu soarele deodată 

Şi ospătam pe-o margine de apă 

Şi ne urma vecia ca o roată 


spre a încheia apoi cu o notă de universală intimitate: 


Şi ne simţim acasă, în cer, ca 'ntr'o odaie, 

Aspectul descriptiv al păstoritului nu dezvoltă însă — în 
lirica vremii — motivul mişcării numai. Alte înfățișări ale vieții 
ciobănești sunt de asemeni surprinse, întregind cu multiple 
perspective tabloul păstoritului în poezia contemporană. Alături 
de obiceiurile ce purced din vremuri de adâncă și tainică pă- 
gânate: 


La rădăcinile brazilor, lângă blestemul cucutelor 
ciobanul pune pământ 
peste mieii ucişi de puterile codrului. 


(L. Blaga: 4 In munţi»). 


numeroase poeme contemporane descriu, cu un robust realism 
uneori, cu o rafinată simplicitate alteori, momente din viața 
turmelor. Adrian Maniu zugrăveşte astfel de aspecte în « Ciobanul 
bătrân» sau 4 Turma » din care desprindem versurile de-o rară 
și naturală frăgezime care sunt: 


După ce ciubarele adunaseră laptele spumat 
Mieii cu picioarele reschirate se îmbulzeau lovind ugerul uscat. 


sau cu acelaşi sentiment al firescului, versurile lui V. Voiculescu 
din «În prour de primăvară »: 


Oi sive, crud, fătate, răsleţe pasc în urmă, 
Cu miei priori sub uger îngenunchiaţi să sugă 


sau grea la substanța autenticității istorice, zgronțuros plasti- 
cizată în lexic rural, descripția: 


Caraula cerului, carul mare, proptit pe Negoi 
Buciumul nu mai gomăna fără de-ogoi. 
Stâna doarme. Pândar un foc de târşi 
Mocnind mistuit între bolovani. 
Sub sarici, zgribuliţi, păstori agatârși. 
($ Centaurul +). 


direcție descriptivă de o autenticitate realistă ce culminează în 
exacta plasticitate cu care L. Blaga tratează tabloul vizual şi 
auditiv din « Mă odihnesc lângă o piatră de hotar »: 


O copilandră mulge-o vacă; 
arcul ugerului plin 

azvârle o săgeată de lapte 
în şiștar 

şi mai apoi printr'o augmentare a sensaţiei auditive: 


Amurg — şi de copite nici un tropot 
Şiștarul cântă — şi prin văi — 

prin văi — răsună laptele 

întocmai ca un clopot. 


Inrâurirea păstoritului depășește însă cu mult simpla lui 
înregistrare descriptivă. Lirica noastră își însușește un motiv nou 
prin asocierea poetului cu păstorul. 

Printre momentele « Tristeţii metafizice », L. Blaga introduce 
astfel şi filonul pastoral: 


M'am rugat cu muncitorii în zdrenţe, 
am visat lângă oi cu ciobanii 
şi-am așteptat în prăpăstii cu sfinţii, 


iar Adrian Maniu în « Elegie » se îndreaptă: 


La fumul unui foc de butuci de vie, 
Unde se 'ndeasă sumane şi turme de oi. 


dovedind o iubire a păstoritului ce purcede din vremi de mult 
apuse. 

Cu mult mai interesantă ni se pare însă sensibilizarea func- 
ţiunii poetice însăși cu ajutorul materialului folkloric oferit de 
ocupațiunea păstoritului, asociind astfel întrun mod ingenios 
îndeletnicirea artei cu o categorie a muncii, amintindu-ne așa 
dar acea teorie estetică ce leagă întrun mănunchi cele două 
preocupări omenești. In «Coboară cuvintele», V. Voiculescu 
cristalizează procesul poetic utilizând exclusiv și cu o deplină 
consecvență imaginile vieții păstoreşti, realizând acea semni- 
ficativă apropiere de care pomeneam mai sus: 


De-acolo din pajiştea de aur a durerii, 

Unde gândurile pasc în turme neștiute, 
Smulse din florile tainei şi iarba tăcerii, 
Coboară cuvintele negre mieluşele mute, 


Intr'un alt poem al său, din volumul « Destin », V. Voiculescu 
își reia tema, socotindu-și poezia ca umblând «pe drumul cioba- 
nilor » — cuvinte ce-i intitulează piesa — străbătând la rându-i 
drumurile transhumanţei : 


Păstor şi frate-al poeziei mele, 

O mân la şesuri ş'o urc la munte, 
S'o răcorească vânturi, ploi s'o spele 
Și ?n zori pornim cu soarele în frunte. 

Utilizarea imaginilor păstoreşti îmbrățișează însă un și mai 
larg câmp al experienței. În amintitul său studiu, d. Ovid Den- 
susianu a cules imagini păstoreşti desprinse din poezia populară 
și privind manifestări eterogene ale vieţii. Obsesia păstoritului 
a fost atât de puternică, îneât ea răsună adesea în figurile de stil 
ale poetului popular. Iată de pildă o comparaţie sensibilizând 
un moment al vieții sufletești: 


Cât e omul tinerel Se ţine dorul de el 


Ca oiţa după miel. 


sau plângându-și necazurile : 


Şi mâncată-s de nevoi 
Ca iarba de cele oi. 


Dacă procedeul a putut fi întrebuințat în poezia populară, 
folosirea lui va fi cu atât mai indicată în cea cultă. Izvorul rămâne 
însă în esenţă același: obsesia strămoşescului păstorit. 

Numeroase imagini păstoreşti ne întâmpină pe acest drum. 
Ele înfloresc mai întâi peisaje ale cerului, sugerate de altfel de 
acea populară « Cale a laptelui », în jurul căreia se dezvoltă în 
mod natural: 


E noapte şi cerul e calea de lapte 
Pe care se duce car mare și-oier, 
(Ion Pillat în 4 Yuruirea »). 


imagine ce poate creşte și din închipuirea firească a unui cioban : 


Şi l-a pălit un gând în noaptea lungă: 

E poate şi acolo un oier 

Ce-și mulge toate stelele în strungă 

De curge Calea laptelui pe cer. 
(Ion Pillat în « Ilie Baciu»). 


ri 


Cu o expresie mai realistă, cu un element prozaic, dar natural 
și naiv chiar, cu mici dezvoltări epice, Adrian Maniu desfăşoară 
ghemul acelorași imagini: 

Un susur de muls se ridică în 'naltul văzduhului, 
Apoi se desluşi Calea laptelui: 
Moşul ar fi vrut să înţeleagă povestea slovelor 
De aur scrise, în rotundă cartea cerurilor, 
Iar Domnul să-l întrebe: ce-mi cei 
Ca să păzeşti turma de miei? 
(a Cioban bătrân »). 


Obsesia păstoritului pare a fi însă atât de puternică, încât 
în descripţii chiar ce n'au nici un fel de legături cu străvechea 

ocupație a ţăranului român, prezenţa ei se face simțită. Mate- 
rializarea unui peisaj marin solicită astfel sculptural imaginile 
păstoreşti ce urmează: 


Din alte clăbuceturi de ape ce se sparg 
Mânând cirezi de valuri, săltaţi pe șei de spume, 
Se 'ntorc ciobanii mării, delfinii din spre larg. 
(V. Voiculescu: « Efigii marine ») 


Colţuri ale naturii câmpeneşti sunt prinse în coloarea aceluiași 
material: 


In jur de arii albe cu ape de argilă 
Dorm turme de căpiţe îngenunchiate ?n şes. 
(I. Voiculescu: « Bărăgan tn amurg»). 


sau comparaţia plină de frăgezime: 


Să-ţi pască pomişorii albi din mâini 


Ca miei priori născuţi în primăvară. 
(I. Pillat în « Naşterea»). 


Utilizarea imaginilor păstoreşti se întinde însă şi în sfera 
omenească. Portretizări ce amintesc procedeul « Mioriței» în 
zugrăvirea chipului ciobănesc prin comparații pastorale nu 
lipsesc. Iată de pildă în I. Pillat: 


Şi faţa albă ca o iadă albă 
Şi ochii verzi ca firul ierbii verzi. 
( Monahul la capre). 


Priveliştea satului cu casele lui albe trebuia — sub amintirea 
stăruitoare a păstoritului — să semene unei turme. Imaginea ne 
întâmpină foarte des, ceea ce este iarăși semnificativ, în cuprinsul 
poeziei aceluiași scriitor chiar. În lirica lui Jon Pillat, găsim astfel 
comparaţia caselor albe cu mioarele: 


Oameni albi şi case albe ca mioare mor mai fi 
(Cloșani ). 
sau: 
Cu casele: mioare şi turlele: păstori. 
(Vârful dealului). 


Mioriţa satului: căsuţa albă 
(Meșter Toader). 


sau imaginea colectivă a caselor, satul sau cătunul: 


Cetățile de piatră sau albele lui sate 
Ca miei priori pe iarba cea verde-a primăverii 
(Mureşanu). 

spre a compara altădată: 


Căsuţele răzlețe din satul Izvorani 
— Mici capre căţărate pe-o râpă de lumină 
(Spre Izvorani). 


asociaţii ce în mod natural nu i-au lipsit nici lui Adrian Maniu: 


Din cătune risipite ca mioarele pe culmi 
(Bucovina). 


Reprezentarea satului ca o turmă şi a caselor: mioare, trebuia 
printr*o consecvență firească să descrie biserica drept un cioban 
păzitor al oilor sale, figură pe care cu largi dezvoltări păstoreşti 
o desenează Jon Pillat în « Biserica » lui: 


M'am înălțat în turn cum se ridică 
In bâtă un cioban, culcat la oi, 

Să-și numere cu ochii turma mică 
Și-acolo m'am trezit rămas cu voi. 


Viaţa sufletească va fi la rându-i de asemeni sensibilizată 
cu imagini păstoreşti, pe care de altfel — după cum însemnam 
mai, sus — și poporul le foloseşte în similare cazuri: 


De-acuma lasă-mă să sui la munte, 
Păstor de zile grele și de gânduri, 
Să mă opresc la stâna părăsită 
Să-mi număr turma grijilor în tihnă 
Să sun domol din fluer să-mi adoarmă 
Durerea, o mioară, la picioare. 
(« Elegie în pădure » de I. Pillat). 


Mântuitorul însuși, cu sfânta lui curăție sufletească ce izvo- 
răşte din înălțimi, nu poate fi mai bine evocat decât prin com- 
parația: 


Şi miel prior, Isus, pe iarba moale, iată-l 
Sugând nevinovat tot cerul din fântâni. 
(I. Pillat în « Arhondaricul »). 


Numeroasele exemplificări de mai sus sunt — socotim — 
în deajuns de elocvente spre a ilustra puternicul răsunet al 
păstoritului în lirica noastră contemporană, ce a valorificat astfel 
— în cadrul unui nou primitivism cult și rafinat — un străvechi 
filon pastoral. 


AL. DIMA 

TEMATICA EXISTENȚEI LA 
IACOB WASSERMANN 


E ciudat cum unui mare prozator ca Iacob Wassermann nu 
îi este dat să se realizeze, în cea mai de frunte operă a sa, şi prin 
ceea ce are în el mai specific, mai «original », ca personalitate. Pe 
când romanul său cel mai bun este « Cazul Maurizius », cartea sa 
cea mai specifică, mai plină de seva particularităţii, ca viață şi ca 
gândire, e — desigur — «4 A treia existență a lui Ioseph Kerkho- 
ven » (apărută, de curând, în traducerea românească a d-lui Eugen 
Relgis). Și nu e întâiul scriitor la care valoarea pur literară a operei 
nu coincide cu cea de specificitate. Cel mai «reușit» roman al 
lui Dostoievschi e, după convenţia tuturor, « Crimă şi Pedeapsă »— 
pe când cel mai dostoievschian este « Posedaţii », sau — într'o altă 
ordine — « Vocea Subterană ». La Balzac, de asemeni, nu «In 
căutarea Absolutului » e opera de căpetenie, ci « Eugenia Grandet » 
sau «Père Goriot». Ceea ce ne arată că există o nedefinită și intimă, 
lege, a raportului dintre personalitatea în sine și creația ei obiectivă 
care le silește să se dezvolte, exterior, ca elemente contradictorii, 
una în dauna celeilalte. 

Iacob Wassermann face parte din pleiada scriitorilor moderni 
care purced dela Dostoievschi. Și când spun aceasta, nu mă gândesc 
de loc la obișnuitele prejudecăți asupra «specificului rus», la 
bolnavii şi epilepticii cunoscuţi, la cazurile «sensaționale » cu care 
se blamează, superficial şi infatuat, literatura așa numită msstcă, ci 
mă gândesc numai la un anumit sistem de cunoaștere a lumii, 
a caracterelor umane și a corelațiilor care survin între conștiință 
Și universul înconjurător. 

« A treia existenţă a lui Ioseph Kerkhoven », de exemplu, ar putea 
fi tot atât de bine acuzată de.. științificism şi, în același timp, de 
misticism. Există aici un fel de a analiza, de a pătrunde până la 
pasta cea mai amorfă a existenţei, care se înrudeşte foarte de aproape 
cu tehnica ştiinţei. Literatura devine, astfel, nu un prilej de delec- 
tare, ci o armă de cunoaştere spirituală, supusă rigurozităţii ade- 
vărurilor imponderabile pe atât pe cât ar cere-o şi niște adevăruri 
fizice, ale materiei brute..Câteva capitole, în care Wassermann ne 
prezintă uluitoare pagini de clar-viziune la distanţă, ne arată cât 
de mult credit se poate da manifestărilor trecute până astăzi în 
domeniul superstiției. 

Principiul de bază al tematicei existenței la Iacob Wassermann, 
se relevă — în această carte —a fi un monism spiritual. Iată un 
pasaj revelator: 


4 In celula imțială domneşte mai întăi acel instinct de formațiune care lu- 
crează după un program constructiv bine stabilit, Ceea ce produce el, în mod 
schematic, asemenea unei armaturi, conține ramificații și îmbinări ce se dife- 

venţiază tot mai fin, tot mai delicat. Pe plan apar pe rând: forţele morfologice 
pentru imediata conservare de sine, apoi organele pentru conservarea speciei. 
Pe urmă, ca la o maşind de precizie, se ivesc purtătorii unei lumi de sentimente 
și de mișcări, de orientare şi de cauzalitate. In procesul genetic ce urmează după 
aceasta, trebue căutate forțele biologice creatoare, necesare pentru dezvoltarea 
sufletească a naturii. Uvertura dramei vitale începe foarte de vreme, bine înţeles, 
numai cu puține instrumente şi cu piano, adică cu orchestră mică»... (pag. 314). 

« Deci, protoplasma, ființa aceea unicelulară şi care se înmulțește prin scizi- 
paritate, nu numai că e nemuritoare — dar, prin seria ei continuă, infinită, e 
întocmită pentru eternitate. Eternitatea este însă viața trecătoare în sensul 
ei absolut, Timpul, care cuprinde toate straturile și structurile imaginabile. Pre- 
tenţiile asupra vieții nu sunt reprezentate şi susținute atât de tare de individ: — 
ele rezidă mai mult în continuarea Eului, prin imortalitatea înertă lui. Această 
forță motrice necunoscută, din noi, acest hormon individual și forma lui cea mai 
pronunțată — conştiinţa biologică — conduc cu o mână singură destinele şi 
minunile vieții noastre, fără să ne putem da seama sau, mai bine zis, fără să 
putem pătrunde în tainele, în esența energiei lor...» (Pag. 315). 


Sau această afirmațiune înspăimântătoare, privind destinul şi 
originea adevărurilor noastre despre lume și spirit, afirmațiune cu 
totul științifică : 

« Ideea apără pe om. Chiar și ideea fixă... Orice isterie cuprinde şi o 
problemă metafizică +. (Pag. 373). 


Să nu ne grăbim spunând că aceasta e prea mult judecata unui 
medic — a medicului Ioseph Kerkhoven, eroul cărții. Este însuși 
Wassermann, și cu el o întreagă literatură modernă, în afirmația 
prezentă. Ea, în ordinea literară, creează chiar tehnica, dificilă 
pentru cititor, a fluidității timpului psihologic. Pornind dela o atare 
viziune de creator, nu ne mai putem mira că eroii, în loc să se 
nască prin descripţii şi situaţii teatrale, se ridică parcă de pe masa 
de disecție, capătă viață din sfârtecarea lor, din ceea ce rămâne 
după ce ai tăiat toate organele, a scormonit materia cenușie a 
creerului, ai redus la sdrențe, inima și mușchii. Alexandru Herzog, 
scriitorul tragic, Ioseph Kerkoven, Maria, Bettina, Aleid, soții 
Imst, Ganna (această ființă prezentă numai prin obsesia unui 
personaj), Jeanne Malery, Martin Mordann (piese de disecție) sunt 
ca niște proecţii din neant, halucinaţii ezitând între biologic şi 
metafizic. Ceea ce le dă o oarecare certitudine existențială, e numai 
acea convingere, aproape religioasă, închegată parcă din însăși con- 
ştiinţa lor biologică, a moralei ca demnitate umană, în mijlocul 
oricărei atrocități animale. 

«A treia existență a lui Ioseph Kerkhoven » devine ceva mai 
mult decât o carte, decât un roman: un sistem metafizic, un testa- 
ment spiritual, dat într'o formă literară. Acestea, dincolo de stu- 
diul pur psihologic al eroilor, dincolo de experiențele lor ome- 
nesti, care trec pe un plan secundar. 

Sensul unei literaturi mai înalte ni se dezvălue. Prin studiu, prin 
ştiinţă, nu decade întru nimic arta. Marea greutate constă în faptul 

de a putea insufla operei acel fior de esență poetică, prin care 
însuşi un sistem filosofic se menţine. E vorba numai de nuanțele 
aceluiași absolut uman. 


* 
* > 


Pe la sfârșitul cărţii, se întâmplă eroului Kerkhoven ceva care 
prilejueşte lui Wassermann să dea o lecţie unică asupra felului în 
care trebue să privim toate «valorile » spiritului. O viață întreagă 
a lucrat la o carte, asupra 4 Originii halucinațiilor », — operă care 
e sortită să revoluționeze, poate, medicina lumii. Când cartea e 
gata şi autorul se hotărăște s'o tipărească, prietenul Alexandru 
Herzog, scriitorul, îi pierde manuscrisul! 

Tot ceea ce a acumulat, cu creerul și cu experienţa, se topeşte 
dintr'odată, ridicol de ireal. Unde sunt «valorile », unde «eter- 
nitatea » lor, în fața unui atât de neînsemnat accident al lumii 
materiale ? Paginile care descriu absurditatea acestei dileme sunt 
de-o rară înălțime a gândirii și a demnității de a fi. Kerkhoven se 
resemnează ; opera lui a devenit iar materie brută, anonimă, înăun- 
trul tainelor naturii şi când te gândeşti că universul nu şi-a schim- 
bat nici o cât de mică rotiţă din angrenajul așa zisei «armonii » ale 
sale ! 

Iată cum, printr’o viziune materialistă a vieții, eroii lui Was- 
sermann ating o concluzie a fantasticului, a irealității. Puterea și 
măreţia lui Kerkhoven se sprijină nu pe voinţa vieţii 'sale fizice, ci 
tocmai pe conștiința neantului său. S '2 pierdut « opera » sa. El are 
credinţa că totul a întârziat un moment; altul va veni, în urmă, să 
descopere aceleași taine. Și însăși această credință, care devine 
aproape un determinism moral, naște din neant. 

Cu toate astea, sugerează eroul, viața prezentă nu ne e dată ca să 
cădem în demonism, în disperare, așa cum se întâmplă cu Ale- 
xandru Herzog, cu Aleid. Totul e o treaptă spre altceva, chiar moar- 
tea capătă o semnificaţie minimă, de evoluţie spre un alt stadiu 
al spiritului. Organicul duce la psihologie, psihologicul la meta- 
fizic, apoi totul se integrează în monada spiritului. dată înţelesul 
« conștiinței biologice », singura lege care ne conduce prin viața 
prezentă, cu succes, spre celelalte... 

lată: 


« Agonia este un act de producţie ca şi zămislirea. Cercul trebue doar să se 
închidă undeva. Dacă o stea cade în soare, încetează oare de-a mai fi. Stelele 
se hrănesc din stele; sufletele se hranesc din alte suflete. Ideea formelor noi, a 
tuturor formelor, se "găseşte deja în nebuloze şi în vibraţiile eterice; de ce să se 
oprească eternul circuit tocmai la Eul meu microscopic. E de neînțeles, da ; totul 
e de neînțeles — și chiar faptul că flacăra arde, e de neînțeles. Trebue numai 
să gândim riguros și cu claritate. Trebue să gândim atât timp, Până ce minunea 
nu mai e minune, ci o cale naturală şi necesară. Orice minune încetează de-a 

fi astfel, dacă trâesc şi respir cu ea; dacă ar fi altfel, cum aş putea trece zilnic, 
cu atâta stupiditate, la ordinea de zi — cum aş putea trece peste minunea Eului 
meu, peste minunea care se numeşte Joseph Kerkhoven. +. 


* 
* * 


Revenind la ceea ce am numit « un sistem cerebral de cunoaștere », 
trebue să ne întrebăm de unde vine predilecţia lui Wassermann 
pentu piese anatomice, pentru «cazuri» — fiindcă toată litera- 
tura lui e plină de tipi ciudați,care nu există decât prin fapte extreme, 
paradoxale. Să ne înţelegem, însă. Ciudăţenia eroilor lui Wasser- 
mann nu constă în colorit — aşa cum ne-a obişnuit acea literatură 
a unui anumit realism, romantic în fond. Ciudăţenia acestor eroi 
își are centrul în metafizica scriitorului, într'o strictă reducere a 
elementelor sociale şi epice la esență umană, iar situațiile paradoxale 
constituesc însăşi paradoxele iraționalului din biologic, şi nici- 
decum o fantesie, așa cum ar fi în Dorian Gray, al lui Oscar Wilde. 

Să ne gândim la acel Warchauer, din « Cazul Maurizius », tip de 
evreu genial și detracat, a cărui particularitate este cu totul lăun- 
trică, intimă. Alexandru Herzog, din prezenta carte, îi seamănă 
foarte mult. Dragostea lui Wassermann pentru tot ceea ce este acci- 
dent în construcția psiho-biologică a oamenilor, naște tocmai din 
necesitatea de a surprinde științific, legile existenţei, ale naturii, 
în reprezentările lor cele mai complexe. Accidentalul devine un 
simplu pretext, prin care scriitorul îşi face posibilă aruncarea unei 
punți între cognoscibil şi incognoscibil. S'ar putea acuza, cel mult, 
că literatura lui Wasserman e viciată de metafizic. Dar tocmai aici 
stă sensul ei înalt. La Dostoievschi, sensul existenţei e căutat pe 
o cale mai pur spiritualistă, numai prin fenomenele de conştiinţă 
ale eroilor. Dostoievschi nu vrea să cedeze niciodată sensului comun, 
satisfacția de a recunoaște că : orice isterie cuprinde şi o problemă 
metafizică. La Wassermann, confictul dintre sens comun și geniu 
s'a eliminat, de aceea adevărul uman reese mai simplu, mai brut, 
așa cum ni-l închiagă natura. Pentru Dostoievschi, isteria eroilor săi 
are un sens supraomenesc, de iniţiere în legi superioare turmei. 
La Wassermann, morbiditatea, accidentalul, demoniacul, sunt 
pretexte pentru găsirea legilor universale valabile, El face, în același 
timp, o delimitare necesară: aceea de a da «omului superior », nu 
o superioritate socială peste turmă, ci un destin particular care, 
pornind dela psiho-biologic, sfârşește în spiritul universal, al lumii. 
In această ordine, semnificația morţii nu există decât pentru 
oamenii care rămân la biologic. Ioseph Kerkhoven învinge moartea 
prin destinul său, iar Alexandru Herzog îşi va găsi prin el, calea. 
Cu toate acestea, nimic nu le dă eroilor lui Wassermann, mândria 
de a se şti deasupra turmei. Dimpotrivă, scriitorul înțelege să 
institue o perfectă comuniune între ei şi sensul comun. 


DAN PETRAȘINCU 

.. «Şi era în palatul Regelui multă îmbelşugare, ospeţe, dansuri, 
băutură fără măsură și desfrâu întru toate. Fiecare își lăuda proprii 
idoli, se batjocoreau reciproc şi se certau. Și când ospăţul era mai 
în toi, pe perete s'au arătat dintr'odată cu litere de foc, cuvintele: 
« Ai fost văzut, numărat şi cântărit. ..». Dar desfrânaţii n'au fost 
în stare să descifreze tâlcul amenințării înfricoșate. ... 


La fel au fost orbi și surzi în faţa semnelor destinului și mag- 
naţii Ungariei de ieri. O mărturisește însuși vlăstarul uneia dintre 
cele mai vechi familii ale Ardealului, în marele său roman care 
a stârnit atâta vâlvă în ultimul timp. El arată că în timp ce acești 
magnați fanfaroni făceau chefuri, pierdeau sau câştigau la cărți averi 
întregi într'o singură noapte, duceau o viață de plăceri, iar activi- 
tatea lor politică se rezuma la mărunte certuri cu Viena, pe ches- 
tiuni juridice și de prestigiu național, catastrofa se apropia pe nesim- 
tite. Ungaria mergea spre dezastru, deşi în fruntea ei se afla un 
conducător hotărît de talia lui Tisza. Viaţa politică maghiară era 
în plină decadență, iar în umbră vegheau, Maniu, Vaida, Vlad 
și ceilalți « ciumați » ai parlamentului unguresc, așteptând cu hotă- 
rîre și încredere, să le sosească ceasul... 

Romanul Contelui Banffy ne înfățișează cu mare putere de 
evocare viaţa aristocraților unguri din vechiul Ardeal. Eroul 
principal — tânărul conte Abady —are menirea de a fi inter- 
pretul părerilor și îndemnurilor lăuntrice ale autorului cărții. 
Acesta — recunoscut ca factor important în viața culturală a ungu- 
rilor ardeleni (conduce între altele, marea revistă literară « Erdélyi 
Helikon » din Cluj) — este autorul a numeroase lucrări literare, un 
suflet rafinat și sensibil, un european prin cultură și educaţie. 
Contele Banffy este mai întâi de toate un artist. Se ştie că, înainte 
de a deveni cetățean al României, a fost și Ministru de Externe al 
Ungariei. Dragostea lui adevărată a rămas însă întotdeauna arta. 
Pictor, eseist, romancier, om de teatru, — sub acest aspect este 
cunoscut în primul rând d. N. Banffy. In romanul de față, d-sa se 
arată un observator inteligent și rece, care vede clar defectele și 
anahronismele magnaţilor epocii sale. Cu toate acestea, romanul 
său nu este un rechizitoriu propriu zis, împotriva nobilimii ma- 
ghiare. Dimpotrivă, Abady-Banffy sunt în fond adepții ideii 
aristocratice. lată în privința aceasta, părerile lor: 

« Punerea în valoare generaţii de-a-rândul a unor însuşiri oarecare, nu 


poate rămâne fără urmări. Nobilimea maghiară a condus și cârmuit de 
veacuri. Şi-a servit comuna, judeţul, biserica sau ţara — « honoris causa”. 


1) Contele N. Banffy: « Ai fost numărat.....9 Roman, 2 volume, 726 pagini, 
Editura ș Erdely Szepmives Câh, Cluj. 

De sigur, ea a ştiut ce este interesul personal, căci dezinteresare absolută 
nu există, n'a existat niciodată. Această nobilime a învăţat însă să privească 
lucrurile prin prisma interesului comun, s'a obişnuit să-şi coordoneze inte- 
resele proprii cu ale ţării». 


Marele roman al Contelui Banffy are o acţiune din cele mai com- 
plicate și cuprinde un material documentar prețios și inedit. Locul 
de căpetenie îl ocupă un episod din tinereţea contelui Abady — 
întors de curând acasă, după o activitate diplomatică în străină- 
tate — şi dragostea lui cu soţia unui alt magnat, O dragoste a unui 
suflet lipsit de prejudecăţi și străin de orice altă lege, în afară de 
aceea a frumosului. Dar cartea d-lui Baffy ne interesează nu atât 
pentru aceste pasiuni ridicate la înălțimi de artă, ci în primul 
rând pentru numeroasele ei referințe românești, 

Sunt multe şi din cele mai interesante. Abady are ochi nu numai 
pentru femei, cai de curse și priveliști cu gondole venețiene, ci... 
şi pentru opincarul valah. Tânărul latifundiar, cutreerând pădurile 
sale din munţi, e călăuzit de țărani vajnici, primitivi până la săl- 
bătăcie. Ei sunt de o supușenie tradiţională în fața stăpânului, dar 
închişi la suflet și neîncrezători, căci de veacuri ei au fost exploataţi 
şi înșelați. Ii place să stea de vorbă cu ei. În cadrul romantic al 
munților, el vânează și hoinărește săptămâni întregi. Frumu- 
sețile codrilor și munților îl înfioară. El vede cât sunt de înfrățiți 
țăranii cu aceste locuri sălbatice. Sub paza lor, se simte în cea mai 
deplină siguranță, în creerul munților. 

Este grăitoare o întâlnire a sa în munți, cu o delegație de săteni. 
Ei întâmpină pe stăpânul ținutului pentru a-i solicita sprijinul, 
în vederea reclădirii modestei lor biserici. Iată cum se comportă 
preotul şi bătrânii satului în fața grofului, chiar decenii dela 
desființarea iobăgiei: 

« In faţa bârnei peste care trebuia să treacă pentru a ajunge la celălalt 
capăt al prăpastiei, trei persoane erau în aşteptarea caravanei lui Abady. La 
mijloc stătea popa 'Timbuș, gras şi cu cioc, ținând în mână pălăria de mătase 
cu boruri largi, parcă ar fi aşteptat pe însuşi Episcopul. Lângă el, doi țărani, 
bătrâni. Părul lor cărunt era împletit lângă urechi după moda veche. Pe umeri 
aveau ţundra de sărbătoare. Deşi distanţa dintre ei și Abady era încă de vreo 
sută de paşi, ei și-au scos căciuliie de piele de oaie. Cu toţii se întreceau în 
adânci temenele, iar când Abady s'a oprit, cei doi bătrân: s'au apropiat făcând 
gestul înghenunchierii şi i-au sărutat marginea hainei. lar popa, când Abady 
i-a întins mâna, a schițat gestul sărutului mâinii. Bine înțeles, Abady nu i-a 


dat voie preotului să-i sărute mâna. Toate acestea nu sunt decât gesturi sim- 
bolice, vechile reguli de bună cuviință ale acestor oameni ai munţilor». 


« Simbolice » sau nu, gesturile și întreaga conduită a acestor 
săteni şi a preotului nu sunt deloc măgulitcare pentru demnitatea 
omenească. Tot atât de adevărat este însă că odată cu dezrobirea 
economică și politică, această slugărnicie a dispărut. E cea mai bună 
dovadă că umilința de odinioară a ţăranului român față de boier 


422 REVISTA FUNDAȚIILOR REGALE 


n'a fost ceva înnăscut, ci s'a datorit exclusiv apăsării și, în general, 
stărilor anormale din trecut. 

In faţa locuinţei popei 'Timbuş, fiul bolnav al acestuia nu pri- 
mește salutul contelui și îl priveşte dârz şi cu ură. In fine, popa Tim- 
buş arată lui Abady biserica satului, devenită prea mică pentru 
populaţia sporită a satului. Iată cum o vede autorul ungur: 


« Mică, dar interesantă biserică, Toată, numai din lemn. Pe dinlăuntru e 
văruită şi zugrăvită. La dreapta sunt scene din vechiul, iar la stânga, din 
noul Testament, Deşi culorile sunt şterse, pictura aceasta veche de vreo 8o 
de ani e încă foarte vizibilă, Desprinzi maniera naivă a unui ucenic întârziat 
al şcoalei bizantine, transformată după gestul lui personal. Mai ales profetul 
Ilie era foarte simpatic, călătorind cu un car țărănesc învăluit de flacări, drept 
spre rai. Faţă cu iconostasul, deasupra ieșirii, era zugrăvită judecata din 
urmă. Diavoli uriaşi şi îngrozitori la privire înfulică câte zece, douăzeci 
de păcătoşi dintr'o dată. Aceştia, se vede, sunt cu toții Unguri, căci hainele lor 
sunt cu găetane. Au cisme şi mustăţi mari, — îi ia dracul, probabil fiindcă-s 
calvini, Pe de altă parte, îngerii transportă în rai cu alai numai săteni cu 
şerpare şi cu cămașa scoasă afară». 


Abady nu se supără de loc în fața acestei concepții de artă 
populară, mai curând se amuză, zâmbind cu indulgență. El acordă 
imediat lemnăria solicitată, necesară pentru transformarea bisericii. 

Sugestivă e şi convorbirea lui Abady cu deputatul român Timişan 
(nume fictiv — N. R.), unul dintre condamnații procesului Memo- 
randului, cu care s'a întâlnit întâmplător în tren. Tânărul conte, 
care nu este un fanatic intolerant, ci mai curând un sceptic care 
vrea să înțeleagă totul, îl ascultă atent: 


€ Cine sunt şoviniştii unguri ? — îi spune între altele Timişan. Nici măcar 
nu sunt de origine maghiară. Eugen Rakosi? Un şvab din ţinutul Szepes. 
L-a chemat Kremser, apoi şi-a cumpărat cu so de creițari nume unguresc, 
iar acum face pe maghiaronul. Spune că noi suntem + unguri cu buze valahe», 
dar oare ceangăilor din Moldova le va spune + români cu buze maghiare »?. 
Cum poate cineva să încurce astfel noţiunile cele mai importante. Și opinia 
publică maghiară se orientează totuși în direcţia unei asemenea terminologii 
lipsite de bun simţ? Noi suntem români şi nu vom fi niciodată altceva. 

— Aceasta nu v'o cere nimeni. Dar Statul pretinde cu drept cuvânt 
învăţarea limbii maghiare, — răspunde Abady. 

— Foarte bine. Aceasta are doar toate avantajele şi de aceea eu nici 
nu protestez, — zâmbi ironic Timişan. Eu am învăţat limba maghiară, v'aţi 
putut convinge, d-le conte. Am devenit doctor juris al Universităţii maghiare 
Şi fac avocatură cu succes destul de frumos. E adevărat că am stat de două ori 
la puşcărie, dar pușcăria e doar ceva destul de amuzant! — Şi deputatul râse 
sarcastic, iar gândul îi zbură la procesul Memorandului, evenimentul culmi- 
nant al vieţii sale.» 


In cursul convorbirii, 'Timişan îi arată lui Abady că forurile 
administrative care au contact direct cu poporul român ar tre- 
bui să-i înveţe limba. In altă ordine de idei, deputatul român îi 
declară franc că românii nu pot fi decât protivnici ideii uniunii 
Ardealului cu Ungaria. 


LITERATURA MAGHIARĂ DIN ROMÂNIA 423 


e Știu, răspunde Abady. Dar să lăsăm problemele delicate. Să vorbim 
despre realităţile vieţii. Eu m'am convins că, economicește, Ardealul e tratat 
ca o colonie, iar nu ca parte integrantă a ţării. lată o bază de întâlnire pen- 
tru noi. . 

'Timişan ascultă cu interes cuvintele lui Abady. 

« Ciudat că un magnat maghiar observă asemenea lucruri. Foarte intere- 
sant. Dar nu se poate face nimic. Băncile şi marile întreprinderi n'ar per- 
mite niciodată o schimbare. De aceea, tot ce spuneţi, d-le conte, nu e decâto 
€ fata morgana e. 


In altă parte a romanului, găsim un alt episod interesant. Moţii 
dintr'o comună a moșiei grofești sunt jefuiți și duși la sapă de 
lemn de un cămătar român, fost învățător, cu numele Pantelimon 
Rusu. Ei sunt amenințați acum să li se vândă prin licitaţie vitele 
şi pământurile. Stau la sfat, spre a lua o hotărîre salvatoare. 


4 In sfârşit ţăranii acceptă sfatul lui Lungu Ioan al lui Maftei. El are mai 
mult decât 6o de ani şi a cunoscut pe moșul lui Abady, care, pe vremuri, a făcut 
adesea dreptate printre iobagii săi. Să se adreseze deci lui Măria Sa cel tânăr. 
De sigur el va aranja totul. Numai să vrea. El e grozav de puternic, după cum 
puternic a fost şi înaintașul său. Insă unii dintre ţărani se opun. Unul nu 
are încredere în conte. Altul spune că afacerea trebue tranșată «la noapte». 
Să dea năvală asupra casei lui Rusu, iar ce se va întâmpla mai pe urmă nu se 
poate ști. Ii vor arde poliţele, îl vor ucide, sau numai vor băga groaza în el. 
Despre aşa ceva nu se vorbeşte... Totuşi în cele din urmă acceptă cu toţii 
ca bătrânul loan al lui Maftei să plece la Abady. El pleacă în tovărășia lui 
Nicolae Lungu, care, fiind de o statură uriașă, era poreclit în batjocură «cel 
mic ». Pleacă cu ei și 'Turturică, cel care a propus soluţia «la noapte». 


Prezentându-se în fața tânărului conte, țăranii recurg la stra- 
tagema dibace a laudelor la adresa defunctului boier, om bun și 
drept, și reușesc astfel să-l câştige. Abady pleacă spre satul unde se 
află domiciliul cămătarului, ferm convins că va putea fi folositor 
țăranilor. Pledând cauza protejaților săi, el îi oferă lui Rusu o tran- 
zacție cinstită în numele acestora. Dar cămătarul — care e omul 
de încredere al băncii românești « Unita », având de partea sa ca 
cointeresaţi pe preotul și unele din autoritățile ungurești deopo- 
trivă — nu are interesul să se lase convins de conte și spune că îi este 
cu neputinţă să renunțe la drepturile sale. In cele din urmă, 
Abady, văzând că vorbeşte de prisos cu acest om ascuns și șiret, 
pleacă furios. Dar nu dezarmează. Işi aduce aminte de deputatul 
Timișan și e sigur că acesta, ca român, va sări în ajutorul sătenilor 
năpăstuiți. 


— «Și ai îndrăznit să vii la mine, d-le conte? — îl întâmpină zâmbind 
deputatul. La mine care am stat doi ani în închisoarea dela Vaţ? Iată dovada 
aci, pe perete, — continuă el arătând o fotografie. Aici sunt condamnaţii pro- 
cesului Memorandului. Cine să fie acesta dela mijloc? E însuşi directorul 
închisorii. S'a purtat bine cu noi şi de aceea i-am făcut această cinste, adică 
am acceptat să ne fotografiem cu el — râse ironic Timișan. 

Abady arată ce l-a adus, dar spre marea lui surprindere depu- 
tatul îl refuză, arătându-i că, juridiceşte, orice intervenţie e impo- 
sibilă. 

— Dar bine, d-le deputat, nu te revolţi când auzi toate acestea? E vorba 
doar de conaţionalii d-tale, ameninţaţi cu distrugerea. Te lasă acestea nesim- 
titor, tocmai pe d-ta care îi reprezinţi în Parlament și le pretinzi drepturi? 

— Aceasta e chestie politică. 

— Politică, dar chestia acestor țărani năpăstuiți e tot politică? 

— Aceasta, mai ales! — Văd că d. conte are intenţii bune şi m’a onorat 
cu vizita sa, lucru cu care nu sunt prea obișnuit din partea boierilor maghiari — 
râse 'Timișan. Mă simt deci obligat să mă explic. Strămoșii d-lui conte au 
cucerit pământurile cu sabia în mână și astfel s'a creat proprietatea maghiară. 
Astăzi există însă alte mijloace. Noi avem nevoie de o clasă de proprietari 
înstăriți. Până acum n'am avut. Noi intelectualii români suntem fii de oameni 
săraci. Hotărîrea noastră este să facem tot posibilul să avem o clasă mijlocie 
puternică. lată scopul pe care-l serveşte banca noastră. Dăm împrumuturi 
persoanelor de încredere — în serviciul acestei politici. Că aceste persoane 
lucrează cu ţăranii români — e foarte firesc. Că există victime — e iarăşi 
firesc. Dar năvălirea d-voastră în Europa n'a avut oare de asemenea victime? 
Ei, vezi?l Noi facem același lucru, deşi nu călare şi cu sabia în mână. Da, 
așa, ar fi mult mai pitoresc și decorativ! Noi însă, nu suntem decât nişte oameni 


incolori ai unei epoci noi. — Și a râs din nou. 
] 


Timişan sfătuiește pe Abady să nu se mai ocupe de această ches- 
tie și încheie cu glas părintesc: 
— ]ţi spun toate acestea, ca un om bătrân şi cu experienţă. Și e păcat 


de bunăvoința care... care e destul de rară. Și-ţi mulțumesc pentrucă mi-ai 
făcut cinstea... 


Cuvintele deputatului Timișan decepționează dureros pe entu- 
siastul tânăr Abady, care, după cum însuși mărturisește, nu cu- 
noaște problema naționalităților, însă nu se lasă învins. Intervine 
împotriva cămătarului şi protectorilor lui la Prefectura de județ, 
dar fără succes, deoarece atât prim-pretorul ungur cât și alți 
factori de partid nu sunt dispuşi să acționeze. . 

Afacerea țăranilor spoliați se termină în mod tragic. După ce a 
eşuat încercarea intervenției pe lângă Abady, învinge teza «la 
noapte ». 

Intr'o noapte de iarnă — întâmplarea e descrisă foarte pitoresc — 
sătenii cu pricina se adună la un loc și pleacă înarmați spre casa 
cămătarului. Ii otrăvesc câinii cu stricnină, apoi trec tăcuţi gar- 
durile înalte. Pe el îl ucid şi îi dau foc casei după ce au distrus 
toate polițele. Niciodată nu s'a aflat în ce împrejurări şi cine a 
ucis pe cămătar. Nu s'a putut dovedi absolut nimic. Moţii 2u 
avut în faţa justiţiei o atitudine unitară de absolută negaţie : n'au 
văzut, n'au auzit, nu ştiu nimic. În ziua în care s'a întâmplat omorul, 
toți au dormit în bordeiele lor... 

In fața strădaniilor generoase ale tânărului Abady, cititorul 
român își pune fără să vrea întrebarea dacă nu cumva autorul 


LITERATURA MAGHIARĂ DIN ROMÂNIA” 425 


are intenţia barocă de a-l prezenta pe Abady al său, mai iubitor de 
români, mai grijuliu față de soarta moţului, decât înșiși fruntașii 
românilor ardeleni. Răspundem: nu. Autorul nu se lasă târit 
de o asemenea concepţie exagerată, — ademenitoare poate pentru 
un scriitor ungur, dar ridicolă în fond. Cartea d-lui Banffy docu- 
mentează indirect tocmai că bunăvoința de ocazie ce și-o permite 
tânărul Abady, în intervalele de timp liber ce şi le face între o 
călătorie de plăcere în străinătate și o aventură galantă în perspec- 
tivă, nu poate oferi soluţii serioase într'o problemă atât de com- 
plexă ca aceea a naționalităților. 

Firește, această bunăvoință nu poate fi invocată de nimeni ca 
argument politic pentru justificarea stărilor din trecut. Autorul 
nu transformă cazul individual al lui Abady în fenomen general 
şi desigur și-a dat seama că eroul romanului, cu tot europenismul 
său, rămâne un reprezentant de alt neam, al unei clase sociale 
priveligiate. În mod logic, el nu poate fi deci situat decât de cealaltă 
parte a baricadei. Un popor stors economiceşte şi castelanii lui n'au 
figurat niciodată în aceeași tabără, decât în mod forţat. Și nici un 
popor n'a fost vreodată încântat de o stăpânire de alt neam, 
chiar dacă aceasta s'ar fi prezentat în condiţiile cele mai civili- 
zate, ceea ce — va recunoaște oricine — nu e cazul fostei stăpâniri 
austro-ungare. 

De asemenea trebue menţionat faptul că lăudabila bunăvoință 
a lui Abady se manifestă nu atât fată de problema românească, cât 
față de cei câțiva țărani nevoiaşi — întâmplător români — care 
i-au solicitat sprijinul, știindu-l influent. Ceea ce, evident, înseamnă 
mult mai puțin. Concepţia de protector dezinteresat a tânărului 
Abady e mai curând umanitară decât filo-românească, bine înțeles 
așa cum un tânăr bun la suflet dar lipsit de experienţă îşi ştie ma- 
nifesta sentimentele umanitare într'o epocă turbure, prevesti- 
toare de năruiri şi dezastre. 

Aceste rezerve fireşti nu tind să diminueze nicidecum romanul 
de mare anvergură al contelui Banffy. Cuprinzând un material atât 
de bogat pentru cei care vor să cunoască mai de aproape psihologia 
clasei conducătoare a Ungariei de ieri și de azi, el este și pentru noi 
o carte de preţ, asupra căreia ne-am simțit datori să atragem atenția. 

Romanul « Ai fost numărat» a fost scris cu ochii deschişi în 
fața realităților. Cercetătorii trecutului Ardealului vor găsi în această 
operă vastă, valori pe care le va fi greu să le ignoreze, chiar dacă 
nu vor fi de acord cu d. Banffy. 

Iar pe noi, dacă nu voim să trăim cu ochii închişi și urechile astu- 
pate, trebue să ne intereseze și părerile altora. Cei cu adevărat 
tari și-au permis totdeauna «luxul» concepţiei: «Audiatur et 
altera pars ». 


CORNELIU I. CODARCEA 

IMPAS ŞI TEMĂ 


S'a vorbit mult în ultimul timp de arhitectura noastră tradi- 
ţională. Creşterea capitalei, trecerea ei dela starea de oraș patriarhal 
la metropolă, dela oraș de reşedinţă la oraș de mase, au stârnit pole- 
mici care nu sunt concludente. Metodele funcționaliste proslăvite 
de unii, combătute în numele naționalismului de alții, încercările 
unui stil românesc, adaptările de toate soiurile, au zăpăcit atât 
opinia publică cât şi critica. 

Ceea ce trebue să ne ocupe este totuși întrebarea următoare: 
funcționalismul şi spiritul modern sunt oare în contradicție cu o 
plastică românească? Tradiția românească se opune unei rațio- 
nalizări a însușirilor noastre constructive ? 

Să încercăm o explicaţie: 

In ţările româneşti de altă dată au fost două teme: cea reli- 
gioasă sau mai bine zis ctitorească, cea laică şi țărănească. 

Nici una, nici alta, nu sunt pur autohtone și aparțin unor cicluri 
mari ale căror focare erau, pentru ambele, spre orient. 

Arhitectura religioasă, ramură târzie a civilizaţiei bizantine, 
ajunsă evoluată la noi, a venit cu teme precise din epoca paleologă, 
prilejuind spiritului românesc o foarte repede adaptare, hotăr- 
nicind totodată jocul fanteziei şi posibilitățile de înnoire și dezvol- 
tare în cadrul unei discipline prestabilite. Intre bisericile şi mână- 
stirile lui Ștefan cel Mare şi ctitoria Mavrocordaților dela Văcărești, 
tema e aceeaşi, timp de trei veacuri, compoziția aceeași, și numai 
elementele componente admit o uşoară interpretare. E vadit că 
arhitectura religioasă ajunsese, din motive sociale și istorice, la 
un impas. Ea dispare cu veche înjghebare a Statelor dunărene. 

Arhitectura țărănească și tot folklorul plastic, prins în vraja 
instinctelor ancestrale, și-au urmat de-a-lungul veacurilor istoriei 
noastre o nebănuită şi greu controlabilă evoluţie. Inrudită cu cel mai 
îndepărtat şi misterios Orient (tema casei țărănești dela noi se regă- 
seşte atât în sudul Caspicei cât și în Asia Mică şi chiar mai departe), 
însușindu-și totodată ceva din claritatea mediteraneană, tema po- 
pulară propune celor dornici să privească cu ochi noi, o tematică 
ale cărei consecințe ultime pot fi cel mai măreț monumentalism. 
Casa țărănească cu privdorul ei, această masă simplă acoperită 
cu un acoperiș gingaș, având fața din spre intrare umbrită de o 
uşoară colonadă, casa țărănească cu cerdac, scară lăturalnică şi 
coborîre în beci, casele mai înalte dela munte sau mai joase dela 
şes, au toate în ele germenul unei monumentalități nedezvoltate. 
Casa boierească şi palatul domnesc de altă dată nu sunt decât 
timide încercări de monumentalizare a casei țărănești. Viaţa 
patriarhală a statelor mici de altă dată, lipsa de adevărată bogăție 
şi statornică putere, au folosit arhitecturii religioase ermetice și 

monahale. Ctitoriile erau juvaere personale, menite să proslă- 
vească credința domnească și răscumpărarea veșniciei unei familii 
sau unui om. Arhitectura religioasă a avut de aceea, la noi, tot- 
deauna o nuanţă confidențială și n'a fost o îngenunchere colectivă, 
asemuitoare actelor de pietate din care au ieşit catredalele. Arhi- 
tectura țărănească liberată din timp, de materiale ușoare, având 
efermeritatea ca îndemn de creaţie şi înnoire, şi-a urzit temele mai 
departe în jocul liber al nevoilor, selecţionând tipurile până la 
perfecţie și așteptând posibilități de izbândă. 

Dar să ne înțelegem: arhitectura religioasă cu o desvoltare 
încheiată oferă prezentului elemente gata făcute, pe când arhitectura 
populară prezintă teme abstracte a căror întrebuințare directă nu 
se poate, care cer nu numai o transpunere, dar şi o creaţie nouă. 

Iată de ce arhitectura religioasă a fost aleasă de propovăduitorii 
unei arhitecturi româneşti, fără ca aceștia să bănuiască că ei duceau 
noua formulă la un impas; iată de ce a dat greş această încercare. 

Din nota niz RN din tema mânăstirească, nu se mai putea 
trage decât prea puțină învățătură pentru viața noastră, aşa 
cum este, și nealeasă de noi. “Temă veche, veşnică poate, dar 
în afară de nevoile noastre prezente, arhitectura religioasă n'a 
dat civilizației românești moderne teme valabile, ci ornamente uzate. 

Cu totul altfel sunt posibilităţile arhitecturii țărănești. Să ne 
aducem aminte că în Asia există un tip de case numit « Hilani», 
întrebuințat şi astăzi în Iran, care a dat tema palatelor persepoli- 
tane, că din tema unei case de păstor a ieşit una din cele mai monu- 
mentale formule arhitectonice şi, că după toate probabilitățile, 
templul grecesc nu este şi el decât desvoltarea unei teme populare. 

Punând problema astfel, cred că metodele funcționaliste nu 
mai pot fi privite ca importaţii periculoase din străinătate, ci, 
dimpotrivă, ca unelte ușor de întrebuințat pentru desăvârşirea 
propriilor noastre năzuinți. În ziua când vom fi găsit într'adevăr 
echilibrul nostru, n'o să ne mai speriem nici de vremurile în care 
trăim, nici de marile curente ale cugetului modern. E încă timp 


de a reîncepe. 
Arh. G. M. CANTACUZINO 


CONCERTE 


Oferta muzicală a fost excepţional de bogată în ultimul timp; 
Chiar o poftă neobișnuită nu-i putea înfrunta belșugul fără să-și 
primejduiască sănătatea. Simpla ei înşirare ar constitui aproape 
o scurtă istorie a muzicii. Neîncercând deci a stabili o ierarhie 
în alegerea sau ordinea în care vor fi pomenite unele manifestări 
muzicale, ele vor fi numai reziduul de bune amintiri ale nume- 


428 REVISTA FUNDAȚIILOR REGALE 


roaselor audiții din luna trecută. Dela oarecare distanță, abun- 
dența e semn bun; cercetată mai de aproape, se ivesc îndoieli. 
De pildă, un concert simfonic al Filarmonicei în care nu figu- 
rează un solist, şi acesta neapărat străin, este imediat suspectat 
de publicul nostru. În absența unui oaspete virtuos, audiţia la 
radio este considerată suficientă; dar se ştie bine că în vasta ma- 
joritate a cazurilor o audiție la radio este o luptă între muzică 
şi excesul de confort; firește excesul de confort învinge și mu- 
zica devine o anexă agreabilă, dar de loc indispensabilă: o stare 
de lucruri simetric opusă cu aecea din sala de concert. Asemenea 
cazuri de miopie din partea publicului, s'au produs de pildă cu 
ocazia Requiemului de Verdi sau al concertului dirijat de d. M. Jora. 

Programele cu care se înfăţişează d. M. Jora în concertele 
Filarmonicei se deosebesc, în primul rând, printr'o lipsă de com- 
plezență față de publicul mare și indiferență pentru lucrările de 
efect facil şi sigur. Acei puţini cari cred în viitorul muzicei ro- 
mânești și luptă ca ea să-și câștige un loc meritat în viaţa noastră 
artistică, văd în d. M. Jora pe cel mai entuziast sprijinitor și ani- 
mator al tinerei mișcări muzicale românești. Câtva timp în urmă 
ni s'au dat lucrări de d-nii Paul Constantinescu şi Dinu Lipaţti; în 
ultimul concert pe care l-a dirijat, am auzit executate cu o stră- 
lucitoare vervă trei din Capriciile d-lui Constantin Silvestri. Aceste 
capricii sunt scrise într'un limbaj muzical care e foarte departe 
de a fi acel cu care e familiarizat ascultătorul mijlociu. Mânuit 
mai puțin abil și cu mai puţin talent, limbajul acesta ar putea 
stârni nedumerirea, sau reprobarea energică însoțită de veşnic 
aceleaşi comparații hazlii a celor care nu se îndoesc de nimic, 
sau în fine elogierea în termeni vagi și prudenți a snobilor in- 
telectuali. Cu Capriciile d-lui Silvestri s'a întâmplat ceva foarte 
rar: toate trei categoriile de auditori s'au contopit într'una sin- 
gură care aplauda cu plăcere şi perfectă spontaneitate. E ceva 
direct și puternic convingător în muzica acestor capricii, care 
peste dificultăţile şi noutatea idiomului se adresează nemijlocit 
ascultătorului; vor fi scăpând poate multe amănunte și ingenio- 
zități care, în general, nu se pot percepe la o primă audiție, dar 
linia generală, sensul, construcţia, se desprind limpede și inte- 
ligibil: ceea ce poate fi o dovadă că în muzica așa numită « mo- 
dernă », nu limbajul nou croit e de vină, când se produce în au- 
ditor acea luptă pentru întâietate între nedumirire şi plictiseală. 
Un puternic simţ al dramaticului care poate merge până la ca- 
taclism, o vigoare şi o inventivitate ritmică mereu proaspătă şi 
o orchestrație extraordinar de bogată şi de multicoloră ne-au 
arătat că avem în d. Constantin Silvestri un mare talent, o foarte 
bogată natură muzicală şi un căutător îndrăzneţ pe care riscul 
nu-l intimidează, ci îl atrage. 

Strauss şi Brahms sunt maeștri pentru care d. G. Georgescu 
are o specială predilecție; d-sa tălmăceşte cu egală înțelegere şi 
dibăcie conținutul muzicei lor, îmbrăţișând vasta suprafață a unuia 
ca și adâncurile uneori cețoase ale celeilalte. O a doua simfonie 
care înfăţişează un Brahms limpezit și mai împăcat cu existența, 
decât ni-l arată tragica simfonie in do minor, s'a strecurat vioae 
pe drumul indicat de d. George Georgescu. 

Despre d. Odnoposoff, solistul acelui concert simfonic, nu 
se poate spune că s'a impus prin vreo calitate dominantă şi cu- 
ceritoare, ci mai curând prin absenţa oricărui cusur. La impresia 
aceasta a contribuit de sigur şi concertul lui Saint-Saëns, scris 
şi el fără cusur. Foarte darnic pentru a pune în valoare abilitatea 
tehnică a violonistului, de o perfectă construcție şi de o claritate 
mai mult decât transparentă, concertul care s'a executat nu e 
lipsit totuși de momente de o reală frumusețe; e cazul mișcării 
încete, unde dialogul dintre vioară și orhestră este străbătut de 
o poezit evocatoare al cărui farmec cucerește şi astăzi. Momen- 
tele acestea care au compensat prin conţinutul lor excesul de 
transparență al restului, au găsit în tânărul virtuos un interpret 
cu multă distincție în stil, un ton frumos deși nu deosebit de 
mare şi o tehnică de o puritate rară. 

Născută în secolul vitezei şi în perioada inflaţiei, rapsodia, 
« in blue » a lui Gershwin, a încheiat concertul și a tras ponoasele 
timpurilor în care a luat ființă; viteza ei de îmbătrânire e sub- 
stanțial mai mare decât a lucrărilor scrise în vremuri mai po- 
tolite. Ea se ascultă totuși cu plăcere, dar o reușită executare 
a ei cere din partea instrumentelor de suflet o supleță şi o strălu- 
cire specific formațiilor de jazz de bună calitate. 


* 
* * 


62 de ani dela data când a fost scris, Requiem-ul lui Verdi 
a fost executat pentru prima oară la Bucureşti; și totuși ne-am 
pripit, dacă am judeca lucrul după inexplicabila și vinovata in- 
diferență a publicului care nu s'a grăbit să vină să asculte această 
monumentală creație muzicală. Acei însă, pe care austeritatea su- 
biectului nu i-a ţinut departe de sala Ateneului, au fost răsplătiți 
cu una din cele mai reuşite și valoroase manifestări muzicale 
ale anului. Şi poate tocmai acei absenți aveau mai mare nevoie 
să asculte requiem-ul lui Verdi şi să revină asupra unor judecăți 
greșite, sugerate de abuzul care se face cu unele opere ale marelui 
maestru italian. 

O cercetare cât de sumară a acestei mărețe liturghii a mor- 
ţilor ar duce prea departe; tot ce-a fost mai bun din geniul lu- 
minos și bogat al lui Verdi își află locul în acele pagini. Deta 

covârşitorul « Dies Irae» şi până la ultimele acorduri din « Libera 
me », totul este o vastă şi armonioasă revărsare a unui geniu me- 
lodic de factură esenţial latină. 


Meritul de a fi redat o audiție unitară, limpede și de nobile 
proporţii, e mare; interpretarea a fost din toate punctele de v=- 
dere excepțională. Corul «Carmen» impecabil pregătit de d. 
I. Chirescu a arătat o sonoritate frumoasă și bogat diferențiată. 
D-na Melania Bugarinovici, care a fost revelaţia concertului, a 
pus o admirabilă voce în slujba unei muzicalități de mare și ade- 
vărată artistă, D-na Alexandra Grozea a reuşit de multe ori să 
impresioneze cu note frumos susținute; foarte bine şi în stil, 
d. Mircea Lazăr; sobru, muzical și convingător d. G. Folescu. 
Entuziasmul și aclamațiile neobișnuite ale unui public înțelegător 
au răsplătit această sărbătoare muzicală. D. I. Perlea și toți co- 
laboratorii săi pot fi mulțumiți. 

Cu mijloace mai modeste, dar întărite de entuziasm și foarte 
mult merit, cântăreții braşoveni sub eminenta conducere a d-lui 
prof. Victor Bickerich, au executat la scurte intervale Johannes- și 
Matthäus- Passion de I. S. Bach. In fața râvnei neostenite și a 
atâtor intenții bune, obiecțiile care s'ar putea aduce execuţiunilor, 
sunt dezarmate și nu. se cuvin a fi pomenite în aprecierea unor 
cântări în care se prea mărește iubirea de oameni. Sub imbodul 
ei vom semnala numai pregătirea așa de conştiincioasă a corurilor 
şi puritatea stilului, emisiunea justă şi ușoară, declamaţia per- 
fectă a d-lui Aurel Alexandrescu, muzicalitatea d-lui dr Alfred 
Witting, vocea de calitate frumoasă a d-rei Nella Dimitriu, 
cunoscutele însușiri de stil ale d-nei Bauman-Rădulescu pre- 
cum şi meritele, rari la noi, de bun și entuziast organizator ale 
d-lui N. Rădulescu. Ambele execuţiuni au însemnat un foarte va- 
loros aport în viața artistică a Capitalei și exemplul Brașovului 
poate fi recomandat ca subiect de meditaţie orașelor vechiului 
regat, care la olaltă alcătuesc un foarte omogen deșert muzical. 

Din inconsistența atâtor concerte care se îmbulzesc în sala 
Dalles şi a căror valoare este deseori modest limitată în jurul per- 
soanelor care candidează la demnitatea de personalitate artistică, 
se cuvine a extrage activitatea d-lui Al. Theodorescu. De ani de 
zile, cu râvnă multă și credință tenace, d-sa aduce excelente ser- 
vicii vieții noastre muzicale. Ciclul întreg al cvartetelor lui Bee- 
thoven pe care formațiunea d-lui Theodorescu le-a executat anul 
trecut, ca şi acel al sonatelor pentru vioară și pian executate în 
tovărăşia d-lui Filionescu, anul acesta, sunt contribuţiuni esen- 
tiale pentru echilibrul şi sănătatea mișcării noastre muzicale. In- 
dispensabil tineretului dornic de a-și închega o cultură muzi- 
cală, Beethoven e sprijin și refugiu bine venit pentru melomanii 
dezorientați de anarhia muzicii contemporane. 


ACTUALITĂŢI CULTURALE EUROPENE 431 


D. Al. Theodorescu are dreptate să stăruiască. Servind muzica 
lui Beethoven, el va avea alături de dânsul pe toţi acei pentru care 
muzica înseamnă mai mult decât un divertisment, 


RADU GEORGESCU 

IN JURUL UNUI PROCES ENGLEZ 


Un ministru francez publica zilele trecute un volum cu amin- 
tiri şi observaţii, unde, între altele, povestea o mare surprindere 
pe care o avusese el la Londra. Se dusese să viziteze Camera 
Lorzilor și şedea de vorbă cu unul din membrii acelei Camere, 
când, deodată, își auzi interlocutorul spunând: 

«A! uite, vezi pe domnul de colo? E Lordul Kylsant. 
Vine să-și reia locul printre noi, în Parlament, după ce și-a plătit 
datoria către societate, datorie care s'a soldat cu un an de pușcărie ». 

Intr'adevăr, scrie francezul nostru, Lordul Kylsant, pair al 
Engliterei, mare cruce al Sfântului Mihai şi Sfântului Gheorghe, 
fundator al vestitei King-Line, Lord-Locotenent de Comitat, 
vice-amiral al Galilor de Nord, Președinte al Camerei de Comerţ 
a Imperiului britanic — ceea ce nu-i puţin lucru — directorul 
unei bănci importante și al unei mari societăţi de asigurare, direc- 
torul unei companii de drum de fier, președinte, de treizeci de 
ani, al companiei de navigaţie Royal Mail, companie centenară 
căreia Regele îi acordase o Chartă proprie — Lordul Kylsant, 
în momentul în care îl vedeam eu, tocmai ispăşise douăsprezece 
luni de închisoare, la vârsta de șaizeci și opt de ani, după cea 
mai strălucită și onorabilă dintre cariere. Sir John Simon, avocatul 
său, îl apărase zadarnic. (Inchipuiți-vă la noi un director al 
Mesageriilor Maritime trimis la pușcărie după pledoaria d-lui 
Millerand !)». 

— Dar care era vina Lordului Kylsant?—întrebai eu. 

— In 1928 — îmi răspunse interlocutorul — Royal Mail voi 
să-și mărească capitalul. In acest scop făcu un apel și lansă pros- 
pecte. Aceste prospecte nu conțineau — Doamne fereşte — nicio 
declaraţie falsă. Dar nu se spunea în ele un lucru, anume că în 
ultimii ani dividendele fuseseră plătite nu din beneficiile anului 
respectiv, ci din rezerve, adică din beneficiile anilor trecuți. Vei 
spune poate că asta nu-i chiar așa de grav. Numai că, în City, nu 
se glumește, când e vorba de economiile cetățenilor şi de buna 
lor apărare. Iată de ce venerabilul bătrân, Lordul Kylsant, purta 
până săptămâna trecută, haina de lână a convicților, uniforma 

dungată a pușcăriașilor, și se plimba de jur-împrejur în curtea 
interioară a temniţei dela Dartmoor cu un număr cât toate zilele 
tipărit pe spinare, așteptând să-și reia roba de ermină, fotoliul 
de piele roșă și strălucita lui carieră ». 

Nu ştiu dacă cititorul își dă seama de enormitatea juridică 
a acestei sentinţe date de tribunalele londoneze. Nu există nici un 
text de lege — nici engleză, nici străină care ar fi putut fi invo- 
cat pe cale de analogie — încriminând fapta lordului Kylsant. 
Pe de altă parte se ştie că unul din principiile de bază ale Drep- 
tului penal este faimosul: nulla poena sine lege. Pedeapsa trebue 
să fie prevăzută explicit în coduri; asta e garanţia fundamentală 
a libertăţii şi onoarei cetățenilor. De sigur, legislația britanică 
prevede, ca toate legislaţiile, delictul de excrocherie. Dar tocmai 
că acțiunea săvârşită de Lordul Kylsant nu intră în cadrul infrac- 
țiunii acesteia. Este, în cel mai rău caz, o înșelătorie, o mano- 
peră dolosivă, antrenând poate doar sancțiuni civile de nulitate 
sau daune. Dar lordului Kylsant i-a fost aplicată o sancţiune 
nu civilă, ci pur penală. Cum se explică o asemenea anomalie? 

'Trebue, pentru asta, să ne coborîm în fundurile ascunse ale 
opiniei publice, acolo de unde izvorăște dreptul penal. O pe- 
deapsă apare pentrucă, la un moment istoric dat, conștiința colec- 
tivă a devenit excepţional de sensibilă față de anumite fapte, Așa 
se explică cum același lucru este crimă ici și conduită legală colo; 
fărădelege «dincolo de Pirinei », fapt permis dincoace. Totul de- 
pinde de gradul de sensibilitate al opiniei colective. Instituţia 
juraţilor e mecanismul special potrivit acestor variațiuni de umoare 
ale sensibilităţii morale obşteşti. Juriul declară cu seninătate că 
omorul cutare, mărturisit și premeditat, nu e... omor; nu este 
— pur și simplu; de ce? pentrucă jurații au simţit că opinia pu- 
blică nu e «turburată » de faptul în chestiune. In Anglia, în deo- 
sebi, așezămintele procedurale sunt astfel întocmite, încât să țină 
seama de toate fluctuațiile sentimentelor morale ale marelui pu- 
blic. De pildă, acolo persistă încă sistemul acuzator; asta înseamnă 
că dacă s'a produs o infracțiune, delict sau chiar crimă, şi vic- 
tima sau moştenitorii săi legali nu fac proces, ei bine, atunci nu 
există nici un proces... Infractorul nu e nici măcar urmărit. Și 
invers, atunci când opinia publică se simte jignită în simțul 
ei de echitate, juraţii — expresia directă a acestei opinii publice — 
declară, fără ezitare: «guilty ». Și e perfect logic. Dacă juratul, 
în faţa unei crime evidente, constatate, măsurate, mărturisite, are 
dreptul să spună: «nu e crimă; nu e nimic», atunci trebue să 
aibă şi dreptul celălalt, dreptul de a spune: «este crimă », chiar 
când faptele, în mod evident dovedesc că nu e. Dreptul exorbi- 
tant recunoscut juratului de a hotărî că alb este negru, atrage 
logic şi pe cel de a hotărî că negru este alb. 

Astfel se explică de ce o sentință ca aceea din procesul Kyl- 
sant a putut fi dată în Anglia. 

Dar asta mai dovedește că în Anglia opinia publică este 
azi deosebit de simţitoare față de o anumită categorie morală, 
şi anume faţă de diversele înşelătorii ce se pot comite cu ocazia 
funcţionării societăților anonime. Aşa de simţitoare, încât toate 
păcălirile legale adăpostite de acest organism, așa de suplu, au 
determinat pe jurați să uzeze de dreptul lor de zile mari, dreptul 
de a nega ce este sau afirma ce nu e, atunci când interesele supe- 
rioare ale eticei o reclamă. 

Dacă ne gândim puţin, descoperim că nu numai în Marea- 
Britanie, dar în toată Europa civilizată, opinia publică este deo- 
sebit de atentă la fenomene, din acestea, de malversațiuni abil 
strecurate prin găurile codurilor. Ori de câte ori izbucneşte un 
faliment bancar, ori de câte ori se miroase o « panama » oarecare, 
populaţia e surescitată și se repede, cu emoție, la gazetele care 
o vor informa asupra detaliilor şi desfăşurării afacerii. Opinia 
publică, pretutindeni, reclamă legiferarea severă a activităţii oculte 
din societățile anonime; reclamă constituirea unui «drept penal 
comercial ». Neavând instituţia juraților în materie de delicte 
bănești, cum este în Anglia, ţările celelalte n'au putinta să dea 
satisfacție opiniei publice pe calea mai expeditivă a jurisprudenţei. 
Pe de altă parte, o asemenea lege e greu de făcut. Căci, în Statele 
industriale, marile trusturi, având puternice relații cu conducă- 
torii politici, vor căuta să împiedice încadrarea în codul penal 
a celor mai profitabile dintre operaţiile lor. Acestea vor rămânea 
deci mai departe conduite perfect legale, Fireşte, nu indefinit. 
Căci opinia publică, marile mase de cetățeni care nu numai că 
nu au aceleași interese cu directorii de trusturi, dar au chiar in- 
terese contrarii, fiind tocmai micii capitalişti din economiile cărora 
trusturile pompează capitalurile compacte şi voluminoase, toți 
acești cetățeni modești şi numeroși formează adevărata mare 
conştiinţă morală a țării. Și, după câteva noi afaceri scandaloase, 
peste cele deja trăite, va cere răspicat candidaţilor la alegeri să 
legifereze această materie. Aci, ca în toate, Anglia se așează în 
fruntea naţiunilor şi deschide cea dintâi calea progresului. Dar, 
aci, ca totdeauna, Anglia va fi urmată și de ceilalți. Mereu aceeași 
deosebire între Britania și Continent. Supleța și empirismul sui 
generis al instituţiilor de peste Canal permit o adaptare instan- 
tanee (şi oarecum ipocrită) la noile nevoi. Dincoace de Canal, se 
procedează altfel: mai rigid, cu oarecare întârziere, dar mai franc. 
Este imposibil ca în câțiva ani să nu vedem toate codurile 
penale deschizând un capitol nou, unde vor fi calificate, des- 
crise şi precizate, toate acele savante înșelătorii — astăzi 

perfect legale — pe care le face posibile jocul subtil al Societăţii 
Anonime. 


E curios de reamintit cum, încă dela începuturile ei istorice, 
societatea anonimă a avut drept ţel înșelăciunea în stil mare. 
Prima societate anonimă importantă a fost faimoasa Companie 
a Indiilor Neerlandeze. Căpătase dela Statuderul Olandei dreptul 
de a se apăra cu armele când se găsea pe mare (cum să i se re- 
fuze asta, când mările erau pline de piraţi?); astfel, Compania 
își ridicase o armată navală inexpugnabilă, care făcea război 
Angliei, Franţei, Spaniei, fără ca acestea să poată spună ceva 
Olandei, care declara cu candoare că nu e responsabilă de odi- 
oasele fapte ale unei simple societăţi particulare. Așa dar, dela 
prima ei întruchipare, societatea anonimă a urmărit camuflarea, 
legalizarea mincinoasă a unor interese deghizate. Și, ca să reve- 
nim la zilele noastre, în loc de a cita tot ce directorii unei Akti- 
engesellschaft sunt în stare să facă, vom cita faptul invers, reac- 
țiunea de apărare a celor periclitați. Există, în marile țări capi- 
taliste, un gen de societăți foarte curioase. Sunt asociaţiile 
de acționari. Nu-i așa că pare a nu avea nici un sens? Care 
acționari ? Acţionarii aceleiaşi societăţi ? Dar aceștia ce nevoie mai 
au să se asocieze, când ei sunt asociaţi gata ? Pentru ce acest botez 
cu repetiție? Poate că se asociază pentru alte scopuri, străine 
de societatea în care sunt coproprietari; de pildă în scopuri 
religioase, sportive, culturale, etc. Ei bine, nici asta. Se asociază, 
adică se reasociază, tocmai pentru a se ocupa de operaţiile pro- 
priu zise ale societăţii lor, şi anume pentru a combate pe admi- 
nistratori, administratori delegați, procuriști, directori, într'un 
cuvânt guvernul societății. Căci această castă, compusă din oa- 
meni care pot să nu fie nici măcar membri (adeseori nu posedă 
acțiuni ale societăţii) se poartă cu acţionarii exact așa cum o bancă 
se poartă cu simplii depunători. S'a mai văzut vreodată ca direcţia 
unei bănci de depozite să dea socoteală depunătorilor de politica 
ce urmează? Ei bine, acţionarul de azi a fost adus la situația pre- 
cară de simplu depunător de fonduri, cu care consiliul de admi- 
nistrație face tot ce vrea. Acum anomalia juridică e evidentă. 
Acţionarul este, juridicește, proprietar. Acţiunea lui e un titlu de 
proprietate a societăţii întregi, conferind un fragment de drept 
asupra tuturor bunurilor care alcătuesc societatea. In fapt însă, 
acționarul e egal cu un simplu client, client de bancă, împru- 
mutător de bani. Și acele paradoxale «asociaţii de acționari» 
caută să readucă faptele la situația de drept presupusă; caută 
să facă să recoincidă realul cu nominalul. Pentru asta, fac poliţie. 
O poliție atentă și abilă a tuturor mișcărilor directorilor, gata 
să le sară acestora în cap la prima încercare de manopere dubi- 
oase. După cum vedem, aceste bizare «sindicate de deja-sindi- 

caţi » se substitue aci legii penale care întârzie să accepte în ca- 
drele ei noile delicte reclamate de conştiinţa morală a popu- 
lației, mereu mai sensibilă la tot ce se operează cu ajutorul socie- 
tății anonime, cel mai suplu organism din câte a cunoscut vreo- 
dată Istoria. 


Atragem atenţia, înainte de a sfârşi această cronică, asupra 
unui detaliu foarte picant. Situaţia societății anonime este astăzi 
oarecum inversă față de cea de dinainte de război. lată ce vreau 
să spun. Incă pe vremea revoluţiei franceze, societățile anonime 
erau boicotate, considerate fiind ca niște «coaliții» subversive 
(« legea împotriva coaliţiilor » se numea aceea care le combătea); 
subversive, pentrucă duceau la instaurarea unui Stat în Stat. An- 
tipatia împotriva societății anonime culminează în faimoasa cam- 
panie («anti-trust league ») din Statele-Uhnite, din primele decenii 
ale veacului al douăzecilea. Rezultatul acestui război a fost tra- 
ducerea cartelurilor în fața tribunalelor, care le-au judecat aspru, 
condamnându-le în repețite rânduri la amenzi enorme, de mili- 
oane de dolari, și la dizolvarea imediată. Fireşte, trusturile s'au 
executat. Dar înfrângerea lor a fost numai aparentă. Căci ce 
însemnau câteva zeci de milioane, față de imensa avere a acestor 
giganţi anonimi? Și ce însemna dizolvarea pentru nişte organisme 
atât de suple, care, asemenea pasării Phoenix renăscând din pro- 
pria ei cenuşă, pot să se desființeze, reînființeze, să se facă, des- 
facă, refacă, prefacă şi contrafacă, să se fărâmițeze şi să se rein- 
tegreze, în cinci minute, printr'o simplă iscălitură pusă în josul 
unei pagini sau câteva ştampile la finele unui text? Toate sfor- 
ţările adversarilor le-au lăsat neatinse. Azi problema lor nu se 
mai pune aşa. Nimeni nu le mai contestă juridiceşte legitimi- 
tatea. Ba chiar ele au devenit modelul de copiat. Statul însuși 
se inspiră dela dânsele când își « comercializează » serviciile pu- 
blice, organizându-le după icoana societăţii anonime. În schimb, 
azi se pune o altă problemă. Opinia morală a publicului, dacă 
admite societatea anonimă ca atare, dorește însă să o moralizeze. 
I se recunoaşte dreptul de a câștiga oricâți bani și de a deveni 
oricât de voluminoasă. Dar îi refuză pe acela de a înșela. Și re- 
clamă, în textul noilor coduri penale, un loc în care să fie sanc- 
ţionate sever și infamant toate operaţiile capabile șă ruineze po- 
pulaţia micilor agonisitori de mici economii. Acele curioase « aso- 
ciaţii de societari » precum şi nu mai puţin curioasele verdicte 
ale juraţilor englezi în procese de genul afacerii Lord Kylsant, 
sunt prodromuri interesante în sensul unei apropiate codificări 
penale viitoare a unora din conduitele conducătorilor societății 
anonime, 


D. I. SUCHIANU 


28* 

ACTUALITAŢI FRANCEZE 


Ideile pe care Franţa le răspândește astăzi în lume confirmă 
perfecta continuitate a unei civilizaţii în același timp conturată 
şi în permanentă expansiune. Caracterele invariabile ale civilizaţiei 
franceze le regăsim ca atare nu numai ca elemente obiective, în- 
registrate de observatorii de pretutindeni, dar mai ales în acea 
conștiință colectivă care este felul reflexiv al națiunii franceze, 
modul de a se gândi pe. sine și de a lua neîncetat cunoştinţă de 
valorile ei dominante. Luciditatea și spiritul critic sunt însușiri 
prin excelență franceze şi, în mod firesc, în Franţa caracterele 
şi valorile naţionale sunt neîncetat formulate, precizate şi discu- 
tate, iar acea conştiinţă colectivă se regăseşte totdeauna aceeaşi. 

Lucrarea recentă a d-lui Paul Gaultier, L'âme française este 
încă o formulare a caracterelor fundamentale și permanente care 
alcătuesc geniul propriu al națiunii franceze. Intr'o expunere 
uneori prea simplificată, dar totdeauna de o claritate absolută, 
d. Paul Gaultier a realizat un foarte potrivit instrument de răs- 
pândire a unei autentice imagini a Franţei şi totdeodată un re- 
zumat enciclopedic al întregii contribuţii pe care spiritul creator 
francez a adus-o în lume. Cartea aceasta va putea folosi tuturor, 
dar mai ales va fi bunul prilej al unei juste cunoașteri a națiunii 
franceze pentru toți acei cărora le lipsește adeseori mărturia simplă 
şi luminoasă. D. Paul Gaultier a înţeles cât de mare poate fi 
circulația destinată lucrării sale când, reamintind caracterul uni- 
versalist al civilizației franceze, se adresează tuturor popoarelor: 
« La meritele ei particulare, civilizația noastră adaogă încă unul — 
tocmai pentrucă este specific franceză și pentrucă facultatea do- 
minantă a sufletului francez este rațiunea — meritul anume de 
a avea o valoare obiectivă și oarecum absolută, independentă de 
trecut, de pământ, de nevoile, de obiceiurile şi chiar de calitățile 
şi defectele inerente spiritului francez. Civilizaţia franceză este 
înzestrată, prin origina ei rațională, cu o incontestabilă univer- 
salitate, ca și raţiunea însăși din care purcede. Ea poate, deci, 
să se aplice tuturor popoarelor şi să devină astfel, oricare ar fi 
tendințele, temperamentul și originalitatea lor, un cadru ideal 
al vieții în societate ». De altfel, d. Paul Gaultier se ocupă mai 
puţin în cartea sa, de caracterele ireductibile ale sufletului francez, 
decât de însușirile raționale care prin generalitatea lor pot ju- 
stifica voința de a se propune lumii ca model. Astfel, d. Paul 
Gaultier a realizat nu numai o carte care va facilita pretu- 
tindeni cunoașterea civilizaţiei franceze dar și prin exemplul său 
personal, prin caracteristica preferință pe care tot timpul o acordă 
însușirilor în același timp naţionale şi universaliste, aduce o măr- 
turie a sufletului francez. 


ACTUALITĂŢI FRANCEZE 437 


Nu vom rezuma aici desvoltarea pe care o face d. Paul Gaul- 
tier în L'âme française. Întrucât găsim în această carte, descrierea 
celor mai nedesminţite însușiri franceze, actualitatea ne va pri- 
lejui totdeauna să formulăm în mod fragmentar ceea ce în lu- 
crarea d-lui Paul Gaultier constitue o expunere mai sistematică. 
L'âme française este o carte care merită cea mai largă răspândire 
şi oricine va găsi în ea mijlocul unei folositoare introduceri în 
domeniul cel mai înălțat al civilizaţiei franceze. Fără să preju- 
dicieze cu nimic originalității proprii fiecărei naţiuni și păstrării 
acelui conţinut particular care îmbogățește varietatea omenească, 
d. Paul Gaultier continuă o mare tradiție când propune un « cadru 
ideal », un sistem fix de norme universale. 


O interesantă analiză a structurii politice și morale a Franţei, 
ne aduce d. Emile Lasbax în lucrarea sa La France ira-t-elle 
à un Troisième Empire? Făcând aplicaţia unui sistem propriu, 
din care se desprinde veleitatea de a prevedea desfășurările vii- 
toare ale societății, d. Emile Lasbax crede a descifra tendința 
Franţei către un nou imperiu. Autorul nu asociază o asemnea 
tendință de vreo schimbare radicală care ar putea interveni în 
idealurile de viață ale naţiunii franceze, ci, dimpotrivă, întrevede 
prin ea, sinteza superioară a curentelor totdeauna manifestate 
în Franţa. D. Emile Lasbax crede într'un anumit ritm dialectic 
care a opus «dreptului divin » al regalității, «dreptul popular » 
al republicii, pentru a da naștere «dreptului de Stat» al impe- 
riului. Autorul constată, de altfel, că instituțiile napoleoniene sunt 
la temelia Franţei de astăzi şi că întărirea viitoare a armaturii 
Statului şi principiul unei ierarhizări mai riguroase, nu vor în- 
semna decât predominarea factorului social asupra celui in- 
dividual. Folosind deopotrivă numeroase analogii istorice cât 
şi elementele actuale ale politicei franceze, d. Emile Lasbax în- 
trevede, așa dar, în ceea ce numește un troisième empire, conci- 
lierea tuturor valorilor câștigate pentru totdeauna în Franța, de-a- 
lungul evoluţiei istorice pe care a parcurs-o. « De sigur, constată. 
d. Emile Lasbax, Franța deține dela propriul ei Imperiu și din 
ereditatea ei' romană, noţiunea de Stat și de puternică armatură 
a acestuia; dar ea mai păstrează dintr'o îndelungă tradiție mo- 
narhică, respectul formelor religioase și credința în supremaţia 
valorilor morale; tot astfel Franţa deţine dela revoluţia republi- 
cană, caracterul sfânt al libertăţii individului, principiul dreptu- 
rilor egale pentru toţi la proprietatea economică şi la posesiunea 
materială a bogățiilor ». 

Dacă la întrebarea La France ra-t-elle à un Troisième Empire? 
d. Lasbax crede a putea răspunde afirmativ, împrejurarea o 
explică autorul nu numai prin tradiția greco-romană sau prin 
aceea occidentală a lui Carol cel Mare, dar și prin structura însăși 

a Franţei moderne, trecută prin îndoita experiență napoleoniană. 
D. Emile Lasbax, reia astfel, acea profundă aspirație către 
universalitate pe care d. Paul Gaultier o înfățişa ca cea mai 
caracteristică însuşire a sufletului francez. «Franța a adus 
în lume, împreună cu ereditatea ei imperială, această tendință 
la pacea universală pe care a identificat-o totdeauna cu strălu- 
cirea luminii civilizatoare, afirmă d. Lasbax. Franţa a întrupat 
această tendință la începutul copilăriei ei regale când, sub Carol 
cel Mare, a inaugurat unitatea Sfântului-Imperiu. A întrupat-o 
în tinerețea ei republicană, când, în marile ceasuri ale Revoluţiei, 
s'a făcut solul dreptului omenesc. Tot astfel Franţa întrupează 
astăzi aceeași tendinţă, în faza ei de maturitate ». Aşa dar, ori- 
care ar fi vederile d-lui Emile Lasbax despre organizarea viitoare 
a Statului, d-sa se găseşte în tot cazul pe linia celei mai autentice 
tradiții a Franţei atunci când folosește noţiunea de imperium pentru 
a reaminti caracterul universal al civilizaţiei franceze şi rolul de 
pacificare prin unitate spirituală, pe care îl asumă astăzi ca tot- 
deauna. 


Iată deci că ideile care se proclamă astăzi în Franța dove- 
desc perfecta continuitate a civilizaţiei franceze. Interpretările cele 
mai personale, ipotezele cele mai noi, păstrează totuşi legături 
profunde cu idealurile de altădată. In Franţa ideile se înmulțesc, 
valorile se întregesc, dar răsturnările nu par posibile pentrucă 
există acolo sentimentul cuceririlor definitive. 

Aspectele noi pe care le dobândeşte Franţa de astăzi se in- 
tegrează în mod firesc în organismul francez, fără a crea acele 
antinomii ireductibile pe care raționalismul francez nu le-ar putea 
îngădui. Din acest punct de vedere, lucrarea d-lui Emile Lasbax, 
pe deasupra valorii ei ştiinţifice — a cărei discuţie nu ne-am pro- 
pus-o aici — constitue un prețios document francez. Interpretarea 
unui al treilea imperiu ca o sinteză a tuturor caracterelor, tot- 
deauna manifestate înlăuntrul naţiunii franceze, ne aduce un 
exemplu caracteristic al felului în care ideile cele mai noi sunt 
astăzi în Franţa constructive şi conservatoare. 


Poziţia conservatoare a Franţei contemporane ne este revelată, 
de altfel, nu numai de mişcarea ideilor de acolo, dar şi de întreaga 
orientare a politicei franceze. Este ceea ce explica, nu de mult într'o 
conferință, d. Wladimir d'Ormesson. Franţa se găsește astăzi, atât 
din punct de vedere al frontierelor ei europene, al întinderii co- 
loniilor pe care le posedă, cât şi din acela al influenței pe 
care o exercită printre marile puteri, la un apogeu care îi 
dictează datoria de a menţine şi permanentiza actuala ordine 
în lume. Dar o asemenea poziție conservatoare nu trebuește 
înțeleasă ca o slăbiciune, ca o atitudine negativă, ca semnul unei 
oboseli. D. Wladimir D'Ormesson observa în conferința sa, că 

atitudinea conservatoare a Franţei comportă aceeaşi luptă, aceeași 
tensiune necontenită, același elan care au caracterizat-o şi altădată. 
Luptă și tensiune cu atât mai mari cu cât sunt puse deo- 
potrivă în serviciul Franţei şi al lumii întregi. D. Wladimir d'Or- 
messon, ca orice francez care vorbeşte despre patria sa, nu uită 
să afirme misiunea universală a Franței: « Misiunea de a conserva 
intact ceea ce a făcut însăși virtutea Franţei de-a-lungul veacurilor, 
a spus d. d'Ormesson, ceea ce a făcut măreţia și strălucirea ei, 
ceea ce este necesar nu numai neamului nostru, dar şi echili- 
brului întregei lumi: sensul proporțiilor, al măsurii, ideea de li- 
bertate şi de demnitate omenească, spiritualitatea însăşi a indi- 
vidului, într'un cuvânt, umanismul, toate aceste valori spirituale 
pe care Dumnezeu le-a hărăzit fiecăruia dintre noi şi de care 
suntem răspunzători în fața Lui». lată într'un alt plan, acela 
al politicii externe a Franței, pe d. Wladimir d'Ormesson, for- 
mulând, cu alte cuvinte, aceeași misiune universală a civilizației 
franceze, pe care actualitatea ne-a prilejuit s'o întâlnim afirmată 
în lucrări cu totul deosebite ca acelea ale d-lor Paul Gaultier 
şi Emile Lasbax. 

Despre energia pe care atitudinea conservatoare a Franţei o 
comportă totuși, mărturiile sunt numeroase şi ne parvin din toate 
domeniile de activitate. Se ştie, de pildă, rolul primordial care 
a revenit Franţei în progresele realizate în anii din urmă, în do- 
meniul aviației. Un premiu literar recent a fost atribuit de Aero- 
Clubul francez, d-lui René Chambe pentru cartea sa Enlevez 
les cales! în care autorul ne povesteşte câteva din marile fapte 
ale aviatorilor francezi. Un premiu și o carte a căror semnificaţie 
esențială, de sigur, nu este de natură literară. Aero-Clubul francez 
înțelege să folosească pentru propaganda sa, bunul mijloc al lite- 
raturii şi este aici semnul unei preocupări care merită a fi reți- 
nută. Dar din cartea d-lui René Chambe se desprinde mai ales 
admiraţia necondiționată care se îndreaptă în Franţa către marii 
aviatori din ultimii ani, considerați acolo ca eroi care merită o 
adevărată recunoştinţă națională. Marile progrese ale aviației au 
adus în vremea noastră atâtea probleme şi mai ales aceea a dru- 
murilor aeriene a căror importanță domină uneori pe aceea a 
drumurilor pe ape și pe uscat. Se știe ce zel și ce exemplu de forță 
a adus aviația franceză în deslegarea acestor probleme. D. Rene 
Chambe ne povestește în cartea sa Enlevez les Cales! faptele 
câtorva din marii aviatori francezi, cu un accent menit să su- 
gereze deopotrivă intensitatea voinţei eroice şi necesitatea națio- 
nală căreia îi corespunde. Evocând ceva din energia desvoltată 
de Franţa de astăzi, paginile acestea pot contribui la precizarea 
adevăratului caracter al conservatorismului francez. 


ALEXANDRU VIANU 

FILOSOFIA LUI ȘTEFAN LUPAȘCU 


E probabil că pentru foarte multă lume numele de Ștefan 
Lupaşcu nu e decât un foarte frumos nume românesc. Autorul 
acestei recenzii, chiar, nu știa mai multe înainte de lectura celor 
două lucrări 1) recent apărute la Editura « Vrin » din Paris. După 
lectura lor însă, se grăbeşte să spună: numele de Ștefan Lupaşcu 
este acela al unui filosof de o surprinzătoare originalitate, care 
îmbogățește gândirea românească cu o neașteptată și cuceritoare 
inteligență. 

Nu suntem în măsură să dăm prea multe amănunte asupra 
activității anterioare a d-lui Ștefan Lupaşcu. După câte se pare 
însă, această activitate a constat mai mult într'una de pregătire 
decât de afirmare. Cele două lucrări pe care le publică d-sa acum 
fac impresia a constitui teza cu care şi-a trecut doctoratul, teză 
însă îndelung studiată și matură, așa cum abia după mulţi ani, 
poate da cineva una, în Apus. Pe coperta primului volum, librăria 
editoare anunță «pour paraître prochainement » o altă lucrare 
de acelaşi autor, întitulată « La signification philosophique de la 
microphysique contemporaine ». Cum, în lucrările pe care le 
cunoaștem, d. S. Lupaşcu se referă deseori la aceasta din urmă, 
s'ar putea ca ea să fi apărut între timp, fără însă ca noi să avem 
cunoștință de conținutul ei. In ce priveşte alte lucrări, autorul 
nu mai citează nimic din activitatea sa anterioară, aşa încât ipo- 
teza că suntem la o lucrare de debut pare a se confirma. Cât des- 
pre activitatea imediat următoare, autorul ne făgăduește, în cursul 
volumului său de al doilea, un studiu (un volum chiar?) asupra 
patologiei mintale, şi sfârşeşte aceeași lucrare asupra proiectului 
de a cerceta, în anumite studii viitoare, natura experiențţii estetice 
precum și cea a experienții mistice. 

Dacă stăruim, cu aceste amănunte, asupra activității d-lui 
Ștefan Lupaşcu în afară de lucrarea în două volume «Du de- 
venir logique et de laffectivite », e poate tocmai pentru a o în- 
țelege mai bine pe aceasta, în măsura în care nu ne interesează 
decât ea deocamdată. Intr'adevăr, primul lucru de semnalat în 
ce o privește, este varietatea materialului pe care îl utilizează. 
Filosofia interesează aci în primul și ultimul rând, negreșit; dar 
filosofie înseamnă analiză atentă a teoriilor fizicei moderne, con- 
siderare a datelor oferite de științele naturale, interpretare a re- 
zultatelor medicinei, în sfârșit utilizare a tot ce e știință sau acti- 
vitate a spiritului, așa cum se cere astăzi oricărui cercetător care 


1) « Du devenir logique et de l'affectivite». Volumul I intitulat: «Le 
dualisme antagoniste et les exigences historiques de lPespirit 2. Vol. IL: + Essai 
d'une nouvelle théorie de la connaisance ». 

se vrea filosof. Dar ne grăbim să adăogăm: nu utilizare a ştiinţei 
în slujba ei, ci pentru interesele largi ale adevăratei filosofii, care 
niciodată n'a nesocotit știința, dar iarăşi niciodată nu s'a subor- 
donat acesteia. 

Dacă însă d. Ștefan Lupaşcu ar fi un filosof interesant prin 
aceea numai că ştie să folosească materialul culturii sale enciclo- 
podice, nu ar merita atenţia deosebită pe care o solicităm pentru 
d-sa dela cetitorul de filosofie. Autorul nostru însă este ceva cu 
mult mai mult decât atât: o minte pe care am numit-o surprin- 
zător de originală și care, prin aceasta mai mult decât prin orice, 
aparține adevăratului filosof. Cutezăm chiar să afirmăm că, în 
cazul când activitatea viitoare a d-lui Ștefan Lupaşcu va confirma 
şi adânci vederile d-sale de până acum, dacă noile teorii, nu nu- 
mai din știința positivă dar şi din câmpul psihologiei, ba chiar 
al esteticei, îi vor veni în ajutor, atunci putem spera să vedem în 
sistemul d-sale una din sintezele cele mai valoroase ale gândirii 
contemporane. 

Suntem datori să dăm, puţin, socoteală de toate afirmaţiile 
de mai sus, așa încât ne grăbim să trecem la expunerea şi analiza 
lucrărilor despre care am vorbit. Am dori să înfățișăm cetito- 
rului cât mai clar principiile care stau la baza filosofiei d-lui Lu- 
paşcu. Din nefericire, însă, d. Lupaşcu, înzestrat pare-se cu 
toate darurile filosofiei, este totuşi lipsit de unul: claritatea. Ne 
va fi greu, aşa dar, să fim lămuriţi în lucruri în care autorul însăși 
nu a putut fi. Vom încerca totuși s'o facem, cu riscul de a forța 
puţin textul. Autorul, dacă va ceti rândurile acestea, ne va ierta, 
de bună seamă, iar cetitorul, suntem siguri, că nu se va opri la 
expunerea noastră, ci va urca la text însuși. Il putem ajuta să-l 
înțeleagă, dar nu-l putem scuti să-l cetească. 


In introducerea lucrării sale, autorul ne vesteşte că, deși în- 
tinsă, ea nu constitue decât prolegomenele unei activități filo- 
sofice ale cărei directive caută să le precizeze. Cu gândul acesta, 
primul volum urmează să facă o cercetare istorică, pentru ca cel 
de al doilea să fie mai mult o enunţare sistematică. D. Lupaşcu 
însă este mult prea personal pentru a putea face istorie pură și 
simplă. De aceea sumarele analize ale sistemelor filosofiei moderne 
vor fi întretăiate de tot felul de gândiri originale, și deseori felul 
în care privește autorul gândirea altora e de natură să provoace 
oarecare nedumeriri, în mintea cuiva care nu s'a deprins cu o 
interpretare mai liberă a sistemelor. Acesta este chiar cazul pri- 
melor pagini ale lucrării, unde autorul vorbește despre Descartes 
în termeni atât de personali, încât e foarte greu să înţelegi ceva, 
dacă nu ai răbdarea să mergi mai departe, pentru a reveni apoi 
la cele ce au fost spuse mai înainte. 

Nu vom urma așa dar ordinea dela început a d-lui Lupaşcu, 
ci vom lăsa de o parte, deocamdată, felul cum înțelege d-sa pe 
Descartes și Kant. Vom desprinde însă liniile mari ale gândirii 
d-sale. Ce o pune în mișcare? Care este începutul logic al acestei 
gândiri? 

Ca majoritatea gândirilor filosofice, cea a d-lui Lupaşcu por- 
neşte dela o distincţie: ea este, aci, distincţia dintre intensitate 
şi ceea ce numeşte autorul extensitate. Termenul de intensitate 
este cunoscut tuturor, şi autorul nu va contrazice acest sens co- 
mun. Termenul de extensitate, în schimb, este nou în filosofie. 
Autorul afirmă a nu-l fi găsit în dicţionare, nici la vreun filosof. 
Numai fizicianul Oswald pare a-l fi întrebuințat, iar după el 
știința, mai ales energetismul, a dat o mare atenție acestei no- 
ţiuni, chiar când nu a numit-o cum trebuia. Intr'adevăr, oriunde 
e o manifestare de energie, ea se dovedeşte a fi produsul a doi 
factori, unul de extensitate iar altul de intensitate. E momentul, 
deci, să se facă o analiză mai adâncă a acestor două concepte, 
cu atât mai mult cu cât ele nu se vor găsi numai în manifestările 
de energie fizică, ci și în multe alte manifestări ale universului, 
dacă nu în toate. 


Extensitatea şi intensitatea se prezintă ca două concepte co- 
relative, în conflict una cu cealaltă, și putând domina succesiv, 
fiind adică, fiecare la rândul ei, mai mult sau mai puţin actuală, 
în timp ce noțiunea corelată este mai puţin saau mai mult virtuală. 
Caracterele lor filosofice sunt hotărît opuse. In timp ce exten- 
sitatea are un caracter obiectiv, identificator (se « extinde » asupra 
lucrurilor), intensitatea are un caracter subiectiv (e ceva intern 
al lucrului însuși) şi creator de eterogeneități în cadrul aceluiași 
lucru, adică introducând necontenit deosebiri şi variaţii. Dar 
caracterul acesta de variant al intensității, faptul că ea produce 
schimbări în același lucru, duce la un alt caracter al ei, de 
astă dată unul logic: negația. Intensitatea se înfățișază ca o 
negare necontenită, în timp ce extensitatea poartă caracterul 
logic corespunzător în ordinea ei și care este afirmaţia. Extensitatea, 
identificând, afirmă, — intensitatea, deosebind, neagă. In chipul 
acesta, intensitatea e o desvoltare analitică (analizează, deosebeşte) 
în timp ce extensitatea e una sintetică (împreunează, identifică). 
In sfârşit, timpul va reveni în propriu intensității, în timp ce 
spaţiul se va înfățișa ca un caracter al extensității. i 

Odată în posesiunea acestei distincții care, pentru autor, 
prilejueşte totdeodată un conflict între factorii opuși, «o devenire 
logică », întru cât am văzut că extensitatea şi intensitatea au 
și caractere logice — istoria filosofiei va fi cercetată în lumina 
« contradicţiei dinamice constitutive ». Autorul găsește astfel că, 
în cogito-ul cartesian, avem de aface cu o adevărată devenire 

logică. Afirmă mai departe că dualismul cartesian nu e cel dintre 
întindere şi gândire, ci acela dintre afirmaţie şi negație. In acest 
înțeles, filosoful francez i se pare prețios pentru gândirea con- 
temporană. Nu tot astfel însă se întâmplă cu Kant, față de a cărui 
filosofie autorul nutreşte serioase rezerve. Astfel judecăţile ana- 
litice ale lui Kant nu i se par a constitui o veritabilă analiză; dim- 
potrivă, ceea ce se numește la Kant sinteză, adică împreunarea 
a doi termeni diferiți, are dreptul mai de grabă să se numească 
analiză, întru cât aceasta diferențiază, în timp ce prima identi- 
fică. Kant însă, spune autorul nostru, pare a nu reflecta decât 
asupra funcțiunii de identificare a subiectului. Eterogenul nu-l 
interesează, şi el îl postulează în obiectul care afectează con- 
știința noastră. Dar de ce diversul să fie empiric și numai em- 
piric, în timp ce identicul doar aprioric? In realitate, identicul, 
similitudinea, poate fi şi ea empirică; şi invers: dacă există forme 
apriorice care identifică, de ce n'ar fi și acte logice de non-iden- 
tificare ? 


Pe calea aceasta ajunge autorul să facă observaţia, extrem de 
interesantă, că un apriori analitic (în înțelesul de aci, adică posi- 
bilitatea logică de a nega, de a diferenția) e la fel de firesc ca unul 
sintetic. Kant ar fi putut scrie o critică a raţiunii pure în care, 
în loc să se întrebe cum sunt posibile judecăţile sintetice a priori, 
să se întrebe cum sunt posibile judecățile analitice a priori. Ex- 
clusivismul său, atașamentul de sinteză, de unificare, de identi- 
ficare, se explică prin faptul că, pe timpul său, preocuparea ştiin- 
țtifică o prilejuia lumea fizică, materia, extensitatea. Științele bio- 
logice și psihologice erau pe al doilea plan. 

Ce arată aceste științe biologice şi psihologice? Ele aduc pe 
primul plan intensitatea, cu toate caracterele ei. Ele fac în sfârşit 
să se vadă conflictul, conflictul acela adânc, despre care se va 
putea spune mai târziu că alcătuește natura însăși a lucrurilor 
vii, cât şi a celor moarte. Un astfel de conflict nu putea scăpa 
gândirii filosofice, şi e ştiut faptul că Schelling și Hegel îl înre- 
gistrează, E caracteristic însă pentru gândirea umană, care în 
genere nu vrea să admită conflict, faptul că filosofii aceştia nu-l 
admit decât pentru a ajunge la o identitate superioară. In loc 
să-și dea seama că antagonismul dintre dinamismul tezei și cel 
al antitezei alcătuesc un tot de sine stătător, Schelling și Hegel 
caută un al doilea termen identificator, într'o sinteză care nu e, 
de fapt, decât accentuarea unuia din dinamismele antagoniste. 

Dacă însă admitem antagonismul între aceşti doi factori ca- 
racterizați mai sus, şi nu căutăm o identificare a lor într'un al 
treilea termen, e ușor să-l regăsim peste tot în natură, Biologia 
trădează același conflict: speța diferențiază genul, individul rupe 
speța. E ca și cum am avea, deo parte un dinamism de conservare 

şi de altă parte unul de diferenţiere. Dar nu e chiar la in- 
divid același, cazul? Nu întâlnim și la el un dinamism de iden- 
titate, instinctul de conservare, şi unul de diferenţiere? Iar dacă 
mergem mai departe, către materia anorganică, conflictul per- 
sistă încă. Deosebirea e doar că, la materia vie, domină intensi- 
tatea negatoare, factorul acela aducător de schimbări, eterogenei- 
zator, în timp ce la materia moartă, caracterele extensităţii sunt 
dominante, Ceea ce distinge, spune autorul nostru, seria feno- 
menală zisă vie, de cea a materiei brute, e numărul mai mare 
de victorii reuşite de intensitate în dauna extensităţii. Dacă ar fi 
să mergem mai adânc, autorul nostru crede chiar că s'ar putea 
concepe o materie inițială, cu amândouă curentele în același 
stadiu de potenţialitate, deosebindu-se însă la un moment dat 
şi începând jocul lor conflictual. 


Conflictul acesta se dovedește atât de constitutiv, încât e cu 
neputinţă să găsești undeva unul din cele două dinamisme, adică 
acţiunea unuia din cei doi factori, în stare pură. A distinge fac- 
torii înseamnă numai a arăta care sunt caracterele fiecăruia, nici- 
decum a suprima conflictul. Dar tocmai de aceea caracterele 
trebuesc bine deosebite, căci altfel riscăm să punem pe socoteala 
unuia din factori atribute care revin primului. Acesta este cazul, 
între altele, cu celebrele paradoxe ale Eleaților. Astfel de para- 
doxe se înlătură uşor dacă se constată că spaţiul, ca omogeneitate 
perfectă, nu se poate divide de fapt, diviziunea fiind doar opera 
timpului. Timpul, ca expresie a intensității, introduce discon- 
tinuități în spaţiu ca expresie a extensităţii, a identităţii. A trece 
caracterele unuia asupra celuilalt înseamnă a cădea în erori gro- 
solane. Bergson a văzut bine eterogeneitate în noțiunea de timp, 
dar a făcut din el un flux calitativ, ceea ce nu se poate susține, 
Timpul și spaţiul nu se pot opune precum calitatea cantității, 
deoarece între acestea două din urmă diferența e de natură, și 
deci orice conflict e cu neputinţă. Dimpotrivă însă, timpul și 
spațiul, ca expresii respectiv ale intensității și extensităţii, parti- 
cipă, prin dinamismele lor, la conflictul deseori semnalat mai 
sus. Ca şi Kant, Bergson păcătuește prin aceea că n'a văzut acest 
antagonism. 

Dar bergsonismul are măcar acest merit că s'a apropiat de 
studiul intensității, Pe vremea lui — căci ştiinţa lui Bergson nu 
mai e știința noastră de astăzi — fizica dominantă era cea a iden- 
tității, iar biologia și psihologia, chiar dacă erau mult mai des- 
voltate decât pe vremea lui Kant, nu degajaseră încă antagonis- 
mul din faptul şi manifestările materiei vii. In planul general al 
istoriei spiritului, spune autorul, bergsonismul e poate tendința 
de a echilibra spațializarea universului, făcută de raționalitatea 
identificatoare. Căci nu victoria identității asupra diversității 

trebue să intereseze, cu atât mai puţin reciproca, ci surprinderea 
antagonismului în el însuși, coexistența celor două dinamisme 
în cadrul conflictului. Iar aceste două dinamisme nu sunt de o 
parte calitate şi de alta cantitate, ci participă la aceeaşi natură 
cantitativ logică, prin care, numai expresiunile lor diferite pot 
intra în conflict. 


Urmărirea dualismului antagonist, odată descoperit și ana- 
lizat, este o sarcină relativă uşoară. Cu toate că stă în tradiția spi- 
ritului uman de a evita antagonismul, căutând necontenit identi- 
tatea (teoria cunoașterii expusă în volumul al doilea va arăta de 
ce tendinţa către identitate a spiritului uman e firească), antago- 
nismul poate fi totuşi găsit în materie ca şi în spirit. Autorul sem- 
nalează existența unui antagonism în matematici și urmărește pe 
larg desfășurarea sa, precum şi aparenta victorie a identităţii reali- 
zată în teoria relativității einsteiniene. Capitolul acesta pare a 
constitui, în concepția d-lui Lupaşcu, una din verificările cele 
mai probante ale filosofiei dualismului antagonist. Cele două 
orientări diferite din câmpul fizicei, una către infinitul mare și 
alta către infinitul mic din microfizică, nu sunt, după autorul 
nostru, decât respectiv tendința factorului extensitate sau a fac- 
torului analizator de intensitate de a covârși mintea cercetăto- 
rului. 


Același conflict deci peste tot: în materia moartă, în materia 
vie, în spirit. Diferența de natură dispare din univers. Subiectul 
şi obiectul — aceste concepte tradiționale în filosofia cunoașterii, 
fuzionează, prinse în veşnicul conflict. Ceea ce caracterizează 
feluritele categorii de lucruri existente, nu este decât predomi- 
narea, când a unuia, când a celuilalt dintre factorii antagoniști. 
Factorii aceştia nu pot învinge, unul sau celălalt până la capăt, 
căci atunci s'ar suprima antagonismul însuși. Le rămâne să fie 
când actuali, când virtuali, și din jocul acesta, care constitue 
atât materia cât şi spiritul, se va naşte cunoaşterea. 

Intr'adevăr, volumul al doilea, întitulat «Essai d'une nou- 
velle théorie de la connaissance » nu vrea decât să arunce lumini 
noi asupra cunoașterii, pentru a putea sugera, în partea finală, 
metafizica cea nouă către care pare a merge d. Lupaşcu. Dacă 
discriminările volumului I au fost suficient de bine înțelese, 
atunci atât teoria cunoaşterii cât şi laborioasele ei aplicări și con- 
secințe în câmpul psihologiei devin, până la un punct, lămurite. 
Devenirea logică — pentrucă de fapt antagonismul analizat pe 
larg în volumul I nu este, pentru autor, decât o devenire logică, 
una cantitativ logică — constitue de fapt procesul cunoașterii. 
Cunoscătorul, subiectul am spune noi (deşi noțiunea de subiect 
a căpătat cu totul alt înțeles la d. Lupaşcu) nu poate fi nici ace- 
lași lucru nici altceva decât cunoscutul, spune autorul. Ca atare 

e anatagonismul lui. Cunoaște ceea ce combate, iar pe sine se 
ignorează. Și îşi combate antagonismul, virtualizându-l, redu- 
cându-i din ce în ce mai mult actualitatea. A cunoaște înseamnă 
deci a refula contradictoriul, care însă nu poate fi suprimat cu 
desăvârşire, căci atunci ar dispărea totul. Cunoașterea încearcă 
transcenderea doar, nu suprimarea antagonismului, iar prin 
această transcendere unul din dinamisme devine din ce în ce 
mai actual și se ignorează din ce în ce mai mult, virtualizând în 
schimb, treptat, dinamismul contradictoriu și prilejuindu-i astfel 
cunoașterea. Cunoaștem, deci, numai virtualul. Spiritul uman, 
tocmai pentrucă «trăește », întru cât aparține vieţii, diversitatea, 
intensitatea, cunoaşte sau tinde să cunoască numai identitatea, 
extensitatea. lată de ce e firească tendința, ce se desprinde din 
toată istoria spiritului uman, de a depăși antagonismul prin vic- 
toria identității, şi iată de ce, în același timp, tendința aceasta 
nedreptățeşte realitatea. Viaţa cunoaşte materia şi ceea ce poartă 
caracterele materiei. Dimpotrivă, materia ar trebui să cunoască 
viaţa. Chiar omul, atunci când «trăește » identitatea, nu cunoaşte 
decât diversitatea, Astfel e omul societăților inferioare, care, ne- 
fiind diferențiat prin raport la semenii săi, reușește prin aceasta 
să diferenţieze totul împrejurul său, văzând numai «spirite » în 
lume şi niciodată legi. La fel, spune autorul, tocmai popoarele 
cele mai contemplative, cele din Orient, Indienii, au avut sen- 
Sația scurgerii înșelătoare a timpului. Cunoaștem, deci, ceea ce 
virtualizăm. Noi suntem antagonism, ca tot ce e în univers și ne 
supunem ca atare regulilor acestui joc de dinamisme contra- 
dictorii, 

Dacă lucrările acestea sunt clare, atunci desvoltările de teoria 
cunoașterii care urmează, vederile asupra inducției (cunoaşterea 
generalului) și asupra deducţiei (cunoașterea particularului), des- 
voltările asupra intuiției ca o încercare nereușită a curentului 
opus de a lua întâietate, toate capătă un sens nou și dintre cele 
mai interesante. Teoria cunoaşterii schițată de d. Lupaşcu îi 
dă foloase nebănuite, între altele acela de a răspunde problemei 
capitale pentru orice teorie a cunoașterii: cum cunoaștem faptul 
de a cunoaște, fără să cădem într'un regres la infinit. Dar nu 
putem stărui asupra atâtor aspecte ale noii concepții, oricât 
ar fi ele de preţioase, 


Dela teoria cunoașterii, autorul trece la o nouă înțelegere a 
conștiinței, semnalând că între cunoaștere și conștiință nu e decât 
o diferență de grad, dar diferenţă grea de consecinţe însemnate. 
Ca şi procesul cunoașterii, conştiinţa este dualism antagonist, și 
virtualizarea unuia sau altuia dintre curentele ce străbat con- 
ştiinţa va putea duce la o psihologie intelectualistă sau la una 
acţionistă. Noi lumini ne apar astfel în câmpul psihologiei, unde 

nu numai că vom înțelege altfel decât până acum noțiunile cu- 
rente, dar vom descifra mai bine decât până acum psihologia 
omului de acțiune şi vom înțelege mai adânc, ca o expresie meta- 
fizică aproape, voinţa însăși. 

Totul e nou în lucrările d-lui Ștefan Lupaşcu, așa încât nu 
vom întârzia asupra fiecărui aspect ce ni se pare interesant. Trebue 
să trecem la ultima parte a lucrării, mai puţin întinsă decât partea 
întâia, dar, după autor, mai importantă încă decât ea. Este vorba 
de afectivitate, în timp ce până acum nu am vorbit decât despre 
devenirea logică. D. Lupaşcu explică faptul că nu desvoltă așa 
mult vederile d-sale asupra afectivității prin aceea că toate teo- 
riile, de până acum, țin seamă de conflictul existent în ea. D-sale 
nu-i rămâne decât să lege acest conflict, semnalat de mai toți 
cercetătorii afectivității, cu antagonismul existenţial, analizat pe 
larg mai înainte. În acest scop, trece în revistă toate teoriile fizio- 
logice şi intelectualiste emise asupra afectivității și arată că, în 
toate, afectivitatea este greșit redusă la cuprinsul ei fiziologic 
sau psihologic, când de fapt ea nu are nicio legătură de esență 
cu acesta. Natura ei, spune autorul, nu are nimic comun cu cea 
a devenirii logice. Afectivitatea e străină de tot restul universului, 
deşi apare în cadrul acestui univers şi prilejuită de antagonismul 
constitutiv universului. Cum se poate însă manifesta realitatea 
afectivă — care e în ultimă instanță va fi durere şi plăcere, pentru 
d. Lupaşcu, sau, sub formă atenuată, desagreabil și agreabil — 
cum se poate ea manifesta în sânul celei non-afective ? Tocmai 
prin conflict, care îi deschide drumul, iar nu o determină. Con- 
flictul îi deschide drumul sub formă de durere, iar transcenderea 
conflictului sub formă de plăcere. Afectivitatea positivă este du- 
rerea. Plăcerea, sau forma ei atenuată agreabilul, înseamnă o 
dispariție lentă a ei. 

Dacă noțiunea de ființă, conchide autorul, își e suficientă 
sieși, neavând niciun fel de devenire şi relație, atunci ontologicul 
propriu zis este afectivitatea iar antagonismul, care părea până 
acum a constitui existența însăşi, conține de fapt proprietăţile 
neființei. Toată lucrarea pare a fi urmărit elaborarea acestei ne- 
ființe, prin ceea ce o constitue: devenirea logică — neființă a 
cărei realizare din ce în ce mai accentuată exclude posibilitatea 
de apariţie a afectivității. Dualismul permite prezența afectivi- 
tăţii positive, transcenderea lui pe cea a afectivității negative. 
Conflictul introduce ființa în lume, şi transcenderea lui, care 
înseamnă cunoaștere, elimină această ființă, adică afectivitatea. 

Dar dacă antagonismul constitue condițiile apariției fiinţei în 
lume, se poate spune că acesta este scopul pentru care a fost creat? 
Autorul nu răspunde chestiunii, dar lasă poarta deschisă spre 
cercetări metafizice viitoare. 

Din expunerea făcută, cetitorul își poate da seama, deși nu 
pe deplin și nici întotdeauna lămurit, de toată adâncimea con- 
cepţiei d-lui Ștefan Lupaşcu. Ceea ce ne-a interesat în ea a fost 
mai ales extraordinara virtute explicativă, pentru toate fenome- 
nele universului, dovedită de distincţia inițială și dintre extensi- 
tate și intensitate. Ni s'a părut totdeodată o neobișnuită dovadă 
de forță creatoare, aceea de a depăși (prin afectivitate) un prin- 
cipiu explicativ, atunci când acest principiu părea să constitue 
universul însuși și să nu ceară niciun complement de natură on- 
tologică. Dar nu vom stărui. Autorul spune lucrurile ceva mai 
pe larg și cu mult mai temeinic decât noi. 


Am dori, acum la sfârşit, să facem câteva observaţii, care 
abia dacă se pot numi critice. Am regretat, în cursul expunerii 
noastre, și trebue să arătăm și acum ce prejudicii aduce cerce- 
tărilor d-lui Lupaşcu, lipsa d-sale de claritate în expunere. Sun- 
tem dispuși să punem aceasta pe seama prea puternicei origina- 
lităţi, Fapt este că primele pagini sunt aproape de neînțeles prin 
felul în care discută noțiuni ce abia mai târziu vor fi lămurite. 
Poate, într'o redactare viitoare, autorul să-şi revadă în acest sens 
lucrările. Vom observa, în al doilea rând, că d. Ștefan Lupaşcu 
nu este un filolog în ale filosofiei. Citează textele după ediții de 
a doua mână şi nu se silește să redea litera unei filosofii atunci 
când crede a-i deține spiritul. In sensul acesta numește într'un 
loc (pag. 106, vol. I), spațiul kantian « formă a intelectului » când, 
după cum se ştie, el nu e decât «formă a sensibilităţii ». Intr'alt 
loc (pag. 256, vol. II) vorbeşte despre « celebra »: friesche Wissen- 
schaft, a lui Nietzsche când probabil nu este vorba decât de cu- 
noscuta: fröhliche Wissenschaft. Vom observa, în ultimul rând, 
că, prin vederile sale asupra marilor sisteme ale filosofiei, d-l 
Lupaşcu contravine multora din părerile curente. Un istoric al 
filosofiei îi poate cere o seamă întreagă de explicaţii, iar autorul 
nostru va trebui să scrie încă multe studii pentru a răspunde 
amănunțit tuturor acestora. Nu vom semnala nedumeririle noa- 
stre; vom arăta însă surprinderea noastră că, în discutarea filo- 
sofiei lui Kant, d. Lupaşcu nu ţine seamă de distincția acestuia 
dintre dinamic şi matematic, distincție care nu e aceeași, dar sea- 
mănă destul de mult cu cea dintre intensitate şi extensitate. Kant, 
după cum se ştie, foloseşte dinamicul și matematicul nu numai 
pentru a deosebi antinomiile, dar și pentru o serie întreagă de 
subtile discuţii, cuprinse în Critica Judecăţii. D. Lupaşcu n'a 
simţit nevoia oare să spună nimic despre acestea, atunci când 
analiza criticismul ? 


Dar e timpul să încheiăm. D. Ștefan Lupaşcu este o remar- 
cabilă apariție în sânul filosofiei. Cultura noastră nu l-a produs, 

și e probabil că nu i-a favorizat în niciun fel creșterea. D-sa apar- 
ţine prin tot, afară de nume, Apusului. Vrea societatea româ- 
nească să-l revendice pentru ea? Atunci nu poate face decât un 
singur lucru: să-i urmărească eforturile şi să caute a-i înțelege 
gândirea. D. Ștefan Lupaşcu se va simți român în clipa când 
elitele românești vor veni, ele, lângă d-sa. 


CONSTANTIN NOICA 


STUDIILE DE ESTETICĂ ALE D-LUI LIVIU RUSU 


D. Liviu Rusu, conferențiar la Universitatea din Cluj, a 
publicat recent două lucrări de Estetică; prima cu caracter ge- 
neral, iar cealaltă constituind o aplicare a cunoașterii estetice la 
realitatea românească, — ambele deosebit de interesante. E vorba 
de Essai sur la Creation Artistique (Librairie Felix Alcan, Paris) 
și Le Sens de PExistence dans la Poéste Populaire Roumaine (același 
editor). 

Trebue s'o spunem dintru început că oricare vor fi obiecțiile 
noastre, lucrările acestea se cer privite de pe un plan mai pre- 
tențios şi în comparație cu ceea ce se publică și în străinătate 
în materie de Estetică. Oricare vor fi neajunsurile lor, cărțile 
d-lui Liviu Rusu au meritul principal de a fi personale şi de a 
căuta, în multe privințe, probleme și soluțiuni noi. Astfel, ele 
constituesc o serioasă contribuţie și adaogă tinerii noastre ştiinţe 
filosofice noi zone de preocupare. 

Inainte de a defini caracterul și tipul metodei şi preocupării 
estetice a conferenţiarului dela Cluj, vom căuta, pe cât se poate 
de scurt, să rezumăm conținutul cărţii în care d-sa îşi desvoltă 
concepția despre artă, şi anume Essai sur la Creation Artistique. 

Pentru a pricepe izvoarele artei, autorul crede că trebue să 
se pornească dela analiza pătrunzătoare a ființei psihice a arti- 
stului. Punctul de plecare al oricărei Estetici este, după d-sa, 
creațiunea artistică sau procesul creator privit în desvoltarea-i 
dinamică și nicidecum obiectul creației, privit static și indepen- 
dent de cel care l-a creat. Unei estetici contemplative autorul 
îi adaogă o Estetică activistă, în care totul se concentrează asupra 
procesului creator în funcție de opera de artă. «Cu alte cuvinte, 
tot opera de artă rămâne pe primul plan, dar nu nemişcată și 
izolată, ci opera de artă privată în desvoltarea ei din momentul 
conceperii şi până la realizare» (p. 19). 

După ce se oprește asupra ființei artistului şi nevoii lui de 
expresie, autorul ajunge la concluzia că procesul de creație ar- 
tistică este «o atitudine totalitară a persoanei creatoare față de 

un dezechilibru sau cu un conflict sufletesc care îl relevează pro- 
blemele profunde ale existenţei şi care nu pot fi stăpânite decât 
printr'o activitate creatoare » (p. 82). Acum înțelegem de ce au- 
torul își definește singur studiul «o contribuţie la o Estetică di- 
namică », punând arta în funcţie de sensul existenței omenești 
şi caracterizând, după cum vom vedea îndată, tipurile de artă 
(sau de artiști, ceea ce în cazul d-sale e tot una) după felul 
atitudinilor cu care se reacționează față de existență sau de 
viață. 

Creaţiunea artistică, pe de altă parte, nu este un produs na- 
tural, ci fiind o «creațiune », depinde, în primul rând, de om, de 
datele inconștiente care-l inspiră şi de activitatea sa voluntară 
de a crea, echilibrându-şi astfel, față de viață, propria-i existență. 
Arta, după d. L. Rusu, nu este nici joc, nici activitate sexuală de- 
rivată, nici muncă, ci o activitate specifică ce încarnează o vi- 
ziune a lumii, deci un produs spiritual. 

O operă de artă ne place cu atât mai mult, cu cât exprimă 
mai profund şi mai deplin sensul existenței. Pentrucă ea nu este 
un produs natural, ci o expresie omenească, datorită căreia ar- 
tistul participă la viață, echilibrându-și suferințele, pătrunzând 
în rădăcinile realității, împărtăşind celorlalți sensurile trăite de 
dânsul. Însistăm asupra concepţiei d-sale că, deşi creațiunea artistică 
nu este o activitate strict naturală, ea nu este nici una pur arti- 
ficială sau tehnică, lipsită de aderență cu realitatea. După autor, 
artistul nu elimină instinctele, ci le aprofundează, ajungând la 
intuiții şi viziuni cât mai consistente. & Artistul este creator nu 
evadând din viață, ci scrutând-o în izvoarele-i primitive care-l 
leagă de pământ. Regăsind vibrația vitală la rădăina ei, el găsește 
mijloace noi pentru a exprima viaţa sa: însăși izvoarele instinc- 
tului pe care izbutește să le sintetizeze într'o formă spirituală. 
Aceasta constitue fundamentul oricărei viziuni a lumii, exprimată 
prin opera de artă» (p. 440). Intre omul obişnuit și artist, di- 
ferenta se referă la felul în care întrebuinţează și unul şi celălalt 
funcțiunile sale psihice. Artistul, pentru a se elibera de suferință, 
va lua o atitudine creatoare, producând opere de artă, contrar 
celuilalt. 


In cadrul acestei concepţii pe care o vom analiza îndată, d. L. 
Rusu analizează și clasifică fazele de creaţiune ale unei opere de 
artă, inspirația, elaborarea şi execuţia, ajungând (după ce por- 
nise dela datele inconștiente sau potenţiale ale creației artistice) 
la datele transsubiective, prin care arta participă la viziunea lumii 
şi, ilustrând, în cele din urmă, tipurile de artişti după chipul în 
care văd lumea, fie simpatic, ca Lamartine, Mozart și Rafael, 
fie demoniac, dar echilibrat, ca Goethe, Da Vinci și Bach sau 
demoniac anarhic ca Baudelaire, Rodin şi Beethoven. 

Ilustrare a acestei concepții eștetice este a doua lucrare a 
d-lui Liviu Rusu, Le Sens de PExistence dans la Poésie Populaire 
Roumaine. Aici d-sa configurează poezia noastră populară tot în 
funcţie de sensul pe care creatorul îl ia față de viață. Caracteri- 
zată printr'o atmosferă de încredere, calm și armonie, poezia noa- 
stră populară afirmă un spirit simpatetic față de lume, tinzând 
deci către armonie. Măsurată şi ferită de orice exces, ea nu se 
lasă stăpânită nici de moliciune, dar nici de energetism; nici de 
optimism, dar nici de pesimism, ci este un amestec al amândorura, 
bucuria împletindu-se cu durerea, râsul iscându-se uneori printre 
lacrimi. Rezultatul e un fel de resemnare și de participare sau 
solidaritate cu pământul, poetul popular confundându-şi existența, 
în cele din urmă, cu viața naturii și nefiind ocupat de nicio altă 
lume independentă de viața sa. Totul, chiar raiul şi iadul, sunt 
descrise sub aspecte terestre, « natura terestră fiind refugiul său » şi 
«+ necăutând salvarea sa în altă lume». 


Din această expunere se vede că felul în care concepe d. 
Liviu Rusu obiectul și metoda Esteticei este oarecum diferit de 
cel obișnuit Esteticii clasice şi fireşte al celei fenomenologice. Faţă 
de concepţia contemplatoare şi formală a vechei Estetice, care 
judecă arta în funcţie de criterii obiective şi statice, pornind fie 
dela opera de artă, judecată independent de cel care a creat-o, 
fie dela numite categorii înnăscute cu ajutorul cărora spiritul 
cunoaşte realitatea şi o construeşte în concrete ale frumuseții 
universale, deci independent de Estetica idealistă, dogmatică sau 
critică, de obiectivismul deductiv sau inductiv, de naturalismul 
care vede în artă fie imitaţia naturii, fie continuarea evolutivă 
a ei, concepţia formulată de d. L. Rusu se așează într'o altă sferă. 

Și ca metodă şi ca finalitate, concepția arătată în Essai sur 
la Creation Artistique analizează arta în funcţie de viață și de 
activitate, legându-i ființa-i dinamică de însuși sensul vieții, în 
același fel în care a procedat față de cunoaştere pragmatismul, 
față de etică spiritualismul activist sau față de realitatea vieții 
instituționismul bergsonian. 

Inspirat evident de Bergson, dar utilizând analiza psihologică 
cu aceeași extensiune și încredere ca pragmatiștii, d.L. Rusu și-a 
construit o poziție cu totul originală și nouă în cuprinsul științei 
Esteticei, mai ales dela noi, căutând a ocoli neajunsurile forma- 
lismului vechei Estetici şi legând procesul creației artistice de 
biologie, de psihologie, de o spiritualitate activistă şi voluntară 
și care evoluiază divergent de natură, dar adâncind sensul meta- 
fizic şi intelectualist al vieții. 

Incercarea aceasta de a construi o Estetică în cadrele meta- 
fizicii şi metodologiei bergsoniene este chiar numai prin acest 


29* 


452 REVISTA FUNDAŢIILOR REGALE 


fapt, remarcabilă și dacă autorului i se vor aduce aceleași critici 
ca şi teoriei pe care o urmează, aceasta nu-i va scade meritul de 
a fi riscat părăsirea drumurilor oarecum sigure ale Esteticii for- 
male și obiective pentru a-și satisface tocmai neajunsurile. 

D-sa a căutat să accentueze realitatea esențial omenească a 
activității artistice, dinamismul procesului de creație, continua 
interrelație între artist și lumea înconjurătoare, valoare spirituală 
a creației, locul ei în intuirea sensului metafizic al existenţei sau 
vieții, în sfârşit, calitatea spirituală a artei, pe care formalismul 
o nesocotește fiind o problemă de conţinut şi nu o constantă for- 
mală. 


Pentru toate acestea, încercarea sa poate fi caracterizată ca 
o constructivă critică vitalistă a neajunsurilor Esteticii formale 
sau obiective şi ca o contribuţie psihologică la studiul elemen- 
telor dinamice şi omenești ale experienței estetice. 

De fapt, dacă-l înțelegem bine, d. Liviu Rusu nici nu voeşte 
o substituire a vechei Estetici cu una nouă, ci doar o completare 
a aspectelor pe care ea le neglijează din pricina formalismului 
(care elimină conținuturile extraestetice). 

Dar chiar privind astfel lucrurile, rămâne de văzut în ce chip 
subiectivismul psihologic (la care ajunge contribuția d-sale) poate 
fi înglobat obiectivismului Esteticei vechi şi cum realismul său 
empiric poate fi relevant pentru criticismul idealist aprioric și 
categorial al celorlalte sisteme estetice, sau în fine, cum relati- 
vismul său funcțional și dinamic concentrat în realitatea biologică 
sau existenţială se poate integra unor considerațiuni structurale 
şi esenţiale ale frumosului, calitatea care dă totuşi sensul esențial 
al operei de artă. 


Empirismul inductiv al metodei d-lui Rusu cere de pildă să 
se «dovedească» exactitatea afirmației că sensul operei de artă 
este de a încarna frumosul. (D-sa neagă aceasta). Dar şi forma- 
liştii i-ar putea opune d-lui L. Rusu mult mai grave cereri de do- 
vadă ştiinţifică. Anume, cum dovedește d-sa că opera de artă 
este frumoasă sau urîtă numai după cum exprimă sau nu exprimă 
o viziune a lumii? Viziunea lumii o pot exprima și omul de ştiinţă 
şi filosoful, şi chiar omul obișnuit. Ce diferențiază viziunea ar- 
tistică a lumii de cealaltă viziune decât tocmai frumosul estetic 
pe care d. L. Rusu îl omite? De asemenea, admițând că artistul, 
pentru a se elibera de suferință, ia o atitudine creatoare, de unde 
putem şti noi când această atitudine este estetic creatoare şi când 
este pur şi simple creatoare? Sunt şi oameni obișnuiți, care ne- 
lăsându-se pradă suferinții crează lucruri practice și foarte utile 
şi- nobile, fără să fie totuşi opere de artă. Nu? 

In sfârşit, pentru a dovedi neajunsurile și insuficiența con- 
cepţiei acesteia, vitalistă şi intelectualistă, dar foarte puţin estetică, 

mai amintim că autorul neglijează să ne arate cum se poate 
distinge între conținutul spiritual al operei de artă, deci conți- 
nutul estetic și celălalt, al gândirii logice, cu alte cuvinte între 
imagină și concept. Toate aceste lipsuri fundamentale, pe care 
le dăm aici doar ca pilde, dovedesc caducitatea unei Estetici a 
conţinutului vitalist și intelectualist, față de Estetica formelor și 
a calităţilor obiectiv valabile, care, dacă are nevoie de o comple- 
tare, apoi această completare nu poate fi promovată prin metode 
opuse și complet negative față de metodele și structura ei. 

Incercare caducă, prin urmare, dar valoroasă prin temeritatea 
argumentaţiei și viziunei ei. Departe de a rezolva lacunele Esteticei 
obiective și contemplative, d. L. Rusu a izbutit, cu ajutorul vita- 
lismului bergsonian și al unui spiritualism empiric de proveniență 
psihologică, să accentueze aceste lacune, care de sigur că tre- 
buesc rezolvate. Dar nu prin metode incongruente, care negând 
sau ocolind problematica formalismului, explorează totuşi cu în- 
demânare preocupările de conținut ale activității estetice. 

'Trebue să relevăm seriozitatea cu care autorul își susține tema 
şi obiecțiile, bogata sa informaţie, nu numai științifică ci şi arti- 
stică, precum și familiaritatea sa față de producția artistică a tre- 
cutului ca și a prezentului, clara alcătuire a cărții, buna orânduire 
a materialului. 


Privitor la cealaltă carte, Le Sens de PExistence dans la poésie 
populaire roumaine, putem spune că-şi are îndoitul merit de a 
privi nu numai psihologic, dar și metafizic, creaţia populară ro- 
mânească, depășind, astfel, perspectivele folkloriştilor noștri şi 
aducând o serioasă contribuţie la filosofia culturii românești. Mer- 
gând pe linia preocupărilor unui Lucian Blaga, Tudor Vianu, 
Ștefan Neniţescu, Oscar Walter Cisek, M. Simionescu-Râmni- 
ceanu, care cu toţii, acum câţiva ani, au scris îndestul asupra 
acestui subiect, ca și mulți dintre noi cei mai tineri, lucrarea d-lui 
Liviu Rusu, dovedeşte o serioasă cercetare a poeziei noastre po- 
pulare, fiind alături de monumentala operă a profesorului Ovid 
Densuşianu o gingașă contribuţie venită din grupurile filosofilor 
și psihologilor, care de multe ori se ocupă cu subiecte mult mai 
exotice ca, de pildă viața primitivilor australieni, 


Un lucru rămâne discutabil din configuraţia spiritului poezie 
nozstre populare întreprinsă de d. L. Rusu. Anume, dacă într'a- 
devăt poezia ţăranului român nu dovedește şi o năzuință trans- 
cendentă, în afară de cea imanentă recunoscută de autor, căruia 
i se pare, după cum am arătat mai sus, că «imaginaţia lui (a ță- 
ranului-poet) este absorbită complet de viața terestră» (p. 116). 
Nu aici putem dovedi că poezia populară afirmă și o tendință 
dincolo de lumea asta și încă independentă de antropomorfismul 
obișnuit. Că sensul existenței, chiar în poezia noastră populară, 

este adeseori ortodox, — iată ceva care a mai fost afirmat şi dis- 
cutat și pe care d. Liviu Rusu avea datoria să-l confirme sau 
să-l infirme pentru a nu i se putea imputa că e incomplet. 

Preocupări aşa dar interesante, care merită atenţia și discuția 
tuturor iubitorilor de problematică vie şi nouă. 


PETRU COMARNESCU 


O NOUĂ FAȚADĂ ECONOMICĂ A PLANETEI 


Intre cele dintâi obiective ale așa numitelor planuri cincinale 
rusești (primul a durat între 1928 și 1933, al doilea este în curs 
de execuţie) sunt şi următoarele două: industrializarea Siberiei 
de vest şi cucerirea Arcticei. 

Să spunem, chiar dela început, că amândouă aceste obiective 
sunt ca şi atinse. 

In adevăr, iată ce se poate citi, cu privire la industrializarea 
Siberiei, în vestita carte a lui Anton Ziscka, apărută încă din 1934: 


Le Japon dans le monde: 


€ Siberia este, astăzi, o regiune industrială aproape perfectă, de o pu- 
tere inimaginabilă. Siberia este, în cea mai mare parte, mecanizată. Este 
pe punctul de a deveni centrul industrial al Asiei. Incă din Mai r928, Stalin 
a promulgat un decret prin care se ordona crearea unui nou teritoriu indu- 
strial oriental, bazat pe exploatarea minereului din Ural, pe exploatarea po- 
tasei dela Solikamsk şi pe a cărbunelui din regiunea Kusnetzk, în Siberia 
apusană... Şi toate imensele fabrici siberiene, concepute după principiile 
cele mai moderne, au fost construite aşa fel, că în douăzeci de zile ele pot fi 
transformate pentru a fabrica material de război. Au și fost transformate, 
din Septemvrie 1933. Și astfel, Siberia produce astăzi tancuri și avioane, 
tractoare și muniţiuni + (p. 246). 


Astăzi, fabricile acestea lucrează material de război în we- 
derea conflictului armat cu Japonia, conflict pe care Rusia nu-l 
doreşte, dar pe care ea vede bine că n'are să-l poată ocoli. Dar 
dacă acest conflict armat ar fi să nu izbucnească, atunci fabri- 
cile din centrele industriale siberiene vor produce din nou 
articole cu care, după același autor, Rusia va urmări să inunde 
Afganistanul şi Persia, Mongolia, China, Indiile. 

Deocamdată, însă, trebue reţinut că, în aşteptarea conflictului 
de care aminteam, şi pe care telegramele zilei îl prezintă ca şi 
începând a izbucni, în așa fel că nu ştim dacă la apariția acestor 
rânduri el n'are să fie deja fapt îndeplinit, deocamdată, trebue 
reținut că centrele industriale din Siberia produc material de 
război. 

Dar, în vederea conflictului cu marea nație galbenă, Rusia 
nu face numai pregătirile industriale — ca să le spunem așa — 
din Siberia. Ci se pregătește să deschidă — să construiască — mai 
bine spus — un nou mare drum planetar, pe apă. 

Cititorii își vor fi amintind de odiseea, petrecută exact acum 
doi ani, undeva în Oceanul înghețat de Nord, deasupra Behrin- 
gului —a vasului Celiuskin. Vasul acesta, se ştie, pornise din 
Leningrad, în August 1933, cu destinaţia Vladivostoc. Și ci- 
titorii mai știu că din același loc şi cu aceeași destinatie mai por- 
nise, în 1904, și flota de război a amiralului Rodjestvenski, 
aceea pe care, la Tsushima, avea s'o îngroape în apele japoneze 
amiralul Togo. 


Dar, în vreme ce flota Rodjestvenski, ca să meargă în Extremul 
Orient, făcuse drumul pe la Capul Bunei Speranţe — ocolind, 
deci, aproape trei continente — vasul Celiuskin a pornit spre 
Vladivostoc pe un drum nou de trei ori mai scurt: pe la nordul Siberiei. 

Expediția lui Celuskin n'a reușit în totul. A avut însă darul 
să atragă atenţia întregii lumi asupra acestui fapt de importanță 
planetară, de care vorbeam: Rusia vrea să construească — ba vom 
vedea mai încolo că: aproape a și construit —un nou drum pe 
apă, care va lega trei continente: Europa, Asia Extremului Orient 
și America; şi, implicit, cu acest drum Rusia va deschide o fațadă 
economică nouă pentru planeta noastră. In adevăr, cunoscătorii 
spun că deschiderea noului drum arctic va schimba aspectul eco- 
nomic al planetei tot aşa cum l-a schimbat, de pildă, deschiderea 
canalului Suez sau aceea a canalului Panama. Iar în profesorul 
Otto 'Tulievici Schmidt — conducătorul expediției Celiuskin și, 
totodată, cel mai bun explorator rus al Oceanului Arctic —ei 
spun că trebue să vedem un deschizător de drumuri şi de faţade 
economice noi, de talia unui Columb ori a unui Magellan. Co- 
lumb a trecut faţada economică europeană de pe coastele ei de 
Sud pe cele de apus, iar Magellan a deschis-o pe cea răsăriteană 
a Asiei. Otto 'Tulievici Schmidt aprinde luminile civilizaţiei și 
deschide o imensă fereastră economică pe fațada umbrită a Lumii 
Vechi. 

Dar să răspundem mai de aproape la întrebarea: ce căuta 
vasul Celiuskin, cu echipajul de o sută și unsprezece oameni, 
acolo — în imensitatea albă și pustie, plină de primejdii, a gheții 
și frigului veşnic? 

Celiuskin nu pornise într'o cursă de caracter sportiv, ci într'o 
călătorie de explorare sistematică a țărmului ruso-siberian. Expe- 
diția trebuia să studieze și să precizeze condiţiile reale şi practice, 
în care o flotă de comerț —și, la nevoie, una de război —ar 
putea trece, pe la nordul Siberiei, dinspre Marea Baltică, prin 
Behring, spre Vladivostoc. 

Dar, lucru şi mai important: expediţia Celiuskin nu constituia 
un fapt izolat, ci făcea parte dintr'un întreg sistem de exploraţii 
arctice, toate încadrate într'un plan unic, al cărui scop precis e 
următorul: cucerirea Arcticei eurasiatice sau, în alţi termeni, a 
Arcticei ruso-siberiene. 

Cu un an înainte, spărgătorul de ghiață Szbiriacov făcuse, 
numai în două luni şi patru zile, acelaşi drum — între Arhangelsk 
şi strâmtoarea Behring. Era întâia oară, în istoria lumii, când se 
făcea acest drum într'o singură vară, fără ca vasul respectiv să 
fi iernat printre ghețuri. Iar la un an după odiseea lui Celiuskin 
în 1934, urma călătoria triumfală a spărgătorului de ghiață Lidtke 
care — pornind din Vladivostoc în ziua de 27 lunie 1934, ajunge, 
pe drumul acesta de apă Nord-siberian, tocmai la Murmansk, 
în Vestul Mării Albe, în ziua de 20 Septemvrie a aceluiași an. 
Era, iarăși, întâia oară, în istoria navigaţiei arctice, când un 
spărgător de ghiață făcea întrun singur anotimp trecerea 
aceasta de nord-est — cum se chiamă, —în sens invers: dela 
răsărit spre apus. Reușşita întrecuse chiar cele mai optimiste 
aşteptări. 

S'a dovedit astfel cu prisosință că traversarea Arcticei pe la 
Nordul Siberiei e perfect posibilă pentru spărgătoarele de ghiată 
suficient de puternice. Dar aceasta înseamnă, totodată, că tra- 
versarea Arcticei e posibilă și pentru o flotă de comerţ, ca şi pentru 
una de război, cu condiţia ca acestea să fie pilotate de o flotă 
de spărpătoare de ghiață. 

E tocmai ceea ce urmărește să realizeze şi Rusia. 

Dar iată-ne ajunși la prezentarea și înțelegerea sub dublu 
aspect a drumului nord-eurasiatic: militar şi economic. În prima 
ipostasă, drumul va prezenta importanță doar pentru ruşi, — în 
cea de a doua, însă, importanţa lui va depăși limitele și interesele 
statului și teritoriului moscovit. Și deși, după cercetările cele 
mai recente, el nu va putea fi folosit decât o sută și optzeci de zile 
pe an, «aceste o sută şi optzeci de zile — declara nu de mult 
preşedintele Comitetului executiv al Siberiei extrem orientale — 
sunt mai mult decât suficiente, pentru ca Rusia să poată face 
faţă la orice amenințare asupra teritoriului ei ». Din această frază, 
iese în evidență mai bine decât din orice comentariu dublul ca- 
racter al drumului de care ne ocupăm. 

Cel militar, are şi el două feţe. Mai întâi, într'un viitor con- 
flict cu Japonia, flota de război rusească nu va mai ocoli, ca în 
1904, trei continente, ci va trece de-a-dreptul, din Marea Albă 
sau din Baltica, prin nordul Siberiei, în Extremul Orient, « fără 
a ieşi de loc din apele ruseşti și pe un drum, cum am spus, de 
trei ori mai scurt. Și, în al doilea rând: Rusia, în cazul unui con- 
flict cu Japonia, contează mult și pe ajutorul Statelor Unite. Și, 

punându-ne în situaţia aceasta de conflict ruso-japonez, observăm 
că cele două baze navale rusești din Pacific: Nicolazeosc, la Marea 
Okotsk și Vladivostoc, la marea Japoniei, ar putea fi uşor blocate 
de flota japoneză. Iar în momentul în care, venind din sud din- 
spre Mongolia, armata japoneză ar izbuti să taie Siberia în două, 
împiedicând astfel sosirea dinspre Urali a muniţiunilor şi a pro- 
viziilor pe câmpul de operaţiuni din Extremul Orient, atunci 
ajutorul american ar deveni de o necesitate vitală. Dar unde să 
debarce muniţiile și pe specialiști — şi, poate și trupele ameri- 
cane, dacă Vladivostoc şi Nicolaevsc ar fi blocate? Această de- 
barcare s'ar putea face numai pe țărmul de nord-est al Siberiei, 
prin strâmtoatrea Behring... Și astfel, cititorul va înțelege pen- 
truce, în vara anului 1933, atunci când pornea Celiuskin la drum, 
nu mai puțin de 34 specialişti ruşi explorau pas cu pas coastele 
strâmtorii şi ale mării Behring, ridicând harta amănunțită a ace- 
stora, ca și a fundurilor marine, în vederea stabilirii de viitoare 
baze navale. In acelaşi timp, expediția Celiuskin, venind din 
spre vest, instala pe țărmul siberian, în puncte dinainte sau chiar 
atunci alese, staţiuni meteorologice și posturi noi de T. F. F. 
Această expediţie fixa totodată punctele, în care vor trebui să ia 
naștere viitoarele baze de aviație pe coasta siberiană, din care 
baze să fie îndrumate și alimentate expedițiile de război sau 
economice, viitoare. Aşa dar: observatorii ştiinţifice, meteorolo- 
gice; posturi de T. F. F.; baze navale; baze aeronautice; ca și 
crearea, totodată de noi posturi în gura marilor fluvii siberiene 
(Novi Port, în gura: lui Obi, Igarka în gura lui lenissei, Tiksi 
în gura Lenei) — iată nucleele de garnitură economică prin care, 
în zilele noastre, e chemată la viață, din moartea de până azi, 
umbrita şi dantelata coastă de nord a Ruso-Siberiei. Pe lângă aceasta, 
Rusia se gândește să lege printr'un viaduct, peste strimtoarea 
Behring, Siberia de Alasca. E un vechi proiect, acesta (al ingi- 
nerului francez Delobel, care timp de zece ani, între 1900 şi 1910, 
explorase regiunea și ajunsese la concluzia că viaductul e per- 
fect posibil: în locul unde strâmtoarea este mai îngustă, de 
abia 5o de km, peste apă, separă cele două continente; 
adâncimea nu trece, acolo, de 6o de m. nicăiri; iar insula 
Diomed răsare din apă tocmai la jumătatea drumului dintre 
cele două țărmuri...). Inainte de războiul mondial se temeau, 
statele interesate, că poate vor fi prea mari cheltuelile, față de 
foloasele viaductului — și de aceea nu s'a pășit de îndată la rea- 
lizarea lui. Azi, însă, când specialiștii ruși — și mai ales statul 
major rus, vor spune: da, viaductul peste strâmtoarea Behring 
va deveni fapt. 

lată aspectul militar al drumului acestuia nou, între conti- 
nente. Dar vine şi celălalt, aspectul economic. 

Multă lume își mai închipue că Siberia mai este şi azi, încă, 
un teritoriu ca şi deşert, bun doar pentru exilarea în el a 
condamnaților politici. Greşită părere ! Am văzut, sub raportul 
industrial și al mecanizării, ce înseamnă, astăzi, Siberia. In plus, 
se ştie că cele mai variate bogății — pământene şi subpămân- 
tene — umplu pământul acestui uriaș ţinut, întins cât un con- 
tinent: imense zăcăminte de fier, cărbune, petrol, aur, grafit, 
aramă, staniu, — apoi pădurile, cerealele, peștele, blănurile pre- 
ţioase. Dar aceste bogății incaliculabile nu se pot vărsa spre sud, 
din lipsa căilor de comunicații — şi nici spre est sau vest, pe 
unicul drum de fier al transsiberianului, care de abia ajunge pentru 
nevoile militare şi ale industriei născânde din Siberia. Rămâne, 
ca o nefacere a naturii, calea de scurgere spre Nord, pe calea 
comodă şi ieftină a marilor fluvii siberiene, care tocmai într'acolo 
se îndreaptă: spre Oceanul înghețat. 

Iată, deci, încă unul din puternicele motive care au îndreptat 
pe Ruşi să privească spre Nord și să construiască drumul Arcticei, 
de care vorbim. 

Schițele de hartă pe care le reproducem sunt cum nu se 
poate mai elocvente: 


Mourmansk 


Fig. 1. — Calea ferată Leningrad—Murmansk şi 
« Belmorcki—Baltincki Kanal ». 


Prima ne arată calea ferată, începută încă dinainte și sfârșită 
după război, care leagă şi Leningradul de Murmansk, ca 

şi — totodată — canalul care leagă Baltica de Marea Albă, «cel 
mai mare din lume» și făcând posibilă trecerea vaselor de răz- 


boi şi comerț din Bal- 
tica în Marea Albă; 
canalul vivifică portul 
Arhangelsk, pe care 
noul Murmansk, dela 
capătul nordic al amin- 
titei linii ferate, păruse 
a-l condamna pentru 
totdeauna. 


A doua schiţă ne 
prezintă același drum 
de fier Leningrad- 
Murmansk şi, în plus, 
calea ferată Leningrad- 
Arhangelsk, cu ocolul 
pe la Vologda; (tocmai 
acest ocol l-a ocolit, ca 
să spunem așa, marele 
canal, care merge în 
linie dreaptă în direcția 
Arhangelskului). 

A treia, în sfârşit, 
ne arată drumul parcurs 
de Lidtke, în 1934, cu 
datele şi punctele de 
ancorare mai lungă, 
dela Vladivostoc la 
Murmansk. 

Hărțile acestea, cu 
noile drumuri pe apă 
şi pe uscat, pe care 
Rusia le-a construit în 
vremea din urmă în- 
cotro se îndreaptă astăzi 
privirile statului vecin: 
spre Arctică. Spre 
Arctică, la cucerirea 
căreia Rușii au pornit 
cu hotărîre — și la ju- 
mătatea de drum a 


RR) 


Alexandr ovsk d R Coen 

i 

Fig. 2. — Calea ferată Leningrad—Murmansk, 
începută înainte şi terminată după război. 
Murmansk e un oraş nou, construit pe ţărmul 
Arcticei de Rusia post-belică. Deşi la 690 
latitudine, apa Oceanului nu îngheață acolo 
niciodată, mulţumită Golf - Streamului, care 
aduce apă caldă din spre Mexic, Murmansk 
va alcătui unul din capetele drumului arctic. 
“Totodată, această schiţă ne arată şi calea ferată 
Leningrad—Arhangelsk, prin Vologda, o cale 
cotită pe care, cum se vede în figura 1, a scur- 
tat-o Canalul Stalin, care leagă Baltica de 
Marea Albă. 


cărei cuceriri ei, Rușii, au şi ajuns. 
Cum dă primăvara, acolo în Arctică, pornesc vasele: unele, 
la vânat foce; altele, la pescuit; altele, în expediţii științifice și 

vederea stabilirii de noi baze navale 


în 


> 


ărmului 


de cercetare a t 


3 


ori aeronautice. Posturile meteorologice le dau ştiri prin t. f.f. 


Fig. 


3. — Drumul parcurs de spărgătorul de ghiaţă Lidtke. Intre Vladivostoc şi Murmansk sunt circa 10.000 
km distanță. Expediția Lidtke a avut loc în 1934, la un an după cea nereușită, a lui Celiuskin. A plecat din 
Viadivostoc în ziua de 23 Iunie şi a fost în Murmansk la 20 Septemvrie. 

despre mişcările gheţurilor şi despre. curenţii de apă și cei de 
aer, pentru ca pe cei favorabili să-i folosească şi pe cei protivnici 
să-i evite. Aviația concură și ea, avioanele polare mergând înainte, 
în recunoaștere, şi anunțând din vreme starea aerului, a apei 
şi a gheței. 

Și iată, ca preludiu la intensa viață economică la care se tre- 
zeşte acum țăranul ruso-siberian, iată o informaţie a cărei însem- 
nătate nu poate scăpa nimănui: In timpul verii arctice, flote de 
comerț compuse din unități engleze, germane, daneze, norvegiene, 
americane, etc. duc în noile porturi din nordul Siberiei, sub 
protecția spărgătoarelor de ghiață și a hidroavioanelor, nu mai 


OLEAN OIRCIAL ARTIC 

Fig. 4. — De unde, înainte vreme, drumul pe Mare 

dela Arhangelsk la Leningrad avea, prin ocolirea 

peninsulei Scandinave, aproape 4.000 de km, astăzi 

acest drum e redus, prin canalul dintre Baltica și 
Marea Albă, la numai 1.000 km. 


puţin de 158.000 tone de material de fabricaţie străină şi încarcă 
de acolo, în schimb, la întoarcere, pentru a le duce în alte puncte 
ale planetei, o egală cantitate de: lemn brut, pastă de hârtie, mi- 
nercuri de aramă, de fier, de cositor, de grafit, — apoi cereale, 
blănuri, etc., toate venite din Siberia și din spre inima Asiei, pe 
acele drumuri comode, ieftine și lungi, unele, de câte şooo de 
km — și care sunt: Obi și Irtiș, Ienissei, Ingara și Tunguska !). 

Iar dacă azi îi așa, nu e greu să ne închipuim ce va fi mâine. 

Și să nu uităm, ca încheiere, că, vara trecută, Levanevski — 
unul din cei şapte aviatori care au salvat de pe banchiză pe 


1) Cf. Jean Marquès-Rivière, Z'U.R,S,S. dans le monde, Paris, 1935 
p. 160. 

naufragiații Celiuskin-ului — pornise săl ege prin aer, peste Arctica, 
Rusia de America. Sborul nu i-a reuşit. Dar, nereuşindu-i vara 
trecută, nu înseamnă că nu-i va reuşi vara asta sau, cel mult, 
vara viitoare, 

Vom vedea, într'o cronică viitoare, dacă realitățile geografice 
ale Arcticei permit cu adevărat o reală cucerire a ei pentru viața 
umană; cu alte cuvinte, vom vedea dacă-i posibilă o lărgire a 
hotarelor pământului celui locuibil, — dacă setea de spațiu a 
omului va fi satisfăcută și spre regiunile așa zise îngheţate ale 
planetei. 

ION CONEA 


PACTUL RENAN 


Faptele sunt cunoscute. 

In ziua de 7 Martie, detașamente militare germane pătrundeau 
în Maienţa, Coblenz și Colonia și celelalte orașe din teritoriul 
german — de-a-lungul Rinului — demilitarizate prin dispoziţiile 
tratatului dela Versailles. In același moment, baronul von Neu- 
rath comunica ambasadorilor Franţei, Marii Britanii, Italiei 
şi însărcinatului de afaceri al Belgiei, memorandum-ul de denun- 
tare a acordului dela Locarno. Dela tribuna Reichstagului, Can- 
celarul Hitler proclama dreptul Germaniei de a călca angaja- 
mentele sale internaționale. 

Dreptul Germaniei îşi găsea justificarea în noua sa forță mi- 
litară organizată în pofida tratatelor, în precaritatea sistemului 
de securitate colectivă, în tradiționala psihoză a încercuirii Ger- 
maniei, în sfârşit, în argumentul juridic al incompatibilităţii pac- 
tului de asistență mutuală franco-sovietic cu dispozițiile acordului 
dela Locarno, Germania îşi întemeia calculul de reuşită al ac- 
ţiunii sale de frondă pe divergenţa de concepții și interese ale 
Marilor Puteri, pe ineficacitatea sancţiunilor Societăţii Naţiunilor 
şi pe originala concepţie juridică prin care tratate multi laterale 
pot fi denunţate pe cale unilaterală — oricând conjunctura poli- 
tică internaţională este turbure. 

Intr'adevăr situaţia internaţională favoriza orice acţiune de în- 
drăsneală politică. Germania sconta pasivitatea statelor semnatare 
ale acordului dela Locarno. Frontul dela Stresa era complet des- 
compus. Solidaritatea anglo-franco-italiană, realizată la începutul 
anului trecut, care reușise să determine condamnarea — platonică — 
a Germaniei pentru actul ei de încălcare a Tratatului, în Martie 
1935; era de mult dispărută, Italia angajată într'o grea campanie 
de cucerire colonială în Africa, sancţionată de Societatea Naţiu- 
nilor, nu putea deveni simultan sancţionatoare mai ales față de 

Germania, care nu-i aplicase măsurile de boicot economic și fi- 
nanciar. 

Marea Britanie — după ani de politică de desarmare — abea 
adoptase un program vast de înarmări, eşalonat pe o perioadă 
de 2—3 ani. Politicește la începutul unei domnii noi, militari- 
ceşte nepregătită, cu resentimente împotriva politicei franceze şi 
cu confuze dar statornice aprehensiuni, în cercurile din City, 
că deslănţuirea unui război european poate aduce clătinarea re- 
gimului capitalist, cu o populaţie pacifistă cu orice preț, Marea Bri- 
tanie nu putea fi decât ostilă oricărei acțiuni militare — mai ales 
în Europa, 

In Parlamentul Belgian se cerea — în deosebi de elementele 
flamande — denunţarea acordului militar Franco-Belgian și afir- 
marea unei politici de neutralitate 1). 

Franţa reprezenta singura opoziție categorică 2). 

In consecință, conştientă de lipsa de unitate a statelor locar- 
niene, şi încurajată de precedentul nesancţionării acţiunii sale 
din 16 Martie 1935, Germania puse Europa în fața unui nou 
fapt împlinit. 

Reacţia Franţei a fost pur diplomatică. În loc de o automată 
mobilizare și eventual o acţiune militară, în conformitate cu art. 2 
al pactului dela Locarno, care încuvinţează intervenţia prin forță 
împotriva remilitarizării Renaniei, Franţa sa limitat — probabil 
pentru ca acțiunea sa militară să nu fie interpretată de statele ga- 
rante locarniene ca un act de guvernare, care ar lipsi-o de bene- 
ficiul de asistență mutuală — să sesizeze Consiliul Societății Na- 
țiunilor și, fireşte, conferința statelor locarniene. 

Intrată în filiera tehnice: diplomatice, acţiunea remilitarizării 
Renaniei devine o problemă de texte juridice. 


3) Argumentul invocat era că agresiunea teritoriului belgian de către 
Germania ar fi rezultatul, nu atât al ambiţiunilor imperialiste germane, cât 
al comandamentului strategic de a ataca Franţa în zona cel mai puţin forti- 
ficată şi anume frontiera franco-belgiană. Denunţarea acordului militar franco- 
belgian ar obliga Franţa să fortifice frontiera ei de Nord, îndepărtând deci 
probabilitatea invaziunii teritoriului belgian. 

2) Datorită mai ales instabilității politicei interne, politica externă a Franţei 
deviase — în special în timpul guvernarii Laval — spre înlocuirea asistenţei 
mutuale cu Anglia printr'o alianţă italiană şi urmărirea unui acord cu Ger- 
mania care să resolve securitatea particulara şi exclusivă a Franţei. 

Germania observa cu interes amânarea ratificării pactului franco-sovietic și 
slăbirea blocului franco-britanic. In clipa însă în care d. Pierre Etienne Flandin 
ajunse ministrul de externe al Franţei şi Parlamentul francez ratifică pactul 
de asistență mutuală, era clar că Franţa revenise la politica de securitate co- 
Jectivă și că se asocia, în apus cu Anglia și în răsărit cu Rusia Sovietică, 
pentru a garanta menţinerea statului-quo european. Guvernul Sarraut 
readuse Franţa pe linia sa tradițională, reafirmând responsabilitatea europeană 
a Franţei. 

Germania a călcat dispoziţiile tratatului dela Versailles și cele 
ale Anexei A ale tratatului dela Locarno 1). 

Să analizăm textele: 

Tratatul dela Versailles prevede în mod expres: « Este interzis 
Germaniei menținerea sau construirea de fortificaţii fie pe malul 
stâng al Rinului, fie pe malul drept, la Vest de o linie trasată 
la 5o km la Est de acest fluviu (art. 42)». 

« Sunt de asemenea interzise — în zona definită în art, 42 — 
întreținerea sau strângerea de forțe armate, fie cu titlul perma- 
nent, fie cu titlul temporar, precum și orice manevre militare 
de orice natură ar fi ele, şi menținerea oricăror facilități materiale 
de mobilizare (art. 43)». 

Art, 1 al pactului Renan prevede: « Inaltele Părți contractante 
garantează în mod individual şi colectiv menținerea statului-quo 
teritorial rezultând din frontierele dintre Germania și Belgia şi 
dintre Germania şi Franţa, şi inviolabilitatea ziselor frontiere, 
astfel cum sunt fixate sau în executarea Tratatului de pace 
semnat la Versailles la 28 Iunie 1919, precum și respectul dis- 
pozițiunilor articolelor 42 și 43 ale zisului tratat, privitor la zona 
demilitarizată. 

«In cazul în care Germania contravine, în orice mod, dispo- 
zițiunilor art. 42 și 43, ea va fi socotită ca făcând un act ostil față 
de puterile semnatare ale prezentului tratat şi ca încercând a 
turbura pacea lumii », prevede art. 44 al Tratatului dela Versailles. 

In consecință, introducerea de trupe germane în zona Re- 
nană — chiar când ele sunt denumite numai « detașamente re- 
strânse cu caracter simbolic » — reprezintă o flagrantă călcare 'a 
Tratatului dela Versailles şi a dispoziţiunilor acordului dela 
Locarno. 


* 
* x 


Motivul invocat de Germania în încălcarea angajamentelor 
sale contractate prin aceste documente internaționale, era afir- 
mația caducității ambelor tratate, Tratatul dela Versailles ca fiind 


1) Acordurile negociate şi parafate la Locarno între 9—r6 Octomvrie și 
semnate la Londra la 1 Decemvrie 1925, cuprind, de fapt, următoarele do- 
cumente: 
^a In afară de protocolul final, avem Anexa A: Pactul Renan de garanţie mu- 
tuală dintre Germania, Franța, Belgia, Marea Britanie și Italia; Anexa B: 
Convenţie de arbitraj între Germania şi Belgia; Anexa C: Convenţia de ar- 
bitraj dintre Germania şi Franţa; Anexa D Tratatul de arbitraj dintre Ger- 
mania și Polonia; Anexa E: Tratatul de arbitraj între Germania şi Cehoslovacia; 
Anexa F: Notă colectivă privitoare la interpretarea art. 16 al Pactului Socie- 
tăţii Naţiunilor. 

La aceasta se adaogă tratatul de asistență mutuală între Franţa și Po- 
lonia și Tratatul de asistență mutuală dintre Franţa și Cehoslovacia. 

afectat de viciul violenţei, fiind impus Germaniei sub presiunea 
înaintării armatei franceze; Pactul Renan ca fiind incompatibil 
cu noile angajamente luate de Franţa prin tratatul defensiv de 
asistență mutuală cu U.R. S.S. 

Afirmaţiunile Germaniei sunt specioase. 

Doctrina germană — aceeaşi care pe vremea lui Wilhelm al 
II-lea definea tratatele petece de hârtie — caută a introduce, când 
interesele ei o cer, normele dreptului privat în cele ale dreptului 
internaţional, cu consecinţa de a socoti caduc orice tratat impus 
“Germaniei în urma unui război, ca fiind afectat de viciul vio- 
Jenţei 1). 

Valabilitatea tratatelor de pace a fost de mult soluţionată de 
doctrină: fie prin argumentul de formalism juridic: coactus voluit 
sed voluit, fie prin argumentul că semnarea tratatului a exprimat 
interesul chiar al statului învins: de a înceta ostilitățile şi a relua 
noi relaţiuni pacifice. Tratatele de pace sunt, prin natura lor, 
tratate semnate între învingători și învinși; ele nu pot fi însă 
înlăturate, căci tratatele de pace au și funcțiunea de a stabili nor- 
mele ordinei internaţionale. Pacta sunt servanda. 

Este inutil însă să insistăm asupra acestei teze germane de- 
oarece ne găsim în faţa încălcării nu numai a «diktatului dela 
Versailles », ci și în fața violării flagrante a unui tratat negociat 
şi semnat în mod libert de state pe perfect picior de egalitate. 

Juriştii germani, în căutarea unei alte motivări formale a ac- 
ţiunii de remilitarizare a Renaniei, au invocat argumentul că sem- 
narea pactului franco-sovietic din 2 Mai 1935 desfiinţează pactul 
dela Locarno 2). 

Afirmația este gratuită. Pactul franco-sovietic este un pact 
defensiv de asistență mutuală care prevede — la fel ca și tratatele 
franco-polon şi franco-ceh semnate la Locarno împreună cu 
celelalte acorduri — aplicarea riguroasă a angajamentelor derivând 


1) Se reia o veche controversă în dreptul internațional de valoare pur 
teoretică. 

Principiul nulităţii tratatelor datorită lipsei condițiunii de validitate a con- 
-simțământului liber — teoria violenţei din capitolul obligaţiunilor din drep- 
tul privat — își găsea o aplicaţie în trecut şi se referea la cazul de violenţă 
împotriva persoanelor fizice care negociau tratatul. Astăzi, în epoca diplo- 
maţiei publice, şi când tratatul nu intră în vigoare decât după ratificarea sa 
de Parlament, discuția nu prezintă interes. 

2) De altfel pactul Renan nu admite decât o singură modalitate de denun- 
“are — formal prevăzută de articolul său 8: « Prezentul tratat va fi înregistrat 
la Societatea Naţiunilor conform pactului Societății Naţiunilor. El va ră- 
mâne în vigoare până ce, la cererea uneia dintre părțile contractante, trans- 
mise celorlalte puteri semnatare cu trei luni înainte, Consiliul, votând cu 
majoritatea de 2/3 cel puţin, constată că Societatea Naţiunilor asigură înal- 
telor părți contractante garanţii suficiente; efectele tratatului vor înceta 
după expirarea unui termen de un an». 

din Pactul Societăţii Naţiunilor. Protocolul precizează 'Textuat 
că «angajamentele de asistență prevăzute în prezentul tratat nu 
privesc decât cazul unei agresiuni săvârșită împotriva teritoriului 
propriu al uneia sau celeilalte părți contractante ». Prin urmare o 
perfectă identitate cu normele Convenantului și dispozițiile pac- 
tului dela Locarno. 

Guvernul britanic pe de o parte și cel italian pe de alta — 
ca state garante ale Pactului Renan —au declarat că nu există 
nicio contradicţie între prevederile celor două acte internaționale. 
Mai mult decât atât, ministrul de Externe al Franţei s'a declarat 
dispus să supună această chestiune a incompatibilității pactelor, 
avizului Curţii Permanente de Justiţie Internaţională dela Haga. 

Chiar dacă am admite ipoteza incompatibilităţii — deși am 
văzut că este cu totul nefondată — acțiunea germană de remilita- 
rizarea Renaniei, sub pretextul caducităţii Pactului dela Locarno 
este o aberaţie juridică. 

Caducitatea unui tratat nu poate fi constatată pe cale uni- 
laterală. Un tratat multi-lateral nu poate fi desființat decât prin 
consensul tuturor statelor semnatare. 

De altfel nu caducitatea putea fi susținută, ci Germania putea 
cel mult invoca — în faţa instanțelor prevăzute de art. 3 al Anexei 
A şi de dispoziţiile convențiilor de arbitraj franco-belgo-germane, 
Anexa B şi C ale acordurilor dela Locarno 1) — incompatibili- 
tatea dispozițiunilor Tratatalui franco-sovietic cu pactul Renan, 
anterior ca dată, cu consecința de a cere, în cazul recunoaşterii 
acestei incompatibilități, nulitatea tratatului franco-sovietic ?).. 

Afirmația memorandului german «că obligațiile erau incom- 
patibile » nu dădea dreptul Germaniei la o denunțare unilaterală 
a acordului dela Locarno şi la violarea tratatului dela Versailles 
şi pentru motivul că tratatul franco-sovietic nu putea fi în niciun 
caz imputat Belgiei, lezată fără nicio justificare juridică prin re- 
militarizarea Renaniei. 


+ 
+ * 


1) Art. 3 al Pactului Renan: « Toate chestiunile în privința cărora părțile 
şi-ar contesta reciproc un drept, vor fi supuse judecătorilor la a căror decizie 
părțile se angajează a se conforma. Orice altă chestiune va fi supusă une: 
Comisiuni de conciliere și, dacă aranjamentul propus de această Comisie 
nu este agreat de ambele părţi, chestiunea va fi adusă înaintea Consiliului 
Societăţii Naţiunilor ». 

Art. 1 al Convenţiei de arbitraj franco-german: « Toate diferendele de 
orice natură ce s'ar ivi între Franţa și Germania, în privinţa cărora părțile 
și-ar contesta un drept, şi care nu se vor putea resolva pe cale amiabilă prin 
procedeele diplomatice ordinare, vor fi suspuse spre judecare, fie unui tri- 
buna! arbitrar, fie Curţii Permanente de Justiţie Internaţională ». 

3) Sau, mai probabil, obligaţiunea Franţei de a denunța acest tratat franco- 
sovietic. 


PACTUL RENAN 467 


In fața acestei evidente încălcări de angajamente, Franţa și 
Belgia avea două modalități de reacțiune, ambele prescrise de 
acordurile dela Locarno: pe de o parte — conform art. 4, al. I 
al Pactului Renan 1) — sezizarea Consiliului Societăţii Naţiu- 
nilor, pentru a constata încălcarea și a pune în mișcare garanția 
stabilită de acordurile locarniene; pe de altă parte, a pror 
ceda — conform art. 2, al. I 2) — la o acțiune militară de legitimă 
apărare: opunându-se la remilitarizarea zonei demilitarizate și 
pretinzând — conform art. 4, al. III 8) — asistența imediată a 
celorlalte state garante, 

Franţa și Belgia au optat — din spirit de moderațiune — pentru 
prima procedură. 

Consiliul întrunit la Londra 4) adoptă cu unanimitate la 17 
Martie rezoluțiunea următoare: Consiliul Societăţii Naţiunilor, 


1) Art. 4 al. I: « Dacă una din înaltele părţi contractante socotește că o 
violare a articolului 2 al prezentului tratat sau o contravenţie la art. 42 sau 
43 ale Tratatului dela Versailles a fost săvârşită sau se săvârşeşte, ea va aduce 
imediat chestiunea în fața Consiliului Societăţii Naţiunilor ». 

3) Art. 2 al. I, al Pactului Renan: + Germania și Belgia precum și Ger- 
mania și Franţa se angajează în mod reciproc a nu se deda, pe de o parte sau 
de alta, la nici un atac sau invaziune și dea nu recurge în niciun caz la răz- 

oi. 

Această stipulaţie nu se aplică însă în cazul: 1) de exerciţiu al dreptului 
de legitimă apărare, adică de a se opune unei violări a angajamentului pre- 
văzut în aliniatul precedent sau unei flagrante încălcări a articolelor 42 sau 
43 al zisului tratat dela Versailles, dacă o asemenea încălcare constitue un 
act neprovocat de agresiune şi dacă prin strângerea forţelor armate în zona 
demilitarizată, o acțiune imediată este necesară ». 

3) Art, 4 al. III: « In caz de violare flagrantă a art. 2 al prezentului tratat 
sau de încălcare flagrantă a art. 42 sau 43 ale Tratatului dela Versailles de 
către una din părţile contractante, fiecare dintre celelalte părţi contractante 
se angajează de pe acum să dea imediat ajutorul său Statului, împotriva 
căruia o asemenea violare a fost îndreptată, de îndată ce sus zisa parte con- 
tractantă își va fi putut da seama că această violare, constitue un act nepro- 
vocat de agresiune, şi că în baza, fie a trecerii frontierei, fie a începerii osti- 
lităţilor, fie de strângerea de forţe în zona demilitarizată, o acțiune imediată 
este necesară. 

+) Consiliul Societăţii Naţiunilor s'a întrunit la 14 Martie pentru a lua 
cunoștință de reclamaţiunile Guvernelor francez şi belgian. 

Germania — învitată de Marea Britanie pentru a participa la această şe- 
dință a Consiliului — acceptă la 15 Martie învitaţiunea, propunând însă două 
condițiuni prealabile: a) ca delegatul Germaniei să aibe drepturi egale cu 
celelalte delegaţiuni; b) ca + Guvernul Reichului să aibe certitudinea că pu- 
terile interesate sunt dispuse să intre de îndată (alsbald) în tratative cu pri- 
vire la propunerile germane». 

Tonul peremptoriu al notei germane a produs o mare încordare. 
Destinderea s'a realizat parţial numai după ce Ministrul de Externe al Ger- 
maniei comunică lămurirea că expresiunea «alsbald y nu trebuia tradusă prin 
4 immédiatement » ci prin « aussitôt que possible >», 

In ședința din 16 Martie — o şedinţă furtunoasă în care d. P. E. Flandin a 
declarat la un moment dat: « Si pour se faire entendre à cette table il faut 


30* 

în urma cererii Belgiei și Franței, sesizată la 8 Martie 1936, con- 
stată că Guvernul german a comis o încălcare a articolului 43 
al tratatului dela Versailles, făcând să pătrundă şi instalând, la 
7 Martie 1936, forțe militare în zona demilitarizată prevăzută 
de art. 42 și următorii ai zisului tratat şi de Tratatul dela Locarno. 

Invită secretarul general, în conformitate cu art, 2, al. III, să 
aducă neîntârziat la cunoștința puterilor semnatare ale zisului 
tratat, constatarea făcută ». 

La atât se reduce, pentru moment, acțiunea Societății Na- 
ţiunilor. 


* 
* * 


Decizia Consiliului este provizorie: ea reflectă atitudinea de 
expectativă a instituției dela Geneva față de negocierile dintre 
statele locarniene. Intr'adevăr, conferința reprezentanților statelor 
semnatare ale pactului Renan, Franța, Belgia, Marea Britanie, 
Italia şi-au însușit rolul de a determina modul de readucerea 
Germaniei la legalitate, fie prin restabilirea statului-quo ante, 
prin revenirea Germaniei, fie mai probabil prin încheierea unor 
acte de garantare a unei securității refăcute în zona renană. 

Conferințele diplomatice au avut un caracter dublu : au urmărit 
pe de o parte, condamnarea acțiunii germane de denunțare uni- 
laterală a tratatelor şi, pe de altă parte, de elaborare a unui nou 
sistem de securitate europeană. 

Materialul de discuție și construcție este cuprins în propu- 
nerile din notele germane din 7 Martie şi 31 Martie și în aran- 
jamentul statelor locarniene încheiat la r9 Martie, 

Din lipsa de spațiu mai ales, dar și din cauza fazei încă ne- 
clarificate a negocierilor, vom lăsa pentru o altă cronică analiza 
riguroasă a acestor importante documente. 

Ne vom limita a enunța astăzi numai datele propuse și a trage 
apoi concluziunile din evenimente şi documente. 

Germania preconizează crearea unei zone demilitarizate reci- 
proce, semnarea unui pact de neagresiune pe 25 ani pe de o parte 
cu statele semnatare ale vechiului pact renan, la care să se 


y paraître avec l'atout du fait accompli, je quitterai Londres, je ferais décréter 
à Paris la mobilisation générale et je reviendrai alors vous trouver » —s'a 
redactat răspunsul la nota germană din r5 Martie, prin care: a) se acceptă 
ca Germania să aibă depline drepturi de discuțiune, fără drept de vot însă, 
1a fel ca delegația Franței şi a Belgiei; b) în ce priveşte propunerile germane, 
Consiliul îşi declină competența — memorandul din 7 Martie fiind adresat 
statelor locarniene şi nu Consiliului Societăţii Naţiunilor. 

La 17 Martie s'a adoptat resoluțiunea de constatare a încălcării tratatelor. 
Iar după aceea Consiliul și-a amânat lucrările sine die pentru a aştepta re- 
zultatele negocierilor dintre statele Locarniene. 

alipească şi Olanda, pe de altă parte, cu statele vecine din răsărit; 
în sfârșit își manifestă intențiunea de reîntoarcere în Societatea 
Naţiunilor, în anumite condițiuni. 

Statele locarniene pun accentul pe principiul sanctității tra- 
tatelor şi al neputinței denunțării lor unilaterale. Ei prevăd crearea 
unei zone demilitarizate de 20 km pe teritoriul german, garan- 
tată de detaşamente internaționale; suspendarea oricăror fortifi- 
caţiuni şi reuniri de trupe în zona renană, invitând guvernul 
german a supune chestiunea compatibilităţii tratatelor înaintea 
Curţii dela Haga, înainte de a convoca o conferință economică 
şi politică, mondială, chemată să statueze asupra noilor norme 
ale relațiilor internaţionale. 

Notele reflectă concepte opuse, dar nu ireductibile. Insă, pentru 
cazul în care efortul de conciliere ar eșua, Marea Britanie și Italia 
sunt angajate, prin scrisorile redactate la rọ Martie, la o pre- 
cisă colaborare diplomatică și militare. 

Vom fixa într'o altă cronică economia acestor documente. 
Până atunci însă se impune să subliniem concluziile mai ales 
politice, extrase din evenimentele ultimelor săptămâni și din ten- 
dințele notelor diplomatice schimbate încre statele interesate. 


* 
*o 

Sunt trei fapte semnificative: 1. panna acordului dela Lo- 
carno în forma sa originară. 2, Intențiunea de reîntoarcere a Ger- 
maniei în Societatea Natiunilor. 3. "Discriminarea dintre garan- 
țiile de securitate regională în apusul Europei și răsăritul Europei. 

1, Acordurile dela Locarno au reprezentat în 1925 un spirit 
şi o metodă, Un spirit de conciliere; o metodă de securitate. 

Locarno însemnase sfârşitul războiului, Menit a pava drumul 
de intrarea Germaniei în Societatea Naţiunilor pactul consacra 
o voință de concordie. Fără distincție între învingători şi învinși, 
desbărate de orice vestigiu de ură sau de resentiment, fostele 
state inamice se întruneau, pentru prima oară după război, spre 
a semna un legământ de pace perpetuă. « L'esprit de Locarno » 
devenise simbolul înțelegerii dintre popoare. 

Ca metodă, Locarno era o consacrare și o inovaţie, Era primul 
tratat care întrunea, în cuprinsul articolelor sale, principiile treptat 
desvăluite de experienţa Genevei — şi care rămăseseră îngropate 
în proiectele tratatului de asistență mutuală din 1923 şi ale pro- 
tocolului din 1924: arbitraj, conciliere, renunțare la război, se- 
curitate, 

Prin acordurile dela Locarno orice diferend ce sar ivi era 
deferit judecății. Comisiuni speciale de conciliere, Consiliul So- 
cietății Naţiunilor, Curtea dela Haga formau ierarhia instanțelor 
chemate a rezolvi vreun conflict, juridic sau politic. Prin zone 

demilitarizate, angajamente de dezarmare, comisii de control se 
făurea un real sistem de securitate. Prin introducerea a două state 
garante pentru aplicarea acordului, sistemul dobândea forța sanc- 
ţiunilor. Locarno încorpora deci un pact de neagresiune, pact 
de arbitraj, pact de garanție și de asistență mutuală. Cuprinzând 
un contract de angajamente liber consimţite, instanțe de jude- 
cată şi forța sancțională pentru impunerea angajamentelor, pactul 
dela Locarno era socotit un pact de securitate prin excelenţă, 

Orice înţelegere regională era calcată pe normele acestui tra- 
tat: Locarno de răsărit, Locarno balcanic, etc, Locarno însemna 
sistemul de garanţie regională suprapusă garanţiei quasi universale 
a pactului Societăţii Naţiunilor. Pactul dela Locarno reprezenta 
cel mai puternic instrument de securitate elaborat după război. 

De aceea violarea acestui tratat — fără aplicare de sancțiuni 
efective — trădează cangrena care este pe cale să cuprindă siste- 
mul de securitate bazat pe Covenant şi pe pactele de neagresiune. 
7 Martie 1936 va însemna poate în istoria diplomatică a Europei 
lichidarea sistemului de securitate colectivă şi restaurarea siste- 
mului de alianțe care a caracterizat epoca dinainte de război 
şi care a condus la conflictul din 1914. 

Incălcarea nesancționată a tratatului dela Locarno crează pre- 
cedentul: dispoziţii din tratate multilaterale pot fi desfiinţate pe 
cale unilaterală, 


Este semnalul așteptat de statele învinse în războiul mondial 
de a denunța dispoziţiile supărătoare ale tratatelor de pace. Este 
recunoaşterea posibilităţii de revizuire a tratatelor — pentru mo- 
ment, doar în clauzele lor neteritoriale. Consacrarea metodei 
faptului împlinit și a politicei de forţă. 

Guvernul austriac a decretat introducerea serviciului militar 
obligator, în ciuda tratatului dela Saint Germain, Turcia a pro- 
clamat intenţiunea de remilitarizare a Dardanelelor; nu este decât 
o chestiune de zile şi de formă, ca și tratatele dela Trianon şi 
Neuilly să fie încălcate. 


Aceasta este trista realitate: Tratatele moderne n'au forță de 
impunere, Tratatele se încheie prin acordul de voință, trăiesc 
prin bună credinţa părţilor contractante; ele devin însă norme 
ale vieţii internaționale numai prin aplicațiunea spontană a sanc- 
ţiunilor în caz de violare, In trecut, în caz de încălcare, alianțele 
prevedeau represalii; în prezent, tratatele multilaterale de garanţie. 
prevăd sancțiuni. Fireşte o evoluţie: reacţiunea primelor reflecta 
un interes, a secundelor o normă de drept. Dar la ce bun această 
revoluție dela Machtpolitik la Rechtspolitik, când sancţiunile sunt 
aleatorii. 'Trebue instituit un sistem în care sancţiunile să fie ba- 
zate pe justiție, însă aplicate efectiv şi cu promptitudinea cu care 
funcționau represaliile alianțelor de altă dată. 

Respectul angajamentelor internaționale este pivotul unic al 
vieții internaționale bazate pe drept. Denunțări unilaterale şi rec- 
tificări tolerate sunt simptomele de descompunere ale societății 
internaționale, 

II. Întenţiunea de reîntoarcere a Germaniei în Societatea Na- 
ţunilor poate fi privită ca o manevră: ofertă de conciliere pentru 
a masca intențiuni de cucerire. 

Ea poate totuşi reprezenta o voință sinceră, care duce însă 
la rezultate deosebit de însemnate. In cazul în care se realizează 
reintrarea Germaniei în Societatea Naţiunilor, în condițiunile sta- 
bilite de ea, întreaga așezare internațională de astăzi este sortită 
să se modifice fundamental. 

Prin condițiunea disjungerii pactului Societăţii Naţiunilor de 
“Tratatul dela Versailles, Germania caută definitiva lichidare a dis- 
pozițiilor tratatelor de pace. Lipsit de garanţia colectivă a art. 16 
și de mecanismul tehnic al Societăţii Naţiunilor, tratatul dela 
Versailles şi, după el, celelalte tratate de pace — şi-ar pierde va- 
labilitatea. Desfacerea primelor 24 articole ale tratatului dela Ver- 
sailles (căci articolele pactului Societăţii Naţiunilor sunt primele 
articole ale tratatului) este instrumentul conceput de diplomaţia 
germană pentru a revizui integral tratatele de pace, 

A doua condițiune este mai precisă și ilustrează mai clar acest 
obiectiv: Revizuirea distribuţiei mandatelor coloniale. Aceasta 
poate fi prezentată ca soluția. mult așteptată a problemei debu- 
şeelor, a materiilor prime sau a surplusului de populațiune; de 
fapt însă, ea se reduce la o chestiune de rectificare de frontiere. 
La început pe alte continente, mai târziu în Europa. Mai ales 
că în doctrina germană țările din răsăritul Europei sunt desem- 
nate Kolomiallănder. A doua condiție pusă de Germani înseamnă 
categoric revizuirea clauzelor teritoriale ale tratatelor. 

Societatea Naţiunilor a rămas unica garanție colectivă a statu- 
lui-quo european. Intrarea Germaniei, în condițiunile enunțate, 
ar însemna radicala revizuire a ordinei actuale şi a frontierelor 
europene, Declaraţiuni pacifice și formule diplomatice edulco- 
rate camuflează realități grave şi veleități turburătoare, 

III. Securitatea Europei nu mai este concepută unitar. 

Formula « pacea indivizibilă » a rămas o lozincă a anilor trecuţi. 

Securitatea în răsărit nu este aceeaşi ca în apus. De fapt, dis- 
criminarea dintre garanția frontierelor de Vest ale Germaniei, ga- 
rantate de Marea Britanie şi de Italia, şi frontierele de Est, 
garantate numai de Franţa, prin acordurile ‘dela Locarno, crease, 
încă din 1925, demarcațiunea dintre frontierele imuabile şi cele 
muabile, 


Prin denunțarea Pactului Renan, securitatea în apusul Eu- 


ropei se întăreşte, iar în răsărit se macină. Denunțarea Pactului 


472 REVISTA FUNDAȚIILOR REGALE 


Renan va avea drept neașteptată repercusiune, consolidarea fron- 
tierelor Franţei şi ale Belgiei și slăbirea frontierelor statelor din 
Estul și Sud-Estul Europei. Intr'adevăr, oricât de paradoxală ar 
părea afirmațiunea, demilitarizarea zonei renane este o acțiune 
îndreptată în principal împotriva Cehoslovaciei, Austriei şi 
U. R. S.S. Germania a urmărit, în mod precis, fortificarea 
Renaniei, nu cu scopuri de agresiune împotriva teritoriului bel- 
gian sau francez, ci pentru a construi un dig care — oprind po- 
sibilitatea de invaziune a trupelor franceze chemate în ajutorul 
unui stat din răsărit, — să zădărnicească alianța franco-cehă, 
franco-sovietică sau garanţia de intangibilitate a Austriei. 

Remilitarizarea zonei renane a avut de efect sudarea blocului 
franco-britanic. Acordul dela Locarno cuprindea, până la 7 Martie, 
garanţia britanică şi italiană, atât pentru Franța cât și pentru 
Germania. Prin denunţarea unilaterală a tratatelor, constatată în 
mod formal de conferința statelor locarniene și de Consiliul So- 
cietății Naţiunilor, Germania a pierdut beneficiul acestei garanții: 
Acordul dela Locarno continuă însă să funcţioneze — s'ar putea 
spune chiar că prin violarea lui el este efectiv pus în vigoare sub 
forma nouă a unui tratat de asistență mutuală anglo-franceză. 
Anglia a confirmat, definitiv şi solemn, angajamentul de a apăra 
teritoriul Franţei și al Belgiei. Statele „majoare ale Marei Bri- 
tanii, Franţei şi Belgiei au început să-și conexeze materialul de 
informaţii şi organizare. 

Dacă politica Cancelarului Hitler este consecventă cu princi- 
piile enunțate în Mein Kampf, teritoriile garantate de Marea 
Britanie sunt imune. Ele sunt apărate, nu atât de trupele britanice, 
cât de politica național-socialistă a cărui prim țel în politica ex- 
ternă este captarea prieteniei britanice. 

Securitate pe Rin; insecuritate pe Dunăre sau pe Vistula. 


* 
* * 

Intărirea garanţiei anglo-franceze duce la două concluziuni, 

Astăzi nu se mai garantează tratatele, ci frontierele. Este cea 
mai gravă concluzie a zilei. Clauzele neteritoriale ale tratatelor 
au devenit caduce. Din sanctitatea tratatelor nu a rămas decât — 
și pentru cât timp? — intangibilitatea frontierelor. 

Acum un an «frontierele Angliei erau pe Rin », iar politica 
Angliei prevedea apărarea integrală a oricăror dispozițiuni ale 
tratatului dela Versailles și ale acordului dela Locarno. Astăzi 
frontiera Marei Britanii s'a retras la nivelul liniilor de fortificație 
ale Franţei și ale Belgiei; iar apărarea tratatelor este interpretată 
în sens restrictiv: se mențin exclusiv clauzele strict teritoriale. 

In limbajul menajant al diplomaţiei internaţionale aceasta a 
fost caracterizată ca un act de realism politic: de împiedecarea 

războiului prin orice mijloc; dar el reflectă dureroasa realitate : 
abandonul din partea marilor puteri a responsabilității de a ga- 
ranta, prin forța prestigiului lor diplomatic şi a potențialului 
lor de război, sanctitatea ‘tratatelor şi forța sancțională a So- 
cietății Naţiunilor. 

Anul politic 1936 a introdus aceste crude inovații în viața 
internaţională: în dreptul internațional, distincția dintre clauze 
teritoriale și neteritoriale, adică tratate divizibile; în politica inter- 
naţională, distincția dintre frontiere garantate și frontiere nega- 
rantate, adică pacea divizibilă. 

Sunt două simptome ale crizei sistemului de securitate co- 
lectivă. 

A doua concluzie: se caută Mari Puteri pentru garantarea 
frontierelor din răsăritul Europei, 

In răsăritul Europei, forțele în conflict sunt Germania și 
U.R. S. S. Opuse prin doctrină și adversare ireductibile în politica 
externă — Drang nach Osten — ciocnirea lor este ineluctabilă. 

Prin politica imperialistă a Germaniei, însă decisă să cuce- 
rească nu numai răsăritul dar și Europa Centrală şi să-și desă- 
vârșească egemonia pe o scară cât mai întinsă în Sud-Estul Eu- 
ropei, statele cuprinse în acest Betătigunsfeld al Germaniei sunt 
condamnate, fie a ceda Germaniei, negociind prețul capitula- 
ţiunii politice și al concesiunilor economice; fie a-şi organiza 
rezistența, integrându-se în rețeaua de alianţe dintre Franţa, 
Cehoslovacia şi U.R. S.S, 

Taberele sunt fixate. Leaderii sunt desemnați. 

Diplomaţia europeană e în fierbere: se controlează alianțele 
vechi, se sondează alianțe noi. De ambele părți se face numă- 
rătoarea forţelor. 

Ce s'a întâmplat, în definitiv? Locarno trebuia sr fie un 
panaceu; s'a dovedit însă un paleativ. S'a denunțat un tratat; 
se negociază altele noi. 

Cel denunțat era însă un instrument de pace. Cele ce se 
vor semna vor fi insă instrumente de război, 


RICHARD HILLARD 

STREINE 


CAHIERS DU SUD 
Nr. 181 — 1936 


In fruntea sumarului găsim numele d-lui Ilarie Voronca, subsemnând 
un poem intitulat Sans Connaissance. 'Transcriem pentru cititorii noştri ul- 
timele două strofe: 


Nous approchons de la mer, des lumineux rivages 
D’où chaqun peut voir le lever des soleils, des îles. 
Toutes ces voix d'enfant arrêtant les naufrages 

Le vent les fait venir avec d’autres parfums, des villes, 


Que faire encore? Autour une nouvelle tristesse 

Comme une écriture inconnue, tout à coup sur une page. 
On joue à colin-maillard: + Ferme les yeux. Qui est-ce ? 
Devine ». Et čest la mort qui couvre ton visage, 


Comentând opera lui Malraux, Temps du Mépris, d. Gaëtan Picon publică 
un remarcabil eseu: Sur un conflit de esthétique et de la morale. « Toată difi- 
cultatea, scrie d. Picon, vine din faptul că se consideră ca antitetice nişte 
exigenţe care nu sunt decât ireductibile. Aceste exigenţe nu se exclud decât 
dacă le socotim, cu Malraux, ca norme estetice în aceeași măsură posibilă. 
Dar ele pot foarte bine coexista fără să se înrâurească păgubitor, dacă li se 
acordă în drept domeniul autonom pe care îl ocupă în fapt. Nu este cazul 
să se opteze între exigenţa etică şi exigenţa estetică: Nu ar trebui să sacri- 
ficăm una pentru alta, decât dacă personalitatea noastră ar fi simplă, necom- 
pusă — și dacă ar fi ca un singur principiu să o conducă. In realitate, fiecare 
reprezintă finalitatea unei sfere autonome a personalității... Nu se poate 
oare recunoaşte duplicitatea structurală a omului, coexistența unei perso- 
nalități sociale şi a unei personalități intime, — şi să nu se mai conteste că 
această dualitate empirică trebue să se traducă printr'o dualitate de atitu- 
dini, printr'o coexistență de finalități? Credem că pluralitatea şi ireducti- 
bilitatea realităților implică și justifică pluralitatea şi independenţa activi- 
tăţilor pe care le determină. Pluralismul psihologic ni se pare că trebue să 
ajungă la pluralismul valorilor şi al finalităţilor... Alături de o activitate 
constructivă este loc şi pentru o activitate de percepţie. Aceste activități pot 
de altfel să se unească, însă la limită — şi după ce și-au mărturisit autonomia 

lor. Vrând să sacrificăm una pentru alta, să cedăm astfel dorinţei de unitate 
în acțiunea întemeiată pe o concepție unitară a omului, schilodim realitatea 
omenească », 
CONFERENCIA 
Nr. VII — 1936 


Sumarul: Au temps du bon roi Henri IV. Le Béarnais à l'ouvrage, de 
C. Campinchi; Visages de L'amour. Menages célèbres: Le menage de Bonaparte, 
de Octave Aubry; Poésie d'Orient. Musique Tzigane, de Henry Bidou; Un 
voyage par les chansons, de Charles Vildrac; Le Théatre sous Henri IV, de 
Jules Truffier. 
CANDIDE 
Nr. 628 — 1936 


Pe lângă cronica bilunară a d-lui Léon Daudet dela rubrica La critique 
des livres, recomandăm cetitorilor nuvela inedită: Deux jours et deux 
nuits, de Vicki Baum, autoarea cunoscutului roman Grand Hôtel. Personajul 
principal al acestei povestiri este aceeaşi Grusinskaya, fosta primă balerină a 
Operei din Petrograd, care figura tot ca personaj central în romanul Grand Hôtel. 


ROMÂNEŞTI 
GÂNDIREA 
Nr. 4 — 1936 

D. Vasile Băncilă publică în numărul de Paşti al acestei reviste de doc- 
trină literară ortodoxă, un eseu numit de autor Duhul sărbătorii. « Ceea ce 
a realizat poporul român prin sărbătoriri, scrie d. V. Băncilă, e incomensu- 
rabil. Aceasta se poate vedea, dacă ne oprim un moment la ideea de timp. 
S'a spus, şi cu drept cuvânt, că principala categorie, asupra căreia trebuie 
să se aplice meditaţia filosofică, e timpul. Mai mult decât întinderea spa- 
ţiului, problemele puse de trecerea timpului au deşteptat gândul filosofic. 
Eclesiastul, de exemplu, e impresionat de spectacolul petrecerii lucrurilor, 
ceea ce l-a făcut să intoneze acea elegie filosofică atât de contagioasă, care 
a pătruns în veacuri. Nu e deci o întreprindere ușoară să corectezi timpul, 
care duce în nimicnicie toate dorințele noastre, sau să-ți faci despre el altă 
concepție. Dar tocmai acest lucru l-a realizat poporul nostru. Şi anume, prin 
sărbători. El a aplicat o metodă, care s'a dovedit valabilă şi în alte împre- 
jurări: atunci când vrei să învingi o realitate în loc să o combaţi, primeşte-o, 
dar dă-i o valorificare mai adâncă și mai vitală. Astfel, țăranul a acceptat 
trecerea timpului, dar a punctat-o cu sărbători, care sunt momente de ab- 
solut: Omul din popor ştie profund că totul trece, cunoaşte înțelepciunea 
Eclesiastului, dar și-a integrat-o într'o atitudine mai vitală și mai diferen- 
ţiată. Țăranul trăieşte trecerea timpului, însă o trăieşte vital şi armonios, fiindcă 
a făcut din viață o punte de sărbători, şi când depăşeşte timpul, e pentru 
a intra în eternitate. Orăşanul cele mai adesea caută să uite timpul, «să-l 
omoare >, să revoltă contra lui, şi când îl depăşeşte, e pentru a intra în neant. 
Prin crearea şi trăirea puternică a sărbătorii, care e un moment luminos de 

punere în legătură cu existența generală şi absolută, cu transcendentul sau 
măcar cu direcţii spre transcendent, poporul a învins ori a valorificat timpul. 
Invingerea în acest sens a timpului devine de fapt o valorificare maximă a 
lui. Căci timpul e acela care în trecerea lui fatală aduce o sărbătoare după 
alta. In locul categoriei absurde și dușmănoase nouă, el se arată mai degrabă 
ca dispozitivul ce revelează cu intermitente absolutul. Timpul e ceva ce trece, 
dar care are, din loc în loc, explozii festive... Acum, se înțelege ușor de ce 
poporul nostru a creat ori şi-a însuşit atâtea sărbători. N'a făcut-o din «lene >, 
cum au crezut unii... cauza principală a fost nevoia spirituală de a colora 
și valorifica timpul... Aşa că sărbătorile în ultima analiză sunt voința adâncă 
de a trăi a popoarelor, manifestată prin înlăturarea zădărniciei timpului și 
coborirea în efemer a sensurilor adânci şi luminoase ale existenţei ». 

Mai colaborează cu literatură sau eseuri dd.: Pan M. Vizirescu, N. Cre- 
vedia, Gr. Popa, V. Voiculescu, Gherghinescu Vania, Matei Alexandrescu, 
Dan Botta, George Dumitrescu, Aurel Sânger, Alexandru Călinescu, Iulian 
Popa, N. Crișan, Septimiu Bucur, Vintilă Horia; iar cronici semnează dd.: 
Ovidiu Papadima, Toma Vlădescu și Aurel D. Broşteanu. 


VIAŢA ROMÂNEASCĂ 
Nr. 2, 3 — 1936 


Viaţa Românească a apărut cu coperta îndoliată: a murit G. Ibrăileanu. 
Şi fiindcă numărul era întocmit când s'a produs această mare pierdere, d. Mihai 
D. Ralea, directorul revistei, scrie numai câteva rânduri de elogiu funebru, 
asigurând pe cititori că numărul următor va fi în întregime consacrat marelui 
dispărut. + Creatorul acestei reviste, scrie d. Ralea, maestrul suprem a trei 
generaţii de scriitori, confidentul, tatăl şi fratele nostru s'a săvârşit din viaţă. 
O lungă, infinită agonie, precedată de o spasmodică groază a morţii, a bolii 
și a degenerării, care a paralizat în avânturile ei creatoare una din cele mai 
superbe și mai lucide minţi din câte au răsărit pe pământul acesta, şi-a în- 
cheiat acum infernalul chin. Ca un blestem de compensație, care apasă struc- 
turile sufleteşti de mare calitate, robusteţea şi ascuțimea gândirii, regala 
bunătate a inimii, nobila delicateţe a raporturilor cu oamenii, năvalnicul 
şi adesea pătimaşul temperament au fost frânte şi umilite în zvâcnirea lor 
de torturile trupului și de umbrele spaimei. Influenţa acestui om a fost enormă. 
A lăsat cărţi şi eseuri care vor deveni clasice. A cheltuit o uriașă muncă ano- 
nimă ca să susție o revistă de mare prestigiu și să scrie nenumărate €cam- 
panii 3 — cum le numea el— polemici care au pornit pe o altă albie cursul 
valorilor culturale româneşti într'o anumită epocă. A fost un profesor adorat 
de studenţi. Dar mai mult decât atât, a fost un incomparabil maestru. Exemplul 
vieţii sale de călugăr, bunul său gust ireproşabil, marea experienţă, toate 
au fost cheltuite zi de zi în sfaturi împrăştiate generos, în discuţii din care 
cei dimprejur culegeau roade care nu se uită o viaţă. Pironit de boală, Ibrăi- 
leanu a făcut pe alţii să lucreze. 

A fost mare, incomparabil de mare prin ipfluența sa, — poate numai 
Maiorescu îl poate egala, în această privinţă». 

MUZICĂ ȘI POEZIE 
Nr. 5 — 1936 


Colaborează Carmen Sylva, Octavian Goga, Ion Vinea, Adrian Maniu, 
Tudor Arghezi, V. Voiculescu, Victoria Dragoş-Ursu, R. Han, Sym, Ema- 
noil Ciomac, Bela Bartók, Const. Brăiloiu, Romeo Alexandrescu şi Radu 
Păltiniș. În fruntea tuturor acestor colaboratori, se află cuvântarea M. S. 
Regelui, ţinută cu ocazia comemorării Carmen Sylvei în aula Academiei 
Române. 

« Comemorarea de astăzi a Reginei poete Carmen Sylva, a spus Suveranul, 
Imi dă fericitul prilej de a putea veni în mijlocul domniilor-voastre. Simt 
totdeauna o deosebită bucurie să asist la aceste şedinţe solemne ale Acad'miei 
Române; simi o deosebită bucurie şi în acelaşi timp o deosebită mândrie 
naţională, ori de câle ori Mă aflu în mijlocul acelora, care reprezintă 
chintesenţa gândirii româneşti. Am fost adânc mişcat că la această comemo- 
rare a Reginei Elisabeta, aţi găsit cu cale să asociaţi şi acele cuvinte de laudă 
pentru Regele Carol I, Rege care a priceput adâncul rosturilor acestei insti- 
tuțiuni, şi care, $n politica Lui de ridicare a neamului, a înjeles atât de 
bine că pe lângă forța armată şi forța politică a unui neam, este absolută 
nevoe de a întări şi forța lui intelectuală. Mânai şi Eu de acest gând, că 
puterea şi eternizarea unui neam nu se pot afirma decât prin forța radiației 
minţii lui, urmând şi pilda vie pe care cei doi înaintaşi ai Mei — fără a 
vorbi şi de ceilalți domnitori ai Ţării Româneşti — Mi-o dau, vin totdeauna 
cu adâncă emoție în mijlocul domniilor-voastre, cu aceeaşi inimă caldă şi cu 
aceeaşi dorinţă de încurajare şi ajutorare, să salut ca Rege şi ca iubitor al 
cărții, Academia Română. Conştient de greutăţile pe care le ateţi, aduc cu 
atât mai mult felicităvile Mele şi îndemnul Meu, Academiei Române, pentru 
munca pe care o depune, muncă pe care o urmăresc, muncă pe care o ştiu 
şi pe care o doresc pe zi ce trece, mai vie. În această zi în care se come- 
movează o femee, care a fost pe tron, dar al cărui suflet a plutit deasupra 
tuturor durerilor şi vanităţilor acestei lumi, care deşi poetă $ntr'o altă limbă 
decât a noastră, a ştiut prin povestirile Ei asupra Peleşului, să răspândească 
în largul lumii o parte a sufletului nostru, — mulțumindu-vă pentru toată 
activitatea domniilor-voastre, vă urez să aveţi totdeauna viu în faja ochilor 
exemplul acestei Regine, Eu sunt hotării, pe cât îmi permit puterile să 
continuu aceeaşi operă, susținând Academid, $ncurajând-o prin toate mij- 
loacele d. 

Pe pagina imediat următoare, d. Adrian Maniu publică o traducere din 
Carmen Sylva, Muzica Mării. 'Traducătorul posedă în mod incontestabil o 
frumoasă limbă românească, așa cum dela un timp nu se mai scrie decât 
rareori. Iată: 


"Ține dintâi ghiocul la ureche, 
Și ascultă pierzânduc-te 'n visare; 
Că din scoică geme revărsare, 
Zbuciumarea mărilor — străveche. 

E întreg glasul hăulitor al valurilor, 
Câte s'au volburat tăinuire ferecată, 
Frământare în vaer uriaş preschimbată, 
'Tălăzuind în vecii vecilor. 


Aproprie apoi urechia asupra inimii mele, 
Şi ascultă desluşind ce spune, 

Glasul dintâi al lumilor străbune, 

Peste mări sunând raze de stele. 


Că lăuntric valuri luptătoare răscolind, 
Işi leagănă dorul închis tăinuiri, 

Cu dureri, nădejdi și amăgiri, 

In vecii vecilor tălăzuind. 


REVISTA GERMANIȘTILOR ROMÂNI 
Nr. 1 — 1936 


D. Profesor Simion C. Mândrescu consacră de asemeni, ca și Muzică 
și Poezie, un număr Carmen-Sylvei. Dintre feluritele colaborări, deosebit 
de preţioase sunt amintirile d-goarei Margărita Miller-Vergbhi, amintiri pri- 
vind viaţa de interior a Reginei comemorate de curând. Extragem urmă- 
torul fragment: 

4 Ascultam într’o tăcere desfătătoare glasul ei dulce ca un cântec, rostind 
cuvinte simple, ca acele spuse de orice mamă copilului ei, însă tonul, decorul 
şi ambianța le dădeau o putere de neuitat şi se părea că, pornind de atât de 
sus, pătrundeau mai adânc în inimă. Când avea de dat vreun ordin, se scula 
de pe scaun atât de repede încât n'apucam să ajung eu întâi la sonerie. 
Şi dacă ziceam: 4 Nu mă lasă Măria Ta să sun eu? ». Regina răspundea: 
4 'Trcbue omul să facă toate singur, dacă poate!». Intro zi o întrebai: « Ce 
vrea Măria Ta să facă din atâta energie, din atâta neînvinsă străduinţă? ». 
Atunci se plecă spre mine, parcă ar fi vrut să-mi desvălue o taină şi-mi spuse 
cu un zâmbet care îndulcea gravitatea cuvintelor: « Vreau să înving mizeria; 
şi-ai să-mi ajuţi şi dumneata, fetiţă ». Şi când exclamai: 4 Dar ce-aș putea 
face eu, un biet om mic și singur? îmi răspunse: « Tot binele, ce s'a făcut 
pe pământ, l-a făcut un biet om mic şi singur. Nu gloatele fac să propăşească 
lumea! ». Intro zi îi spusei, văzând cum ajunsese să țese de frumos cele mai 
măestrite alesături: 4 De când sunt, n'am văzut să înveţe cineva atât de re- 
pede! ». Regina îmi răspunde: « Am lucrat atâta în viața mea, încât mâi- 
nele îmi urmează voia fără șovăire, până şi inelele mele n'au pietre în relief 
ca să nu mă încurce la lucru », şi-mi arătă inelele de aur, late, presărate cu 
diamante. 

Inţelesei treptat că pentru Regina, munca mâinilor era o reculegere, un 
prilej de a se izola într'o singurătate înviorată de gânduri; o reculegere care 
alcătuia poate cea mai desăvârşită bucurie a sufletului ei nesățios de frumu- 
seță. Nici milostenia, nici măcar creaţiunea poetică — cele două mari plă- 
ceri ale vieţii ei — nu trebue să fi potolit năzuinţa ei de fericire și de pace 

sufletească. Alinarea o găsea numai în ceasurile petrecute, migălind cu vâr- 
ful degetelor acele lucruri gingașe, nepipăite şi nemuritoare care îmbogăţeau 
tezaurele bisericilor, şi care, desgropate cândva, peste douăzeci de veacuri, 
ca vălul dansatoarei Thais, vor deştepta mii de visuri în inimile de cărtu- 
rari şi de poeţi. Dacă se va găsi atunci suveicuța de opal și aur cu care în 
degetele ei, uşoare ca aripa de flutur, înfăptuiau cu firul subţire de mătasă 
nenumărate meandre străvezii, ghici-va oare cineva cât au fost de frumoase 
mâinile care au şters atâtea lacrimi, au legat atâtea râni şi au semnat atâtea 
pagini minunate? Ghici-va oare vreodată cineva ce suflet fără seamăn, plă- 
mădit din armonie, lumină şi putere era al fiinţei pe care noi o numeam 4 re- 
gina noastră >, istoria o cunoaște ca pe Regina Elisabeta a României, iar 
poeții o cinstesc sub numele neperitor de Carmen-Sylva? », 


SOCIOLOGIE ROMÂNEASCĂ 
Nr. 3 — 1936 

Cuprinsul: D. Gusti — Considerații în legătură cu un concurs universitar. 
Documente și propuneri pentru modificarea legii şi regulamentului; C. Brăi- 
loiu — Cântec la sfârșit de clasă; Traian Herseni — Consecințe pedagogice 
ale sociologiei copilului şi Raul Călinescu — Pescuitul la Șanț (Năsăud). Pe 
lângă acestea: Cronici, Documente, Recenzii și Insemnări, rubrici susținute 
de specialiști. Pentru amatorii de folklor românesc, desprindem Cântecul la 
sfârșit de clacă, cules de d. C. Brăiloiu: 


Găzdiţă, găzdiţă 

Ia ’n ieşi în portiță, 
Te uită pe sus 
Stelele s'au dus; 
Te uită pe cer 

Că stelele pier. 
Găzdiţă, găzdiţă 
Tortul ce l-am tors 
Fie-ţi de folos 

Că-i de noapte tors. 
Dumneata să-ţi faci 
Tot mâneci bătute 
Să umbli prin munte 
Tot rochiţe creţe 
Să umbli 'n ospeţe. 


VREMEA 
Nr. 431 — 1936 
Pentru publicul cultivat, cronica literară de fiecare săptămână a d-lui 
Pompiliu Constantinescu este o îndrumare dintre cele mai serioase, criticul 
Vremii fiind în primul rând de o probitate exemplară. Despre Constanța, 
de curând apărută, a d-lui Tudor Șoimaru, d. Pompiliu Constantinescu 
notează: 

« Cartea d-lui Şoimaru degaje o atmosferă, de pitoresc simili-oriental, 
de cosmopolitism şi frivolitate. Să fie aceasta imagina veridică a Constanţei? 
Altul ar fi văzut-o poate în tonuri exclusiv poetice, altul în valoarea ei comer- 
cială, altul în cea naţională, strategică sau arheologică. Este perfect indife- 
rent ce-ar fi putut vedea un ipotetic evocator al Constanţei. Ce este sigur 
e că niciunul n'ar considera-o decât tot dintr'o perspectivă personală. Cât 
timp un oraş este pretext de literatură şi nu obiect de monografie ştiinţifică, 
orice obiecţie de acest fel cade dela sine. Să ne mulţumim deci să privim 
strict literar și volumul d-lui Şoimaru, iar indicaţiile sale ca pe un ghid su- 
biectiv, 

Spuneam că savoarea evocării unui oraş depinde de ingeniozitatea scrii- 
torului; este atât de ingenios alcătuită Constanța d-lui Şoimaru, de variat 
compusă, în ritmul ei alert, vioi, încât cea mai mare dificultate a genului 
este surprinzător învinsă. Aş numi modul său de exprimare un mod insi- 
nuant. Nici o linie nu e prea aspru apăsată nici o culoare nu strigă violent, 
nici lirismul şi nici ironia nu precumpănesc. Un echilibru firesc, un ton 
amabil, cursiv, un pitoresc stilat şi o expresie înflorită dau o impresie nedes- 
minţită de agreabil lecturii. D. Şoimâru ştie să informeze, fără să fie didactic, 
știe să fie ușor sentimental, fără a fi dulceag, e cumpătat ironic, fâră să cari- 
caturizeze. Nuanţe care se completează fericit, utilizând cu abilitate tot ce 
se poate spune despre un oraş. Nu lipsesc astfel istoricul, arheologia, legenda, 
trecutul de glorie şi prezentul decadent, clima, pitorescul etnic şi vizual, 
viața de noapte, cu scandalurile ei, aventura, neplăcerile sezoniştilor, ca şi 
posibilele agremente. Lucrat în peniță, tabloul Constanţei se 'mparte egal 
între reportaj şi poezie, cu o dozare pricepută a tuturor elementelor. Tot 
ce este « culoare locală », dela cafenele la geamii, dela prăvălii la plaje, dela 
circulaţie la edilitate, de aci la etnografie specifică se desfăşoară întrun film 
rapid, antrenant. Poate numai episodul familiei Popescu, micul burghez 
sezonist, să fie mai ușor, mai caricatural, amintind în intenţiile lui satirice 
de Tren de plăcere, schiţa caragialiană. Oscilând între nuvelă şi reportaj, 
tonul e mai inegal, regăsindu-se însă în nuanţa lui justă prin prezentarea 
unui alt mic burghez, d. Ionescu, spăimântat de nenorocirile posibile ce-l 
pândesc și renunțnd la o vilegiatură petrecută între hotel și cafenea, cu 
ridicul automatism profesional. 

In schimb este de o remarcabilă ingeniozitate reactualizarea Artei de a 
subi a lui Ovidiu, tradusă, comentată și parodiată, pentru uzul sezioniştilor 
de ambe sexe, cărora li se dă sfaturi de tactică şi strategie amoroasă. Ames- 
tecul de frivolitate și livresc dau acestui capitol o savoare specială; e poate 
inutilă adăogarea unui alt capitol, prea livresc acesta, de citate din elegiile 
poetului roman, pentru a-i evoca vieața aspră în ţinuturile barbare ale bă- 
trânei Tomis. Sunt obiecţii minime, într'o carte de atmosferă unitară, sus- 
ţinută +. 


Versurt 
Au apărut 
DEMOSTENE BOTEZ, Cuvinte de dincolo .. . e + 
Z. STANCU. Antologia poeților tineri, cu portrete de "Margareta "STERIAN 


E a. îi Lel 60 
G. BACOVIA. Poesti, cu o prefaţă de Adrian MANIU. .. ..... . e... Lei 40 
G. GREGORIAN. La poarta din urmă. e aie AET 0 0 aE E a 8 al DN cai Ce Lei 60 
ADRIAN MANIU, Cartea Țării „cacao. oa ee pia ante Lei 40 
G. LESNEA. Cântec aepiin . . . gag car. în e e a a A Spent, 0 ei a ine vă a n Lei 40 
GEORGE SILVIU. Paisse psaltul spune . . a a ea e a a E . .... Lei 40 
Y, CIOCÂLTEU. Poesiis s . . 1... a e e a w a Aan Aaa EA a A n: Cad Lei 60 
N. DAVIDESCU, Helada e e eee Er Lei 60 
1 DAVIDESCU. Roma . . . ee dop anti a debate cant ei ce dt od E Dara E d ae UTA a Lel 60 
ION POGAN, Zogar . dn fe 0 n gât ale ta! evelor Sela si Dia Zu o dag în e. Lei 40 
RADU BOUREANU, Golul Sângelui a ee all E A A e E Du AZ aug a e Vp ral PE a Dea Lei 50 
ION MINULESCU, Nu sunt ce para [i cc... |... ..... . .. . . ....... Lei 50 
VIRGIL CARIANOPOI,. Scrisori către plante ..,...., ae ze cop oaia ZA E pap Că gi ar Lei 40 

TRADUCEREA SFINTEI SCRIPTURI DE Pr. V. RADU 
ȘI GALA GALACTION 
Au apărut 

Cântarea cântărilor , . . . . 1... . . . . . 1. . . . . . . . . . . . . |. . . |. . . . . Bratult 
Cartea lui lov ..., . pa sei PRL aaea an, 07 Ma 200 de caini te ie 07 aut tea ur ini aa OTAtUlt 
lameno o oo ee de aaa 8: aie Dă dei EA 0 lar TEA ăi E EE dei Ze E di O pi gratuit 


SCRIITORII STREINI MODERNI ŞI CONTEMPORANI 
Au apărui 


E, MADÁCH, Tragedia omului, traducere în versuri din limba maghiară de Oct. GOGA. . Lel 40 
LUIGI PIRANDELI.O, Răposatul Matei Pascal, traducere din limba italiană de A, MARCU. Lei 40 
z CHOROMANSKI, Gelozie şi medicină, traducere din limba polonă de Gr. NANDRIŞ. „, Lel so 

R.-L, STEVENSON. Comoara din insulă, traducere din limba engleză de Radu GEORGESCU Lei 50 


BIBLIOTECA DE FILOSOFIE ROMÂNEASCĂ 


Au apărut 
Di D. ROBCAL E lire nfA nira eTeA „nu în a ab Sa se MaE Aud A deea ata „ Lei 60 
T. VIANU, Estetică, Vol. I. esasen’ e. osos e Lel 400 
PETRE PANDREA. Filosofia potitică-juridică a lui Simion Bărnuţiu, mm ea n ae lel 60 
LUCIAN BLAGA. Orizont şi sil ... sia pa i ci ata care: „Del. 60 


MIRCEA ELIADE, Yoga. Essai sur les origines de la mystique indienne 
T. VIANU. Estetică, Vol. II 
C) RĂDULESCU-MOTRU., Românismul. Catehismul unei nous spiritualităţi 


BIBLIOTHÈQUE D'HISTOIRE CONTEMPORAINE 
A apărui 


G., I, BRĂTIANU. Napolton III et les nationalités. „ . . . . 1. . . . . |. |... . a Lel 60 


OPERELE PREMIATE ALE SCRIITORILOR TINERI 1934 şi 1935 


Au apărut 

VLADIMIR CAVARNALI, Poesii , . n... |... 1... . .. . |... . |. LCl 20 
EUGEN JEBELEANU. Inimi sub săbii, poeme. ai d: er e TE . .. ..... |... îl 40 
HORIA STAMATU. Memnon, versuri ..... DIE AE E a AE a a a e a VU) 
DRAGOS VRĀNCEANU, Cloșca cu prii de aur, versuri e urlete da 85 a Se) 
EMIL CIORAN. Pe culmile desperărei |. . 1. . . . . . . . . . . . . . . e ti 50 
CONSTANTIN NOICA. Matiesis, , în. |... .. . . . . resse’ Lei 40 
STEFAN BACIU, Poemele ital kias aao’ aga alu’ iy a Tel 

VIRGIL GHEORGHIU. Marea vânătoare . . . . . . .. E aan 18 ..» . Lel io 
SIMION STOLNICU. Pod eleal, . . . . . . 1. . . . ... . .. .. .. .. . .. .. .. .. .. |... IEZ 


COMPOZITORII ROMÂNI CONTEMPORANI 


P. CONSTANTINESCU, Sonatină pentru pian şi violind 


d Cărţile noastre se găsesc de vânzare în principalele librării 
$ din ţară. Ele se pot trimite franco ja domiciliu în toată țara. 
ITN FUNDAȚIA PENTRU LITERATURĂ 
co) ȘI ARTĂ «RECELE CAROL II» 

